
	ХХI ýokary tizlikler asyrda islendik döwletiň ulag ulgamynyň ösüş derejesi ýurduň durmuş-ykdysady we tehnologiki ösüşine, dünýä hojalyga, halkara ykdysady gatnaşyklar ulgama goşulmagyna dürli amatlyk döredýär. Hormatly Prezidentimiz Gurbanguly Berdimuhamedowyň ulag ulgamy babatdaky başlangyçlary yzygider dünýä bileleşigiň goldawyna mynasyp bolýar. Ol başlangyçlar Merkezi Aziýa, Hazar, Gara we Baltika deňiz sebitleri, Orta we Ýakyn Gündogar, Günorta we Günorta-Gündogar Aziýany birleşdirjek täze emele gelýän geoykdysady giňişlikde Türkmenistanyň ulag ulgamynyň ornuny kesgitlär. Häzirki wagtda jemgyýetiň durmuş-ykdysady ösüşi ulaga aýratyn talap bildirýär. Dürli sebitleriň we ýurtlaryň arasynda ýük hem-de ýolagçy gatnatmak örän çalt artýar. Ulag ykdysady sebitleri özara birleşdirýär, häzirki zaman önümçiligiň işlemegini üpjün edýär. Täze emele gelen şertler ulag ulgamy dolandyrmagyň dürli dereje basgançagynda ukyply injener-tehniki we ýolbaşçy düzüm üçin hünärmen taýýarlamak, işläp ýörenleri bolsa täzeden taýýarlamak meseläni durmuşy zerurlyk hökmünde orta çykarýar. “Ulag ulgamlaryny dolandyrmak” ulag ulgama halk hojalygyň wajyp pudagy, adam zähmetiniň sarp edilýän iri çägi, iň täze ylmy-tehniki netijeleriň ulanylýan ýeri, guramaçylyk gurluşyň dürli dereje basgançagynda ulag bölümleriň özara gatnaşygynyň bolup geçýän ulgamy hökmünde seredýär.
2014-nji ýylyň 19-njy dekabrynda Birleşen Milletler Guramasynyň Baş Assambleýasy tarapyndan “Durnukly ösüş üçin halkara hyzmatdaşlygyny üpjün etmekde ulag-üstaşyr geçelgeleriň tutýan orny” atly Kararnama kabul edildi. Bu möhüm resminamanyň düzgünlerinde 2014-nji ýylyň sentýabrynda kabul edilen ulag we üstaşyr kommunikasiýalary ösdürmäge toplumlaýyn çemeleşme göz öňünde tutýan Aşgabat jarnamanyň esasy ugurlary öz beýanyny tapdy. 2015-nji ýylyň 22-nji dekabrynda BMG-niň Baş Assambleýasy Türkmenistanyň ulag we üstaşyr geçelgeleri döretmek barada hödürlän Kararnamasyny kabul etdi. Ol Türkmenistanyň başyny başlan we Milletler Bileleşigi derejesinde biragyzdan makullanan halkara ulag meselesi boýunça ikinji resminamadyr.  2014-nji ýyldaky şeýle resminamadan soň, 2015-nji ýylda ulag meselesi boýunça Kararnamanyň kabul edilmegi bilen baglylykda Türkmenistan ähli derejede we köp ugurda uly işler geçirdi. 2016-njy ýylyň ahyrynda Aşgabatda Durnukly ulag ulgamy boýunça ählumumy maslahat geçirmek boýunça Guramaçylyk komitetiň birinji mejlisi boldy. Bu forum BMG-niň durnukly köpugurly ulag-üstaşyr geçelgeleri döretmäge, ulagyň ähli görnüşiniň arasynda hemmetaraplaýyn hyzmatdaşlygy üpjün etmäge ýardam bermek hakyndaky Kararnamasyna laýyklykda geçirildi. Hormatly Prezidentimiz Gurbanguly Berdimuhamedow bu Kararnamanyň uly ähmiýetini nygtap, onuň geljekde intermodal logistiki merkezleriň we gury ýer portlaryň esasynda ulag ulgamy ösdürmek üçin halkara kadalaşdyryjy-hukuk binýady kämilleşdirmekde  nobatdaky ädimdigini belleýär. Bu täze emele gelýän ulag ulgamy özüne awtomobil, demir ýol, deňiz we howa ýollary birleşdirer. Ulag ulgamlaryň döredilmegi sebit we halkara derejede ykdysady ösüşe ýardam edýär.
Türkmenistanyň ähli çägini tiz depginde örän möhüm yklymara ulag çatryga öwürmek göz öňünde tutulýar. Ýurdumyzyň döwrebap ulag-üstaşyr logistik düzümi çalt kemala getirmek babatda, şeýle hem, Beýik Ýüpek ýoluny gaýtadan dikeltmek boýunça soňky ýyllarda bitirýän işi diňe bir milli ykdysadyýetiň ösüşine däl, eýsem, sebit, hatda bütindünýä ösüşe-de kuwwatly itergi berýär. Geografiki taýdan örän amatly ‒ Merkezi Aziýanyň üstünden geçýän sebit we sebitara ulag ýollaryň çatrygynda ýerleşmek bilen Türkmenistan ägirt uly üstaşyr kuwwata eýedir. Milli Liderimiz şol kuwwatdan netijeli peýdalanmaga çalyşýar. Ulag meselesine degişli BMG-niň Baş Assambleýasy tarapyndan kabul edilýän Kararnamalar milli Liderimiziň dünýä bileleşigi tarapyndan giň goldawa eýe bolan oňyn başlangyçlarynyň örän wajypdygyna şaýatlyk edýär. Ulag ulgamda amala aşyrylýan işler halkymyzyň abadan, bagtyýar durmuşyny üpjün etmägi, ýurdumyzyň ykdysady kuwwatyny pugtalandyrmagy, watanymyzyň halkara abraýyny belende galdyrmag nazarlaýar. 
	Şu okuw gollanmada ýurdumyzda amala aşyrylýan bilim özgertmeleri we tehnologiýalary (sanly bilim, internet we multimediýa) giňişleýin ulanmak bilen ulag ulgamy, ulag işi we ulag ulgamlaryny dolandyrmagyň aýratynlygy barada esaslyk düşünje bermek maksat edinýär. Okuw gollanmanyň düzüm gurluşynda, şeýle hem, mazmun taýdan beýan edilişinde logiki yzygiderligi saklamaga çalşyldy. Bu onuň belli bir derejede ýeňil özleşdirilmegine kömek eder diýip pikir edýäris.
I BÖLÜM. ULAG ULGAMY DOLANDYRMAK


1. TÜRKMENISTANYŇ ULAG STRATEGIÝASY


1.1. Türkmenistanyň ulag-geografik ýerleşişi 
    
Türkmenistan Merkezi Aziýanyň günbatarynda, Hazar deňzi bilen Amyderýanyň aralygynda ýerleşýär. Türkmenistanyň tutýan meýdany 491,2 müň inedördül kilometre barabar bolup, bu görkeziji boýunça ýurdumyz dünýäde 51-nji orny eýeleýär. Türkmenistanyň meýdany demirgazykdan-günorta 650 kilometr, gündogardan-günbatara 1100 kilometr uzalyp gidýär. Türkmenistanyň gury ýer araçäginiň uzynlygy 4500 kilometre golaýdyr. Türkmenistan demirgazykda Gazagystan, demirgazyk-gündogarda we gündogarda Özbegistan, günortada Eýran, günorta-gündogarda Owganystan döwletleri bilen araçäkleşýär. Ýurduň günbatary 600 kilometr aralykda Hazar deňziniň kenary boýunça uzap gidýär. Türkmenistanyň ýer üstüniň gurlyşynda düzlükleriň agdyklyk etmegi ýurduň amatly geografik ýerleşişini kesgitleýär. Ýer üstüniň köp böleginiň tekiz bolmagy ykdysadyýetiň dürli ugruny ösdürmäge, goňşy döwletlere köptaraplaýyn çykalga hyzmaty edýän ulagyň ähli görnüşine degişli bolan ulag infrastruktura döretmäge mümkinçilik berýär. Türkmenbaşy-Aşgabat-Farap demir we awtomobil ýollary üstaşyr ýüki Ýewropa-Kawkaz-Orta Aziýa ugry boýunça amala aşyrmaga mümkinçilik berýär. Türkmenistanyň geografiki taýdan iki yklymyň çatrygynda amatly ýerleşendigini göz öňünde tutup uly möçberli, halkara ähmiýetli demir we awtomobil ýollary guruldy hem-de täze taslamalar amala aşyrylýar. Ulag ulgamyny döwrebaplaşdyrmak we ösdürmek, gadymy Beýik Ýüpek ýoly dikeltmek häzirki gün döwlet syýasatyň ileri tutulýan ugurlarynyň biri bolup durýar. Tejen-Sarahs-Maşat halkara demir ýoluň gurulmagy gündogardan günorta has amatly ugry açdy. Bu demir ýoluň gurulmagy Merkezi Aziýa döwletleri üçin Pars aýlaga has ýakyn çykalga berdi. Türkmenabat-Kerki demir ýoluň we Kerki-Kerkiçi demir ýol köpriniň ulanyşa berilmegi bilen Gşnbatar-Gündogar üstaşyr geçelgäni Owganystan, Pakistan, Hytaý, Hindistan döwletlerine çenli amaly ugur boýunça uzaltmaga mümkinçilik döretdi.
Milli ykdysadyýeti diwersifikasiýalaşdyrmak hem-de Türkmenistanyň amatly geografiki ýerleşişini ähli ugur boýunça netijeli peýdalanmak maksady bilen demirgazykdan günorta uzaýan awtomobil we demir ýollar çekilýär. Türkmenistan häzirki döwürde emele gelýän “Demirgazyk-Günorta” geçelgäniň amatly çatrygynda ýerleşýär. Bu diňe bir ýurdumyzda öndürilýän önümi dünýä bazara çykarmaga mümkinçilik bermek bilen çäklenmän, eýsem, goňşy döwletleriň ýükini öz üstümizden amatly ugur boýunça geçirmek arkaly girdeji almaga mümkinçilik berer. Möçberi boýunça ägirt uly bu transmilli geçelge Russiýa Federasiýanyň, Gazagystanyň, Türkmenistanyň we Eýranyň demir ýol ulgamlaryny birleşdirip, Ýewropa ýurtlara gysga ýol bilen Pars aýlaga çykmaga mümkinçilik berýär. Transmilli geçelgäniň Türkmenistanyň çäginden geçýän böleginde gurlan ulag infrastruktura desgalary sebitiň üstaşyr ýük daşama mümkinçiligini ýokarlandyrmaga, şeýle hem, Hazar ýakasynda syýahatçylyk pudagy ösdürmäge ýardam eder.
Türkmenistanyň günbatarynda Hazar deňziniň ýerleşmegi ýurdumyzyň geokdysady ýerleşişine uly amatlyk berýär. Hazar deňziniň üsti bilen Türkmenistan dünýäde iň arzan hasaplanýan deňiz ulagynda Hazarýaka döwletlere ýük gatnawy amala aşyrýar. Hazarýaka döwletleri bilen söwda ykdysady gatnaşyklary amala aşyrmakda Türkmenbaşy, Garabogaz, Alaja portlaryň ähmiýeti uludyr. Bu portlaryň üsti bilen deňiz kenarynda ýerleşen Russiýa Federasiýasynyň Astrahan, Mahaçkala, Azerbeýjanyň Baku, Gazagystanyň Aktau, Eýranyň Neka, Bendere-Enzeli, Nouşehr portlaryna suwuklandyrylan gaz, nebit we nebit önümleri, himiki çig mal we önümler daşalýar hem-de üstaşyr ýük geçirilýär. Türkmenbaşy deňiz portuň derýa-deňiz kysymly gämileri bilen Wolga derýanyň, Wolga-Don kanalyň, Don derýanyň üsti bilen Azow, Gara we Ortaýer deňizlere çykyp, söwda-ykdysady gatnaşyklar amala aşyrylýar. “Awaza” milli syýahatçylyk zolagyň döredilmegi bilen Türkmenbaşy deňiz porty hem düýpli özgerdi. Türkmenbaşy Halkara deňiz porty geografiki nukdaýnazardan amatly ýerde – Ýewropa bilen Aziýanyň çatrygynda, howa, guryýer hem-de suw ýollaryň kesişýän ýerinde ýerleşýär. Ol Ýewropa-Kawkaz-Orta Aziýa ugry boýunça dürli ýollar bilen gelýän we gidýän ýüki, ýolagçylary deňizden üstaşyr geçirýän köpri hyzmatyny edýär. Türkmenbaşy Halkara deňiz portuň tehnika we tehnologiýa taýdan üpjünçilik derejesiniň dünýä ülňülerine doly laýyk gelmegi Ýewropa-Kawkaz-Orta Aziýa halkara ulag geçelgede üstaşyr ýük geçirijilik mümkinçiligini ýokarlandyrýar. Halkara deňiz portuň özgermegi we döwrebaplaşmagy, täze halkara howa menziliň gurulmagy, ýokary tizlikli Türkmenbaşy-Aşgabat-Farap awtomobil ýoluň ulanmaga berilmegi, Demirgazyk-Günorta halkara demir ýoluň hereket edip başlamagy Türkmenbaşy şäheriniň Günbatar-Gündogar hem-de Demirgazyk-Günorta ugur boýunça döredilýän ulag üstaşyr geçelgede iri çatryk merkezleriň birine öwrülmegine getirer.
Türkmenistanyň amatly ulag-geografik ýagdaýy we ýerleşişi üstaşyr ýük daşamakda uly mümkinçilik döredýär. Gadymdan bäri Ýewropa bilen Aziýanyň arasynda ykdysady we syýasy köpri bolup gelen Türkmenistan indi ХХI asyrda täzeden dikeldilýän Beýik ýüpek ýolunyň wajyp ulag-üstaşyr halkasy bolar. Biziň ýurdumyzyň orny diňe bir ykdysady gatnaşykda däl, eýsem, Ýewraziýa yklymynda ýaşaýan halklaryň ýakynlaşmagynda hem aýdyň görünýär. Gadymdan bäri yklymyň möhüm söwda ýollarynyň ýurdumyzyň üstünden geçmegi Türkmenistany sebitde ulag çatryk hökmünde belli eden bolsa, şu günki gün ýurdumyz wajyp halkara ulag gatnaw çatrygy hökmünde bellidir. Kämil ulag infrastruktura döretmek we ösdürmek Türkmenistan üçin strategik maksat bolup durýar. Dünýä ülňüsinden ugur almak ýurdumyzyň çäginden geçýän we gurulýan ýollaryň esasy häsiýetnamasydyr. Şol ýollaryň ugrunda inženerçilik desgalaryň ýüzlerçesi – döwrebap ulag geçelge, köprüler we estakadalar döredilýär. Olar gatnawyň oňaýly bolmagyna, ýolda hereket howpsuzlygy üpjün etmäge mümkinçilik berer. Türkmenistanyň Ýewropa bilen Aziýanyň, şeýle hem, “Demirgazyk-Günorta” ulag geçelgäniň çatrygynda ýerleşmegi demir we awtomobil ýollary, howa menzili we turbageçiriji gurmak meýilleşdirilýän uly möçberli halkara taslamalary durmuşa ornaşdyrmaga şert döredýär. “Demirgazyk-Günorta” demir we awtomobil ýollaryň gurulmagy ýurdumyzyň ulag-geografik ýerleşişini, geosyýasy ýagdaýyny düýpli gowulandyrdy. Ykdysady peýdadan daşary Gazagystan-Türkmenistan-Eýran transmilli demir ýoly hoşniýetli gatnaşygy mundan beýläk-de pugtalandyrmagyñ netijeli usuly bolup durýar. Dürli ýurtlaryň bazaryna bökdençsiz hem-de gysga ýol arkaly çykmak, harydy ygtybarly we durnukly ibermek häzirki wagtda dünýäniň syýasy ýagdaýyna, sebit we halkara hyzmatdaşlygyň häsiýetine, onuň ugurlaryna baglydyr.
Häzirki wagtda Ýewropa-Kawkaz-Merkezi Aziýa, Owganystan-Türkmenistan-Azerbeýjan-Gruziýa, Özbegistan-Türkmenistan-Eýran-Oman-Katar ulag geçelge döretmek boýunça uly işler alnyp barylýar. Türkmenistanyň üsti bilen Pars aýlaga, Türkiýä, Ýewropa ýurtlara çykmak mümkinçiligi örän bähbitlidir. Ulag toruň kämilleşdirilmegi ýurtda hojalygy toplumlaýyn ösdürmäge, geografik zähmet bölünişigi çuňlaşdyrmaga mümkinçilik berýär. Türkmenistanyň ulag ulgamy özüne ulagyň ähli görnüşini, olar bilen baglanyşykly önümçilik we önümçilik däl toplumy birleşdirýär. Ulag önümçiligi sebitleýin guramakda, pudagara toplumlaryň we sebitleriň arasynda gatnaşygy ýola goýmakda, ýolagçy gatnatmakda esasy serişde bolan möhüm hojalyk pudagydyr. Ýurduň ykdysadyýetiniň ähli pudagynda netijeli we sazlaşykly işi üpjün etmekde ulag ulgama uly orun degişlidir. Ulag gönüden-göni önümçiligiň dowamy bolup, oňa zähmetiň sebitleýin bölünişinde, ykdysady ýöriteleşişde, toplumlaýyn ösüşde, tebigy baýlyk özleşdirmekde aýgytlaýjy ähmiýet degişlidir. Uly çäge eýe bolan Türkmenistan üçin ulagyň ähmiýeti örän möhümdir. Häzirki güne çenli Türkmenistanyň käbir sebitiniň tebigy baýlygy ulag ýollaryň gowşak ösenligi sebäpli ýeterlik derejede özleşdirilmedi. Ýurdumyzyň tebigy baýlygyny netijeli peýdalanmak, ulag-geografiki ýerleşişi has gowulandyrmak maksady bilen Garaşsyzlyk ýyllarynda ýerli we halkara ähmiýetli ulag ýollary gurmaga uly üns berilýär. Ýurdumyzda demir ýollaryñ müñlerçe kilometri hem-de halkara ähmiýetli awtomobil ýollaryñ giñ ulgamy, täze howa menzilleri gurulýar we öñden bar bolanlary döwrebaplaşdyrylýar. Türkmenistan gysga döwrüň içinde örän möhüm yklymara ulag çatryga öwrüldi. Merkezi Aziýany, Hazar, Gara we Baltika deñiz sebitleri, Orta we Ýakyn Gündogar, Günorta we Günorta-Gündogar Aziýany täze geoykdysady giňişlige birleşdirjek ulag ulgamyň binýadyny döretmekde Türkmenistanyň ähmiýeti ýyl ýyldan artýar.





1.2. Türkmenistanda ulag ulgamy ösdürmek we  kämilleşdirmek meselesi

Içerki we dünýä bazarynda haryt hereketi üpjün edýän ulag ulgamy bazar ykdysadyýeti ösdürmäge, onuň önümçilik-tehniki binýadyny pugtalandyrmaga şert döredýär. Ulag ulgamy häzirki ýokary tizlikler asyrda islendik döwletiñ durmuş-ykdysady we tehnologiki ösüşine, dünýä hojalygyna goşulmagyna we halkara ykdysady gatnaşyga esas bolup hyzmat edýär. Hormatly Prezidentimiziň başlangyçlary bilen ýurdumyzda ulag düzümi düýpli döwrebaplaşdyrmak hem-de ösdürmek, halkara ulag-üstaşyr geçelgeleriň kuwwatly binýadyny döretmek babatda uly işler edilýär. Türkmenistanyň daşary ykdysady gatnaşygy ýyl-ýyldan giňeýär, oňa täze-täze ýurtlar, sebitler çekilýär. Amatly geografik ýerleşişe eýe bolan Türkmenistan üçin ulag-üstaşyr infrastruktura döretmek aýratyn ähmiýete eýedir. Ulag ulgamy ösdürmek Türkmenistanda döwlet syýasatyň ileri tutulýan möhüm ugurlarynyň birine öwrüldi. Ulag strategiýasy esasynda biziň ýurdumyz özüniň ulag kuwwatyny yzygider artdyrýar. «Demirgazyk-Günorta», «Günbatar-Gündogar» ulag geçelgeleri, Özbegistan-Türkmenistan-Eýran-Oman-Katar halkara ulag-üstaşyr magistraly, Türkmenbaşy Halkara deňiz porty Ýewropa, Ýakyn we Orta Gündogar Aziýa ýurtlaryň bazaryna çykmagyň iň gysga ugruny üpjün eder. Ol uzak aralygy we ýük eltiş wagty ep-esli kemeltmek bilen Aziýa we Ýewropa ýurtlaryň arasyndaky ykdysady, söwda gatnaşyklary täze derejä çykarar. Biziň ýurdumyzyň çäginden Ýewraziýa kontinentiniň dürli künjegini birleşdirjek dürli ulag ýollary geçer. Demir ýol, awtomobil, deňiz we howa ulaglaryň jemlenen ýeri bolan Kaspi deňziň türkmen kenarynyň ýük hem-de ýolagçy gatnatmakda gelejegi has hem ulydyr. Häzirki wagtda Türkmenbaşy şäheri ýurdumyzyň daşary-ykdysady gatnaşygynda halkara ähmiýetli ulag-üstaşyr geçelgeleriň möhüm halkasyna öwrüldi. Hytaýdan gelýän harytlar bilen bir hatarda goňşy ýurtlar bolan Özbegistanyň, Gazagystanyň, Owganystanyň we beýleki ýurtlaryň harytlary has gysga, amatly ugur bolan Türkmenbaşy Halkara deňiz portuň üsti bilen daşalyp bilner. Türkmenbaşy-Baku-Poti ugry dünýä ummana, ýagny, dünýäniň islendik ýurduna çykmaga mümkinçilik berýär. Türkmenbaşy Halkara deňiz portuna demir we awtomobil ýollary bilen getirilen harytlar Russiýa, Azerbeýjan, Gazagystan we Eýran portlaryna parom arkaly ugratmak bilen Türkmenistan Ýewropa, Aziýa-Ýuwaş umman we Günorta Aziýa sebitleriň arasynda Transkontinental köpri hyzmaty eder. Ýurdumyzda ulag ulgamy yzygider ösdürmek esasynda dünýä ulag ulgamyna goşulmak meýilleşdirilýär. Türkmenistanda ulag geçelgeleri döretmek, ulag ulgamy ösdürmek boýunça uly möçberdäki edilýän iş ýakyn geljekde ulag hyzmaty bazary giňeltmäge mümkinçilik berer. Bu ugurda ulag ulgamynda alnyp barylýan netijeli halkara hyzmatdaşlyga uly ähmiýet berilýär.  
Türkmenistanda ulag-üstaşyr ulgamy emele getirmekde demir ýol ulaga uly ähmiýet berilýär. Bu ulgamda durmuşa geçirilen has ähmiýetli taslamalaryň biri – “Demirgazyk-Günorta” ulag-üstaşyr geçelgäniň döredilmegidir. 2014-nji ýylyň 3-nji dekabrynda ulanmaga berlen Gazagystan-Türkmenistan-Eýran transmilli demir ýoly halkara ulag düzümiň möhüm bölegine öwrüler hem-de Aziýanyň we Ýewropanyň arasynda ykdysady taýdan has amatly demir ýol ugry üpjün eder. Ykdysady peýdadan daşary Gazagystan-Türkmenistan-Eýran transmilli demir ýoly hoşniýetli gatnaşyklary pugtalandyrmagyň netijeli usuly bolup durýar. Bu demir ýol ugry ýurtlaryň halkara  bazara bökdençsiz hem-de gysga ýol arkaly çykmagyny, harytlaryň ygtybarly we durnukly iberilmegini üpjün eder. Türkmenistan-Owganystan-Täjigistan demir ýoly hem Aziýa sebiti döwletleriň arasynda halkara ulag gatnawynda möhüm orun eýelemelidir. Onuň gurluşygyna 2013-nji ýylyň iýunynda badalga berildi. Bu taslamany durmuşa geçirmek boýunça degişli Ähtnama türkmen paýtagtynda 2013-nji ýylyň 20-nji martynda Türkmenistanyň, Owganystanyň we Täjigistanyň Prezidentleriniň üçtaraplaýyn duşuşygynyň barşynda gol çekildi. Birinji tapgyrda bu ýoluň iki böleginiň gurluşygy – Türkmenistanyň çäginde uzynlygy 85 kilometre barabar bolan Kerki-Ymamnazar hem-de Ymamnazardan Owganystanyň çägindäki Andhoýa çenli uzynlygy 38 kilometr bolan ýoluň gurluşygy göz öňünde tutýar. Uzynlygy 1 müň 750 metre barabar bolan Türkmenabat-Farap demir ýoluň gurluşygy tamamlanyp, 2017-nji ýylyň 7-nji martynda Lebap welaýatynda hormatly Prezidentimiziň we Özbegistan Respublikasynyň Prezidentiniň gatnaşmagynda möhüm ulag kommunkasiýa düzüm bolan Amyderýanyň üstünden çekilen awtomobil we demir ýol köprüleriň açylyş dabarasy boldy. 2018-nji ýylyň 23-nji fewralynda “Lazurit” ulag-üstaşyr geçelgäniň düzümine girýän Serhetabat-Turgundy demir ýoly ulanmaga berildi. Üç döwletiň ulag kommunikasiýa ulgamlaryny birleşdirjek ulag geçelgesi bu ýurtlaryň arasynda haryt dolanyşygy birnäçe esse artdyrmaga mümkinçilik berer. Häzirki wagtda Owganystan-Türkmenistan-Azerbaýjan-Gruziýa, Özbegistan-Türkmenistan-Eýran-Oman ulag geçelgelerini döretmek meselesine aýratyn ähmiýet berilýär. Döwletimiziň demir ýol önümçilik düzümi uly ösüşe eýe boldy – täze kärhanalar açyldy, olara döwrebap tehnologik ulgamlar ornaşdyrylyp, kuwwatly tehnikalar bilen üpjün edildi. Dürli ýurtlardan wagonlaryň hem-de teplowozlaryň uly tapgyry satyn alyndy, olar milli ykdysadyýetimizi ösdürmäge hyzmat eder. Ýörite Türkmenistan üçin taýýarlanan ýolagçy wagonlary häzirki zaman bezegi bilen tapawutlanýar hem-de howa çalşyş ulgamy bilen üpjün edildi. Munuň özi ýolagçy üçin goşmaça amatlyk döredýär we gatnawyň has ýakymly bolmagyny üpjün edýär. Hormatly Prezidentimiz Gurbanguly Berdimuhamedowyň degişli Kararyna laýyklykda 2016-njy ýylyň 7-nji aprelinde “Türkmendemirýollary” agentligiň ygtyýaryna Ukrainada öndürilen ýapyk wagonlaryň 25-si hem-de dürli görnüşli ýük daşamak üçin niýetlenen ýarym wagonlaryň hem 25-si ýurdumyza getirildi. Degişli şertnama laýyklykda, ukrainaly önüm öndürijiler tarapyndan wagonlaryň 750-si (375 ýapyk wagon we şonça möçberdäki ýarym wagon) iberiler. 
Awtomobil ýol infrastruktura kämilleşdirmek üçin täze taslamalar göz öňünde tutulýar. Bu iri toplumlaýyn işleriň çäginde inžener-kommunikasiýa ulgamlary doly çalyşmak, ýol hereket howpsuzlygyň häzirki zaman ulgamyny ornaşdyrmak, elektron maglumat tablolary, LED-monitorlary gurnamak meýilleşdirilýär. Olar ulag gatnawlaryň netijeliligini ýokarlandyrmaga hem-de awtoulag serişdeleriň sanynyň barha artýandygyny nazara almak bilen ýoluň geçirijilik ukybyny artdyrmaga, howpsuzlygy ýokarlandyrmaga ýardam eder. Dünýä ülňüsi sebitleri birleşdirýän awtomobil ýollaryň esasy häsiýetnamasydyr. Halkara ölçegine laýyk gelýän ýokary tizlikli awtoulag ýollary (awtobanlary) gurmak meýilleşdirilýär. Täze “Aşgabat-Türkmenbaşy” ýoly “Aşgabat-Daşoguz” awtomobil ýolunyň 24-nji kilometrinden başlanýar we Türkmenbaşy şäherinde tamamlanar. Awtobanyň umumy uzynlygy 564 kilometre, ýoluň giňligi 34,5 metre barabar bolar. Bu ýol gatnaw ugry boýunça her biri 15 metre barabar bolan iki bölekden ybarat bolar. Ýoluň tutuş ugry boýunça 9 sany barlag-göýberiş nokat, 9 sany tehniki hyzmat ediş duralga, 7 sany ýangyç guýujy beket gurmak meýilleşdirilýär. Şeýle hem ulanyş gullugyň 5 binasyny, 3 keping, awtoulaglar üçin 20 duralga, jemgiýetçilik iýmiti nokatlary gurmak göz öňünde tutulýar. Awtobanyň ugrunda ýol geçirijileriň 12-si, demir-beton köprüleriň 217-i gurlar. Ýoluň umumy beýikligi ýa-da dykyzlygy 1 metr 22 santimetre barabar bolar. Ýol ugrunda 9 girelge we çykalga ýollary göz öňünde tutuldy. Onda yşyklandyryş ulgamy we gözegçilik enjamlary oturdylar. Beýleki ulag ýollary bilen kesişmeýändigi täze ýoluň häsiýetli aýratynlygydyr. Bu ýol bilen görkezilen ýokary tizlikde diňe awtoulaglar hereket edip biler. Ýoluň üstünden pyýada geçelge, welosiped, moped, oba hojalyk tehnikanyň we ýük ulagyň hereketi gadagandyr. 2019-njy ýylyň 24-nji ýanwarynda Aşgabat şäheriniň eteginde Aşgabat-Türkmenabat ýokary tizlikli awtomagistralyň gurluşygyna badalga berildi. Bu iri taslamany durmuşa geçirmek Türkmenistanyň senagatçylar we telekeçiler bileleşigine – “Türkmen Awtoban” paýdarlar jemgyýetine ynanyldy. Aşgabat-Tärkmenabat ýokary tizlikli awtomagistralyň umumy uzynlygy 600 kilometre barabardyr. Taslamada köprüleri, aýlawly çatryklary, ýangyç guýujy beketleri, tehniki hyzmat ediş duralga we dürli ulag gurluşlary gurmak meýilleşdirilýär. Aşgabat-Türkmenabat ýokary tizlikli awtomagistralyň gurluşygy 3 tapgyrda amala aşyrylar. Birinji tapgyry - Aşgabat-Tejen 2020-nji ýylyň dekabrynda, ikinji tapgyry - Tejen-Mary 2022-nji ýylyň dekabrynda, üçünji tapgyry - Mary-Türkmenabat 2023-nji ýylyň dekabrynda tamamlamak göz öňünde tutulýar. Üstaşyr-logistik tory diwersifikasiýalaşdyrmak nukdaýnazardan bu täze awtomagistralyň ähmiýeti örän uludyr. Onuň ýurduň ykdysadyýetini, telekeçiligi ösdürmekde, Türkmenistanyň halkara ykdysady gatnaşyklarynda möhüm orny bolar.
Türkmenistanda deňiz ugry boýunça ýolagçy gatnatmagyň we ýük daşamagyň ösüşi Merkezi Aziýa we Hazarýaka ýurtlaryň halkara ykdysady gatnaşyklar ulgama doly goşulmagynyň möhüm şerti bolup durýar. Häzirki döwürde Türkmenbaşy Halkara deňiz porty sebitde iri üstaşyr geçiriji wezipäni ýerine ýetirýär. 2018-nji ýylyň 2-nji maýynda açylyp ulanmaga berlen täze Türkmenbaşy Halkara deňiz porty diňe bir ýurdumyzyň däl, eýsem, tutuş Merkezi Aziýanyň baş “deňiz derwezesi” derejesine laýyk gelýän halkara portdyr. Türkmenbaşy Halkara deňiz portuň ýolagçy we ýük terminaly 300 müň ýolagça we 75 müň ulaga hyzmat etmek üçin niýetlenendir. Terminaldaky 250 metr uzynlykdaky duralga bir wagtyň özünde iki sany gämi ýanaşyp biler. Terminalda 800 ýolagça ýokary derejede hyzmat etmek üçin ähli mümkinçilik bar. Halkara portuň konteýner terminaly ýylda 400 müň konteýner geçirmek mümkinçilige eýedir. Terminal sagatda 25 sany konteýnery düşürmäge we ýüklemäge ukyply bolup, ýük göterijiligi 40 tonna bolan ýük göterijileriň ikisi, relsli göterijileriň ikisi, tekerli kranlaryň altysy, şeýle-de konteýner daşaýjy, ýerleşdiriji tehniki serişdeler bilen üpjün edilen. Portuň ürgün ýükler terminaly bir ýylda 3 million tonna ýük geçirmäge ukyplydyr. Terminalyň duralgasynyň uzynlygy 440 metr bolup, bir wagtyň özünde üç sany gämä ýük ýüklemek we düşürmek göz öňünde tutulan. Türkmenbaşy Halkara deňiz portuň umumy ýükler terminaly bir ýylda 4 milion tonna ýüki geçirmäge ukyplydyr. Onuň gämi duralgasynyň uzynlygy 625 metr bolup, bir wagtyň özünde 4 sany gämä ýük ýüklemek we düşürmek işi amala aşyrmak üçin niýetlenen. Terminalda demir relsde hereket edýän port ýük göterijileriň 6-sy, tigirli port ýük göterijileriň 3-si, şeýle hem, ýük daşaýjylar işledilýär. Türkmenbaşy Halkara deňiz portuň polipropilen terminaly bir ýylda 120 müň tonna polipropileni daşarky bazara ugratmaga ukyplydyr. Terminalyň gämi duralgasynyň uzynlygy 750 metr bolup, hersiniň ýük göterijiligi 5 müň tonna bolan bir wagtda 3 gämi  kabul edip bilýar. Türkmenbaşy Halkara deňiz portuň gämi abatlaýyş we gurluşyk zawodynda ýylda 10 müň tonna polady işläp taýýarlamak, 4-6 sany gämi gurmaga, 20-30 gämi abatlamak göz öňünde tutulandyr. Bu ýerde ýük göterijiligi 10 müň tonna bolan gämi galdyryjy desga, ýük göterijiligi 80 tonna tigirli port göterijiler, ýük göterijiligi 40, 60, 80 tonna bolan relsde hereket edýän port ýük göterijiler ornaşdyrylan. Täze gämiler bilen hojalygyň üsti yzygider ýetirilip durulýar. Türkmenistanyň buýurmasy bilen Russiýa Federasiýasynyň Nižniý Nowgorod şäheriniň “Krasnoýe Sormowo” gämi gurluşyk zawodynda gurlan “Alaja”, “Kenar” nebit daşaýjy tankerler, “Älem”, “Jahan”, “Seýil” we “Gudrat” ýaly tirkeg gämileri, “Çarlak” iri ýük gämi Hazar deňzinde hereket edýär. Häzirki wagtda “Berkarar” we “Bagtyýar” gämileri Türkmenbaşy Halkara deňiz portundan Hazarýaka döwletlerine yzygider ýolagçy we ýük gatnatmagy amala aşyrýar. Täze ugurlaryň herekete girizilmegi Ýewropa ýurtlardan Merkezi Aziýa, Orta we Uzak Gündogara ýük gatnatmaga sarp edilýän wagty ep-esli tygşytlamaga mümkinçilik berdi, şeýle hem, ýük dolanyşygyň artmagyny şertlendirdi. 
Ýurdumyzyň raýat awiasiýasyny tehniki taýdan enjamlaşdyrmak we döwrebaplaşdyrmak işi tapgyrlaýyn esasda amala aşyrylýar. Içerki we halkara ugurda ýolagçy gatnatmakda hem-de ýük daşamakda oňa möhüm orun degişlidir. Hormatly Prezidentimiz Gurbanguly Berdimuhamedowyň başlangyjy boýunça işlenip taýýarlanylan “2012-2030-njy ýyllarda Türkmenistanyň raýat awiasiýasyny ösdürmegiň Milli maksatnamasy” täze tehnologiýalaryň, öňdebaryjy inženerçilik-tehniki tejribäniň ulanylmagyny nazarlaýar. 2016-njy ýylyň 17-nji sentýabrda Aşgabat Halkara howa menzili açyldy. Ol Ýewropany we Aziýany baglanyşdyrýan möhüm halka öwrüler. Aşgabat Halkara howa menzili Halkara Raýat Awiasiýasynyň Guramasynyň (HRAG) talabyna doly laýyk gelýär. Umumy uzynlygy 3800 metr, ini 75 metr bolan uçuş-gonuş zolagy islendik howa şertde dürli görnüşli howa gämi kabul etmäge ukyplydyr. Aşgabat şäheriniň Halkara howa menzili özüniň täsin binagärçilik gurluşy bilen tapawutlanýar. Ol sagatda 1600 ýolagça hyzmat etmäge ukyplydyr. 2018-nji ýylyň 26-njy fewralynda Türkmenabat Halkara howa menzili gurlup ulanmaga berildi. Onuň halkara hyzmatdaşlygy üpjün etmekde möhüm ähmiýeti bar. Ýurdumyzyň gündogar sebitiniň ulag infrastrukturasyny kämilleşdirmekde Kerki şäherinde howa menziliň gurulmagy günorta-gündogar sebiti paýtagtymyz bilen birleşdirjek möhüm ulag halkanyň döredilmegine ýardam eder. Ýurdumyzyň welaýatlarynda täze howa menzilleri gurmak we ozal bar bolanlary döwrebaplaşdyrmak göz öňünde tutulýar.


1.3. Halkara ulag-üstaşyr geçelgäniň ähmiýeti

Merkezi Aziýa, Hazar we Gara deňiz sebitinde üstaşyr gatnawy, ulag hyzmaty ösdürmekde Türkmenistanyň uly mümkinçiligi bar. Ýük daşamagyň halkara ulgamynyň doly hukukly agzasy bolmak bilen, Türkmenistan öz çägi boýunça ygtybarly ulag-üstaşyr gatnawy üpjün edýär. Türkmenistanda bar bolan mümkinçiligi doly peýdalanmak maksady bilen häzirki gün ulagyň ähli görnüşini ösdürmek üçin giň möçberli halkara taslamalar amala aşyrylýar. Ýurdumyzda dünýä ülňülere laýyk gelýän ýokary tizlikli ýollar gurulýar, ulag ulgamy kämilleşdirmek boýunça uly taslamalar durmuşa ornaşdyrylýar. Ol “Gündogar-Günbatar”, “Demirgazyk-Günorta” ugur boýunça hereketi üpjün edýän halkara ýol tory döretmäge, üstaşyr gatnawda ýurdumyzyň amatly ulag-geografiki ýerleşiş mümkinçiligini peýdalanmaga gönükdirilendir. Türkmenistanyň, Eýranyň hem-de Gazagystanyň bilelikde amala aşyran “Demirgazyk-Günorta” demir ýolunyň Uzak Gündogardan Günbatar Ýewropa çenli, Demirgazyk Buzly ummandan Hindi ummana çenli uly ykdysady giňişlikde ýük hem-de ýolagçy gatnatmakda geljegi ulydyr. Ol Astrahan-Makat-Beýnew-Ýeraliýewo-Türkmenbaşy-Bereket-Gürgen ugry boýunça Pars aýlagy ýurtlara ýük daşamaga uly itergi berer. Bu ugur bilen gidilende ýol gysgalýar, ýük hem-de ýolagçy gatnatmaga edilýän çykdaýjy azalýar.  Bu ugurda Ýewropa ýurtlardan Pars aýlagy portlara çenli aralyk 600 km gysgalýar. 2014-nji ýylyň 20-nji martynda  Özbegistanyň, Türkmenistanyň, Eýranyň, Omanyň arasynda ulag ugry döretmek hakynda ylalaşyk baglaşyldy. Ol  Ýewraziýanyň Gündogar-Günbatar  ugurda ýoly has gysgaltmakda, ýük gatnatma çykdaýjyny görnetin aşaklatmaga şert döreder. Bu Ylalaşyga Katar döwleti hem uly gyzyklanma bildirýär.  Ýewropa-Kawkaz-Aziýa TRASEKA taslamasy boýunça Ýewropa bilen Gündogar we Günorta-Gündogar Aziýanyň arasyndaky aralyk häzirkisi bilen deňeşdirende iki essä golaý gysgalar. Biziň ýurdumyzyň Ýewropany Aziýa bilen birleşdiriji çatryk  hökmünde ähmiýeti barha artýar.
Ulag we üstaşyr geçelge ulgamyň döredilmegi sebit we halkara derejede ykdysady ösüşe ýardam eder. Üstaşyr gatnawyň ösdürilmegi daşalýan ýük möçberi artdyrmaga mümkinçilik berýär. Merkezi Aziýada üstaşyr gatnawyň geriminiň giňelmeginde Türkmenistana wajyp orun degişli. Ýurdumyzyň ulag ulgamynyň durkunyň düýpli täzelenmegi we ösdürilmegi halkara ulag-üstaşyr gatnawy artdyrmaga ýardam edýär. Halkara ulag-üstaşyr geçelge döretmek boýunça ýurdumyzyň alyp barýan işleri halkara ykdysady hyzmatdaşlygyň mundan beýläk-de çuňlaşmagyna oňaýly täsir edýär. Halkara üstaşyr gatnaw üçin amatly şert döretmek ýurdumyzyň baý tebigy çig mala eýe bolan içerki sebitlerini özleşdirmek bilen bilelikde alnyp barylýar. Türkmenistanyñ ähli sebitinde döwrebap howa, demir ýol menzilleri, polat hem-de awtomobil ýollary guruldy. Ulag ulgamy kämilleşdirmek ýurdumyzyň käbir sebitinde tebigy baýlyk özleşdirmäge, olary ykdysadyýete we dünýä bazara giňden çekmäge ýol açýar. “Demirgazyk-Günorta” demir ýoluň çekilmegi bilen Garabogazyň, Gyzylgaýanyň mineral çig mal baýlygyny hojalyk dolanyşyga çekmäge mümkinçilik döredi. Ýurdumyzdan geçýän halkara ulag we ýük akymyň möçberi ýyl-ýyldan ýokarlanýar. Türkmenistanda döwrebap ulag-üstaşyr logistiki düzümiň döredilmegi Beýik Ýüpek ýoly gaýtadan dikeltmäge, milli, sebit, hatda, bütindünýä ykdysadyýetiň ösüşine kuwwatly itergi berer. Merkezi Aziýanyñ üstünden geçýän, geografik taýdan örän amatly sebit we sebitara ulag ýollaryñ çatrygynda ýerleşmek bilen Türkmenistan ägirt uly ulag-üstaşyr kuwwata eýedir. Türkmenistan şol ulag-üstaşyr kuwwatdan netijeli peýdalanmaga çalyşýar. Her bir döwlet öz geografik taýdan amatly ýerleşişini, onuň mümkinçiliklerini ulanmagyň hasabyna milli ösüşi üpjün etmekde zerur bolan geosyýasy we geokdysady bähbitleri öňe sürýär. Türkmenistanyň Merkezi Aziýa bilen Ýewropanyň arasynda amatly çatryk ýerleşişi bolup, ulagyň ähli görnüşini ösdürmäge zerur bolan mümkinçilige eýedir. “Bitarap Türkmenistanyň daşary syýasat ugrunyň 2017-2023-nji ýyllar üçin Konsepsiýasyna” laýyklykda Birleşen Milletler Guramasy, onuň ýöriteleşdirilen agentlikleri bilen hyzmatdaşlyk etmegiň esasy ugurlarynyň biri ulag ulgamy bolmalydyr. Türkmenistanyň iň döwrebap ulag üstaşyr logistik düzümi çalt kemala getirmek babatda, şeýle hem, Beýik Ýüpek ýoly gaýtadan dikeltmek boýunça soňky ýyllarda amala aşyrýan işleri diňe bir milli ykdysadyýetimiziň ösüşine däl, eýsem, sebit we hatda bütindünýä ösüşe-de kuwwatly itergi berdi. Milli Liderimiz Türkmenistanyň ägirt uly üstaşyr kuwwatyndan netijeli peýdalanmaga çalyşýar. Häzirki wagtda awtoulag, demir ýol we deňiz gatnawlary ulanmak bilen “Demirgazyk-Günorta”, “Günbatar-Gündogar” ugurlary boýunça emele gelýän ulag ulgamy Ýuwaş ummandan Hazar we Gara deňizlere çenli, Ýewropanyň demirgazygyndan Hindi ummana çenli uly giňişligi birleşdirer. Dünýä ulag ulgama yzygiderli goşulmak, Gündogar-Günbatar we Demirgazyk-Günorta ugurlarda wajyp ýollary hem-de merkezleri birleşdirýän esasy magistrallar boýunça ulag infrastrukturany kämilleşdirmek ýakyn geljegiň möhüm meseleleriniň hatarynda durýar. Beýik Ýüpek ýoly täze görnüşde dikeltmegi durmuşa geçirmek, Ýewraziýanyň dünýädäki iki ykdysady giňişligi birikdirmek bilen baglanyşykly bu ugurda möhüm logistik geçelgeleri kemala getirmek uly ähmiýete eýedir. Bu taslama Hytaý, Hindistan, Pakistan, Aziýa-Ýuwaş ummany sebitiň ýurtlary ýaly ykdysady merkezlere çykmagy üpjün etmek bilen, günorta we gündogar ugurlarda halkara ulag ulgama birleşmek mümkinçiligi göz öňünde tutýar. 2017-nji ýylyň maý aýynda “Awaza” milli syýahatçylyk zolagynda Ýewraziýa yklymynda üstaşyr-ulag hyzmatdaşlygy köpugurlaýyn ösdürmek meselä bagyşlanan Ulag we logistika boýunça halkara maslahat boldy. Oňa ulag, logistika we üpjünçilik kompaniýalaryň, Ýewropanyň, Aziýanyň we Amerikanyň onlarça ýurdundan wekil gatnaşdy. Bu wekilçilikli forum 2016-njy ýylda Aşgabatda Birleşen Milletler Guramasynyň howandarlygynda Durnukly ulag ulgamy boýunça geçen ähliumumy maslahatyň özboluşly logiki dowamydyr hem-de onda öňe sürlen başlangyçlaryň durmuşa geçirilmegine gönükdirilendir.
Yklymyň esasy söwda ýollarynyň çatrygynda ýerleşen ýurdumyz, müňlerçe ýyl mundan öň bolşy ýaly, häzir hem üstaşyr ýollaryň möhüm halkasy bolmagynda galýar. Beýik Ýüpek ýoluň innowasion taýdan täzeden dikeldilmeginde Türkmenistan barha işjeň we ähmiýetli orun tutýar. 2018-nji ýylyň 28-nji noýabrynda Türkmenistanyň, Azerbeýjan Respublikasynyň, Gruziýa Respublikasynyň, Türkiýa Respublikasynyň hem-de Owganystan Yslam Respublikasynyň arasynda Üstaşyr we ulag hyzmatdaşlygy hakynda gazanylan ylalaşyk (“Lapis Lazuli” ugry boýunça ylalaşyk) “Lazurit” halkara ulag-üstaşyr geçelge döretmäge tarap ýolda nobatdaky ädimdir. Bu geçelge Merkezi we Günorta Aziýa, Hazar we Gara deňizleri, Ortaýer deňzi sebitleri öz içine alýan giň geoykdysady giňişlikde netijeli gatnaşyklary berkitmäge ýardam eder.
Ýurdumyzyň ulag infrastrukturasyny diwersifikasiýalaşdyrmak maksady bilen Hazar we Gara deňizleriň, Orta Aziýa we Ýakyn Gündogaryň arasynda ulag-üstaşyr geçelge döretmek mümkinçiligi öwrenilýär. 




©Özüňi barlamak üçin soraglar
1. Türkmenistanyň nähili ulag-geografik ýerleşişi bar?
2. Türkmenistan Beýik Ýüpek ýolunyň dikeldilmegine nähili ähmiýet berýär?
3. Türkmenistanda kämil ulag infrastruktura döretmek üçin haýsy maksat goýulýar?
4. Türkmenistanyň ulag strategiýasy näme göz öňünde tutýar?
5. Türkmenistanyň ulag-üstaşyr geçelge döretmekde nähili mümkinçiligi bar?
6. Türkmenistanda häzirki wagtda haýsy ugurda ýük hem-de ýolagçy gatnatmaga uly üns berilýär?
7. Türkmenistanda haýsy udurda ulag-üstaşyr geçelge döredilýär?
8. Dünýä ykdysadyýetinde ulag-üstaşyr geçelgeleriň nähili ähmiýeti bar?







2. YKDYSADYÝETDE WE LOGISTIK ULGAMDA ULAGYŇ ÄHMIÝETI


2.1. Ykdysadyýetde we logistiki ulgamda ulagyň ähmiýeti
                                                  
Türkmenistanyň Merkezi Aziýanyň we Ýewropanyň çatrygynda amatly ýerleşmegi ulagyň dürli görnüşini ösdürmäge giň mümkinçilik berýär. Türkmenistanda iň döwrebap ulag-üstaşyr logistik düzümi çalt kemala getirmek, şeýle hem, Beýik Ýüpek Ýoluny gaýtadan dikeltmek boýunça amala aşyrylan işler diňe bir milli ykdysadyýetimiziň ösüşine däl, eýsem, sebit, hatda bütindünýä ösüşede täsir edýär. Geografiki taýdan örän amatly - Merkezi Aziýanyň üstünden geçýän sebit we sebitara ulag ýollaryň çatrygynda ýerleşmek bilen Türkmenistan ägirt uly üstaşyr kuwwata eýedir. Häzirki wagtda awtoulag, demir ýol we deňiz gatnawlaryň “Demirgazyk-Günorta”, “Günbatar-Gündogar” ugruna uly üns berilýär. Geljekde Ýuwaş ummandan Hazar we Gara deňizlere çenli Ýewropanyň demirgazygyndan Hindi ummana çenli ykdysady giňişlik emele geler. Türkmenistanyň alyp barýan ykdysady syýasatynda ulag ulgama aýratyn orun degişlidir. Ýurdumyzda amala aşyrylýan dürli derejedäki halkara taslamalar oňa şaýatlyk edýär. Häzirki wagtda gowy ýola goýlan ulag infrastruktura bolmasa ykdysadyýeti ösdürmek we kämilleşdirmek mümkin däldir. Ulag ulgamyň ygtybarlygy senagata, gurluşyga, oba hojalyga, ýagny, maddy önümçiligiň öndürijiligine uly täsir edýär. Ulaga ykdysady pudaklardan tapawutly şu aýratynlyklar häsiýetlidir:
· birinjiden, ulag önüm öndürmeýär. Ol aýlanyşyk sferada maddy önümçiligi dowam etdirýär. Ulagyň üsti bilen önümiň öndürilen ýerinden sarp edilýän ýere bolan hereketi harydyň bahasyna täsir edýän örän wajyp maddy üýtgemedir. Öndirilen önüm sarp edilýän ýere eltilenden soň önümçilik prosesi tamamlanýar.
· ikinjiden, ulag önümi - ýük hem-de ýolagçy gatnatmak, ulag işiň aýrylmaz bölegidir. Şoňa görä ulagda maddy serişde toplanmaýar. Onuň geçirijilik we daşama mümkinçiligi wajyp ähmiýete eýedir.
· üçünjiden, ulag önümi çig mal saklamaýar. Şoňa görä ulagda önümiň özüne düşýän gymmatynda iş hakyň paýy senagatyňkydan iki esse ýokarydyr. Ulagda amortizasiýa, ýangyja we elektrik energiýa edilýän çykdajy ulanyş harajatyň 50 %-e barabardyr. 
· dördünjiden, ulagy ösdürmäge goýberilýän serişde aýlanyşygy senagat we oba hojalygyňkydan düýpgöter tapawutlanýar. Ulag hyzmaty bazarda haryt däl-de, önümçilik prosesi ýerlenýär. Şoňa görä ulag iş netijelilige we hile bolan talap ulagyň önümçilik prosesine hem degişlidir.
Başgaça aýdylanda, ulag üçin, bir tarapdan, ýük hem-de ýolagçy gatnatmak hem önümçilik işi (prosesi), hem-de önüm bolup durýar. Ikinji tarapdan, ol täze önüm döretmeýär, diňe önümçilik pudagy tarapyndan öndüridilen önümi daşaýar, ýagny, önümçiligi aýlanyşyk sferada dowam etdirýär we ulag çykdajynyň ululygyna görä önümiň gymmatyny artdyrýar.
Ýurtda ulag ulgamyň ösüş derejesi belli bir derejede jemgyýetiň ösüş derejesini kesgitleýär. Ulag ulgamy ýurduň ykdysady ösüşine, söwdanyň giňelmegine, halkyň durmuş derejesiniň, maddy hal-ýagdaýynyň ýokarlanmagyna düýpli täsir edýär. Ol zähmet öndürijiligi ýokarlandyrmaga, haryt eltiş wagty gysgaltmaga, iş ýere işgär gatnamaga ýardam edýär. Ulagyň ösüş depgini ýurduň ykdysady ösüşi bilen aýakdaş gitmelidir. Logistiki ulgamda daşama harajat bilen ulag hyzmatyň arasynda deňagramlyk saklamak zerurdyr. Bir ýerde az çykdaýjyly haýal daşama, başga ýagdaýda bolsa ýokary tizlikli ulag hyzmaty talap edilýär. Amatly daşama usuly saýlamak we onuň esasynda ulag ulgamy dolandyrmak logistikanyň öňünde duran iň wajyp wezipe bolup durýar. Logistiki infrastruktura emele getirilende şu üç ýörelge hökman hasaba alynmalydyr:
1. logistik desga ýerleşdirilende ilkinji nobatda ulaga bolan zerurlyk hasaba alynmaly;
2. ulag çykdaýjyda diňe daşama baha däl-de, oňa täsir edýän ähli faktor hasaba alynmaly;
3. logistik ulgamda ýük daşamada ýüze çykýan bökdençligi ulag kuwwaty artdyrmak bilen däl-de, nogsanlygy aradan aýyrmak esasynda çözmeli.
Daşama işi maddy önümçilige degişlidir. Ýük daşamany guramak we maddy akymy dolandyrmak ulag logistikanyň esasy meselesidir. Ulag logistikada şu meselelere seredilýär:
· ulag ulgamy döretmek;
· ulag işi dürli ulag görnüşi bilen bilelikde meýilleşdirmek;
· ulag-ammar işde tehnologik umumylygy üpjün etmek;
· daşama usuly we ulag serişdäni saýlamak;
· eltmegiň amatly ugryny kesgitlemek. 
Häzirki wagtda ulag logistika halkara derejede ähmiýetli ugurlaryň biridir. Ulag ulgamy dünýä hojalygyň möhüm düzüm bölegi bolmak bilen döwletleriň arasynda hyzmatdaşlygy üpjün edýär. Logistika - munuň özi önüm öndürip, harydy ýa-da hyzmaty alyjylar köpçülige ýetirmegi oýlanşykly guramagy öwrenýän ylymdyr. Ulag ulgamy ösdürmekde, sebitara ulag halka döretmekde logistikadan netijeli peýdalanmak ýurduň innowasion ösüşine aýratyn täsir edýär. Ulag logistikanyň esasy wezipesi önümiň, harydyň ýa-da hyzmatyň dolanyşyk ulgamyny kadalaşdyrmakdan, haryt dolanyşygyň yzygiderli akymyny döretmekden ybaratdyr. Logistiki ulgamda guramaçylyk işi dogry guralanda çig mal getirmek, öndürilen önümi daşamak we onuň söwdasyny etmek sazlaşykly amala aşyrylýar, ýagny, logistika maddy akymy (haryt akymy) dolandyrmagy öz içine alýar. Halkara gatnaw dürli döwletleriň çäginde amala aşyrylýar. Ol halkara hyzmatdaşlygyň esasyny emele getirýär. Milli Lidermiziň yzygiderli tagallasy bilen ýurdumyzyň ulag ulgamyndaky halkara hyzmatdaşlyk barha giň gerime eýe bolýar. Ulag logistikanyň hem ähmiýeti artýar. Ulag logistika iň amatly, çalt gatnawy amala aşyrmak üçin dürli ulag görnüşi sazlaşykly ulanmagy alamatlandyrýar. Türkmenistanda ulagyň ähli görnüşi dünýäniň öňdebaryjy tehnikasyny we tehnologiýasyny ornaşdyrmak esasynda ösdürilýär. Logistika merkezleriň ýokary netijeli ulgamyny döretmekde ulaga uly ähmiýet berilýär.
Ulag we ýol gadymy döwürden bäri halklary ýakynlaşdyrýan esasy serişde hökmünde hyzmat edip gelýär. Iki yklymyň arasynda ýerleşen ýurdumyzyň çägi köp asyrlap ulag ýollaryň çatrygy bolup geldi. Günbatar bilen Gündogaryň arasyndaky söwda gatnaşyklar geografiki taýdan amatly ýerleşen ýurdumyzyň ösüşine gowy täsir edipdir. Türkmenistanyň häzirki çägi taryhdaky iň uly söwda ýoluň – Beýik Ýüpek ýoluň wajyp merkezine öwrülipdir. B. e. öňki II asyr - XVI asyr aralykdaky taryhy döwürde Gündogary Günbatar bilen birleşdiren Beýik Ýüpek ýoly dürli halklaryň arasynda hemmetaraplaýyn syýasy ykdysady we medeni hyzmatdaşlygy ýola goýmakda möhüm orun eýeläpdir. Ol Türkmenistanyň çäginde şäherleriň, obalaryň gülläp ösmegine täsir edipdir. Türkmen topragy halklary dostlaşdyrýan, medeniýetleri ýakynlaşdyrýan “köprä” öwrülipdir. 

2.2. Ulag ulgamyň esasy meselesi

Türkmen döwletiniň üstünlikli ösüşiniň möhüm şerti hökmünde ýurdumyzda köp şahaly, döwrüň talabyna laýyk gelýän ulag düzümi döretmek häzirki döwürde hormatly Prezidentimiz Gurbanguly Berdimuhamedowyň durmuşa geçirýän ägirt uly özgertmeler syýasatynyň ileri tutulýan ugurlarynyň biridir. Merkezi Aziýa we Hazar deňzi sebitinde ulag ulgamyň köpugurly düzümini döretmek Birleşen Milletler Guramasy tarapyndan kesgitlenen Üçünji müňýyllygyň ählumumy maksatlaryna ýetmäge gönükdirilen wezipeleriň arasynda esasy orunlaryň birini eýeleýär. Bu düzüm sebitiň ägirt uly ykdysady kuwwatyndan netijeli peýdalanmaga, parahatçylygy, durnuklylygy hem-de howpsuzlygy pugtalandyrmaga, durmuş-ykdysady taýdan ählumumy durnukly ösüşe ýardam etmelidir. BMG-niň ulag ulgamy ösdürmek barada Ýörite maksatnamasyny döretmek göz öňünde tutulýar. Ol Hazar we Gara deňziň, Orta Aziýanyň we Ýakyn Gündogaryň arasynda ulag-üstaşyr mümkinçilikleri öwrenmegi göz öňünde tutýar. Häzirki zaman ulag düzümiň - demir ýol we awtomobil gatnawlaryň, kommunikasiýalar ulgamyň döredilmegi sebitdäki ýurtlaryň ählumumy ykdysady ösüş bilen baglanyşykly meselelere işjeň goşulmagyna ýardam eder, maýa goýum serişdeleriň gelmegini üpjün eder, Ýewraziýa giňişliginde yklymlara ykdysady hyzmatdaşlyk üçin oňyn şert döreder. Ulag ulgamy maddy önümçiligiň esasy pudaklarynyň biridir. Ol ulag görnüşleri, ulag tory, ulag önümi, ähli ulag görnüşe degişli gurluşlary, ulag çatrygy, hereket edýän düzümi we tehniki serişdeleri, şeýle hem, daşama prosesiň dürli ulgamyny we usulyny özüne birleşdirýär. Bulardan başgada bu ulgama ulag ulgamy bilen baglanyşykly kärhanadyr guramalar, ýagny, ulag maşyn gurluşygy, ýol gurluşygy, ulag ýangyç-energetiki ulgam, ylym, bilim beriji edaralar degişlidir. 
Bütewi ulag ulgamyň esasy meselesi ýurtda ulag hyzmatyň derejesini ýokarlandyrmak, ygtybarlygy, howpsuzlygy üpjün etmek, ilatyň we halk hojalygyň ýük hem-de ýolagçy gatnatmaga bolan talabyny doly kanagatlandyrmak bolup durýar. Ýurtda ulag-ýol toplumyň ähli düzüjisiniň sazlaşykly işlemegi zerurdyr. Ulag ulgamyň öňünde ýurduň sebitleriniň arasynda hojalyk-ykdysady gatnaşygy üpjün etmek meselesi durýar. Kärhana içinde ulag zähmet serişdäni we işgärleri ondan oňa gatnadyp, tehnologik zähmet bölünişe hyzmat edýär. Ol içki önümçilik ýa-da tehnologik ulagy diýlip atlandyrylýar. Ýük ugradyjy bilen sarp edijiniň arasynda ýük daşaýan ulag territorial zähmet bölünişiň netijesinde ýüze çykýan ykdysady gatnaşyga esas bolup durýar. Bu ulag aýlanyşyk sferanyň ulagy hökmünde häsiýetlendirilýär. Bu ýerde ulagyň jemgyýetçilik önümçiligi bilen baglanyşykly esasy wezipesi jemlenendir. Şonuň esasynda ulagyň maddy önümçiligiň beýleki pudaklary bilen özara gatnaşygy kesgitlenýär.
Halk hojalygyň we ilatyň ulag bilen hyzmat ediliş derejesi ýol tor uzynlyga, onuň geçirijilik we daşaýjylyk ukybyna, ulag ýoluň ýerleşişine baglydyr. Ýurduň bütewi ulag ulgamynyň emele gelmegine şu faktorlar täsir edýär:
· territoriýanyň ululygy;
· ilat sany;
· ilatyň sebitler boýunça demografik derejesi;
· çig mal we energiýa resursyň ýerleşişi;
· senagat merkeziň ýerleşişi;
· ýurtda öndürilýän önümiň mukdary;
· maddy önümçilik pudaklaryň ösüş depgini;
· taryhy taýdan emele gelen ýol tory.
Ulagyň territorial aýratynlygyna görä onuň üç derejesi tapawutlanýar:
1. magistral ulag;
2. regional ulag;
3. lokal ulag.
Magistral (baş) ulag ykdysady sebitleriň arasynda uly göwrümli ýük daşama amala aşyrýar; sebit (regional) ulag sebitde önümçiligiň bökdençsiz işlemegini üpjün edýär; ýerli (lokal) ulag özara baglanyşykly kärhanalaryň, has iri kärhananyň bökdençsiz işleýşini üpjün edýär. 
Kesgitli çäkde dürli ulag görnüşiň utgaşmasyndan sebit ulag ulgamy emele gelýär. Sebit ulag ulgamyň esasy meselesi önümçiligi territorial guramakdaky aýratynlygy hasaba almak bilen sebitdäki ähli hojalyk gurluşlaryň netijeli işlemegini üpjün etmek hem-de ilatyň ulag hyzmata bolan talabyny doly kanagatlandyrmak bolup durýar. Halkara ugurda üstaşyr ýük daşamaga amatly ulag-üstaşyr geçelgeleri döretmek üçin Türkmenistanyň dürli sebitinde ulag infrastruktura döretmäge uly üns berilýär. Ýurduň dürli sebitinde amala aşyrylýan ulag ulgamdaky uly göwrümli işler welaýatlaryň iri senagat merkezlerini öz içine alýan multimodal logistik ulgam döretmäge gönükdirilendir. Döredilýän täze ulag ulgamda gury ýer, howa we suw ýollaryň amatly utgaşmasyny herekete getirmek göz öňünde tutulýar. Bu geljekde ýük eltme tizligi ýokarlandyryp, ýük daşama prosesi dolandyrmagy has hem gowulandyrar.


2.3. Sebite ulag taýdan hyzmat etmek

“Ulag hyzmaty” düşünjesi XX asyryň ahyryna çenli ulag ulgamy dolandyrmakda ulanylmady. Ulag hyzmaty diýip ýükleme we düşürme göwrümi, ýük dolanyşygy öz içine alýan göniden göni ýük daşamaga düşünilýärdi. Ýük daşamakda ulag işiň diňe san görkezijileri hasaba alynýar. Bazar ykdysadyýeti şertinde “ulag hyzmaty” düşünjesi amal edilýän iş göwrümden daşary ulag taýdan hyzmat etmek bilen baglanyşykly hil we hyzmat ediş derejäni hem göz öňünde tutýar. Ulag hyzmaty maddy önümçilik sfera degişlidir. Ulag çig malyň we materialyň görnüşini üýtgetmezden goşmaça sarp ediş baha döredýär. Ulag hyzmaty maddy önümçiligi tamamlaýjy prosesdir. Häzirki wagtda ulag hyzmaty ýüküň giňişlikde ýerini üýtgetmegini we ýük bilen baglanyşykly islendik işi öz içine alýar. Şeýlelikde, ulag hyzmatyň esasy görnüşi - ýük daşamakdyr, ol bolsa goşmaça hyzmatlaryň giden toplumy bilen bilelikde alnyp barylýar. Esasy ulag hyzmata şu aşakdakylar degişli:
· ýük, poçta daşamak;
· ýükleme-düşürme işler;
· ýük saklamak işi;
· ýük daşamaga ulag serişdeleri taýýarlamak;
· ulag serişdäni kärendesini bermek;
· ýük daşamakda ulag-ýollama işler;
· täze we abatlanan daşama serişdeleri getirmek. 
Ulag maddy önümçilik sfera degişli bolsada, önüm öndürmeýänligi bilen baglanyşykly ulag hyzmaty özboluşly aýratynlyga eýedir:
· ulag hyzmaty aýlanyşyk sferasda önümçilik prosesiň dowamy bolup durýar; önümçilik prosesi önüm sarp edijä ýetirilenden soň tamamlanýar. Öz-özünden ulag hyzmaty ýüze çykyp bilmez, ol ulag ulgama degişli bolmadyk kärhananyň söwda işini üpjün edýär;
· ulag hyzmaty ulagyň önümçilik prosesi bolup durýar, şoňa görä ulag hyzmatda ätiýaçlyk toplanýar;
· ulag hyzmaty hödürlemek - bu zähmet prosesi satmakdyr, diýmek, hyzmatyň hili - işi ýerine ýetirmegiň hilidir, ýagny, zähmetiň hilidir;
· hyzmatyň sarp ediş bahasy wagtlaýyn çäklendirmeleri, haryt hereketiň ugruny we beýleki şertleri takyk berjaý etmek bilen baglanyşykly ýüze çykýar;
· ulag hyzmata bolan isleg wagt we giňişlik görkezijilere baglylykda birden üýtgäp bilýär. Ulag gyradeň bolmadyk islegi düzetmäge mümkinçilik berýän serişdä eýe däldir.
Kesgitli ulag görnüşiň hyzmatyna bolan isleg sebitde beýleki ulag görnüşleriň ösüşi, olaryň utgaşyş derejesi, ulag tarifi, hyzmat edişiň hili bilen kesgitlenýär. Ulag hyzmaty guramagyň esasy iki ugry tapawutlanýar:
1. hödürlenýän ulag hyzmatyň ýük daşamagyň kesgitli şertine uýgunlaşmagy;
2. daşama talaby, diýmek, ulag hyzmata bolan islegi emele getirmek.
Ulag sebitiň hojalyk infrastrukturasynda esasy düzüjileriň biridir. Ulaga sebitdäki ähli kärhanalaryň iş netijeliligi we sazlaşygy, şeýle hem, sosial sferanyň ýagdaýy garaşlydyr. Häzirki zaman şertinde ulag ulgamy sebitleriň özara ykdysady taýdan utgaşmagyna, olaryň halkara zähmet bölünişe çekilmegine, täze daşary ykdysady gatnaşygyň döremegine esas bolup hyzmat edýär. Ulagyň öňünde duran esasy mesele giňişlikde we wagt boýunça ýük hem-de ýolagçy gatnatmagy üpjün etmekdir. Şoňa görä oňa territorial aýratynlyk häsiýetlidir. Giňişlik-tor ýerleşiş ulagyň territoriýa, önümçilik we ilat bilen özara baglanyşygyna esas bolup durýar. Ýol toruň gürlügi hem-de ulag akymyň möçberi sebitde önümçiligiň jemleniş, territoriýanyň özleşdiriliş, ykdysady we sosial ösüş derejäni häsiýetlendirýär. Ýol toruň gürlügi sebitiň ýol tor bilen üpjünçilik derejesini görkezýär. Ol 1000 km2-e düşýän ýol uzynlygy bilen kesgitlenýär:
Ds = 1000*Lu/S,
   Bu ýerde, Lu – ulanylýan ýoluň uzynlygy (km).
Dürli ulag görnüşiň kesgitli sebitde utgaşmasyndan sebit ulag ulgamy emele gelýär. Sebit ulag ulgamyň maksady önümçiligiň territorial guralyş aýratynlygyny hasaba alyp, sebitiň ähli hojalyk gurluşynyň netijeli işleýşini, ilaty ulag hyzmaty bilen üpjün etmek bolup durýar. Ýurduň dürli sebitiniň arasynda emele gelýän logistik ulgamyň infrastruktura we maglumat kuwwatlygy ulag mümkinçilige baglydyr. Ýurtda dürli ulag görnüşe degişli bolan ýolllaryň gurulmagy täze ýük akymyň döremegine esas bolýar. Ähli ýol ugrunda ýüke gözegçilik etmäge mümkinçilik berýän maglumat tehnologiýanyň ulanylmagy ulag hyzmatyň hiline, ýük eltme tizlige we ýüki bökdençsiz eltmäge täsir edýär. Ulag hyzmatyň hili ýük eltiliş wagta baglydyr. Ulag hyzmatyň hilini esasan ýük daşamakda bökdençsizlik we onuň tizligi kesgitleýär.
Sebitiň ýol torunyň keşbi we çyzgysy şu esasda emele gelýär:
1. ulag ähmiýetli derýalaryň esasynda emele gelen ýol tory;
2. uzaklyk ýa-da giňlik ugry boýunça geçýän magistral ýol tory;
3. birwagtda uzaklyk we giňlik ugur ýol toruň esasynda emele gelen gönüburçly ýol tory;
4. ulag çatrykdan başlanýan şöhle şekilli radial ýol tory.
Sebitde ulagyň ösüşine şu faktorlar täsir edýär:
· ykdysady, ol territorial zähmet bölünişiň häsiýetini, önümçilik gurluşy; sebitiň ykdysady we sosial ösüş derejesini; önümçilik bilen ulagyň arasyndaky gatnaşygy düzgünleşdirýän hojalyk mehanizmi kesgitleýär.
· tehniki-ykdysady, ol daşama göwrümi we onuň düzümini; ulanyş iş kämilligi; dürli ulag görnüşiň işini dolandyrmagy we utgaşdyrmagy, daşama işi guramagy; ýük hem-de ýolagçy akymy şöhlelendirýär. 
· ylmy-tehniki ösüş, ol täze ulag serişdäniň durmuşa ornaşdyrylyşyny; önümçilik prosesiň mehanizasiýa we awtomatizasiýa derejesini; ulag toruň kämilligini kesgitleýär.
· territorial, ol önümçiligiň ýöriteleşiş derejesini; ilatlaşma ulgamy; sebitde emele gelen ulag-ykdysady gatnayşygyň aýratynlygyny; sebitde sosial-ykdysady desgalaryň ýerleşişini; sebitiň tebigy-klimatik şertini we onuň ulaga edýän täsirini; sebitiň hapalanyş derejesini häsiýetlendirýär. 
Sebitiň ulag düzümini ösdürmek ýurdumyzyň halkara ähmiýetli taslamalary durmuşa geçirmegi maksat edinýän strategiýasynyň möhüm bölegidir. Bu ýörelge oba ýerleri hojalyk, söwda-ykdysady we durmuş gatnaşyga işjeň goşmaga, sebitde telekeçiligi höweslendirmäge, senagat ulgamy ösdürmäge gönükdirilendir. Türkmenistanyň ähli sebitini öz içine alýan howa, demir ýol we awtomobil ulaglaryň baglanyşygyndan ybarat täze ulag ulgamyň döredilmegine aýratyn ähmiýet berilýär. Sebitdäki ähli hojalyk kärhanalaryň sazlaşykly we netijeli işi, şeýle hem, durmuş ulgamyň ýagdaýy döwrebap ulag ulgama baglydyr. Ýurdumyzyň ähli künjegini gurşap alan özgertmeleriň düýp manysy halkymyzyň abadan, bagtyýar we rowaç durmuşyny üpjün etmekden ybaratdyr.   


©Özüňi barlamak üçin soraglar
1. Ykdysadyýetde we logistiki ulgamda ulagyň nähili ähmiýeti bar?
2. Ulaga maddy önümçilik bilen baglanyşykly haýsy aýratynlyklar häsiýetli?
3. Ulag ulgamlary döretmäge logistika nähili täsir edýär?
4. Ulagyň territorial aýratynlyga görä haýsy derejeleri bar?
5. «Ulag hyzmaty» düşünjesi nämeleri öz içine alýar?
6. Ulag hyzmaty haýsy özboluşly aýratynlyklara eýe?
7. Sebitiň ýol tor bilen üpjünçilik derejesi nädip kesgitlenýär?
8. Ulagy ösdürmäge haýsy faktorlar täsir edýär?


                         
3. ULAG ULGAMY DOLANDYRMAK


3.1. Ulag ulgamy dolandyrmagyň ýörelgeleri, ýollary we usullary

Häzirki wagtda ýurdumyzda demir ýollary gurmak, hereket edýän awtomobil ýollary döwrebaplaşdyrmak, howa gatnawy we deňiz flotyň işini kämilleşdirmek babatda iri taslamalar amala aşyrylýar. Halkara ähmiýetli möhüm taslamalar Türkmenistanda barha işjeň durmuşa ornaşdyrylýar. Milli Liderimiz Gurbanguly Berdimuhamedowyň ýolbaşçylygynda täze ulag ulgamlary döretmäge, ulag ulgamyň maddy-tehniki binýadyny toplumlaýyn kämilleşdirmäge, logistik ulgamy ösdürmäge gönükdirilen milli maksatnamalar işlenip taýýarlanyldy we üstünlikli durmuşa geçirilýär. Ulag bilen baglanyşykly bu amala aşyrylýan taslamalar 	Türkmenistanyň ulag ulgamyny halkara ulag ulgamyň düzümine işjeň goşmagy, ýurdumyzyň amatly ulag-geografik ýerleşişiniň esasynda iri logistik merkezleri döretmegi göz öňünde tutýar. Türkmenistanda täze emele gelýän ulag ulgamy multimodal ýük daşamanyň sebitleýin sazlaşygyny üpjün eder. Ulag geçelgeleri boýunça netijeli halkara haryt we ýolagçy hereketi dürli medeniýetleriň arasyndaky syýasy, täjirçilik, ylmy we medeni gatnaşyklary ösdürmegiň möhüm şerti bolup durýar. Täze emele gelýän ulag ulgamlaryň maksady ulag infrastrukturany doly ulanmak, ýük eltilişi çaltlandyrmak, ulag çykdaýjyny azaltmak bolup durýar. Bu bolsa halk hojalygyň, ilatyň ulaga bolan talabyny kanagatlandyrmaga esas bolup hyzmat edýär. Dürli ulag görnüşiň ösüşini, özara gatnaşygyny sazlamagyň guramaçylyk tarapy ähli ulag görnüşe umumy dolandyryş ulgamy ornaşdyrmagy göz öňünde tutýar. Ulag ulgamy dolandyrmak kesgitli ýörelgelere, ýollara we usullara daýanýar. Halk hojalygyň ähli pudagyna şu umumy ýörelgeler mahsusdyr:
· umumy ýolbaşçylyk;
· hojalygy meýilnama esasynda alyp barmak;
· merkezçilik;
· dolandyryşa işgärleriň işjeň gatnaşmagy;
· pudaklaýyn we territorial dolandyryşy amatly utgaşdyrmak;
· dogry işgär saýlamak, iş ýerinde goýmak we taýýarlamak;
· berk zähmet tertip-düzgün.
Ulag ulgamda dolandyryşyň ýeke-täk ýolbaşçylyk, tertip-düzgün, demokratik merkezçilik ýörelgelere uly ähmiýet berilýär. Ýurduň çägi boýunça ulag kärhanalary dagynyk ýerleşýär. Ulag kärhanalaryň arasynda özara baglanyşyk zerurdyr. Ähli ulag bölümiň özara sazlaşykly gatnaşygy, ulag serişdeleriň hereket tertibi takyk berjaý etmegi ulag ulgamy dolandyrmagyň wajyp ýörelgesidir. Onuň bozulmagy diňe bir maddy çykdaýja däl, eýsem, adam pidasyna hem getirip bilýär. Ýükleme-düşürme, daşama işi bilen baglanyşykly mesele ýük daşamakda ulag ulgamy dolandyrmagyň ýörelgelerini kesgitleýär. Ulag ulgamda şu dolandyryş ýollar ulanylýar:
   1. dispetçer ýolbaşçylygy; 
   2. işjeň meýilleşdirmek;
   3. hereket edýän düzümi saýlamak; 
   4. gözegçilik. 
Ulag ulgamy dolandyrmagyň şu usullary bar:
1. ykdysady;
2. administratiw-guramaçylyk;
3. hukuk;
4. sosial-psihologik.
Ykdysady usula meýilleşdirmek, hojalyk hasaplaşygy degişlidir. Tarif, karz, girdeji, zähmet haky, dürli sylaglar ykdysady usul görnüşleridir.
Administratiw-guramaçylyk usula demokratik merkezçilik, umumy hojalyk ýolbaşçylyk, maddy taýdan gyzyklandyrmak, höweslendirmek, işgäri dogry saýlamak we iş ýerinde goýmak degişlidir. Bu usul ähli dolandyryş basgançagynda ähmiýetlidir.
Hukuk usuly ulag ulgamda döwlet resminamalaryň berjaý edilişine esaslanýar. Resminama esasynda ulag guramasy bilen ýük iberijiniň, kabul edijiniň, şeýle hem, raýatlaryň arasynda hukuk gatnaşygy düzgünleşdirilýär. 
Sosial-psihologik usul ideologik, syýasy-terbiýeçilik işe, bäsdeşlige, işgäriň zähmete bolan gatnaşygyna esaslanýar.
Jemgyýetçilik ösüşiň häzirki döwründe ulag ulgamy kämilleşdirmekde şu meseleler öz ähmiýetliligi bilen tapawutlanýar:
   - bazar ykdysadyýeti şertinde bäsleşikli ulag hyzmaty bazary döretmek;
   - kada-kanunçylyk we hukuk esasy kämilleşdirmek;
   - ulag-tehnologiki, logistiki ulgama öňdebaryjy tehnologiýa we tehniki serişde  ornaşdyrmak;
   - ýurduň ulag ulgamyny amatly şertde dünýä ulag ulgama birleşdirmek, halkara ulag-üstaşyr geçelge döretmek.
Halkara derejede ulagy ösdürmek döwletleriň we sebitleriň ulag-üstaşyr akyma goşulmagyna we durnukly ykdysady ösüşi üpjün etmäge gönükdirilendir. Döwrebap ulag we üstaşyr düzümiň döredilmegi dünýä ulag ulgama täze sebitleriň çekilmegine, ýük dolanyşyk möçberi artdyrmaga, wagty tygyşytlamaga mümkinçilik berýär. Öňdebaryjy tehnologiýalary we dolandyryş çözgütleri ornaşdyrmak arkaly ulag akymyň ekologiýa howpsuzlygyny gazanmak göz öňünde tutulýar. Ýurdumyzda Gündogar-Günbatar we Demirgazyk-Günorta ugurlardaky gatnawlary, çatryklary baglanyşdyrýan baş ýollary halkara ulag ulgama goşmak möhüm wezipeleriň hatarynda durýar. Beýik Ýüpek ýoluny täzeden dikeltmegiň we iri ykdysady merkezleriň arasynda möhüm ulag geçelgeleri emele getirmegiň uly ähmiýeti bar. Häzirki wagtda Türkmenistan täze sebit we sebitara ulag düzümi emele getirmekde möhüm halkadyr. Ýurtlaryň dünýä bazara bökdençsiz gysga ýol arkaly çykmagy, harytlaryň ygtybarly, durnukly iberilmegi dünýädäniň umumy ýagdaýyna, sebit we halkara hyzmatdaşlygyň häsiýetine, onuň ugruna, ol ýa-da beýleki döwletiň dünýä hojalyga goşulyş derejesine uly täsir edýär.

3.2. Ulag ulgamy dolandyrmak

Türkmenistanda ulag we ulag işi dolandyrmak we ony düzgünleşdirmek babatda döwlet syýasatyň esaslaryny, şeýle hem, ulag howpsuzlygy üpjün etmek meselede ýüze çykýan jemgyýetçilik gatnaşyklary düzgünleşdirmek, onuň hukuk, guramaçylyk we ykdysady esaslaryny kämilleşdirmek maksady bilen 2018-nji ýylda “Türkmenistanyň ulag syýasatynyň esaslary hakynda” we “Ulag howpsuzlygy hakynda” Türkmenistanyň Kanunlary kabul edildi. Ulag ulgamy babatda döwlet syýasaty ýük hem-de ýolagçy gatnatmak hyzmata bolan islegi doly kanagatlandyryp biljek ýokary netijeli ulag ulgamy emele getirmäge, olaryň hilini we howpsuzlygyny ýokarlandyrmaga, içerki we daşarky bazarda bäsdeşlige ukyplylygy pugtalandyrmaga gönükdirilendir. Häzirki wagtda ýurtda birnäçe iri ulag taslamalar durmuşa geçirilýär, ulag amatlyklary döretmek bilen baglanyşykly bar bolan ulag desgalaryň durkuny täzelemek we täze ulag infrastrukturalary gurmak işi işjeň amala aşyrylýar, ýük we ýolagçy ulag serişdeleri täzelenýär, halkara ulag geçelgeleri emele getirmek dowam edýär. Türkmenistanyň Statistika baradaky döwlet komitetiniň maglumatyna görä, 2012-nji ýylda ýurdumyzyň jemi içerki önüminde ulag ulgamyň paýy 4% golaý, 2013-nji ýylda 4,3% barabar boldy. 2014-nji ýylda ulag-aragatnaşyk toplumyň jemi içerki önüme goşandy şondan öňki ýyldaky bilen deňeşdirilende 13% artdy. 2015-nji ýylda bu toplumyň jemi içerki önümde goşulan bahanyň paýy 5,6%, 2017-nji ýylda bolsa 9,2% deň boldy. “Türkmenistanyň durmuş-ykdysady ösüşiniň 2011-2030-njy ýyllar üçin Milli maksatnamasyna” laýyklykda ulag ulgamy 2030-njy ýylda ýurduň milli girdejisiniň bäşden bir bölegini berer. 
Ulag ulgamy dolandyrmak ulaga başlyklyk edýän ýolbaşçy düzümiñ işini öz içine almak bilen, esasan, ulag gulluklara, bölümlere gözegçilik etmek hem-de olaryň ylalaşykly hereketini ýola goýmakdyr. Ulagyň öñünde goýlan meseleleri çözmekde netijeli dolandyryş iş usuly işläp düzmäge ylmy-tehniki ýolbaşçylyk etmek, tehnologiýa, tehnika we guramaçylyk görnüşi, şeýle hem, dogry işgär saýlamak bilen baglanyşyklydyr. Daşama işinde ulag ulgamy dolandyrmak ähli ulag serişdelere hem-de işgärlere her bir ulag bölümiň derejesine laýyklykda ýa-da tutuşlygyna ulag ulgamda gözegçiligi we işjeñ ýolbaşçylygy özünde jemleýär. Ähli ýagdaýda hem ulag ulgamy dolandyrmak az wagt, serişde we zähmet sarp edip, öñde goýlan maksada ýetmek üçin tabynlygyndaky bölümlere täsir etmek çäreler tolumyndan ybaratdyr. Bu ýerde «guramak» we «dolandyrmak» adalgalaryň aratapawudyny bellemek gerek. Sypatlandyryp aýdylanda, guramak – ulag işiñ anatomiýasy, dolandyrmak bolsa onuñ fiziologiýasy bolup durýar. Ulag ulgamy düzüjileriň we iş görnüşleriň ähmiýetini peseltmäniňde hem, dolandyryş ulgamyň öňdebaryjy roly bellärliklidir. Ol ahyrynda ulagyň iş netijeliligini, döwlet tarapyndan öňde goýlan talaplaryň berjaý edilişini kesgitleýär.
Ýurdumyzdaky senagat pudaklary, ulag ulgamy we aragatnaşygy düýpli özgertmek, olaryň iş netijeliligini ýokarlandyrmak we toplumlaýyn dolandyrmak maksady bilen 2019-njy ýylyň 29-njy ýanwarynda Türkmenistanyň Prezidenti Gurbanguly Berdimuhamedowyň karary esasynda Türkmenistanyň Senagat we kommunikasiýa ministrligi döredildi. Onuň garamagyna Senagat ministrligi, Demir ýol ulaglary ministrleri, Awtomobil ulaglary ministrligi, Aragatnaşyk ministrligi, Deňiz we derýa ulaglary döwlet gullugy, şeýle hem, “Türkmenhowaýollary” gullugy geçirildi. Türkmenistanyň senagat we kommunikasiýa ministrliginiň düzüminde degişlilikde olar “Türkmensenagat” agentligi, “Türkmendemirýollary” agentligi, “Türkmenawtoulaglary”  agentligi, “Türkmenaragatnaşyk”  agentligi, “Türkmendeňizderýaulaglary” agentligi we “Türkmenhowaýollary” agentligi diýlip atlandyrylýar. Ulag ulgamy dolandyrmak wezipesi degişli ministrlikleriň, agentlikleriň we edaralaryň üstüne ýüklenýär. Demir ýol ulagynda  “Türkmendemirýollary”  agentligi, deňiz we derýa ulagynda “Türkmendeňizderýaulaglary” agentligi, howa ulagynda “Türkmenhowaýollary” agentligi, awtomobil ulagynda “Türkmenawtoulaglary” agentligi işe umumy ýolbaşçylyk edýär. Ulag ulgamy dolandyrmakda şu ýörelgelerden ugur alynýar:
· ykdysady we hukuk taýdan döwlet düzgünleşdirilişi;
· dolandyryşyň pudaklaýyn, sebitleýin hem-de ýokardan aşak utgaşmasy;
· ýuridik, tehnologik, zähmet tertip-düzgün. 
Dolandyryş dikleýin gurluşa eýedir:
1. döwlet dolandyryş guramasy;
2. sebit dolandyryş guramasy;
3. pudaklaýyn (ulag görnüşi boýunça) dolandyryş guramasy.
Sebit hem-de pudaklaýyn dolandyryş guramalar ulag ulgamy dolandyrmakda wajyp rol oýnaýar. Dolandyryş guramalaryň derňewi şu netijäni çykarmaga mümkinçilik berýär:
1. uly ýük dartgynly ýol torda sebit ulag dolandyryş gurluşy ulanmak maksadalaýyk;
1. pes ýük dartgynly ýol torda pudaklaýyn ulag dolandyryş gurluşy ulanmak maksadalaýyk.
Ulag ulgamyň guramalary dürli ululyga we borja eýedir. Olar garaşsyz, özara baglanyşykly ýa-da özara bäsdeş bolup bilýär. Ähli ulag görnüşe şu tehniki esas mahsusdyr:
· ýol tordan, aralyk bölümden, ulag çatrykdan durýan ulag infrastruktura;
· ulag serişde;
· ulag ulgamyň kömekçi infrastrukturasy. 
Ulag tory sebitde bar bolan ýollaryň jeminden emele gelýär. Ulag tory boýunça ulag serişdeleriň hereketi ulag akymy, ýük gatnadylyşy ýük akymy, ulag serişdeleriň hereket edýän ýoly ugry emele getirýär. Ulag çatrygy ulag toruň iň ýokary derejesidir. Eger ulag çatrygy bir ulag görnüşli ýol tora degişli bolsa unimodal, dürli ulag görnüşi özara birleşdirýän bolsa multimodal ulag çatrygydyr. Ulag ulgamyň infrastrukturasy halkara ulag gatnaşygy ösdürmäge esas bolup hyzmat edýär. Häzirki wagtda ulag logistika halkara derejede uly ähmiýet berilýär. Ulag ulgamy dünýä ykdysadyýetiň möhüm düzüm bölegi bolmak bilen, döwletleriň arasyndaky hyzmatdaşlygy üpjün edýär. Ulag ulgamyň ösüşinde, sebitara ulag halkalary döretmekde logistikanyň netijeli peýdalanylmagy islendik kärhananyň önümçilik guramaçylyk işiniň döwrebaplygyny kesgitleýär. Ol ýurduň innowasion ykdysady ösüşinde aýratyn ähmiýete eýedir. Şu nukdaýnazardan, ulag logistikanyň esasy wezipesi önümiň, harydyň ýa-da hyzmatyň dolanyşyk ulgamyny kadalaşdyrmakdan we haryt dolanyşygyň birsydyrgyn akymyny döretmekden ybaratdyr. Logistikanyň üsti bilen guramaçylyk işiň netijesinde önümçilik çig maly getirmek, öndürilen önümi saklamak, daşamak we söwdasyny guramak, ýagny, maddy akymy (haryt akymy) dolandyrmak amala aşyrylýar.Ulag logistikanyň üsti bilen birnäçe döwletiň çägi boýunça halkara ýük gatnatmakda ulag görnüşi we amatly ugry dogry saýlamak çalt, gysga ýol bilen arzan ýük daşamaga oňaýly täsir edýär.  


3.3. Ulag ulgamy dolandyrmagyň netijeliligini ýokarlandyrmak meselesi
	
Döwletiň ulag syýasatynda ulag ulgamy dolandyrmagy kämilleşdirmäge uly ähmiýet berilýär. Häzirki wagtda ulag ulgama täze tehnika we tehnologiýa ornaşdyrmak, awtomatlaşdyrylan dolandyryş ulgamy kämilleşdirmek durmuşy zerurlyk hökmünde orta çykýar. Awtomatlaşdyrylan dolandyryş ulgam her bir ulag görnüşinde aýratynlykda hereket edýär. Ulag ulgamda ýokardan aşak dört basgançakly dolandyryş gurluş hereket edýär: 
   - birinji basgançak - ministrlik;
   - ikinji basgançak – agentlik;
   - üçünji basgançak - ýol bölüm (gämiçilik, sebit, awtoulag edara);
   - dördünji basgançak- ýol çatrygy (menzil, port, awtomobil kärhana).
Ulag ulgamy dolandyrmakda döwlet şu hukuga eýedir:
· hyzmatyň hiline gözegçilik etmek;
· tarif ulanylyşy kesgitlemek;
· hereket howpsuzlygy üpjün etmek;
· ulag we desga gurmak kadany berjaý etmek;
· ykdysady kada işläp düzmek;
· milli bähbidi hasaba almak.
Ulag ulgamy dolandyrmagyň döwlet düzgünleşdirilişi şulary göz öňünde tutýar:
1. ulag hyzmaty bazary döretmek; 
2. ulag kärhananyň borjyny, ýuridik esasy işläp düzmek;
3. tarifi tertibe salmak;
4. salgydy sazlamak (ulagy kämilleşdirmäge, dikeltme, düýpli abatlama işe ýeňillik girizmek);
5. maliýeleşdirmek;
6. çykdaýjyly, emma, sosial ähmiýetli ulag kärhanany öz üstüne almak.
Ýurduň dürli sebitinde logistiki ulgam emele gelýär. Logistiki ulgamda ulag infrastruktura we ulag serişde uly ähmiýete eýedir. Ulag ulgamy dolandyrmagyň netijeliligini ýokarlandyrmakda logistiki merkeziň ähmiýeti barha artýar. Logistiki merkeziň iki görnüşi tapawutlanýar:
1. sebit logistika merkezi («multimodal ýük terminaly»);
2. kompaniýanyň logistika merkezi.
Logistika merkezdäki maglumat-derňew edilýän ýer logistik ulgamyň ýadrosy (özeni) hasaplanýar. Maglumat-derňew merkeziň üsti bilen logistik ulgamdaky ähli maglumat, maliýe we maddy akym dolandyrylýar. Logistik merkez döretmäge deňiz ulagy we multimodal ýük daşama bilen baglanyşykly guramalar uly gyzyklanma bildirýär. Ol guramalar logistik hyzmatyň dürli görnüşine mätäçdir. Ulag logistika amatly we çalt gatnawy amala aşyrmak üçin dürli ulag görnüşiň sazlaşykly utgaşmasyny öwrenýär. Beýik Ýüpek ýoluň gaýtadan dikeldilmegi, ulag-üstaşyr mümkinçilikler, logistika esaslanyp ulag ulgamyň ösdürilmegi halkara ykdysady gatnaşyklary has-da işjeňleşdirip, ýurdumyzyň dünýä bazara çykmagy üçin dürli amatlyklary döredýär. Türkmenistanda halkara logistiki taslamalaryň amala aşyrylmagy ýurdumyzyň üstaşyr mümkinçiliginiň gitdigiçe artmagyna getirýär. Häzirki wagtda Beýik Ýüpek ýoly döwrebap transmilli gara, demir ýol we howa ýollary görnüşinde gaýtadan dikeldilýär. Ýurdumyzyň çäginden geçen gadymy Ýüpek ýoluň ugurlary bilen gabat gelýän bu ýollar yklymda daşary ykdysady gatnaşyklaryň berkidilmegini, üstaşyr ýük daşamanyň artmagyny, medeni we syýahatçylyk gatnaşyklaryň giňeltmegini üpjün eder. Türkmenistanyň işjeň gatnaşmagynda gurulýan täze ýollar Ýewraziýa yklymyň uly giňişliginde durnukly ösüşi üpjün etmekde biziň ýurdumyzyň ornuny pugtalandyrýar.
©Özüňi barlamak üçin soraglar
1. Halk hojalygy dolandyrmaga haýsy umumy ýörelgeler mahsus?
2. Ulag ulgamy dolandyrmak nämä esaslanýar?
3. Ulag ulgamy dolandyrmagyň haýsy usullary bar?
4. Ulag ulgamy dolandyrmak diýip nämä düşünilýär?
5. Ulag ulgamy dolandyrmak wezipesi haýsy ministrligiň, agentlikleriň üstüne ýüklenýär?
6. Ulag ulgamy dolandyrmagyň haýsy guramalary bar?
7. Ulag ulgamy dolandyrmakda näçe dolandyryş gurluş basgançak tapawutlanýar?
8. Ulag ulgamy dolandyrmagyň döwlet düzgünleşdirilişi näme göz öňünde tutýar?









4. ULAG IŞIŇ DÖWLET TARAPYNDAN ÝOLA GOÝLUŞY


4.1. Ulag ulgamyň işini döwlet düzgünleşdiriş ulgamy
     
Ulag ulgamyň işi döwlet we sebit derejesinde düzgünleşdirilýär. Döwlet derejesinde düzgünleşdiriş ulgam dürli ulag agentlikleri hem-de daşama işi amala aşyrýan edaradyr guramalary öz içine alýar. Ulag ulgamy dolandyrmagyň merkezi döwlet guramasy Türkmenistanyň Senagat we kommunikasiýa ministrligi hem-de ulag agentlikleridir. Senagat we kommunikasiýa ministrligi hem-de ulag agentligi döwletiň ulag syýasatyny işläp düzýär, ony durmuşa geçirýär. Ulag ulgamy dürli ululyga we wezipe-borja eýedir. Olar garaşsyz ýa-da özara garaşly bolup bilýär hem-de özara bäsdeşlik edýärler.
Ulagyň tehniki esasyny şu aşakdakylar emele getirýär: 
· ulag infrastruktura (ýol, ulag çatryk, aralyk nokat);
· ulag serişde;
· kömekçi infrastruktura (energiýa üpjünçilik serişdeleri, maglumat üpjünçiligi, ulag serişdäniň hereketini dolandyrmak, enjamlaryň tehniki ulanylyşy, howpsuzlygy üpjün etmek);
Logistikanyň ulag üpjünçiligi nukdaý nazardan ulagyň tehniki esasynyň iki düzüjisi – ulag infrastruktura we serişdeler has wajypdyr. Häzirki zaman ykdysadyýetinde ulagyň ähmiýeti örän ýokarydyr. Ulag ulgamyň netijeliligine oba hojalygyň we senagat pudaklaryň işi, netijede bolsa, ýurduň maddy üpjünçiligi garaşlydyr. Ulag hyzmaty bazara ýokary hereketjeňlik mahsusdyr. Ykdysadyýetiň ösüşi ulag hyzmaty bazaryň, ulag-ýollama we logistiki hyzmatyň ösüşi bilen birlikde bolup geçýär. Häzirki wagtda sebitlerde ulag infrastrukturany ösdürmek öz wajyplygy bilen tapawutlanýar. Ol Türkmenistanyň 2020-nji ýyla çenli aralygy göz öňünde tutýan Ulag strategiýasyna doly gabat gelýär. Türkmenistanyň sebitlerinde diňe ulag infrastruktura ösdürmek taslamalary durmuşa geçirmek bilen çäklenmän, dürli ulag görnüşiň arasynda özara baglanyşygy, ulag hyzmaty ösdürmegi we guramagy hem göz öňünde tutulýar. Ulag infrastruktura ösdürmezden ykdysady ösüş barada gürrüň bolup bilmez. Bazar ykdysadyýeti şertinde ulag işiň döwlet düzgünleşdirilişi şu görnüşde amala aşyrylýar:
1. ulanyş we telekeçilik şerte görä ulag bazary bölümlere bölmek; telekeçilik we tehnologik taýdan ulag kärhananyň derejesini kesgitlemek;
2. ulag hyzmaty bazaryň dürli bölümine ulag goýbermek düzgüni işläp düzmek (hasaba almak, lisenziýa bermek);
3. baha emele gelşine we tarif ulanyşa gözegçilik etmek;
4. salgydyň üsti bilen ulag işi sazlamak (maliýe barlagy, salgyt salmak);
5. ulag hyzmaty bazaryň bölümlerinde ulag hyzmatyň hiline gözegçilik etmek;
6. döwlet ähmiýetli ulag taslamalary maliýeleşdirmek;
7. ulagdaky (esasan, şäher ulagda) gündelik zyýany ýapmak;
8. ekologik kada işläp düzmek we onuň ýerine ýetirilişine gözegçilik etmek;
9. ulagda zähmeti goramak we howpsuzlyk kada işläp düzmek;
10. ulaga durmuş üpjünçilik maksatly serişde goýbermek;
11. adatdan daşary ýagdaýda gyssagly ulag jemlemegiň ýolbaşçy-ykdysady iş tertibini işläp düzmek.
Ulag ulgamyň sebit gurluşy sebitdäki dürli ulag görnüşe degişli bolan ulag kärhanalaryň işini toplumlaýyn çözmäge mümkinçilik berýär. Şonuň hasabyna ulag işi ýola goýmagyň netijeliligi ýokarlanýar. Ulag işi sebit derejesinde sazlamak we dolandyrmak ýokarky bölüme bolan tabynlygy aradan aýyrýar. Ol işiň takyk ýerine ýetirilişine täsir edýär hem-de ulag kärhana ýolbaşçynyň jogapkärçiligini ýokarlandyrýar. Ulag işi sebit derejesinde sazlamak we dolandyrmak şu maksady göz öňünde tutýar:
· müşderini ulag  eden-etdilikden goramak;
· ulag hyzmaty bazaryň berlen bölüminde teklibi seljermek;
· bäsdeşlikde käbir ulag hyzmat görnüşe çäklendirme girizmek;
· ulagyň netijeli işlemegi üçin amatly şert döretmek;
· ekologik howpsuzlyga oňyn täsir etmek.                                                                                                                        
Ulag işi sazlamagyň we dolandyrmagyň häzirki ulgamynda iki basgançagy tapawutlandyryp bolar:
1. ulag işe taýýarlyk döwri;
2. ulag işiň amala aşyrylýan döwri;
Ulag işe taýýarlyk döwürde netijeli tehnologiýa ylmy-tehniki çemeleşme, ulag serişdeleri ulanmagyň ýörelgeleri kesgitlenilýär. Ulag işiň amala aşyrylýan döwründe bolsa ýük hem-de ýolagçy gatnatmak, ýolagça hyzmat etmegiň hiline, ýüküň tükelligine gözegçilik etmek, ähli ulag gulluklaryň işini işjeň utgaşdyrmak, şertnamalaýyn borçlaryň berjaý edilişini barlamak amala aşyrylýar. Häzirki wagtda Türkmenistan dünýä ülňülerine laýyk gelýän ulag-üstaşyr hereketi üpjün edýär. Ulag ulgamy ösdürmegiň milli strategiýasynda halkara hyzmatdaşlygy giňeltmäge wajyp orun berilýär. Türkmenistan özüniň ulag ulgamyny ösdürmek bilen baglanyşykly dünýä üçin möhüm teklipleri öňe sürýär. Hazar deňzinden başlap, Gara deňiz sebiti, ondan aňryk bolsa Baltika döwletlerini öz içine alýan giňişlikde ulag-üstaşyr kommunikasiýa geçelge döretmek hakynda hormatly Prezidentimiz tarapyndan hödürlenen teklipler özüniň wajyplygy bilen dünýä jemgyýetçiligiň ünsüni özüne çekýär. Şeýle ulag-ykdysady we söwda giňişlik ilki bilen ýurdumyzyň ykdysady kuwwatynyň berkemegine, haryt dolanyşygy we üstaşyr gatnawdan gelýän girdeýjini artdyrmaga oňaýly täsir edýär. Dünýä ýurtlaryň arasynda ykdysady hyzmatdaşlyk giňelýär. Häzrirki wagtda awtoulag, demir ýol we deňiz gatnawlary ulanmak bilen “Demirgazyk-Günorta”, “Günbatar-Gündogar” ugurlary boýunça emele gelýän ulag ulgamy Ýuwaş ummandan Hazar we Gara deňizlere çenli, Ýewropanyň demirgazygyndan Hindi ummana çenli uly ykdysady giňişlikde ulag hyzmaty bazary ösdürmäge esas bolup hyzmat eder we oňa giň mümkinçilikleri açýar. Türkmenistan bu emele gelýän ykdysady giňişligiň merkezinde ýerleşmek bilen möhüm ulag halka öwrüler.


4.2. Ulag hyzmaty bazary ösdürmekde döwletiň roly

Ulag hyzmaty bazary, täze ykdysady şert, ulag kärhanalaryň arasynda bäsdeşligiň ýüze çykmagy we güýçlenmegi ýurduň ulag ulgamyny çuň öwrenmegi talap edýär. Häzirki wagtda ulag işi meýilleşdirmekde «ulag hyzmaty» düşünjesi giňden ulanylýar. Ulag hyzmata şu aşakdakylar degişli:
   1. ýük hem-de ýolagçy gatnatmak;
   2. ýükleme-düşürme işi;
   3. ýük saklamak;
   4. ýükleýji serişde taýýarlamak;
   5. kireýine ulag serişde bermek;
   6. täze we abatlanan ulag serişde getirmek;
Dünýä ýurtlaryň arasynda ýyl-ýyldan artýan söwda-ykdysady gatnaşyklar ulag ulgamyň üsti bilen amala aşyrylýar. Biziň ýurdumyzda ulag ulgamy ösdürmek döwlet syýasatyň möhüm ugurlarynyň biridir. Ýurdumyzda ulag düzümi düýpli we toplumlaýyn döwrebaplaşdyrmak, halkara ulag-üstaşyr geçelge üçin kuwwatly binýat döretmek, ulag hyzmaty bazary ösdürmek maksady bilen uly işler edilýär. Türkmenistan dünýä ýurtlary bilen deňhukukly syýasy, ykdysady, medeni gatnaşygy ýola goýmak üçin parasatly syýasat ýöredýär. Köpugurly ulag-logistiki düzümi emele getirmekde 2016-njy ýylda Aşgabatda gecirilen Durnukly ulag ulgamy boýunça birinji Ählumumy maslahatyň ähmiýeti ulydyr. Türkmenistanyň çäginde gysga döwürde gara we demir ýollaryň müňlerçe kilometriniň gurulmagy ony Merkezi Aziýada möhüm ulag çatryga öwürdi. Ýurdumyzda ulag-üstaşyr ulgamy döretmekde demir ýol pudagy öň hatarda durýar. Bu ulgamda durmuşa geçirilen has ähmiýetli taslamalaryň biri – “Demirgazyk-Günorta” ulag geçelgäniň döredilmegidir. 2014-nji ýylyň 3-nji dekabrynda Gazagystan-Türkmenistan-Eýran halkara demir ýoly ulanmaga berildi. Halkara ulag düzümiň möhüm bölegine öwrüljek hem-de Aziýanyň we Ýewropanyň arasynda ykdysady taýdan has amatly demir ýol ugruň umumy uzynlygy 900 kilometre golaýdyr. Ýoluň iň uzyn bölegi Türkmenisanyň çägine düşýär, ol gapdal ýollar bilelikde 825 kilometre deňdir. 2016-njy 10-njy fewralynda synag konteýner otly Hytaý-Gazagystan-Türkmenistan-Eýran ugry boýunça ilkinji gatnawy amala aşyrdy.   Hytaý-Gazagystan-Türkmenistan-Eýran ýoluň umumy uzynlygy 10 müň kilometre golaý bolup, synag konteýner otly ýola iki hepdä golaý wagt sarp etdi. Munuň özi deňiz ugry bilen deňeşdireňde ortaça iki esse çaltdyr. Deňiz ýoluna 25-30 gün gerek bolýar. Ýola sarp edilýän wagtyň gysgalmagy ulag harajatyň azalmagyna täsir edýär, ýagny, ýoluň ykdysady taýdan bähbitliligi ýokarlanýar. Ykdysady peýdadan daşary Gazagystan-Türkmenistan-Eýran transmilli demir ýoly hoşniýetli gatnaşygy pugtalandyrmagyň netijeli usuly bolup durýar. Türkmenistan-Owganystan-Täjigistan demir ýoly hem Aziýa sebiti döwletleriň arasynda halkara ulag gatnawda möhüm orun eýelär. 2013-nji ýylda bu demir ýoluň düýbi tutulyp, 2016-njy ýylyň 28-nji noýabrynda onuň birinji nobatdakysy – Kerki-Ymamnazar-Akina bölegi açylyp ulanmaga berildi. Lapis Lazuli ugry Merkezi we Günorta Aziýa, Hazar we Gara deňizleri, Ortaýer deňiz sebitleri öz içine alýan giň geoykdysady giňişlikde netijeli gatnaşyklary berkitmäge ýardam etjek ugur bolup durýar. Bu ugurda Türkmenistan bir tarapda Owganystan bilen serhetleşip, beýleki tarapda Azerbaýjan bilen Hazar deňziň ýakasynda – Ýewropa bilen Aziýanyň çatrygynda ýerleşýär. 2018-nji ýylyň fewralynda Serhetabat-Turgundy demir ýoluň ulanylmaga berilmegi Lapis Lazuli ugruny durmuşa geçirmegiň çäginde ädilen ilkinji ädimleriň biri bolup durýar. 
Türkmenistanda deňiz ugry boýunça ýük hem-de ýolagçy gatnatmagyň ösüşi Merkezi Aziýa we Hazarýaka ýurtlaryň halkara ykdysady gatnaşyklar ulgama goşulmagynyň möhüm şerti bolup durýar. Häzirki döwürde Türkmenbaşy Halkara deňiz porty sebitde iri üstaşyr-geçiriji wezipäni ýerine ýetirýär. Hazaryň kenarynda diňe bir ýurdumyzyň däl, eýsem Merkezi Aziýanyň “deňiz derwezesi” derejesine laýyk gelýän Türkmenbaşy Halkara deňiz porty 2018-nji ýylyň 2-nji maýynda açylyp ulanmaga berildi. Ol halkara söwda we ulag-logistika ulgamy, ýurdumyzyň ykdysadyýetini ösdürmäge oňyn täsir eder. Halkara portuň işe girizilmegi bilen diňe bir ýük gatnawy ýola goýulman, 2500 gowrak iş ýeri döredildi. Bu amala aşyrylan işler “Türkmenbaşy Halkara deňiz menzilini we Türkmen deňiz söwda flotyny 2030-njy ýyla çenli döwür üçin ösdürmegiň baş meýilnamasynyň” üstünlikli durmuşa geçirilýändiginiň aýdyň subutnamasydyr. Dünýä ülňüsine doly laýyk gelýän Türkmenbaşy Halkara deňiz portunyň döwrebap desgalary halkara derejesinde amallary ýerine ýetirmäge mümkinçilik berip, dürli görnüşli ýüke hyzmat etmäge ukyplydyr.
Türkmenistanyň uglewodorod çig mala, aýratyn hem, tebigy gaza baý bolmagy turbageçiriji ulagy ösdürmäge itergi berýär. Häzirki wagtda “Türkmenistan-Hytaý” gazgeçirijiniň üç şahasy hereket edýär. Onuň umumy kuwwatlygy ýylda 55 milliard kub metre çenlidir. 2013-nji ýylyň 3-nji sentýabrynda “Türkmenistan-Hytaý” gazgeçirijiniň 4-nji şahasyny gurmak barada Ylalaşyga gol çekildi. Ony “Türkmenistan-Özbegistan-Täjigistan-Gyrgyzystan-Hytaý” ugry boýunça gurmak meýilleşdirilýär. Bu gazgeçiriji ýylda goşmaça 25 milliard kub metre çenli gaz ibermäge mümkinçilik döreder. Bu ugurda türkmen tebigy gazy  “Galkynyş” gaz käninden Hytaýa ugradylar. 2015-nji ýylyň 23-nji dekabrynda ýurdumyzyň iri gaz känlerini bir bütewi gaz geçiriji ulgama birleşdiren “Gündogar-Günbatar” gaz geçiriji açyldy. Bu gaz geçiriji öz gözbaşysyny ýurdumyzyň günorta-gündogarynda ýerleşýän “Şatlyk” ýatagyndan alyp gaýdyp, Mary, Ahal hem-de Balkan welaýatlaryň çäginden geçip Belek şäherçesine ýetýär. Bu gaz geçirijiniň uzynlygy 800 kilometre golaý bolup, onuň ýyllyk kuwwaty 30 milliard kub metr tebigy gazy ibermäge niýetlenendir. Türkmenistan häzirki wagtda birnäçe gaz geçiriji taslama garaýar. Türkmenistan-Owganystan-Pakistan-Hindistan (TOPH) transmilli gaz geçirijiniň taslamasy Türkmenistanyň energetika syýasatynyň çäginde durmuşa geçirilýän halkara ähmiýetli taslamlaryň biridir. 2015-nji ýylyň 13-nji dekabrynda Mary welaýatynda täze iri energetika taslama - Türkmenistan-Owganystan-Pakistan-Hindistan (TOPH) transmilli gaz geçirijiniň gurluşygyna badalga berildi. Ony Owganystanyň (Hyrat, Kandagar) hem-de Pakistanyň (Multan) çäklerinden geçirip, pakistan-hindi serhetindäki Hindistanyň Fazilka ilatly nokadyna ýetirmek göz öňünde tutulýar. Uzynlygy 1735 kilometr bolan bu gaz geçiriji boýunça ýylda 33 milliard kub metr möçberde türkmen tebigy gazy iberiler. Bu gaz geçiriji täze energetika ulgamyň serişde binýadyna öwrüler. Türkmen gazy Hindistanyň we Pakistanyň “mawy ýangyja” bolan artýan islegini kanagatlandyryp biler. TOPH taslamasy durmuşa geçirilenden soň, Hindistan özüniň ilkinji transmilli gaz geçirijisine eýe bolar. Häzirki wagtda bu ýurt gazy suwuklandyrylan görnüşde satyn alyp, tankerde getirýär. 2030-njy ýyla çenli bu döwletlerde tebigy gaza bolan islegiň iki esse artmagyna garaşylýar. Dünýä bazara uglewodorod serişde çykarmakda halkara nebit-gaz geçiriji taslamalaryň uly ähmiýeti bar. Häzirki wagtda Hazarýaka, Hazarüsti gaz geçiriji taslamalaryň üstünde işlenilýär. Türkmen tebigy gazyny Ýewropa bazara çykarmagyň täze mümkinçiligi öwrenilýär. “Nabukko” turbageçiriji arkaly Türkmenistandan Ýewropa ýurtlara tebigy gaz ibermek göz öňünde tutulýar. 
Häzirki wagtda Türkmenistanyň ulag-kommunikasion ulgamynda bolup geçýän özgermeler, döredilýän logistiki merkezler, ulag-üstaşyr geçelgeler ýakyn geljekde ulag hyzmaty bazary giňeltmäge mümkinçilik berer. Ýurdumyzyň ulag ulgamy bilen baglanyşykly halkara hyzmatdaşlygyň ähmiýeti ýylsaýyn artýar.

4.3. Türkmenistanda ulag ulgamy ösdürmek meselesi

Türkmenistan halkara ykdysady gatnaşyklaryň giňelmegine uly gyzyklanma bildirýär. Köpugurly, howpsuz halkara ulag ulgamy döretmek ählimumy durnukly ösüşiň esasy şertleriniň biridir. Durnukly köpugurly ulag-üstaşyr geçelge döretmäge, ähli ulag görnüşiň arasynda hemmetaraplaýyn hyzmatdaşlygy üpjün etmäge ýardam bermek BMG-niň derejesinde yzygider ara alnyp maslahatlaşylýar. Türkmenistan iri halkara we sebit taslamalaryň birnäçesiniň başyny başlady. Olaryň amala aşyrylmagy Merkezi Aziýa we goňşy sebit ýurtlaryň arasyndaky söwda-ykdysady hyzmatdaşlygy ýokary derejä çykarmaga, geljek üçin sebitara gatnaşyga kuwwatly itergi bermäge, Merkezi Aziýany, Hazar, Gara deňiz we Baltika sebitleri, Orta  we Ýakyn Gündogary, Günorta we Günorta-Gündogar Aziýany birleşdirýän täze geoykdysady giňişlige esas goýmaga mümkinçilik berer. Biziň ýurdumyz halkara hyzmatdaşlygy ösdürmäge uly üns berip, dünýä ýurtlaryň, halklaryň bähbidine laýyk gelýän başlangyçlary yzygider öňe sürýär.
“Türkmenistanyň durmuş-ykdysady ösüşiniň 2011-2030-njy ýyllar üçin Milli maksatnamasyna” laýyklykda ulag ulgamy 2030-njy ýylda ýurduň milli girdejiniň bäşden bir bölegini berer. Ulagyň ähli görnüşi bilen daşalýan ýüküň möçberi 2030-njy ýylda 1025,3 million tonna ýetirmek göz öňünde tutulýar. Milli maksatnama laýyklykda giňligi 12,25 metr bolan birinji derejeli täze awtoýol gurmak, hereket edýänleri üýtgedip gurmak meýilleşdirilýär. Aşgabat-Türkmenbaşy awtomobil ýoluň Arçman-Türkmenbaşy (443 km); Aşgabat-Mary awtomobil ýoluň Änew-Mary (364 km); Mary-Türkmenabat (295 km); Türkmenabat-Farap (28 km); Aşgabat-Garagum-Daşoguz (546 km) awtomobil ýollary gurlar. Taslama laýyklykda gaty örtükli Mary-Serhetabat (330 km), Tejen-Sarahs (107 km), Serdar-Etrek-Gidrolum (265 km), Türkmenbaşy-Garabogaz-Döwlet serhedi (Gazagystan) (240 km) awtoýollary üýtgedilip gurlar. Halkara ülňülere laýyk gelýän Aşgabat-Garagum-Daşoguz we Aşgabat-Mary köp hatarly awtomobil ýol gurluşygy alnyp barylýar. Türkmenabat-Daşoguz awtomobil ýoly gurmak, durkuny täzelemek göz öňünde tutulýar. Bu ýollar dürli ugur boýunça Türkmenistanyň çäginden geçip, ýurdumyzyň demirgazyk-günorta, gündogar-günbatar ulag geçelgelerini birleşdirer. Türkmenistanda awtomobil ýol ulgamy ösdürmek, tebigy, sosial we ykdysady mümkinçilikden rejeli peýdalanmak, daşary ýurtlar bilen söwda-ykdysady hyzmatdaşlygy ýola goýmak üçin Kerki-Kerkiçi arasynda awtomobil köpri guruldy. Ýurdumyzdaky obalaryň, şäherçeleriň, etrapdaky şäherleriň we etrap merkezleriň içerki ýollary düýpli abatlanar hem-de umumy uzynlygy 23,8 müň kilometr awtomobil ýoly gurlar. 
Türkmenistanda bütewi demir ýol halka döretmek, ýurdumyzyň gündogar we demirgazyk sebitiniň ulag üpjünçilik ýagdaýyny gowulandyrmak maksady bilen Türkmenabat-Daşoguz demir ýoluň täze bölegini - Gazojak-Şasenem-Daşoguz (212 km) demir ýoly gurmak meýilleşdirilýär.
Ýurdumyzda obalary, şäherçeleri, etrapdaky şäherleri we etrap merkezleri gazlaşdyrmagyň hilini ýokarlandyrmak, çet obalary gazlaşdyrmak wezipesi öňde durýar. Milli maksatnama laýyklykda uzynlygy 12806,2 kilometr gaz geçiriji gurmak göz öňünde tutulýar. Ýurdumyzda energiýa howpsuzlygy üpjün etmekde Gündogar-Günbatar (800-1000 km) gaz geçirijiniň ähmiýeti örän ulydyr. Ol gazy üstaşyr geçirmekde ykdysady taýdan peýdalydyr.
Türkmenbaşy Halkara deňiz portuň gurulmagy islendik görnüşdäki dürli ýük göterijilikli gämileri kabul etmäge; üstaşyr ýüki gaýtadan işlemäge, saklamaga hem-de eksport-import amallara mümkinçilik berýär. Täze ýolagçy ugurlary, ýagny, Russiýa, Gazagystana, Azerbaýjana, Eýrana tarap ugurlary açmakda, “Awaza” milli syýahatçylyk zolak üçin onuň ähmiýeti örän ulydyr.
Raýat awiasiýada içerki we halkara ýolagçy-ýük gatnawy giňeltmek meýilleşdirilýär. Ýurdumyzda täze aeroportlar gurulýar, olaryň infrastrukturasy ösdürilýär. Aşgabat şäher Halkara aeroporty, Türkmenabadyň, Daşoguzyň aeroportlary häzirki zaman uçuş-gonuş zolaga eýedir.








©Özüňi barlamak üçin soraglar
1. Ulag ulgamyň işi haýsy derejede düzgünleşdirilýär?
2. Ulagyň tehniki esasyny nämeler emele getirýär?
3. Bazar ykdysadyýeti şertinde ulag işiň döwlet düzgünleşdirilişi nähili görnüşde amala aşyrylýar?
4. Ulag işi dolandyrmagyň haýsy basgançagy bar?
5. Türkmenistanda ulag hyzmaty bazary döretmäge nähili üns berilýär?
6. Ulag bazary giňeltmäge haýsy ýagdaýlar mümkinçilik berýär?
7. Döwlet tarapyndan ösüş maksatnamalarynda ulagy ösdürmägenähili ähmiýet berilýär?
8. Türkmenistanda durmuşa ornaşdyrylan iri ulag taslamalaryň nähili ähmiýeti bar?







5. ULAG ULGAMYŇ INFRASTRUKTURASY


5.1. Ulag infrastrukturasy barada düşünje
     
Ulag ýurtlaryň arasynda maddy gymmatlyk gatnadýan dünýä ykdysadyýetiň wajyp düzüjileriniň biridir. Döwletleriň ýöriteleşişi, toplumlaýyn ösüşi ulag ulgamsyz mümkin däldir. Ulag faktory önümçiligi ýerleşdirmäge uly täsir edýär. Ony hasaba almazdan öndüriji güýçleri rejeli ýerleşdirmegi gazanyp bolmaýar. Önümçilik ýerleşdirilende daşama bolan talap, taýýar önüm üçin zerur bolan çig mal, olaryň daşama ýaramlylygy, ulag ýol bilen üpjünçilik, ýollaryň geçirijilik ukyby we ş.m. hasaba alynýar. Şu faktorlaryň täsiri astynda kärhanalar gurulýar. Durmuş-ykdysady meseleleri çözmekde hem ulagyň ähmiýeti uludyr. Sebitde ýokary derejede ösen ulag ulgamyň bolmagy ilaty we önümçiligi ýerleşdirmekde uly artykmaçlyk berýär. Ulagyň maddy önümçilikden tapawutly aýratynlygy onuň önüm öndürmeýänligi, diňe önümçiligi çig mal, material we enjam bilen üpjün etmek esasynda önüm döretmäge gatnaşýandygy, taýýar önümi sarp edijilere ýetirýändigi bilen baglanyşykly. Ulag çykdaýjysy önüm bahasyna goşulýar. Senagatyň käbir pudagynda ulag çykdajysy has duýarlyklydyr. Meselem, ulag çykdaýjy tokaý, nebit senagatynda önümiň bahasynyň 30% çenli bolýar.
Ulagyň ähmiýeti diňe ýük hem-de ýolagçy gatnatmak bilen çäklenmeýär. Ol önümçiligiň ähli prosesine gatnaşyp, jemgyýetiň ykdysady, medeni we sosial taýdan ösmegine ýardam edýär. Ulag öz işini amala aşyrmak bilen şu jemgyýetçilik funksiýalary hem ýerine ýetirýär:
· ykdysady. Ol ykdysadyýetiň ähli pudagynyň ösüşini, baglanyşygyny, özara utgaşmasyny üpjün edýändiginden ybarat; 
· medeni. Ol ulagyň üsti bilen estetiki gymmatlygy ýaýratmak mümkinçilikden ybarat; Bu ýerde ulagyň hem medeniýetiň düzüjisidigini belemelidiris (ulag muzeýiň, gadymy awtoulag söýüjiler jemgyýetiň döredilmegi).
· sosial. Ol adamyň wagtyny tygşytlamakda, zähmetini ýeňilleşdirmekde we öndürijiligi ýokarlandyrmakda şöhlelenýär;
· ylmy. Ol iki taraply häsiýete eýe bolup, bir tarapdan, kämilleşmäge zerurlugyň barlygy sebäpli ulagyň özi ylmyň öňünde täze meseleleri goýýar, başga tarapdan, ulag köp ylmy ugruň ösüşine mümkinçilik berýär;
· goranmak. Ol goşunyň, ilatyň we önümçiligiň çalt ýerini üýtgetmeginde ýüze çykýar.  
Ykdysady edebiýatlarda infrastruktura düşünjesi goşmaça gurluş, ýagny, esasy önümçiligiň hereket etmegi üçin zerur bolan şertleri döretmek bilen meşgullanýan aýratyn pudagy aňladýar. Infrastruktura düşünje infra (aşakda, astynda) we struktura (gurluş) diýen latyn sözlerden emele gelýär. Bu düşünje ol ýa-da beýleki ulgamyň hereket etmegi üçin zerur bolan umumy esasy aňlatmak üçin ulanylýar. Onuň ähmiýeti ulanylýan ýerine baglylykda dürli dürlidir. Ykdysadyýetiň, logistikanyň ýa-da ulagyň infrastrukturasy hojalyk işi amala aşyrmaga ýardam edýär. Ykdysadyýetiň infrastrukturasy maddy önümçilik pudaklaryň işlemegi üçin zerur bolan ulgam, gurluşdyr guramalar toplumydyr. Bu ýagdaýda ulag energetika, aragatnaşyk, durmuş üpjünçiligi bilen birlikde ykdysadyýete hyzmat edýän infrastruktura hökmünde çykyş edýär. Ykdysadyýetiň infrastrukturasyna ykdysady giňişligi, territoriýany özleşdirmegi we ösdürmegi üpjün edýän faktor hökmünde seredilýär. Logistikanyň infrastrukturasy satyn almagy, ýük ibermegi, saklamagy we haryt eltmegi amala aşyrýan ulgamyň işini üpjün edýär. Ony logistikanyň daşama, ammar we maglumat üpjünçiligi ulgamy düzýär. Logistiki infrastruktura daşama zynjyryň düzümi hökmünde aýratyn alnan kompaniýa derejesinde ýa-da makro derejede, ýagny, maddy akymyň hereketini üpjün edýän sebit ulag ulgamy derejede seretmek bolar. Logistiki infrastruktura ýol, terminal desga, ulag serişde, ýagny, ulag ulgamyň islendik düzüjisi degişlidir. Bu düzüjileriň öňünde logistikany ulag taýdan üpjün etmek wezipesi durýar. Ýola häzirki zaman makrologistikanyň wajyp düzüjisi bolan ulag geçelge; logistiki ulgamda (merkezde) terminal desga we ulag serişdä bolsa haryt hereketi üpjün ediji hökmünde seredilýär. 
Ulag infrastruktura ulag ulgamyň esasy düzüjileriniň biridir. Ony ýol, terminal desga, kömekçi serişdedir ulgamlar emele getirýär. Oňa ulagyň hereket etmeginiň esasy hökmünde seredip bolar. Sebitiň ösen ulag ulgamy önümçiligi we ilaty täze açylýan ýere çekmekde, öndüriji güýji ýerleşdirmekde artykmaçlyk berýär. Ulag ulgamy köptaraply pudakdyr. Ýük hem-de ýolagçy gatnatmakda dürli ulag görnüş özara, şeýle hem, önümçilik pudaklary bilen gatnaşykda bolýar. Bu ulag ulgama ýurduň ykdysadyýeti bilen bir bütewilikde seretmelidigini görkezýär. 
Ykdysady geografik, aýratyn hem, ykdysady edebiýatlarda ulag ulgamy hökmünde diňe ýol tora düşünilýär. Ýol toruň ulag ulgamy esasy düzüjileriň biridigi gürrüňsizdir. Emma ulag ulgamy diňe onuň bilen çäklenmeýär. Ulag ulgamyň tehniki, dolandyryş düzüjileri hem örän ähmiýetlidir. Şeýlelikde, ulag ulgamy ýollaryň, tehniki serişdeleriň, ýük daşamak bilen baglanyşykly gulluklaryň territorial umumylygy hökmünde kesgitläp bolar. Ol ulagyň ähli görnüşini, ulag işiň ähli düzüjilerini özara baglanyşdyrmak esasynda ýurduň ykdysadyýetiniň netijeli işlemegine esas bolan ulag-ykdysady gatnaşyklary üpjün edýär. Ýurduň (sebitiň) bütewi ulag ulgamyny emele getirmekde ulag infrastruktura ösdürmek aýgytlaýjy rol oýnaýar. Ulag infrastruktura içerki suw, awtomobil we demir ýollar, demir ýol we awtomobil menzili, aeroport, metropoliten, tunel, köpri, wokzal, ulag serişdeleriň hereketini dolandyrýan we aragatnaşyk gurluşlar, şeýle hem, ulag toplumyň desgalary, gurluşlary we enjamlary degişlidir.  
Soňky döwürde ulag hyzmata bolan talap has çalt artýar. Ulag infrastrukturany kämilleşdirip durmasaň ykdysadyýetiň talabyny üpjün etmäge ulagyň ýagdaýy ýetmeýär. Wagtyň geçmegi bilen ulag infrastruktura desgalaryň bir bölegi sandan çykýar, tehniki taýdan ýaramsyz hala geçýär, ýa-da görnüş taýdan könelýär. Ýurdumyzda demir ýollaryň müňlerçe kilometri, halkara ähmiýeti awtoulag ýollaryň giň ulgamy gurulýar. Türkmenbaşy Halkara deňiz porty, täze howa menzilleri guruldy we öň bar bolanlary döwrebaplaşdyryldy. Häzirki zaman ylmy-tehniki gazananlary peýdalanmak arkaly ýurdumyzda gurulýan dürli ulag görnüşe degişli infrastruktura hem-de täzeden döredilýän ulag ulgamlary Türkmenistanyň möhüm yklymara ulag çatryga öwrülmegine esas bolup hyzmat eder.   


5.2. Sebit ulag infrastruktura

Ulag ulgamy dünýä ýurtlaryň arasyndaky söwda-ykdysady gatnaşyklarda bahasyna ýetip bolmajak iş bitirýär. Dünýä hojalygynda gündelik bolup geçýän halkara ykdysady gatnaşyklary ulagsyz asla göz öňüne getirmek hem mümkin däl. Dünýä ykdysadyýetiň ösüşindäki häzirki zaman meýilleri nazarlap, ulag ulgamy ösdürmäge döwletiň içerki syýasatynda möhüm orun berilýär. Ýurdumyzda ulag düzümi düýpli we toplumlaýyn döwrebaplaşdyrmak, halkara ulag-üstaşyr geçelge üçin kuwwatly binýat döretmek, ulag hyzmaty bazary ösdürmek maksady bilen uly işler edilýär. Sebit ulag infrastrukturany ösdürmek we kämilleşdirmek Türkmenistanyň ulag strategiýasynda uly ähmiýet berilýän ugurlaryň biridir. Bu ýörelge sebitde hojalyk, söwda we durmuş-ykdysady gatnaşyklary, maýa goýum mümkinçiligi ýokarlandyrmagy, senagat ulgamy ösdürmegi öz içine alýar. Türkmenistanyň sebitlerinde gurulýan häzirki zaman ulag infrastruktura Merkezi Aziýanyň çäginden geçýän dünýä ähmiýetli möhäm ulag-üstaşyr geçelgä öwrülip, halkara söwda we ykdysady gatnaşyklarda ygtybarly, bökdençsiz gatnawy üpjün eder. Ýurdumyzyň sebitleriniň Aziýany Ýewropa bilen demirgazyk-günorta, gündogar-günbatar ugurda gysga ýol arkaly birleşdirjek ulag gatnawlara mümkinçiligi uly.
Ulag ulgamy sebitiň ykdysady gatnaşygyna esas bolup hyzmat edýär. Sebitiň hojalyk infrastrukturasynda ulaga wajyp orun degişlidir. Sebitdäki ähli kärhanalaryň netijeli işi we sazlaşygy, sosial ulgamyň ýagdaýy ulag ulgama baglydyr. Ulag ulgamyň maddy-tehniki esasyny sebitde bar bolan ähli ýollar, ulag çatrygy, hereket edýän tehniki, ýükläp-düşüriji serişdeler emele getirýär. Sebitde ulag ulgamy ösdürmegi çaklamak, meýilleşdirmek onuň ulag toruny deňlemek esasynda alnyp barylmalydyr. Ýerine ýetirýän wezipe-borjuna baglylykda sebit ulagy şu düzüme eýedir:
1. şäher;
2. şäheretek;
3. etrapiçre;
4. etrapara;
Sebit ulag ulgamda ulag tory wajyp düzüjileriň biridir. Ol sebitiň ähli ilatly nokadyny birleşdirýän ýollaryň jeminden durýar. Sebitde emele gelýän logistiki ulgamda ýük daşamagyň umumy çykdaýjysy aşak bolmalydyr. Bu ýük daşamakda arzan ulag serişdeden peýdalanmagy aňlatmaýar. Logistiki ulgamyň netijeli işi sebit ulag infrastruktura we maglumat kuwwatlyga garaşlydyr. Logistiki ulgamda daşama işi bilen baglanyşykly kärhanalarda ulaga jogapkär işgär (logist) bu meseleler bilen yzygider gyzyklanyp, dogry çözgüdi tapmalydyr. Ýük daşamak logistiki prosesiň bir bölegi bolup maddy önümçilige degişlidir. Ýük daşamakda ulag logistikanyň ýerine ýetirýän wezipesi maddy akymy dolandyrmak we guramakdyr. Sebit ulag infrastrukturanyň üsti bilen ýük daşamakda üç usuldan peýdalanylýar:
1. hususy ulag ulanmak;
2. bir ýa-da birnäçe ýörite ulag firmany kärendesine ulanmak;
3. ýük daşamakda dürli ulag serişdäni utgaşdyryp ulanmak. 
Häzirki zaman dünýä ykdysadyýetinde ulag ulgamy sebitleriň özara ykdysady gatnaşygynyň wajyp guraly we çeşmesi bolup durýar. Ulag bazar ykdysadyýeti ösdürmäge işjeň gatnaşyp, dünýä söwdasyny amala aşyrmaga giň mümkinçilik döredýär. Ulag ulgamyň infrastrukturasy dürli sebitleri öz içine alýan täze ykdysady giňişligiň emele gelmegine esas bolup çykyş edýär. Merkezi Aziýa sebitde ýurtlary bilen deňeşdireňde Türkmenistan amatly ykdysady-geografik ýagdaýa eýedir. Ýurdumyzyň Kaspi deňze çykalgasynyň bolmagy deňiz üsti bilen ýük daşamaga uly mümkinçilik açýar. Gadymy döwürde hem Türkmenistanyň häzirki çäginden kerwen söwda ýollary geçipdir. Şol wagtky şäherleiň ählisi wajyp söwda ähmiýeti bilen belli bolýar. Biziň günlermizde şol kerwen ýollaryň ornunda ösen ulag infrastruktura emele geldi we ýyl geçdigiçe ol giňeldilýär. Türkmenistanyň sebitlerinde ulag infrastruktura döretmäge giň mümkinçilik bar. Şol mümkinçilikleri hasaba alyp döredilýän döwrebap ulag infrastruktura ulag-üstaşyr geçelgelere, täze emele gelýän ykdysady giňişlige esas bolup hyzmat eder. Ýurdumyzda demir we awtomobil ýol tory çalt depginde giňeýär. Täze gurlup ulanmaga berlen Türkmenbaşy halkara deňiz portuň Merkezi Aziýanyň deňiz derwezesi hökmünde bahasyna ýetip bolmajak ähmiýeti bar. Howa ýollaryň çatrygynda ýerleşen, häzirki zaman talabyna doly jogap berýän Türkmenistanyň her bir sebitinde gurlan aeroportlar biziň üstümizden geçýän uzak aralyga bolan gatnawlarda howa gämilere tehniki hyzmat etmekde we ýangyç guýmakda örän ähmiýetlidir. Tutuş adamzadyň geljegi üçin hyzmatdaşlyk Türkmenistanyň logistik strategiýasynda ileri tutulýan ugurdyr. Ýurdumuzda demir we awtomobil ýollardan, howa we suw ulaglardan netijeli peýdalanmagy göz öňünde tutýan amatly hem-de howpsuz halkara ulag geçelgeleri döredilýar. Ol sebitde durnukly ösüşi, halklaryň arasynda hoşniýetli goňşyçylyk gatnaşyklary ösdürmegi, hyzmatdaşlygy pugtalandyrmagy, söwda-haryt dolanyşygyň möçberini artdyrmagy üpjün edýär.
5.3. Türkmenistanda ulag infrastruktura kämilleşdirmäge berilýän üns

Amatly ulag-geografik ýerleşişe eýe bolan Türkmenistan üçin ulag-üstaşyr infrastrukturany ösdürmek aýratyn ähmiýete eýedir. Ýurdumyzyň ulag kuwwaty yzygider artdyrylýar. Halkara ykdysady we söwda hyzmatdaşlygy hil taýdan täze derejä çykarmak üçin Türkmenistan ulag ulgama degişli bolan iri halkara we sebit taslamalary amala aşyrýar. Biziň ýurdumyz dünýä we sebit derejesinde ulag infrastruktura bilen bagly wajyp halkara başlangyçlaryň başyny başlaýjy bolup yzygider çykyş edýär. Şol başlangyçlar esasynda Merkezi Aziýany, Hazar, Gara we Baltika deñiz sebiti, Orta we Ýakyn Gündogar, Günorta we Günorta-Gündogar Aziýany birleşdirýän täze geoykdysady giňişligiň binýady emele gelýär. Islendik döwletiñ ulag ulgamynyñ ösüş derejesi durmuş-ykdysady, tehniki-tehnologik ösüşiñ, dünýä hojalyk ulgama goşulmagynyň möhüm alamatydyr. Uly territoriýa eýe bolan biziň ýurdumyz üçin häzirki zaman kämil ulag infrastruktura sözüň doly manysynda geljege uly mümkinçilik açýar. Ulag infrastruktura ykdysady ösüşde, bazar ykdysadyýete geçmekde möhüm ähmiýete eýedir. Ol sebit we halkara ykdysady gatnaşyklara esas bolup hyzmat edýär. 
Türkmenbaşy-Aşgabat-Farap demir we awtomobil ýoly üstaşyr ýüki Ýewropa-Kawkaz-Orta Aziýa ugry boýunça gatnatmaga mümkinçilik berýär. Türkmenistanyň geografik taýdan iki yklymyň çatrygynda amatly ýerleşendigini göz öňünde tutup uly möçberli, halkara ähmiýetli demir we awtomobil ýollary guruldy hem-de täze taslamalar amala aşyrylýar. Tejen-Sarahs-Maşat halkara demir ýoluň gurulmagy gündogardan günorta has amatly ugur açdy. Bu demir ýoluň gurulmagy Orta Aziýa döwletlerine Pars aýlaga has ýakyn çykalga berdi. Türkmenabat-Kerki demir ýoluň we Kerki-Kerkiçi demir ýol köpriniň ulanyşa berilmegi bilen Günbatar-Gündogar üstaşyr geçelgäni Owganystan, Pakistan, Hytaý, Hindistan döwletlerine çenli amatly ugur boýunça uzaltmaga mümkinçilik döretdi. Milli ykdysadyýetimizi diwersifikasiýalaşdyrmak hem-de Türkmenistanyň amatly geografiki ýerleşişini ähli ugur boýunça netijeli peýdalanmak maksady bilen demirgazykdan günorta uzaýan awtomobil we demir ýollary çekilýar. Türkmenistan häzirki döwürde emele gelýän “Dmirgazyk-Günorta” geçelgäniň amatly çatrygynda ýerleşýär. Bu diňe bir ýurdumyzda öndürilýan önümi dünýä bazara çykarmaga mümkinçilik bermän, eýsem, goňşy döwletleriň ýüküni öz üstümizden amatly ugur boýunça geçirip, girdeýji gazanmaga mümkinçilik berer. Möçberi boýunça ägirt uly bu transmilli geçelge Russiýanyň, Gazagystanyň, Türkmenistanyň we Eýranyň demir ýol ulgamlaryny birleşdirip, gysga ýol bilen Ýewropa ýurtlara Pars aýlaga çykmaga mümkinçilik berer. Türkmenistanyň çäginde bu transmilli geçelgä degişli ýol infrastruktura desgalaryň gurulmagy sebitiň üstaşyr ýük daşamak mümkinçiligini, şeýle hem, tutuş Hazar ýakasynda syýahatçylyk pudagy ösdürmek mümkinçiligi netijeli ulanmaga ýardam eder. Türkmenistanyň günbatar araçäginde Hazar deňziniň ýerleşmegi ýurdumyzyň geoykdysady ýerleşişine uly amatlyk berýär. Hazar deňziň üsti bilen Türkmenistan dünýäde iň arzan hasaplanýan deňiz ulagy bilen Hazarýaka döwletlere ýük gatnawy amala aşyrýar. Hazarýaka döwletler bilen söwda-ykdysady gatnaşygy amala aşyrmakda Türkmenbaşy, Garabogaz, Alaja portlaryň ähmiýeti uludyr. Türkmenbaşy Halkara deňiz porty geografik nukdaýnazardan amatly ýerde - Ýewropa bilen Aziýanyň çatrygynda, ähli howa, guryýer hem-de suw ýollaryň kesişýän ýerinde ýerleşýär. Ýewropa-Kawkaz-Orta Aziýa ugry boýunça dürli ýollar bilen gelýän we gidýän ýüki, ýolagçylary deňizden üstaşyr geçirýän köpri bolup hyzmat edýär. 
Aşgabat-Garagum-Daşoguz awtomobil we demir ýollaryň gurulmagy Türkmenistanyň ulag-geografiki ýerleşişini has amatlaşdyrdy. Bu awtomobil we demir ýollaryň işe girizilmegi ýurduň içinde ýük hem-de ýolagçy gatnatmaga, goňşy döwletler bilen dürli ugur boýunça söwda-ykdysady gatnaşygy ösdürmäge ýardam etdi. Döwletimiziň ykdysady kuwwatyny artdyrmak hem-de ulag geografiki ýerleşişini has amatlaşdyrmak maksady bilen Türkmenabat-Daşoguz awtomobil we demir ýollary gurular. Bu ýollaryň gurulmagy bilen Türkmenistanyň gury ýer ulaglary doly halkalaýyn häsiýete eýe bolar. Ýakyn ýyllarda Türkmenabat we Daşoguz säherlerini birleşdirýän demir ýoluň gurulmagy bilen ýurdumyzyň demirgazyk sebiti gündogar sebite, onuň üsti bilen Günorta Aziýa ýurtlara gysga ýol bilen çykmaga mümkinçilik alar.
Ýurdumyzda türkmen energiýa serişdeleri eksport etmekde turbageçiriji tory döretmek bilen, söwda-ykdysady, maliýe, maýa goýum gatnaşyklaryň global infrastrukturasyna doly integrirlenmäge aýratyn üns berilýär. Milli ykdysadyýetiň ýangyç-energetika ugruny diwersifikasiýalaşdyrmak, şonuň bilen bir hatarda, çig mal daşamagyň täze ugurlarynyň üstünde işlenýär. Häzirki wagtda energiýa serişdeleri Merkezi Aziýadan Günorta Aziýanyň we Aziýa-Ýuwaş umman sebitiň bazarlaryna çykarmakda toplumlaýyn turbageçirijiler düzümi döretmek üçin uly mümkinçilik döredi. Dünýä möçberinde iri taslama bolan Türkmenistan-Hytaý gaz geçiriji guruldy. 2013-nji ýylyň dekabrynda iri strategik taslama – “Türkmenistan-Owganystan-Pakistan-Hindistan” gaz geçiriji gurmak baradaky taslama durmuşa geçirilip başlandy. Dünýä derejedäki bu taslama sebitiň ykdysady taýdan ösmegine kuwwatly itergi berer.
Ulag hyzmaty bazary has çalt ösýän bazarlaryň biridir. Ykdysady ösüş ulagyň, ýük daşamagyň, logistik hyzmatyň ösüşi bilen birlikde alnyp barylýar. Ulag-üstaşyr geçelgäni, toplumlaýyn ulag çatrygy ýokary depginde ösdürmek zerurdyr. Ulag infrastruktura ösdürmezden ykdysady ösüş barada gürrüň bolup bilmez. Soňky döwürde ulag hyzmata bolan isleg has çalt artýar. Bar bolan ulag infrastruktura kuwwat ykdysadyýetiň talabyny üpjün ederden pes gelýär. Şoňa görä tehniki taýdan könelişen ulag gurluşlary çalyşmak, täzeden gurmak, ony döwrebaplaşdyrmak esasy mesele bolmagynda galýar. Häzirki gün ulagy ösdürmek geosyýasatyň möhüm faktoryna öwrüldi. Ulag ulgamy ýurtlara, sebite uly ykdysady we syýasy artykmaçlyk berýär. Häzirkizaman halkara ulag infrastruktura döretmek bütindünýäde ykdysady ösüşiň şertine öwrüldi. Indi bu meselä sebitara hem-de halkara derejede seredilýär. Ol ýurtlaryň arasyndaky köptaraplaýyn hyzmatdaşlygyň möhüm ugry hasaplanýar.      
     

©Özüňi barlamak üçin soraglar
1. Sebitde ösen ulag ulgam nähili artykmaçlyk berýär?
2. Ulagyň haýsy jemgyýetçilik funksiýasy bar?
3. Infrastruktura düşünjesini düşündiriň.
4. Ulag infrastrukturasy diýip nämä düşünilýär?
5. Sebitiň hojalyk infrastrukturasynda ulagyň nähili ähmiýeti bar?
6. Sebit ulagyň nähili düzümi bar?
7. Türkmenistanda ulag infrastruktura döretmäge nähili üns berilýär?
8. Türkmenistanda döredilen ulag infrastrukturalaryň ähmiýetini düşündiriň.
6. ULAG SERIŞDELERI DOLANDYRMAK


6.1. Daşama işde dürli ulag görnüşiň özara gatnaşygy

Ýurduň ykdysady taýdan ýokary depginde ösýän şertinde önümçilik kuwwatyň netijeliligini ýokarlandyrmakda, onuň ygtybarlygynda, halk hojalyga ulag taýdan hyzmat etmekde ulag ulgamyň ähmiýeti ulydyr. Ýurduň bütewi ulag ulgamy demir ýol, awtomobil, deňiz, derýa, howa, turbageçiriji ulaglary bir bütewilige jemleýär. Ol ýük hem-de ýolagçy gatnatmaga zerur bolan ulag ýollaryň, serişdeleriň, tehniki enjamlaryň we mehanizmleriň, dolandyryş we aragatnaşyk serişdeleriň, tehnologik, tehniki, maglumat, hukuk we ykdysady gatnaşykda ähli ulag görnüşe degişli gurluşlaryň toplumydyr. Dürli ulag görnüşiň ýakyn aragatnaşykda bolmagy ýurtda bütewi ulag ulgamyň netijeli hereket etmegine esas bolup durýar. Dürli ulag görnüşi utgaşdyrmagyň üsti bilen amala aşyrylýan daşama prosesi netijeli dolandyrmak şulary talap edýär:
· ulag ulgamyň her bir düzüjisi tehniki, tehnologik, ykdysady, maglumat guramaçylyk we hukuk alamatlara eýe bolmaly;
· bökdençsiz ýagdaýda daşama prosesiň hereketini üpjün etmeli;
· ulag serişdäniň durýan wagtyny kemeltmeli;
· zähmet harajaty tygşytlamaly;
· ýük eltmegi çaltlandyrmaly;
· ýüküň zaýalanmagy bilen bolýan ýitgini aşaklatmaly.
Bu edilýan talaplar ulag taýdan hyzmat etmegiň hilini ýokarlandyrmakda örän wajypdyr. Dürli ulag görnüşiň işini özara sazlamakda esasy mesele ýük daşamaga bolan talaby öz wagtynda ýokary hilli amal etmek, iş netijeliligi ýokarlandyrmak bilen baglanyşykly.  Daşama işde dürli ulag görnüşiň özara gatnaşygy tehnologik sazlanan, ylalaşylan bolmalydyr. Dürli ulag görnüşiň gowy sazlanan özara gatnaşygy ýurtda ulag ulgamyň netijeli işlemegine esasdyr. Her bir ulag görnüşiň ulanylýan ýerini tehniki-ykdysady aýratynlyk, ýurduň territoriýasy boýunça ulag infrastrukturanyň ýerleşişi, ilatly nokatdaky (şäherdäki) ýagdaýy, ýük daşamanyň özüne düşýän gymmaty, uzaklygy kesgitleýär. Dürli ulag görnüşiň özara gatnaşygy esasan ulag çatrykda bolup geçýär. Ulag çatrykda ýük akyma we ýolagça hyzmat edilýär, ýük bir ulag görnüşden başgasyna geçirilýär. Ulag çatrykda hereket edýän düzümiň durýan wagty umumy aýlaw wagtyň 70% barabardyr. Daşama işinde gabat gelýän bu kemçiligi intermodal tehnologiýa girizmek bilen aradan aýryp bolar. Dürli ulag görnüşiň özara gatnaşygynda bilelikde amal edilýän işler ylalaşylan bolmalydyr. Ol daşama göwrümi, iş tehnologiýany ylalaşmakdan, dürli ulag serişde üçin umumy hereket tertibi işläp düzmekden durýar. Dürli ulag görnüşiň özara gatnaşygynda umumy iş tehnologiýanyň ýoklugy şu kemçilikleri ýüze çykarýar:
· geçirip ýükleme nokatda ulag serişdäniň boş durmagy; 
· dürli ulag görnüşde ösüşiň deňölçegsiz bolmagy;
· ylalaşylan hereket tertibiň ýoklugy;
· garyşyk ýük daşama gyzyklanmanyň pes bolmagy;
· daşama meýilleşdirilende ýalňyşlyk goýberilmegi;
· ulag-ýollama işiň kämil dälligi;
· ulag serişdäniň ýük göterijiligini peýdalanyşyň pesligi.
Ulag infrastrukturanyň ösüş derejesi, ýük daşamakda özüne düşýän gymmaty aşaklatmak, ýük eltme tizligi ýokarlandyrmak ýük hem-de ýolagçy akymda ulag serişdeleriň özara gatnaşygynda netijeli usuly saýlamak zerurlygy ýüze çykarýar. Dürli ulag görnüşiň işiniň marketing barlagy bäsdeşlik ulanmagyň bähbitlidigini görkezýär. Ol ulag görnüşleriň arasynda özara gatnaşyk görnüşi, usuly saýlamaga, ulag hyzmata bolan talaby kanagatlandyrmaga, ulag serişdäni peýdalanmakda netijeliligi ýokarlandyrmaga täsir edýär. Bazar ykdysadyýetde dürli ulag görnüşiň ylalaşykly özara gatnaşygy «gapydan gapa» we «takyk möhletde» diýen ýörelgelerden ugur alýar. Dürli ulag görnüşiň özara gatnaşyk görnüşi we usuly şu esaslara eýedir:
1. tehniki; ugurda, ulag çatrykda çatryk ulgamyň we gurluşlaryň geçirijilik mümkinçiligini ylalaşmak; hereket edýän düzüm bilen konteýneriň ýük göterijiligini, gabarasyny, sygymyny gabat getirmek; çatryk aragatnaşyk tehniki serişdeleri, maglumat geçiriji ulgamy döretmek.
2. tehnologiki; dürli ulag görnüşi ulanmakda toplumlaýyn ulgam döretmek, ýük iberijiniň, kabul edijiniň, dürli ulag görnüşiň arasynda ylalaşylan iş tertibi işläp düzmek; dürli ulag görnüşe amatly gatnaw tertibi girizmek; iri ulag çatryga we intermodal daşama umumy iş-tehnologik yzygiderligi ornaşdyrmak.
3. guramaçylyk; ýurduň, sebitiň ulag-ýol toplumyny dolandyrmakda ýeke-täk ylalaşylan ulgam işläp düzmek; garyşyk ugurda ýük daşamagy guramagy kadalaşdyryjy resminama taýýarlamak; ýük daşamakda umumy dispetçer merkez döretmek; garyşyk daşamada müşderä ulag-ýollama hyzmat etmegi ylalaşmak; birnäçe ulag görnüş üçin umumy ýolagçy petegi ylalaşmak.
4. ykdysady; dürli ulag görnüşiň hyzmatyna islegiň çaklama-meýilnamasyny ylalaşmak we işläp düzmek; garyşyk daşamada sebitler boýunça ýük göwrümi kesgitlemek; ýurtda ulag-ýol toplumy ösdürmegiň ugruny işläp düzmek; sebit ulag üpjünçiligiň, şeýle hem, müşderä hyzmat edişiň hilini we netijeliligini kesgitlemegiň umumy görkezijisini işläp düzmek.
5. hukuk; dürli ulag görnüşiň we ulagy dolandyryş gurama bilen müşderiniň arasynda ýüze çykýan hukuk meseläni, daşama şertnamany, ylalaşygy ýerine ýetirmekde taraplaryň jogapkärçiligini kesgitlemek; daşama howpsuzlygy, ýüküň tükelligini üpjün etmek.
     

6.2. Ýük daşamakda dürli ulag görnüşi ulanmagyň aýratynlygy

Bazar gatnaşyga geçiş şertinde ulagyň ähmiýeti has-da artýar. Bir tarapdan, kärhananyň netijeli işlemegi ulag faktora garşlydyr, başga tarapdan, bazarda bolup geçýän haryt alyş-çalşygy ulagsyz mümkin däldir. Ulag kärhananyň hereket etmegine, şonuň ýalyda, bazaryň bolmagyna esas bolup hyzmat edýär. Ulag bazar infrastrukturanyň wajyp düzüm bölegi bolup durýar.  Müşderiniň zerur bolan ýere ýük eltmekde logistik hyzmatdaşy, ulag we daşama görnüşi saýlamaga mümkinçiligi bolýar. Ulag görnüşi saýlamaga köpsanly faktor täsir edýär:
· ýüküň häsiýeti (agramy, göwrümi, haly);
· ugradylýan tapgyr sany;
· ýük eltmegiň gyssaglylygy;
· aralyk;
· ýüküň gymmatlygy (ätiýaçlandyrma);
· ulag infrastruktura üpjünçilik;
· ýüküň tükelligi.
Ulag görnüşlerii deňeşdirmek esasynda ulag görnüşiň artykmaçlygyna we ýetmezçiligine göz ýetirip bolýar. Kesgitli ýüki daşamakda amatly ulag görnüşi saýlamaga ulag görnüşiň aýratynlygy baradaky maglumat esas bolup hyzmat edýär:
     Awtomobil ulagy. 
· Artykmaçlygy:
· ýokary hereketjeňligi;
· «gapydan gapa» eltme ukyby;
· daşamany öz wagtynda amala aşyrýanlygy;
· az topar ýük daşama mümkinçiligi;
· haryt gaplanyşa talabyň azlygy.
· Ýetmezçiligi:
· ýük daşamanyň özüne düşýän gymmatynyň ýokarylygy;
· düşürme gyssaglylygy;
· ýük we awtoulag ogurlanma mümkinligi;
· deňeşdirme az ýük göterijiligi.
  Demir ýol ulagy.
· Artykmaçlygy:
· islendik howa şertde uly tapgyrly ýük daşama ukyby;
· uly aralyga deňeşdirme çalt ýük eltme ukyby;
· daşama yzygiderligi;
· ýükläp düşürme işiň amatly guralyşy;
· ýük daşamanyň özüne düşýän gymmatynyň deňeşdirme pesligi.
· Ýetmezçiligi:
· hereketiň pes tizligi;
· ýük äkidijiniň çäkli bolmagy;
· ogurlyk we ýitgi bolmagy;
· ýüki sarp edilýän ýere eltme mümkinçiligiň pesligi.
     Deňiz ulagy. 
· Artykmaçlygy:
· ýük tarifiň pesligi;
· ýük daşamanyň özüne düşýän gymmatyň örän pes bolmagy;
· ýokary geçirijilik ukyby.
· Ýetmezçiligi:
· pes tizlik;
· ýüki sarp edilýän ýere çäkli eltme mümkinçiligi;
· ýük ugradyş ýygylygyň pesligi;
· howa şerte we ulanyş möwsüme garaşlylygy.
     Derýa ulagy. 
· Artykmaçlygy:
· ýük tarifiň pesligi;
· 100 t agyr ýüki 250 km-dan uzaga daşamakda iň arzan ulag görnüşi. 
· Ýetmezçiligi:
· ýük eltme tizligiň pesligi;
· geografik çäklendirmä görä pes elýeterliligi;
· möwsümleýinligi.     
      Howa ulagy.
· Artykmaçlygy:
· eltmegiň iň ýokary tizligi;
· has daşda ýerleşen sebite ýük eltme mümkinçiligi;
· ýüküň ýokary tükelligi.
· Ýetmezçiligi:
· ýük tarifiň ýokarylygy;
· meteoşerte garaşlylygy.
     Turbageçiriji ulagy.
· Artykmaçlygy:
· ýük daşamakda özüne düşýän gymmatyň pesligi;
· ýokary geçirijilik ukyby.
· Ýetmezçiligi:
· daşalýan ýüküň çäkliligi.
Türkmenistanyň ulag ulgamyny esasy ulag görnüşler bolan demir ýol, awtomobil, deňiz, derýa, howa we turbageçiriji ulaglary emele getirýär. Her bir ulag görnüşi ýurdumyzyň ulag ulgamynyň çäginde kesgitli işi ýerine ýetirýär. Ulag görnüşleriň iş çägi ulag serişdeleriň tehniki-ykdysady aýratynlygy, daşama ukyby, geografik aýratynlyga laýyklykda kesgitlenýär. Hormatly Prezidentimiziň irginsiz edýän aladalarynyň netijesinde ähli ulag görnüşiň parky häzirki zaman ulag serişdeleri, tehnikalary we enjamlar bilen düýpli täzelendi, maddy-enjamlaýyn binýady pugtalandyrylýar, täze tehnologiýa ornaşdyrylýar. 


6.3. Garyşyk daşamada ulag çatrygyň ähmiýeti

Ulag çatrygy dürli ulag görnüşiň arasynda özara gatnaşygyň esasy bolýan ýeridir. Dürli ulag görnüşiň özara gatnaşygy ýol, ammar we meýdança, ýükläp düşürýän tehnika we toplum esasynda amala aşyrylýar. Ulag çatryga gelýän köpçülikleýin ýüki düşürmek we saklamak üçin ýöriteleşdirilen baza, ýagny, çatryk nokady hereket edýär. Garyşyk ugurda daşama işi netijeli guramak üçin çatryk nokadyň ähmiýeti ulydyr. Häzirki wagtda iri ulag çatrykda ol kesgitli ýüke hyzmat etmäge ýöriteleşýär. Çatryk nokatda kömür, tokaý, mineral-gurluşyk materialy ýaly ýük saklanyp, soňlugyça gerekli ýere ugradylýar. Ýöriteleşdirilen ýük nokady (baza) dürli ulag görnüşiň özara gatnaşygyna amatly şerti üpjün edýär. Konteýner ulgamyň güýçli ösmegi bilen deňiz portda ýöriteleşen ýükläp düşürýän konteýner nokat emele geldi. Uly göwrümli ýüki üstünden geçirýän konteýner ýükläp düşürýän toplumda iki güzer, konteýner meýdança (15-20 ga), demir we awtomobil ýol bolýar. 
Türkmenbaşy Halkara deňiz portuň ýolagçy we ýük, konteýner, ürgün ýükler, umumy ýükler we polipropilen terminallarynyň döwrebap desgalary halkara derejede dürli ýük amallary ýerine ýetirmäge mümkinçilik berýär. Portuň konteýner terminaly howa, awtomobil we demir ýol ulaglary arkaly getirilen konteýnerleri saklamak we toplumlaýyn işläp geçmek hyzmaty ýerine ýetirýär hem-de şol ýükleriň suw ulaga ýüklenmegini we düşürilmegini üpjün edýär. Konteýner terminaly ýüke hyzmat etmek üçin iň täze enjamlar we ýük galdyrýan ulag tehnikalary bilen üpjün edilen. Kuwwatly rels we ykjam port kranlary ýük ýüklemek we düşürmek işleri bökdençsiz amal edýär. Terminalda paýlaýjy merkez (CFS – Container Freight Station) bolup, onuň maksady dürli ugurlar boýunça ýüki seljermekden ybaratdyr. Paýlaýyş logistika ulgamy ýükleriň dünýä ýüzüne gysga möhletde we amatly ugur boýunça ýaýratmagy üpjün eder. Bu strategiki desga sebitiň eksport-import logistika ulgamyna Türkmenistanyň mynasyp goşandydyr. Emele gelýän bu multimodal logopark deňiz, demir ýol we awtomobil ulaglary özara baglanyşdyrar. Dürli ulag görnüşiň bilelikdäki işiniň dogry ýola goýulmagy sebitde emele gelýän bu iri eksport-import logistiki ulgama ýük dolanyşykda uly artykmaçlyk berer. Ol artykmaçlyk daşalýan ýüke edilýän ulag harajatyň pes, eltiliş möhletiň bolsa gysga bolmagyny üpjün eder. Portuň konteýner terminalyna getirilen ýükler “Demirgazyk-Günorta”, “Günbatar-Gündogar” ulag-üstaşyr geçelge, Türkmenbaşy-Baku-Poti ugry boýunça dünýäniň islendik ýurduna logistiki seljerilip ýaýradylar. Ýükleriň dünýä ýüzüne gysga möhletde we amatly ugur boýunça ýaýradylmagyna Türkmenbaşy şäheriniň amatly ulag-geografik ýerleşişi, halkara ulag-üstaşyr geçelgeleriň çatrygynda döredilýän kuwwatly ulag infrastruktura doly mümkinçilik berýär. Halkara deňiz portuň, täze halkara howa menziliň gurulmagy, ýokary tizlikli Türkmenbaşy-Aşgabat-Farap awtomobil ýoluň ulanmaga berilmegi, Demirgazyk-Günorta halkara demir ýoluň hereket edip başlamagy Günbatar-Gündogar hem-de Demirgazyk-Günorta ugurda Türkmenbaşy şäheriň iri ulag çatryklaryň birine öwrülmegine getirer.
Dürli ulag görnüşde ýük daşama şerti meňzeşdir. Ulag görnüşiň hereket edýän düzümi açyk, ýapyk, ýöriteleşdirilen bolup bilýär. Ulag serişde üçin gabara çäklendirme, rugsat edilen agram kabul edilendir. Dürli ulag görnüşiň hereket edýän düzüminden şulary üpjün etmek talap edilýär:
· gabara ululygy tertibe getirmek;
· ýük göterijiligi we sygymy gabat getirmek;
· dürli ulag görnüş bilen bir gapda (konteýnerde) ýük daşamagy girizmek;
· ýükleme-düşürme işde özara ylalaşylan mehanizasiýa serişde ulanmak;
· ýükleme-düşürme işde ýük tükelligi üpjün etmek;
· az çykdajy we gysga wagt sarp etmek.
Dürli ulag görnüşde ulanylýan ýöriteleşdirilen hereket edýän düzüm ýüki ýükläp düşürmegi ýeňilleşdirýär. Konteýner ulanmak bilen ýüki bir ulag görnüşden başgasyna amatly geçirmek gazanyldy. Şeýle hem bolsa, konteýner daşalanda wagon platforma meýdanyň 80-90%, ýük göterijiligiň 30-40%, awtomobil kuzow meýdanyň 45-70%, ýük göterijiligiň bolsa 60-100% peýdalanylýar. Has agyr konteýnerler ýöriteleşdirilen hereket edýän düzüm arkaly daşalýar. Soňky ýyllarda howa ulagda hem konteýner daşalyp başlandy.  
Ulag infrastrukturanyň ösüş derejesi, ýük daşama bahany aşaklatmak islegi, bazar gatnaşykda ýük eltme tizligi ýokarlandyrmak meýli kesgitli ýük hem-de ýolagçy akyma hyzmat etmek üçin dürli ulag görnüşiň arasynda özara gatnaşyk usuly saýlamak zerurlygy ýüze çykarýar. Ulag görnüşleriň işiniň marketing barlagy olaryň özara gatnaşygynda dürli usul ulanmagyň dogrudygyny görkezýär. Müşderiniň ulag hyzmata bolan talabyny doly kanagatlandyrmakda we ulag serişdeleri ulanmagyň netijeliligini ýokarlandyrmakda dürli ulag görnüşiň arasyndaky özara gatnaşykda dogry usuly saýlamak örän wajypdyr. Sebäbi logistika ulgamda ýük daşalanda harajatlaryň esasy bölegini (50% çenli) ulaga edilen çykdajy düzýär. Ulag görnüşi saýlamak meselesi logistikanyň beýleki meseleleri bilen bilelikde çözülmelidir. Kesgitli ýüki daşamak üçin ulag görnüşi saýlamagyň esasynda dürli ulag görnüşe häsiýetli bolan aýratynlyklar durýar. Ulag logistikanyň esasy wezipesi önümiň, harydyň ýa-da hyzmatyň aýlanyşyk ulgamyny kadalaşdyrmakdan, haryt dolanyşykda yzygiderli akym döretmekden ybaratdyr. Logistikada guramaçylygy üpjün etmek netijesinde önümçilik çig maly getirmek, öndürilen önümi saklamak, daşamak sazlaşykly amala aşyrylýar. Ulag logistika ulag görnüşi we ugry dogry saýlamaga, ýüki öz wagtynda çalt we amatly daşamaga täsir edýär.      
     
       
©Özüňi barlamak üçin soraglar
1. Ýurduň bütewi ulag ulgamy nämeleri öz içine alýar?
2. Dürli ulag görnüşi utgaşdyrmak bilen amala aşyrylýan daşama prosesi dolandyrmak nämeleri talap edýär?
3. Dürli ulag görnüşiň özara gatnaşygy haýsy esaslara esaslanýar?
4. Ýük daşamak üçin ulag görnüşi saýlamaga nähili faktorlar täsir edýär?
5. Ýük daşamakda amatly ulag görnüşi saýlamaga näme esas bolýar?
6. Garyşyk daşamada ulag çatrygyň nähili ähmiýeti bar?
7. Çatryk nokatda ýük bilen baglanyşykly nähili işler edilýär?
8. Garyşyk daşamada dürli ulg görnüşiň hereket edýän düzüminden nämeler talap edilýär?
II BÖLÜM. ULAG IŞI DOLANDYRMAK


7. DAŞAMA IŞ TEHNOLOGIÝA


7.1. Ýük daşama tehnologiýasy
         
Ýük daşamak üçin taýýar edilenden soň onuň geometriki görnüşini, ölçegini we fiziki-himiki häsiýetini saklap, eltilmeli ýerine çenli giňişlikde ýerini üýtgetmegi daşama prosesi emele getirýär. Haryt daşamaga degişli edilmegi bilen ol täze ýagdaýa geçýär, ýagny, ýüke öwrülýär. Haryt ýüke öwrülenden soň onuň ulag häsiýetini öwrenmek we hasaba almak zerurdyr. Ýüküň ulag häsiýetini daşama, ýükleme-düşürme, saklama şerti we tehnologiýa bilen baglanyşykly aýratynlygy kesgitleýär. Ýüküň ulag häsiýetine, ilkinji nobatda, möçber-agram, fiziki-himiki häsiýeti, saklama tertibi, gap we gaplanyş aýratynlygy degişlidir. 
Daşama işiň önümçilik-tehnologik döwri üç basgançakdan durýar:
1. ýük ugradylýan nokatdaky işler;
2. ýüküň ýol ugrundaky hereketi;
3. ýük eltilmeli nokatdaky işler.
Şoňa baglylykda daşama işiň önümçilik-tehnologik döwri ýüki kabul etmegi, saklamagy, ýüklemegi, ýük ugratmak işi, ýol ugrundaky we eltilmeli ýerdäki işleri, ulag-ýollama işi, ýük düşürmegi we paýlamagy öz içine alýar. Ulagyň önümi hem daşama prosesi emele getirýän işler bilen göni baglanyşyklydyr. Ulag önümiň göwrüm görkezijisi esaslandyrylanda ulagy häsiýetlendirýän aýratynlyklar hökman hasaba alynmalydyr. Beýleki önümçilik pudaklaryndan tapawutlylykda ulag täze önüm öndürmeýär, ol diňe öndürilen önümi giňişlikde bir ýerden başga bir ýere geçirýär. Ähli ýük gaby, daşamada ulanylýan enjamlar bilen bilelikde ugradylanda hasaba alnyp, tonnada aňladylýar. Ulag kärhananyň işi daşama meýilnamadan gelip çykýan borçnamany az çykdajy bilen ýerine ýetirmäge tabyn edilendir. Munda daşama degişli edilen ähli maddy gymmatlyklaryň eltilmeli ýerine tükelligi bilen gysga wagtda eltilmegi wajypdyr. Bu ykdysady pudaklary ösdürmegiň, önümçiligi dogry guramagyň, haryt aýlanyşygyň wajyp şertleriniň biridir. Daşama prosesi söwda we maliýe işleriň çylşyrymly toplumyny emele getirýär. Onuň esasynda bütewi ulag konweýeri emele getirýän köpsanly ulag kärhanalaryň önümçilik işi durýar. Ulagyň önümçilik işiniň netijeliligi bolsa köp derejede eltme möhlete, ulag hyzmatyň bahasyna baglydyr.
Ýük daşama tehnologiýa şu amallary özünde jemleýär:
1. ýük bilen baglanyşykly işler (ýük kabul etmek, saklamak, ýüklemek, daşamak, düşürmek, ýüki toparlamak, ýüki eýesine bermek);
2. resminama bilen baglanyşykly işler (ýük iberiji, kabul ediji barada maglumat, daşama resminama, ulag hyzmaty üçin hasaplaşyk).
Ýük kabul etmek bilen baglanyşykly iş ýük ugradylýan nokatda amal edilýär. Ol işler şu aşakdakylary öz içine alýar:
· ýük we resminama taýýarlamak;
· şertnama baglaşmak;
· resminama barlamak, wiza goýmak;
· resminama resmileşdirmek;
· hereket edýän düzümi ýüklemäge taýýarlamak;
· ýüki daşamak üçin kabul etmek;
· ýük möçberi anyklamak;
· hasaplaşyk geçirmek.
Daşamak üçin ýük taýýarlananda onuň tükelligi we howpsuzlygy, hereket edýän düzümi rejeli peýdalanmak, daşama işi çalt ýerine ýetirmek göz öňünde tutulmalydyr. Daşama iş tehnologiýa ýükläp geçiriji menzil (demir ýol, awtomobil, port) iş tehnologiýany hasaba alyp işlenip düzülýär. Ol tehnologik proses aýratyn alnan ýerde kesgitli önümçilik işi ýerine ýetirmäge zerur bolan usul we serişdeler toplumydyr. Tehnologik prosesiň netijeliligi şu görkezijiler arkaly kesgitlenýär:
1. tehniki serişdeleriň mümkinçiligini has gowy ulanmak;
2. özwagtynda resminama we ýüki işläp taýýarlamak;
3. awtomobil, gämi, wagon we konteýner aýlanyşygy çaltlandyrmak;
4. ýüküň tükelligi;
5.  ýokary zähmet öndürijiligi;
6. hyzmat edişiň ýokary medeniýeti.
Ulag önümiň möçberi ulag serişdäniň ýükli hereket edýän döwründe öndürilýandigine görä köp derejede ýükleme-düşürme iş üçin durulýan wagta garaşlydyr. Ýükleme-düşürme işiň mehanizasiýa we awtomatizasiýa derejesi, şeýle hem, daşamada öňdebaryjy tehnologiýa (konteýner, paket, intermodal) ulanylmagy ulag önümiň möçberine oňaýly täsir edýän şertlerdir. Ulag önümiň ýene bir aýratynlygy onuň ulag kärhanadan daşynda öndürilýändigidir. Ulag serişdäniň ýokary hereketjeňligi ulag önüm öndürilişine gözegçiligi kynlaşdyrýar. Soňky wagtda işjeň maglumat ulgama bu ýagdaýyň çykalgasy hökmünde seredip bolar. Maglumat tehnologiýa ykdysadyýetiň ähli pudaklary bien birlikde ulag ulgama hem giňden ornaşdyrylýar. Ol häzirki günüň durmuşy zerurlygy hökmünde kabul edilýär.


7.2. Daşama tehnologiýany düzüjiler

Ylmy-tehniki, şol sanda, kompýuter-maglumat taýdan ösüş tehnikany, tehnologiýany, jemgyýetiň maddy-tehniki esasyny, öndüriji güýçleri, maddy önümçilik sferany, ahyrynda, adam zähmetiniň häsiýetini, many-mazmunyny we şertini düýpli üýtgedýär. Durmuşa täze tehnika we tehnologiýa ornaşdyrylmagy adam zähmetiniň öndürijiligini, netijeliligini ýokarlandyrýar. Adam zähmetiniň esasy ugurlary şu aşakdakylardyr:
1. ulag – giňişlikde çig maly we zähmet önümi ondan oňa geçirmek;
2. tehnologik – zady gaýtadan işlemek, onuň görnüşini we gurluşyny üýtgetmek;
3. energetik – energiýany gaýtadan işlemek ýa-da başga bir görnüşe öwürmek;
4. gözegçilik-dolandyryş – tehnika, tehnologik prosese, ähli önümçilige gözegçilik etmek we dolandyrmak;
5. maglumaty gaýtadan işlemek we çözgüt kabul etmek.
Tehnologik we önümçilik prosesler özara ýakyndyr. Tehnologik proses ýagdaýyň, ösüş döwürleriň, hereketleriň yzygider çalşylmagyny, önümçilik prosesi bolsa kesgitli önümi taýýarlamaga gönükdirilen özara baglanyşykly işleriň we serişdäni täze görnüşe getirmegiň toplumyny öz içine alýar. Tehnologiýa kesgitli önüm döretmek üçin önümçiligiň maddy-zat faktorynda, zähmet usulynda we serişdesinde şöhlelenýän ylmy hem-de inženerçilik bilimleriň toplumydyr. Häzirkizaman tehnologiýa şu talaplar bildirilýär:
· prosesiň döwürlere ýokary bölüniş derejesi;
· prosesiň ulgamlaýyn bütewiligi; öňde goýlan maksada ýetmek üçin hereketiň tamam bolmagy üçin zerur bolan iş toplum.
· prosesiň yzygiderligi we onuň döwürleriniň kesgitliligi;
· tehnologiýanyň wagt boýunça ýerine ýetirilýän hereket toplum bilen baglanyşykly bolmagy; 
· tehnologik prosesiň kesgitli talaby durmuşa geçirmegi üpjün edýän tebigy däl ulgamda amala aşyrylýanlygy.
Daşama işi meýilleşdirmek logistiki netijeliligi ýokarlandyryp, maglumat alyşmaga mümkinçilik döredýär. Daşama meýilleşdirilende logistikany maglumat bilen üpjün edip biljek häzirkizaman tehnologiýa ulanylmaly. Daşamada netijelilik hereket edýän düzümiň, ýükläp-düşüriji tehnikanyň döwrebaplygy, öňdebaryjy tehnologiýa ornaşdyrylyşy, daşama işiň guralyşy bilen baglanyşyklydyr. Hereket edýän düzümiň tehniki taýdan döwrebaplygy ýük eltme tizligi ýokarlandyrmaga, ýükleme-düşürme işde boş durmany azaltmaga, daşalýan ýük möçberi artdyrmaga mümkinçilik berýär. Tehnologiýanyň esasy meselesi ýük daşamakda edilýän iş sany azaltmagyň hasabyna ýük daşama dowamlylygy we zähmet talap edijiligi peseltmek bolup durýar. Ýük daşama iş tehnologiýa daşamada ýokary netijeliligi gazanmaga mümkinçilik berýän özara baglanyşykly kesgitli işleriň yzygider ýerine ýetiriliş usulydyr. Tehnologiýa daşama prosesde artykmaç işi aradan aýryp, ony maksada gönükdirilen edýär. Ýük daşama tehnologiýanyň esasyny döwür hem-de iş düşünjesi emele getirýär. Döwür – ol ýa-da beýleki daşama prosesi amala aşyrmakda zerur bolan işleriň toplumydyr. Iş – daşama prosesiň birmeňzeş, logistiki bölünmeýän, bir ýa-da birnäçe ýerine ýetirijiniň kesgitli maksada ýetmek üçin amala aşyrýan amalydyr. Islendik daşama tehnologiýa üç alamat häsiýetlidir:
1. daşama prosesiň bölege bölünmegi;
2. hereketiň ylalaşylanlygy we döwürleýinligi;
3. hereketiň kesgitliligi.
Daşama prosesiň bölege bölünmegi bir tehnologiýada işleýän ulag bölümleriň arasynda ýerine ýetirilýän daşama iş yzygiderligi göz öňünde tutýar. Islendik ýerine ýetirilýän iş öňde goýlan maksada ýetmegi hem-de bir işden başgasyna geçmegi üpjün etmelidir. Tehnologiýa ykdysady kanunlary, ilkinji nobatda, jemgyýetçilik zähmet öndürijiligi ýokarlandyrmak kanuny hasaba almalydyr. 
Hereketiň ylalaşylanlygy we döwürleýinligi öňde goýlan maksada ýetmäge gönükdirilen kesgitli daşama prosesiň ýerine ýetirilişine esaslanýar.   
Hereketiň kesgitliligi daşama prosesiň kesgitli döwri we işi ýerine ýetirilende ulanylýan her bir tehnologiýada göz öňünde tutmalydyr. Göz öňünde tutulan bir işiň ýerine ýetirilmezligi ähli tehnologik zynjyra täsir edip biler. Meýilleşdirilen tehnologiýadan gyşarma näçe köp bolsa, ýük daşama prosesiň bozulma howpy şonça ýokary bolýar.  
Ilkibaşda ýük daşamanyň ähli prosesi üçin, soňra bolsa onuň aýratyn döwürleri üçin tehnologiýa işlenip düzülýär. Daşama prosesi üçin umumy tehnologiýa saýlanandan soň ol tehnologik bütewilik nukdaý nazardan seljermeli. Ýük daşamak biri birini gaýtalaýan önümçilik döwürler görnüşinde amala aşyrylyp bilner. Her bir gaýtalanýan daşama döwri köpsanly aýratyn ýük işden emele gelýär. Ýük işleri özara ýakyn baglanyşykly bolýar. Olaryň ugry we maksady, ýagny, giňişlikde ýüküň ýerini üýtgetmegini gazanmak birmeňzeşdir. 
Ýük daşamagyň netijeliligini ýokarlandyrmak hereket edýän düzümiň hem-de ýükleme-düşürme serişdeleriň tehniki kämilligi, öňdebaryjy tehnologiýanyň ornaşdyrylyşy, ýük daşamagyň guralyşy bilen baglanyşyklydyr. Tehniki kämillik hereket edýän düzümiň tizligini artdyrmaga, ýükleme-düşürme işde boş durmagy azaltmaga, daşalýan ýüküň göwrümini artdyrmaga mümkinçilik berýär. Tehnologiýanyň maksady bolsa ýerine ýetirilýän işleri azaltmagyň hasabyna ýük daşama dowamlylygy we zähmet talap edijiligi kemeltmek bolup durýar


7.3. Ýük daşamakda ulagyň ähmiýeti

Maddy akymy herekete getirmek bilen logistiki ulgamyň ähli düzüjilerini biri-biri bilen baglanyşdyrýan ulaga wajyp rol degişlidir. Ýük daşamagy logistik taýdan guramak üçin daşama gatnaşýanlaryň ählisiniň özara ylalaşylan gatnaşygy talap edilýär. Ol gatnaşyk şertnama we ylalaşyga esaslanyp, daşama prosesi amala aşyrmakda logistiki zynjyr döretmegi göz öňünde tutýar. Birnäçe ulag görnüşiň gatnaşmagynda ýük daşamak guralanda düşürmek, wagtlaýyn saklamak, başga ulag görnüşe ýük ýüklemek bilen baglnyşykly işler öňünden meýilleşdirilmeli. Onda hökman deňiz, derýa portlaryň, aeroportyň, demir ýol menziliň ýük işleri alyp barmak üçin geçirip ýükleme nokady, ammar toplumy göz öňünde tutulmaly. Ýük hem-de ýolagçy gatnatmak ulagyň esasy wezipesi bolup durýar. Ýük daşamak bir ýa-da birnäçe ulag hyzmaty (ýük ýüklemek, ulagyň ýükli hereketi, ýüküň ýünynda bolmak, ýüki düşürmek) bilen bilelikde bolup geçýär. Şoňa baglylykda daşamada öňdebaryjy tehnologiýa ulanmak we ýük daşamagy guramak çylşyrymly toplumlaýyn meseledir. Bu meseläniň dogry çözgüdine ulag ulgamyň işi garaşlydyr. Ýük daşama meýilleşdirilende ýokary öndürijilikli we tygşytly mehanizasiýa saýlanmaly, zerur bolan tehniki we zähmet resurslar kesgitlenmeli, ýükleme-düşürme iş tehnologiýa işlenip düzülmeli, tehniki-ykdysady görkezijiler hasaplanmalydyr. Ýüki has amatly daşamak üçin daşalýan ýüki doly öwrenmeli, häzirki zaman maddy-tehniki esas, ýokary derejeli hünärmen zerurdyr. Her bir daşalýan ýüke mahsus bolan amatly daşama tehnologiýa işlenip düzülmeli. Öňde duran daşamany dürli ulag görnüşiň üsti bilen amala aşyrmaga birnäçe faktor täsir edýär:
· kesgitli ulag görnüşiň maddy-tehniki esasynyň ösüş derejesi; ol daşama özleşdirip bilijilik mümkinçiligi kesgitleýär.
· kesgitli ulag görnüşiň we toruň kärhana hem-de ilatly ýere görä ýerleşişi;
· daşama prosesiň guralyşy, daşama yzygiderligi,ýük eltme möhleti.
Her bir ulag görnüş diňe özüne häsiýetli bolan ýerleşiş aýratynlyga, daşama mümkinçilige, tehniki enjamlaşdyrylyşa, hereket edýän düzüme eýedir. Daşama prosesde diňe ýüke degişli (ýük ugratmaga taýýarlyk, aralyk nokatda ýük saklamak, ammar, iberme işi), ýa-da diňe hereket edýän düzüme degişli (hereket edýän düzümi ýüklemäge eltmek) tehnologik döwürler tapawutlanýar. Dürli ulag görnüşiň umumylykda amala aşyrýan ýükleme, daşama, düşürme ýaly tehnologik döwürleri hem bar. Ýük daşamagy guramaga logistiki çemeleşme daşama prosesi öňünden meýilleşdirmegi göz öňünde tutýär. Ol harydy öndürilýän ýerinden sarp edilýän ýere çenli eltmekde ýokary netijeliligi üpjün edýän guramaçylyk we tehniki çözgütleri öz içine alýar. Her bir ulag kärhana daşama prosesde hereket edýän düzümiň netijeliligini ýokarlandyrmaga, aýlaw wagty gysgaltmaga gyzyklanma bildirýär. Niýetlenişine baglylykda şu ulaglar tapawutlanýar;
1. aýlanyşyk sfera hyzmat edýän ulag. Ol aýlanyşyk sferada önümçilik prosesi dowam etdirip, özüne demir ýol, deňiz, derýa, awtomobil, howa, turbageçiriji ulagy birleşdirýär.
2. köptaraply ulag. Ol ýük hem-de ýolagçy gatnatmagy amala aşyryp, özüne demir ýol, deňiz, derýa, awtomobil, howa ulagy birleşdirýär.
3. ýörite ulag. Ol kesgitli ýük daşamaga niýetlenip, oňa turbageçiriji ulagy degişlidir.
4. umumy ulanyşdaky ulag. Ol ýük hem-de ýolagçy gatnadyp, özüne ulagyň köptaraply we ýörite görnüşini birleşdirýär.
5. edara ulagy. Ol kesgitli ministrlige ýa-da edaradyr kärhana degişli bolup, diňe edara degişli bolan daşama işi ýerine ýetirýär.
6. senagat ulagy. Ol içerki we daşarky senagat ulaga bölünip, içerki önümçilik sfera hyzmat edýär. Içerki senagat ulagy kärhananyň çäginde, daşarky senagat ulagy bolsa umumy ulanyşdaky ulaglar bilen gatnaşykda daşama işe hyzmat edýär.
7. şäher ulagy. Ol umumy ulanyşdaky köptaraply ulag görnüşleriň toplumy bolup, şäheriň çäginde daşama işi amala aşyrýar.
8. magistral (baş) ulag. Ol iri şäherleri, senagat merkezleri we ykdysady sebitleri özara birleşdirýän umumy ulanyşdaky köptaraply we ýörite ulagdyr.
9. ýerli ähmiýetli ulag. Ol ýerli ýük hem-de ýolagçy gatnatmaga hyzmat edýän köptaraply ulagdyr. 

    
©Özüňi barlamak üçin soraglar
1. Ýüküň ulag häsiýetini haýsy aýratynlyk kesgitleýär?
2. Daşama işiň önümçilik-tehnologik döwri näçe basgançakdan durýar?
3. Ýük daşama tehnologiýa haýsy amallary özünde jemleýär?
4. Adam zähmetiniň haýsy esasy ugurlary bar?
5. Daşama tehnologiýa nähili alamatlar häsiýetli?
6. Daşama prosesi üçin tehnologiýa haýsy yzygiderlikde işlenip düzülýär?
7. Maddy akymy herekete getirmekde ulag nähili rol oýnaýar?
8. Niýetlenişine görä haýsy ulaglar tapawutlandyrylýar?




8. ULAG IŞIŇ GÖRKEZIJISI
 

8.1. Ulag işiň görkezijiler toplumy
      
Jemgyýetçilik durmuşyna logistikanyň giňden ornaşdyrylyp başlanmagy bilen ýurduň ulag syýasatyna täzeden seretmek zerurlygy ýüze çykýar. Ulag haryt hereketi ulgamda möhüm rol oýnaýar. Ulagyň tehniki-ulanyş aýratynlygy ulag hyzmaty bazarda oňa ygtybarly ýagdaýy üpjün edýär. Ýük hem-de daşama işe maglumat tehnologiýa ornaşdyrmaga, az sanly ýük daşamakda konteýnere ýokary islegiň dörän ýagdaýynda oňa aýdyň göz ýetirip bolýar.    
Ulag işi meýilleşdirmek, hasaba almak, derňew etmek ýa-da baha bermek görkezijiler toplumyň üsti bilen alnyp barylýar. Görkezijiler esasynda ulag işiň göwrümi, hili kesgitlenýär. Her bir ulag görnüşi görkezijiler topluma eýedir. Ähli ulag görnüşi hem-de döwlet hasaba alyş gurama üçin daşama iş görkezijiler umumydyr. Ulagyň tehniki-ykdysady aýratynlygy görkezijileriň üsti bilen görkezilýär. Ulag işiň görkezijiler toplumynyň üç topary tapawutlanýar:
1. natural (hakyky);
2. ulanyş-tehniki;
3. ykdysady.
Natural görkezijini daşama göwrümi we uzaklygy, ýük dolanyşygy, zähmet öndürijiligi, işçi güýjüň, ýangyjyň, elektrik energiýanyň, metalyň möçberi düzýär. 
Ulanyş-tehniki görkezijä geçirijilik we daşama ukyp, ýük hem-de ýolagçy gatnatma tizligi we wagty, hereket yzygiderligi we howpsuzlygy, ýüküň tükellik, ýolagçy üçin amatlyk derejesi, ulag hereketjeňligi degişlidir.
Ykdysady görkezijä daşamanyň özüne düşýän gymmaty, maýa goýum sarp edilişi, daşama prosesdäki ýüküň bahasy, daşama tarifi degişli. 
Ulag işiň san (göwrüm) hem-de hil görkezijisi hem tapawutlandyrylýar. San görkezijä şular degişlidir:
1. daşalan ýük (t);
1. ýük dolanyşygy (t*km);
1. ýolagçy gatnatmak (adam);
1. ýolagçy dolanyşygy (ýolagçy*km).
Ulag işi gije-gündiz, on gün (dekada), aý, möwsüm (kwartal), ýyl boýunça hasaba alynýar. Ýük hem-de ýolagçy gatnatmak bilen birlikde ulag tehniki (mehaniki) işi hem amala aşyrýar. Ulagyň tehniki (mehaniki) işi degişli hereket edýän düzümiň geçýän ýoly bilen bagalanyşyklydyr. Ulagyň tehniki işini hasaba almak we derňew etmek üçin her bir ulag görnüşi san hem-de hil görkezijä eýedir. San görkezijä hereket edýän düzümiň jemi (otly-km, wagon-km, gämi-km, awtomobil-km), ýükli we ýüksüz geçen ýoly; ýük ugradylýan we kabul edilýän ýerde ýük işiň sany; bir ulag bölümden beýlekisine geçirilen hereket edýän düzüm birligiň sany; daşalan ýük (getirilen, çykarylan, ýerli we üstaşyr daşama, kabul etmek, paýlamak) degişlidir. 
Hil görkezijä ulag birligiň aýlaw sany (wagon, lokomotiw, gämi, awtomobil, uçar); hereket edýän düzümiň statiki we dinamiki agramy (t) (wagon, gämi, awtomobil); umumy geçilen ýolda ulag birligiň ýükli geçen ýolunyň paýy; ulag birligiň gije-gündizdäki ortaça iş dowamlylygy; hereket edýän düzüm parky ulanma koeffisiýenti; ulag birligiň tonna/kilometrdäki öndürijiligi. Hereket edýän düzümiň statiki agramy başlangyç ýüklemeden başlap her bir ulag birligiň barmaly ýere çenli ortaça ýük göterijiligini peýdalanmak, dinamiki agram başlangyç ýüklemeden ahyrky nokada çenli hereket edýän düzümiň umumy geçen ýoluny hasaba almak bilen ulag serişdeleriň ýük göterijiligini peýdalanmagy göz öňünde tutýar. Ulag işiň wagt görkezijisini şular düzýär:
1. aýlaw;
1. gije-gündizde ortaça geçilen ýol; 
1. ulag birligiň hereket tizligi.      
Aýlaw ulag birligiň bir daşama sikli amala aşyrmaga sarp edýän wagtydyr (gije-gündizde ýa-da sagatda). Ol hereket edýän düzümi bir ýüklemeden indiki ýüklemä çenli bolan aralygy öz içine alýar. Bu aralykda ulag birligi ýük ýüklenýän başlangyç nokatdaky, ugradylan ýerinden barmaly ýerine çenli ýol ugrundaky, ýük düşürilýän ahyrky nokatdaky daşama işe gatnaşýar hem-de täzeden ýüklenjek nokada çenli boş ýagdaýda hereketde bolýar.
Gije-gündizde ortaça geçilen ýol gije-gündizde her bir ulag birligiň kilometrde ortaça geçen ýolyny öz içine alýar. Ol ulag birligiň ýükli hem-de ýüksüz geçen ýolundan ybaratdyr.
Ulag birligiň hereket tizligi her bir ulag görnüşiň aýratynlygy hasaba alnyp hasaplanýar. Onuň 4 derejesi bar:
1. adaty (uçuşda kreýser) tizlik; Onda bat almaga we tizligi peseltmäge sarp edilen wagt hasaba alynmaýar.
1. tehniki tizlik; Onda bat almaga we tizligi peseltmäge sarp edilen wagt hasaba alynýar, emma, aralyk nokatdaky durulýan wagt hasaba alynmaýar.
1.  ulanyş tizlik; Ol ulag birligiň bat almaga we tizligi peseltmäge, aralyk nokatda durýan wagtyny hasaba alyp hasaplanýan ortaça tizlikdir.
1. ugur tizligi; hereket edýän düzümi döretmekden başlap dagatmaga çenli bolan ähli ýol ugrundaky ortaça tizlikdir.


8.2. Ulag işiň ykdysady görkezijisi

Ýurduň ykdysadyýetine zerur bolan daşama göwrümi netijeli özleşdirmekde amatly çözgüdiň gözlegi senagaty, oba hojalygy mundan beýläk ösdürmek bilen baglanyşykly meselä degişlidir. Jemgyýetiň ýük hem-de ýolagçy gatnatmaga bolan talabynyň kanagatlandyryş derejesi dürli ulag görnüşinde dürliçedir. Ulag ýük hem-de ýolagçy gatnadýan maddy önümçilik pudagydyr. Jemgyýetçilik önümçilik gurluşynda ulag maddy hyzmat döredýän sfera degişli bulup durýar. Dürli ulag görnüşi ulanýan logistika önümçiligiň ilkibaşky çeşmesi bolan çig maldan taýýar önümi sarp etmäge çenli aralykda maddy akymy üpjün etmegi öz içine alýar. Bu logistiki işleri ýerine ýetirmäge edilýän umumy çykdajy 50% baryp ýetýär. Ulag logistikada ulag serişdäniň geçýän ýoluny ýa-da ýük daşamaga edilýän çykdajyny aşaky derejä ýetirmäge mümkinçilik berýän ugur düzmek bilen baglanyşykly mesele esasy orun eýeleýär. Ulag bilen baglanyşykly meseläni çözmek hem ýük daşamagy amatly guramakda möhüm faktor bolup durýar. Ýük daşamagyň netijeliligini ýokarlandyrmak hereket edýän düzümi we ýükläp-düşürýän serideleri tehniki taýdan kämilleşdirmek, daşama öňdebaryjy tehnologiýa ornaşdyrmak bilen baglanyşyklydyr.
Ulag işiň ykdysady görkezijisiniň ululygyna şu faktorlar täsir edýär:
1. öndüriji güýçleriň we ýol toruň ýerleşişi;
1. ýöriteleşiş derejesi;
1. önümçiligiň toplanyş derejesi we möçberi;
1. ýüküň gurluşy we sanawy;
1. geografik we klimatik şert;
1. ýoluň geçirijilik we daşama ukuby;
1. daşama prosesiň guralyşy.
Ykdysady görkeziji ulag işiň ähli tarapyny öz içine alýar. Şonuň üçin ulag görnüşi saýlananda hem-de deňeşdirilende ilkinji nobatda ykdysady görkezijä salgylanylýar. Oňa ýoluň geçirijilik ukyby, daşama yzygiderligi, ulag serişdäniň hereketjeňligi, ýük tükellige kepil geçme ýaly ýagdaýlar hem täsir edýär. Ýük daşamak üçin ulag görnüşi saýlananda daşamanyň özüne düşýän gymmatyna aýratyn ähmiýet berilmelidir. Ulag işiň netijeliligine daşama gürlügi ýa-da ýük dartgynlygy, hereket edýän düzümiň ýük göterijiligini ulanyş koeffisiýenti, daşama ugry, hereket edýän düzüm görnüşi uly täsir edýär. Daşama ulylyga demografik, ykdysady, sosial faktorlar hem öz täsirini ýetirýär. Meselem, daşama göwrümiň artyşyna ilat sany, adamlaryň hal-ýagdaýynyň gowulanmagy, önümçiligi ýerleşdirmekde amala aşyrylýan özgertmeler, täze şäherçeleriň, şäherleriň döremegi, ulagyň ösüşi we gatnaw şertiň gowulanmagy (rahatlyk derejäniň we hereket tizligiň ýokarlanmagy), ýeňillikli tarif girizilmegi gowy täsir edýär. Bu faktorlar her bir ulag görnüşiň aýratynlygyny şöhlelendirip, ýük daşamagyň özüne düşýän gymmaty hasaplananda kesgitleýji ähmiýete eýedir.
Hereket edýän düzümiň işine baha bermegiň tejribesi «tonna-kilometr» görkezijide ýetmezçiligiň bardygyny görkezýär. Daşama iş göwrümi kesgitleýän tonna-kilometr daşalan ýüki we geçilen ýoly görkezýär. Şoňa görä her bir tonna-kilometr daşama häsiýete we şerte, zähmet çykdaja garamazdan ýerine ýetirilen daşama işiň bir birligini aýratynlykda häsiýetlendirýär. Awtomobil ulagy bilen daşalýan ýüküň häsiýeti, daşama aralygy bilen biri-birinden tapawutlanýan dürli görnüşli daşama ýerine ýetirilýär. Kesgitli daşama şertde umumy tonna-kilometrde aňladylýan iş birlige dürli zähmet çykdajy edilip bilner. Munda tonna-kilometr ýerine ýetirilýän daşama işiň peýdalylygyny we sarp ediş gymmatyny, zähmet çykdajynyň ululygyny, jemgyýetçilik zerur işi doly häsiýetlendirip bilmeýär. Ol daşama prosesi bilen halk hojalygyň arasyndaky gatnaşygy doly açyp görkezip bilmeýär. «Tonna» görkeziji hem ýetmezçilige eýedir. Ol diňe daşalan ýüküň mukdaryny kesgitleýär hem-de ýüki bir ýerden başga bir ýere geçirmek bilen baglanyşykly ykdysady çykdajyny häsiýetlendirýär. Müşderini bolsa diňe ýüküň daşalmagy däl-de, onuň ulag çykdajysynyň aşak bolmagy hem gyzyklandyrýar. Daşama prosesi ýerine ýetirmek bilen baglanyşykly çykdajy kesgitlenende şu ýagdaýlary hasaba almak zerurdyr:
1. ulanylýan hereket edýän düzümiň tehniki-ykdysady görkezijisi (tehniki tizlik, ýük göterijiligi, hereket edýän düzümi ulanma görkeziji, ýükleme-düşürme işde durulýan wagt we ş.m.);
1. daşama aralygy;
1. ýükleme-düşürme iş, ýüküň zaýalanmagy we ýitgisi, ýük eltme möhletiň bozulmagy bilen baglanyşykly çykdajy.


8.3. Ýük daşamagyň özüne düşýän gymmaty

Haryt önümçilik we haryt-pul gatnaşyk şertde baha kanuny hereket edýär. Ol önüm öndürmäge zerur bolan jemgyýetçilik zähmetiň pul görnüşinde aňladylmagydyr. Önümçilige we ulag önümi ýerlemäge pul görnüşinde aňladylan çykdaýjynyň önüm bahasyndaky aýrybaşgalanan bölegi özüne düşýän gymmaty emele getirýär. Ulag önümiň özüne düşýän gymmaty kärhananyň önüm öndürmäge we önümi ýerlemäge (ulag işe, hyzmata) edýän çykdajysynyň pul görnüşinde aňladylmagydyr. Ulag önümiň özüne düşýän gymmaty esasy ulanyş iş boýunça daşamanyň we ýükleme-düşürme işiň özüne düşýän gymmatyny aýratyn görkezmek bilen hasaplanýar. Ulag önümiň özüne düşýän gymmatyny meýilleşdirmek we hasaba almak kärhananyň çykdaýjysyny pul görnüşinde ölçemäge, girdeji-çykdajy tapawudy, ýagny, karhana düşewündi kesgitlemäge mümkinçilik berýär. Ol ulag tarif we baha goýmaga başlangyç esas bolup hyzmat edýär. Ulag önümiň özüne düşýän gymmatyny aşaklatmak ýurduň ykdysadyýetini ösdürmegiň esasy çeşmeleriniň biridir. Ol şu aşakdakylara täsir edýär:
1. milli girdeýjiniň artmagy;
1. önümçiligi giňeltmek üçin pul tygşytlamak;
1. girdeýjini artdyrmaga;
1. baha we tarif aşaklatmaga şert döretmäge.
Ulag önümiň özüne düşýän gymmaty önüm birlige (daşama) düşýän ulanyş çykdajy ululygydyr. Ol ulag işiň netijeliligine baha berýän görkezijileriň biridir. Ulagda daşama we iş görnüşi boýunça özüne düşýän gymmat tapawutlandyrylýar. Ulag önümiň özüne düşýän gymmaty ulag serişde ulanyş çykdajynyň şol ulag serişde bilen ýerine ýetirilen iş göwrüme bolan gatnaşygy esasynda hasaplanýar, ýagny, daşamanyň özüne düşýän gymmaty ulag işe edilýän çykdaýjy paýy özünde jemleýär. Oňa şu faktorlar uly täsir edýär:
· daşama göwrümi we uzaklyk;
· 1 km ýola düşýän daşama gürlügi;
· hereket edýän düzümiň ýük göterijiligi (ýolagçy sygymy);
· ulag serişdäniň peýdaly täsir koeffisiýenti;
· hereketiň udel garşylygy;
· ýangyjyň, metalyň, işçi güýjüň harçlanyşy;
· boş hereketiň udel agramy;
· iş dowamlygy.
Daşamada özüne düşýän gymmatyň ýokarylygy esasan zähmet haky, hereket edýän düzüme edilýän çykdajy, enjam, ýangyç, material satyn alma baha bilen baglanyşyklydyr. Ähli ulag görnüşiň tehniki taýdan durkunyň täzelenmegi daşamanyň özüne düşýän gymmatyny aşaklatmaga oňyn täsir edýär. Häzirki wagtda ulag ulgama täze kuwwatly teplowoz, elektrowoz, ýük göterijiligi we geçirijilik ukyby ýokary bolan awtomobil, kuwwatly derýa we deňiz gämi, uly diametrli turbageçiriji ornaşdyrylýar; ulag infrastrukturada dünýä ülňüsine laýyk gelýän awtomobil we demir ýol gurluşygy alnyp barylýar. Daşama göwrümiň hem-de ýük dartgynlygyň barha artýan döwründe ýeterlik daşama ätiýaçlygyň bolmagy daşamanyň özüne düşýän gymmatyny aşakladyp biler. Bu ýük akym artsada daşama göwrüme bagly bolmadyk çykdaýjynyň üýtgemeýänligi bilen düşündirilýär. 
Her bir ulag görnüşde daşamanyň özüne düşýän gymmaty köp derejede daşama ugra, sebite, ýük topara we daşama görnüşe baglydyr. Demir ýolyň ýük dartgynly ugrunda elektrik çekiji ulanmak daşamanyň özüne düşýän gymmatyny aşakladýar. Aýry-aýry demir ýol boýunça hem bu görkeziji biri-birinden tapawutlydyr. Awtomobil ulagda daşamanyň özüne düşýän gymmatynyň has ýokary bolmagy ulanylýan ulag serişdäniň az ýük göterijiligi, köp ýangyç sarp edişi, boş hereket paýyň ýokarylygy bilen düşündirilýär. Häzirki wagtda has kämil, ýokary ýük göterijilikli tygşytly awtomobil görnüşiň durmuşa ornaşdyrylmagy, häzirkizaman awtomobil ýol gurluşygy awtomobil ulagda ýük daşamanyň özüne düşýän gymmatyny aşaklatdy. Deňiz ulagda ýük daşamanyň özüne düşýän gymmaty ulag görnüşleriň arasynda iň pesidir. Derýa ulagda ýük daşamanyň ortaça özüne düşýän gymmaty demir ýol ulagyňka ýakyndyr. Howa ulagda ýük daşamanyň özüne düşýän gymmaty demir ýol ulagy bilen deňeşdireňde 60-70 esse, ýolagçy gatnatmak bolsa 3-4 esse ýokarydyr. Turbageçiriji ulaga ýük daşamanyň özüne düşýän gymmatynyň iň pes görkezijisi degişlidir. Ol ulanylýan turba diametre baglydyr. Emma bu ulag görnüşi bilen çäkli önüm daşalýar.
©Özüňi barlamak üçin soraglar
1. Ulagyň işinde görkezijiler toplumyň nähili ähmiýeti bar?
2. Ulag işiň görkezijiler toplumy näçe topardan durýar?
3. Ulag işiniň haýsy görkezijileri bar?
4. Ulag işiň ykdysady görkezijisine haýsy faktorlar täsir edýär?
5. Daşama prosesi bilen baglanyşykly çykdajylar kesgitlenende haýsy ýagdaýlary hasaba almak zerur?
6. Ulag önümiň özüne düşýän gymmaty diýlip nämä düşünilýär?
7. Ulag önümiň özüne düşýän gymmatyny aşaklatmak nämä täsir edýär?
8. Daşamanyň özüne düşýän gymmatyna haýsy faktorlar täsir edýär?








9. ULAG IŞIŇ GURALYŞY 


9.1. Daşamak üçin ýüki taýýarlamak

Öndürilen önüm daşamaga degişli edilmegi bilen ol täze ýagdaýa geçýär, ýagny, ýüke öwrülýär. Daşama nukdaýnazaryndan haryt bu ulag bilen daşamak üçin kabul edilen ol ýa-da beýleki (çig mal, material, ýarym taýýar önüm, taýýar önüm)  önümdir. Önümiň ýüke öwrülmegi bilen oňa ulag häsiýetnama mahsus bolýar. Ýüküň ulag häsiýetnamasy daşamaga, ýükläp düşürmäge, saklamaga zerur bolan şertleri, tehniki, tehnologiki alamatlar toplumy öz içine alýar. Daşama işi şu aşakdaky amallardan durýar:
· ýük we resminama taýýarlamak;
· şertnama baglaşmak; 
· resminama resmileşdirmek; 
· hereket edýän düzümi ýük ýüklemäge taýýarlamak; 
· daşamak üçin ýük kabul etmek; 
· ýük möçberini kesgitlemek; 
· ýük daşamak üçin hasaplaşyk geçirmek.
Ýük daşamak üçin taýýarlananda onuň tükelligi, howpsuzlygy, hereket edýän düzümiň rejeli ulanylyşy, ýük işiň çalt ýerine ýetirilişi üpjün edilmelidir.
Ulag önümiň häsiýeti ulag prosesiň aýratynlygy bilen şertlenendir. Ulag aýratynlygy ulagda önümçilik prosesiň – ýük hem-de ýolagçy gatnatmagyň - onuň üçin hem önüm bolup durýanlygy bilen baglanyşyklydyr. Şoňa görä ulagyň önümi maddy däl häsiýete eýedir. Ulag önümçilik prosesi dowam etdirýär hem-de ony tamamlaýar, ýagny, önümi öndürilen ýerinden sarp edilýän ýere ýetirýär. Haçanda önüm sarp ediş  sfera düşende önümçilik prosesi tamamlanan hasaplap bolar, degişlilikde, ulag prosesi hem ýüküň (ýolagçynyň) talap edilýän ýerine eltilmegi bilen tamamlanýar. Şunlukda, ulag önümi ulag serişdäniň diňe ýükli ýa-da ýolagçyly hereketi döwründe öndürilýär. Şu ýerden hem ulagyň esasy meseleleriniň biri – «ulag önüm» ätiýaçlygy döretmegiň mümkin dälligi şertlenendir. Ulag ätiýaçlygy goşmaça ulag serişde ätiýaçlygy döretmek ýoly bilen gazanylýar. Meselem, ýolagçy gatnatmakda hemişe ulag kärhanada hereket edýän düzümiň 1-3 ätiýaçlyk birligi saklanýar. Olar ulag serişdäniň sandan çykan ýagdaýynda gysga wagtda çalyşmak üçin taýýar ýagdaýda saklanýar. Ulag önümi jemgyýetçilik önümiň möçberine täsir edýär. Ulag ykdysady pudaklaryň önümçilik prosesine hyzmat etmegiň zerur şerti bolup durýar, ol öndüriji guýçleri ösdürmäge we önümçiligi ýerleşdirmäge öz täsirini ýetirýär. Ulag önümiň bahasy önümiň ahyrky bahasyna girýär, sebäbi ýük eýesi ulaga eden töleg çykdajysyny soňra satýan harydynyň bahasyna goşýar. Ulag bilen daşalýan ýük zähmet serişdesi bolup hem çykyş edýär. Ol ulagyň emlägi däldir, emma, daşama prosesinde daşaýjy oňa doly maddy jogapkärçilik çekýär. Ulag önümiň ýene bir aýratynlygy onuň ulag kärhananyň çäginden daşarda öndürilýänligidir. Ulag serişdäniň ýokary hereketjeňligi sebäpli ulag önümiň öndürilişine gözegçilik etmek kyndyr. Işjeň maglumat ulgamy giňden peýdalanmak bu ýagdaýdan çykalgadyr. 
Ulag önümiň diňe hereketde öndürilýändigine görä onuň mukdary ýükleme-düşürme işde durulýan wagta garaşlydyr. Ol ýükleme-düşürme hem-de ammar işleriň mehanizasiýa we awtomatizasiýa derejesine, ulanylýan öňdebaryjy daşama tehnologiýa bilen baglanyşyklydyr. Daşama iş tehnologiýa ýükläp geçiriji (demir ýol we awtomobil menzili, port) nokatdaky iş tehnologiýa esasynda işlenip düzülýär. Ol kesgitli önümçilik işi ýörite usulyň, serişdäniň üsti bilen çalt amala aşyrmagy üpjün edýär. Daşama işiň önümçilik-tehnologik tapgyry ýük ugradylýan nokatdaky, ýol ugrundaky, eltilmeli nokatdaky edilmeli işlerden durýar. Şoňa baglylykda, daşama işiň önümçilik-tehnologik tapgyry şulary öz içine alýar:
· ýüki kabul etmek;
· ýüki saklamak;
· ýük ýüklemek;
· ýüki ugratmak;
· ýüküň ýol ugrundaky hereketi;
· eltilmeli nokatdaky iş;
· ulag-ýollama işi;
· ýüki düşürmek; 
· ýüki tabşyrmak (paýlamak). 
Ulaga harydyň bahasyna täsir edýän aýratynlyk häsiýetlidir. Maddy önümçiligiň beýleki pudaklaryndan tapawutlylykda ulag täze önüm döretmeýär, diňe öndürilen önümi ondan oňa daşaýar. Şoňa görä ulag işi daşama meýilnamanyň ýerine ýetirilişi, ýüki az çykdaýjy bilen çalt eltmek zerurlygy bilen baglanyşyklydyr. Daşama degişli bolan ähli maddy gymmatlygyň sarp edilýän ýere gysga wagtda tükelligine eltilmegi has wajypdyr. Bu ykdysady ösüşiň, önümçiligi dogry guramagyň, haryt alyş-çalşygyň wajyp şertidir. Ýük hem-de ýolagçy gatnatmak işi tehniki, söwda we maliýe hereketleriň çylşyrymly toplumydyr. Köpsanly önümçilik kärhanalaryň arasynda ulagyň amala aşyrýan daşama işi bütewi ulag konweýeri emele getirýär.


9.2. Ulagyň önümçilik işi

Ýük daşamak ulag hyzmatyň esasy düzüjisidir. Ol bir ýa-da birnäçe ulag işi (ýükleme, ýol ugrundaky hereket, düşürme) öz içine alýar. Ulagyň önümçilik işiniň esasy düzüjileri ýük daşamak bilen baglanyşykly ulag hyzmatlardyr:
· ýükleme;
· ýüküň ýol ugrundaky hereketi;
· düşürme.
Ýükleme işi zerur bolan ýere ulag serişde eltmek; işi guramak, ýük toplamak, ýüki görnüşi boýunça toparlara bölmek, resminama resmileşdirmek bilen baglanyşykly işleri öz içine alýar. Ýükleme ýüki bir ýerden başga bir ýere geçirmek bilen baglanyşykly tamamlanan tehnologik işdir. Ol dürli görnüşde, ýagny, ýüküň bir ulagdan başgasyna, ulagdan ammara we tersine geçirmek bilen amala aşyrylýar. Ammarda ýükleme-düşürme işi ulag-ammar, ammar-ulag görnüşinde; göni ýüklemede gämi-ulag, ulag-gämi, gämi-gämi görnüşde bolup bilýär. Ýükleme-düşürme işiň göni görnüşi amatlydyr, emma, onda dürli ulag görnüşiň hereketi ylalaşylan umumy tertibi talap edilýär. Ol zähmet çykdajysyny aşakladýar, ýüküň tükelligini üpjün edýär, ýük eltilişini çaltlandyrýar. 
Ýol ugrundaky hereket ulagyň esasy işi bolup durýar. Dartgynly ulag akym emele gelen ýagdaýda ýola az wagt sarp edip, ýük hem-de ýolagçy gatnatma howpsuzlygy üpjün etmek esasy meseleleriň biridir. Ol ugur düzüjilerden, daşama işi göni ýerine ýetirijiden (sürüji, maşinist, gämi kapitany) has ünsli bolmagy talap edýär. Daşamada ulag-ýollama haty esasy resminamadyr. Şu resninama esasynda ýük iberiji maddy gymmatlygy ulag işgäre bermek bilen öz hasabyndan çykarýar. Şundan soň harydyň tükelligi bilen baglanyşykly ähli töwekgelçilik ýük eýesinden ýük daşaýja geçýär.     
Düşürme işi daşalýan ýük görnüşi boýunça ulag serişdeleri toparlap, düşürilýän we dargadylýan ýere eltmekden, ýüki eltip resminama resmileşdirmekden ybaratdyr. Ulag-ýollama haty boýunça ýük kabul edijä berilýär. Şondan soň ýüki kabul ediji maddy jogapkärçiligi öz üstüne alýar.
Ulagyň önümçilik işi köpçülikleýin hem-de gaýtalanýan (ýükleme-hereket-düşürme) görnüşde bolup geçýär. Ýük daşamagyň dürli aralykda alnyp barylmagy ýük eýesiniň ýerleşýän ýeri bilen baglanyşyklydyr. Ulag önümiň bahasyny ulag serişdäniň ýükli ýa-da ýolagçyly hereketi kesgitleýär. Oňa ýükleme-düşürme işde durulýan wagt uly täsir edýär. Ýükleme-düşürme, ammar işiň awtomatlaşdyrylyş we mehanizasiýalaşdyrylyş derejesi, daşamada täze tehnologiýa (konteýner, paket, intermodal) ulanmak ulag serişdäniň boş durýan wagtyny azaltmaga mümkinçilik berýär. Önümçilik prosesiň ulag kärhanasynyň daşynda bolýanlygy ulag önümiň ýene bir aýratynlygydyr. Ulag serişde kesgitli wagtda müşderiniň elinde bolýar. Ulag serişdäniň hereketjeňligi ulagyň önümçilik işine gözegçilik etmekde belli bir derejede kynçylyk döredýär. Işjeň maglumat ulgamy, mobil telefon aragatnaşygy bu ýagdaýdan çykalgadyr. 
Logistika maddy, maglumat we beýleki akymlary dolandyrmak bilen göni baglanyşyklydyr. Ol müşderiniň ulag-ýollama hyzmata bolan talabyny kanagatlandyrmak maksady bilen ýük hem-de ýolagçy gatnatmakda bar bolan mümkinçiligi, serişdeleri we tagallalary netijeli ulanmagy göz öňünde tutýar. Paýlaýjy logistikanyň ösüşi häzirki zaman ykdysadyýetde aýlanyşyk sferanyň we söwda-satuwyň rolunyň barha artýanlygy bilen baglanyşyklydyr. Ol ähli paýlama zynjyry – ýük daşamagy, ammar hojalygy we söwda-satuwy öz içine alýar. Eger sarp ediji ýakynda ýerleşýän bolsa önüm öndürýän kärhanadan göni gatnaşyk esasynda ýük daşamak guralýar. Eger olar biri birinden uzakda ýerleşýän bolsa, sebit paýlaýjy logistika merkeziň üsti bilen ykdysady gatnaşyk guralýar. Bu ýagdaýda lomaý araçylaryň roly artýar. Lomaý araçy satyn alýanlar üçin hem, önüm öndürijiler üçin hem amatly ýagdaý döredýär. Häzirki zaman lomaý araça duşurmak we hususy bahbit esasynda işi guramak häsiýetlidir. Maddy akymy logistiki dolandyrmakda önüm öndürijiden sarp edijä çenli harydy paýlamagyň ugry kesgitlenýär. Onda önüm ýerleme usuly, hyzmat edilýän sebitde paýlaýjy merkezleriň sany, ululygy we ýerleşişi, paýlama prosesi guramak we dolandyrmak göz öňünde tutulýar. Ulag gatnawy netijeli guramak bilen baglanyşykly meseleler ulag logistikanyň wezipesi bolup durýar. Sarp edijä ýük eltmekde demir ýol, deňiz, derýa, awtomobil we howa ulaglaryň hyzmatyndan peýdalanylýar. Halkara we kontinentara bazaryň ösüşi bilen baglanyşykly deňiz ugry boýunça ýük daşamak barha uly ähmiýete eýe bolýar. Dürli ulag görnüşiň arasynda daşama işi utgaşdyrmak üçin port gurluşlaryň, seçip-saýlaýjy, ýükleme-düşürme terminalyň, ammar hojalygyň, hereketjeň serişdeleriň, eltme ýollaryň ösen tory döredilýär. Şolaryň esasynda ýük daşamakda tehnologik prosesi dolandyrmak amala aşyrylýar.


9.3. Daşama görnüşi

Ýük daşamak ulag işiň esasyny emele getirýär. Ýük daşamak aralyga görä uzak we ýerli daşama görnüşlere bölünýär. Uzak aralyga ýük daşamak halkara we ýurduň içindäki ýük daşamadan durýar. Uzak aralyga ýük daşamak ähli ulag görnüşiň üsti bilen amala aşyrylyp bilner. Ol şu aşakdakylary üpjün edýär:
· ýurtlaryň, ykdysady sebitleriň, ilatly nokatlaryň, senagat zonalaryň arasynda rejeli ugur tory emele getirmegiň hasabyna durnukly ulag-ykdysady gatnaşygy;
· ulag serişdäniň ýük göterijiligini doly ulanmagyň hem-de ýük işi terminala jemlemegiň hasabyna ýokary netijelilik gazanmagy;
· müşderi üçin ulag serişdäniň amatly gatnaw tertibi esasynda zerur bolan ulag hyzmaty üpjün etmek.     
Uzak aralyga ýük daşamagyň netijeliligi köp derejede ugur nokatlarda ulag serişdäni çalt ýükläp düşürmek üçin şertiň barlygyna garaşlydyr. Şoňa görä, häzirkizaman ulag ulgamlarynda uzak aralyga ýük daşamak terminallaryň arasynda amal edilýär. Çäk aýratynlyga, harydyň görnüşine, müşderiniň talabyna laýyklykda daşamanyň birnäçe görnüşi bar:
· awtomobil daşama. Has talap edilýän daşama görnüşi bolup durýar. Islendik görnüşdäki harydy daşamaga mümkinçilik berýär. Bu daşamanyň artykmaçlygy daşama baha bilen ulag mümkinçiligiň amatly utgaşmasydyr.
· demir ýol daşama. Daşamanyň durnukly we deňeşdirerlikli arzan görnüşidir. Ol awtomobil ugurlary döretmäge mümkinçiligiň ýok ýerinde ýa-da uly göwrümde köpçülikleýin ýük daşamakda ulanylýar. 
· awiadaşama. Işjeň daşama zerurlyk dörän ýagdaýynda ýa-da gymmat bahaly ýük daşamakda ulanylýar, halkara ugur üçin amatly. 
· deňiz we konteýner daşama. Uzak aralyga (kontinentara) ýük daşamakda ulanylýar.
· utgaşdyrylan daşama. Hemişelik däl ugurda ulanylýar. Ýük daşamakda dürli ulag görnüşi ulanmagy göz öňünde tutýar.  
Bazar ykdysadyýeti we bäsdeşlik ulag ulgama öňdebaryjy tehnologiýa, täze ýörelge ornaşdyrmagy talap edýär. Daşama prosesi dolandyrmakda täzeçillik (innowasiýa) durmuşa netijeli ulag tehnologiýa ornaşdyrmak bilen baglanyşyklydyr. Daşama iş meýilnama daşamanyň esasy düzüm bölegi bolup, ol önümi öndürilen ýerinden sarp edilýän ýere eltmegi üpjün edýän guramaçylyk we tehniki çözgütleri öz içine alýar. Daşama işde ulag görnüş saýlananda şulary hasaba almak zerurdyr:
1. eltme tertibiň berjaý ediliş ygtybarlygy;
2. eltme wagty;
3. daşama baha. 
Häzirki wagtda daşamanyň şu görnüşleri has netijeli hasaplanýar:
Unimodal (bir gönüşli) daşama bir ulag görnüşiň üsti bilen amala aşyrylýar. Ol aralyk işiň ýok, daşamanyň diňe başlangyç we ahyrky nokady bolan ýagdaýynda ulanylýar. Unimodal daşamada ulag görnüşi saýlamaga ýük göwrümi we görnüşi, eltme wagty, daşama çykdaýjy täsir edýär. Meselem, iri göwrümli ýük daşalanda eltme ýol bar bolsa demir ýol ulagy, az mukdarda ýük daşalanda bolsa awtomobil ulagy ulanmak maksadalaýykdyr. 
Garyşyk daşama esasan iki ulag görnüşiň üsti bilen, meselem, demir ýol-awtomobil, derýa-awtomobil, deňiz-awtomobil ulagyň üsti bilen amala aşyrylýar. Onda birinji ulag görnüşi bilen ýük geçirip ýükleme nokada ýa-da ýük terminala eltilýär. Ýük saklanman ýa-da az wagtlaýyn saklanyp, başga ulag görnüşe geçirilýär. Birnäçe ulag resminamanyň, umumy tarifiň, dürli ulag görnüşiň arasynda özara gatnaşygyň bolmagy, kireý hakyň ýoklugy garyşyk daşama alamatlarydyr.
Utgaşdyrylan daşama ikiden köp ulag görnüşiň gatnaşýanlygy bilen garyşyk daşamadan tapawutlanýar. Bu daşamany ulanmak logistiki hyzmat bilen şertlenendir. Meselem, iri göwrümli ýük zawoddan lomaý söwda baza demir ýol ulagy bilen getirilýär. Ýüki beýleki ulag görnüşe paýlamak işi awtomobil ulagyň üsti bilen amala aşyrylýar. 
Multimodal daşamada daşama gatnaşýan ulag görnüşleriň sanyna garamazdan ýol ugrunda ýüke umumy resninama esasynda jogapkärçilik çekilýär.
Intermodal daşama dürli ýurtlaryň arasynda birnäçe ulag görnüşiň gatnaşmagynda amala aşyrylyp, bir ýük daşaýjy umumy resminama esasynda ýük iberilýän nokatdan bir ýa-da birnäçe nokada ýük eltmegi guraýar. Intermodal daşama esasan dürli ýurtlaryň arasynda söwda-ykdysady gatnaşyklarda ulanylýar. Bir ýurtdan başga bir ýurda ýük daşamagy guramak ýük daşamakda we üstaşyr geçirmekde halkara konwensiýalary, ylalaşyklary berjaý etmegi; ýokary hilli hyzmaty; şertnamalary doly ýerine ýetirmegi; gümrük hem-de döwlet kanunlary berjaý etmegi talap edýär. Halkara ugurda ulag işiň netijeliligi we hili diňe bir ýük iberijä, ýük kabul edijä we daşaýja bagly bolman, halkara ugurda ýük daşamaga gatnaşýan söwda dellallara, araçylara hem baglydyr.         







©Özüňi barlamak üçin soraglar
1. Daşama işi haýsy amallardan durýar?
2. Ulag önümiň aýratynlygy näme bilen baglanyşykly?
3. Ulagyň önümçilik işi haýsy düzüjilerden durýar?
4. Ulagyň önümçilik işi nähili görnüşde bolup geçýär?
5. Paýlaýjy logistikanyň daşama prosesde nähili ähmiýeti bar?
6. Ýük daşamagyň ulagyň işinde nähili ähmiýeti bar?
7. Daşama işinde ulag görnüşi saýlananda näme hasaba alynýar?
8. Haýsy daşama görnüşler bar?










10. ULAG ÖNÜMI 


10.1. Ulag önümiň häsiýeti

Ulag önümiň häsiýetini ulag işiň aýratynlygy şertlendirýär. Ýük hem-de ýolagçy gatnatmak ulag üçin hem önümçilik prosesi, hem-de önüm bolup durýar. Şu hem ulagyň esasy aýratynlygydyr. Şoňa görä ulag önümi maddy däl häsiýete eýedir. Öndürilen önüm sarp ediş sfera düşýänçä ulag önümçilik prosesi dowam etdirýär hem-de ony tamamlaýar. Önümçilik prosesi önümiň sarp edijä ýetirilmegi bilen, degişlilikde, ulagyň önümçilik prosesi hem ýüküň gerekli ýerine eltilmegi bilen tamamlanýar. Diýmek, ulag serişdäniň diňe ýükli we ýolagçyly hereketi döwründe ulag önümi öndürilýär. 
     	Ulag önümi jemgyýetçilik önümçilige göni täsir edýär. Ulag ulgamy ykdysadyýetiň ähli pudagynyň önümçilik prosesine hyzmat edýär hem-de öndüriji güýçleriň ösüşine, önümçiligiň ýerleşişine esas bolup durýar. Maddy önümçilik bolsa ulag ulgamy kämilleşdirmäge şert döredýär.
     	Ulag önümiň bahasy daşalýan ýüküň ahyrky bahasyna girýär. Ýük eýesi ýüki daşamaga eden ulag çykdaýjysyny harydy satanda onuň bahasyna goşýar. Şoňa görä ulag çykdaýjysy harydyň bahasyna göni täsir edýär. Tersine, harydyň bahasy ulag önümiň bahasyna täsir edip bilermi? Gymmat bahaly we aýratyn häsiýetli haryt (meselem, çalt zaýalanýan azyk önümi) daşalanda ulaga köp çykdajy etmeli bolýar. Gymmat bahaly zady daşamak üçin ýörite ulag görnüşi zerur bolup, olara hyzmat etmek adaty ulag görnüşe hyzmat edenden gymmata düşýär. Gymmat bahaly metal, pul gatnatmak ýörite bronlanan ulag serişdäniň, goragyň bolmagyny talap edýär. Bu bolsa ulag üçin goşmaça çykdaýjydyr.
     	Ulag önümi ulag kärhananyň daşynda öndürilýär. Ulag serişdäniň hereketjeňligi ulagyň önümçilik prosesine gözegçilik etmegi kynlaşdyrýar. Ulag bilen daşalýan ýük ulagyň emlägi bolmasada daşama prosesi döwründe ýük daşaýjy oňa doly maddy jogapkärçilik çekýär. Daşalýan ýük (ýolagçy) göwrümiň artmagy bilen bir ulag görnüşden başgasyna geçmek zerurlygy ýüze çykýar. Meselem, demir ýol ulagda nebit we nebit önüm daşamagyň artmagy ony turbageçiriji ulagy bilen çalyşmak, ýa-da, şäher ilat sanyň 1 milliondan geçmegi ýerüsti şäher ulaga seredende uly daşama ukyba eýe bolan metropoliten gurmak zerurlygy ýüze çykarýar. 
Ulagyň önümçilik prosesi – köpçülikleýindir. Ol gaýtalanyp durýan prosesdir: ýükleme – ulagyň ýükli hereketi – düşürme. Ýük eýesiniň ýerleşişi bilen baglanyşykly dürli aralyga ýük daşamak amala aşyrylýar. Bu daşama üçin tabşyryklary işjeň düzmegi talap edýär. Ulag prosesi uly maglumat akymy bilen bilelikde amala aşyrylýar. Ulag serişdäniň ulag kärhananyň çäginden daşarda hereket etmegi gözegçilik etmekde dürli kynçylyk ýüze çykarýar, maglumat ýok ýagdaýynda bolsa nogsanlygy çalt düzetmäge mümkinçilik bolmaýar. Ulag kärhanalary köpsanlydyr we möçberi boýunça uly bolman, ýurduň territoriýasy boýunça biendigan ýerleşýär. Maddy önümçilik sfera degişli bolsada ulag maddy önüm öndürmeýär. Ulagyň önümi bolan ulag hyzmaty birnäçe özboluşly aýratynlyga eýedir:
1. ulag hyzmaty aýlanyşyk sferada önümçilik prosesiň dowamy bolup durýar; önümçilik prosesi önümiň sarp edijä ýetirilmegi bilen tamamlanýar. Öz-özünden ulag hyzmaty döräp bilmez, ol önümçilik kärhananyň söwda işini üpjün edýär;
2. ulag hyzmaty ulagyň önümçilik prosesinden daşarda bolup bilmez, şoňa görä ulag hyzmat ätiýaçlygy emele gelmeýär;
3. ulag hyzmaty hödürlemek – zähmet prosesi satmakdyr, şoňa görä ulag hyzmatyň hili – ony ýerine ýetirmegiň hilidir, ýagny, zähmetiň hilidir;
4. hyzmatyň isleg ödäp bilijilik ukyby haryt herekete gönükdirilen wagtlaýyn çäklendirme berjaý etmek esasynda ýüze çykýar, bu onuň bäsdeşlik mümkinçiligini daraldýar;
5. ulag hyzmata bolan talap wagt we giňişlik ululygyň çalt üýtgeýşine duçar bolýar, ulag birsydyrgyn bolmadyk talaby düzetmek üçin zerur bolan serişdä eýe däldir. 


10.2. Ulag önümiň özüne düşýän gymmaty

     	Ulag önümiň maddy däl häsiýeti onuň özüne düşýän gymmatyna täsir edýär. Ykdysady pudakda çykdaýjynyň esasy bölegi önüm öndürmäge zerur bolan çig maly satyn almaga sarp edilýän bolsa, ulag ulgamda önümiň özüne düşýän gymmatynyň 50% ulag işi ýerine ýetirýän sürüji zähmet haky, ulag serişdäniň çalt könelýändigi sebäpli ony täzelemäga edilýän çykdaýjy düzýär. Ulag önümiň ulag serişdäniň ýükli ýa-da ýolagçyly hereketi döwründe öndürilýänligi bilen baglanyşykly onuň özüne düşýän gymmaty ýükleme-düşürme işleriň sanyna, ulag serişdäniň boş durýan wagtyna garaşlydyr. Ýükläp geçirme, ammar işiň awtomatlaşdyryş, mehanizasiýalaşdyryş derejesi, şeýle hem, daşamada öňdebaryjy tehnologiýa (konteýner, paket, intermodal we beýl.) ulanmak ulag önümiň özüne düşýän gymmatynyň pes bolmagyna täsir edýär. 
     	Ulag ulgamdaky ykdysady reformalar we özgertmeler ulag kärhananyň hojalyk işinde täze gatnaşyklaryň ýüze çykmagyna getirýär. Ulag kärhananyň ähli işi daşama meýilnamadan gelip çykýan şertnama borçlary ýerine ýetirmäge, ýüki az çykdaýjy bilen çalt eltmäge tabyn edilendir. Ulag kärhana köpsanly bolup, olar ýurduň çäginde biendigan ýerleşýär. Ýük daşama prosesiň, ulag hyzmatyň, ýük saklama işiň esasynda olar özara baglanyşykly bolup, biri-biriniň üstüni ýetirip durýar. Ýük eltme netijeliligiň ýokarlanmagy ýüki saklamaga bolan islegi azaldýar, ammarda ýük saklamagyň netijeliligi bolsa daşama çenli ýüküň ýokary tükelligini şertlendirýär. Meteorologik şertler hem daşalýan ýüküň ahyrky bahasyna täsir edip biler. Ol ulag serişdäniň hereketine päsgelçilik döredýär, ýa-da onuň doly durmagyna çenli täsir edýär. Bu bolsa ulag çykdajyny, harydyň bahasyny artdyrýar. Bazar ykdysadyýeti şertinde ulag ulgamda hojalyk işi kämilleşdirmegiň esasy ugry ulag işiň wajyp ykdysady we önümçilik, tygşytlylyk we hil görkezijisini esaslandyrmak, müşderiniň daşama talabyny kanagatlandyrmakda ýokary netije gazanmak bolup durýar.
     	Ulagyň dürli görnüşi ykdysady we içki ulag faktoryň täsirinde biri-birinden san we baha görkeziji boýunça tapawutlanýar. Ol köp ýagdaýda kesgitli ýük daşamada haýsy ulag görnüşi ulanmalydygyny kesgitleýär. Ykdysady faktora ýük daşama möçberi, gurluşy we ugry, daşama şerte täsir edýän haryt sanaw we onuň fiziki-himiki alamaty, hereket edýän düzümiň we tehniki serişdeleriň gurluşy, haryt-maddy gymmatlygyň ätiýaçlyk ýagdaýy we ş.m. degişli. Ulag faktora kärhananyň baş (magistral) ýola çykalgasynyň barlygy (eltme, awtomobil ýoluň bolmagy), daşama prosesiň aýratynlygy (ýük ugratmakda tapgyr sany, ulag işiň möwsümleýinligi, ýük işleriň deň paýlananlygy) we ş.m. degişli.
     	Has netijeli ulag görnüşi saýlamagyň esasy görkezijisi ulanyş harajatlar (daşamanyň özüne düşýän gymmaty), maýa goýuma bolan talap, ýük eltme tizligi we möhleti, daşama yzygiderligi, daşamada tükelligiň üpjün edilişi we hereket howpsuzlygy, öndürijilik, ýangyjyň, materialyň, aýratyn hem, metalyň sarp edilişi, geçirijilik ukyby we ş.m. bolup durýar. Ulag görnüşleri boýunça ol görkezijileri deňeşdirerli ýagdaýa getirmeli. Demir ýol ulagda daşamanyň özüne düşýän gymmatynda daşama bilen baglanyşykly çykdaýjy has aýdyň görünýär. Awtomobil we derýa ulagynda daşamanyň özüne düşýän gymmaty ýollary saklamak üçin edilýän çykdaýjyny özüne goşýar. Şoňa baglylykda bu ulag görnüşlerde daşamanyň özüne düşýän gymmaty ýokarlanýar. Deňiz ulagda daşamanyň özüne düşýän gymmatynda port hojalygyň çykdajysy göni şöhlelenmeýär. Beýleki ulag görnüşlerden tapawutlylykda howa ulagynda ýükleme-düşürme işe edilýän çykdaýjy daşamanyň özüne düşýän gymmatyna goşulýar. Ýük daşamakda ol ýa-da beýleki ulag görnüşi rejeli ulanmagy kesgitleýän esasy ölçeg önümiň öndürilen ýerinden sarp edilýän ýere çenli eltmekde has pes çykdaýjy etmegi gazanmak bolmalydyr.
     	Ýük daşamakda ulag görnüşi saýlamak ýük iberýän, kabul edýän nokatlaryň ýerleşişine we ýol tora, şeýle hem, ýük akymyň gurluşyna we möçberine, daşama uzaklyga baglydyr. Ummanyň üstünden kontinentara ýük daşamagy deňiz ulagyň amala aşyrýanlygy tebigydyr. Deňiz gämileriň ägirt uly ýük göterijiligi bilen baglanyşykly deňiz ulagy iň arzan ulag görnüşidir. Tebigy suw ýoldan peýdalanmak oňa uly artykmaçlyk berýär. Daşama aralyga baglylykda ýük daşamagyň özüne düşýän gymmatynyň üýtgeýşini kesgitlemek üçin daşama prosesiň esasy düzüjileri – ýük iberilýän nokatdaky, ýüküň ýol ugrundaky hereketindäki, ýük kabul edilýän nokatdaky işlere ulanyş çykdaýjylary bölmek maslahat berilýär. Başlangyç we ahyrky nokatlardaky çykdajylar ugradylan we kabul edilen ýüküň möçberine baglydyr, daşama aralyga garaşly däldir. 


10.3. Ulag hyzmaty bahalandyrmagyň ýollary
     
     	Maddy we tebigy zatlaryň sypatyny üýtgetmek bilen gös-göni meşgullanmaýan ähli zähmet görnüşi hyzmata degişli edilýär. Dürli hyzmatlar täze, mundan öň ýok zady döretmän, bar bolan önümiň hiline täsir edýär. Onuň üsti bilen isleg bildirilýän netije gazanylýar. Logistikanyň ulag üpjünçiligi ulag hyzmaty ulgamyň esasynda emele gelýär. Müşderi üçin töleg esasda ulagyň amala aşyrýan islendik işi ulag hyzmata degişlidir. Ulag hyzmaty maddy önümçilik prosesi tamamlaýjy bolup çykyş edýär. Ol hyzmatlar müşderi talaby kanagatlandyrmaga gönükdirilendir. Ulag hyzmata zerur bolan tehnologik, maliýe, maglumat, hukuk, serişde üpjünçiligi häsiýetlidir. Ol diňe bir ýük daşamaga däl, eýsem, daşamak üçin ýüki taýýarlamak, ony guramak we amala aşyrmak bilen baglanyşykly islendik daşama işe hyzmat edýär. Ulag hyzmaty şu esasy topara bölünýär:
· daşama hyzmaty;
· ulag serişdäni müşderiniň ygtyýaryna bermek;
· terminal hyzmaty;
· ýük daşamagy amala aşyrmak bilen baglanyşykly goşmaça hyzmatlar.
     	Ýük hem-de ýolagçy gatnatmakda öňdebaryjy tehnologiýa durmuşa ornaşdyrmak, ýük daşamagy guramak çylşyrymly toplumlaýyn meseleleriň biridir. Onuň dogry çözgüdine ulag kärhananyň işi, ulag önümiň özüne düşýän gymmaty garaşlydyr. Ýüki has amatly daşamagy üpjün etmek üçin daşalýan ýüküň sanawyny doly bilmek, ulagyň häzirki zaman maddy-tehniki baza eýe bolmagy, ýokary taýýarlykly logist-hünärmeniň bolmagy zerurdyr. Daşalýan ýük görnüşe görä daşama we ýükläp geçirme iş tehnologiýa işlenip düzülýär. Daşama iş tehnologiýa işleriň kesgitli düzümini, usulyny, tertibini, şol işler bilen meşgul bolýan işgär sany kesgitleýär. Ol ykdysady taýdan esaslandyrylan bolup, ýük daşaýan ulag kärhana üçin hem, ýük eýesi üçin hem bähbitli bolmalydyr. Daşama çylşyrymlylygy hasaba alnyp, müşderi bilen hasaplaşyk geçirilýär. Ulag kompaniýanyň hyzmatyny bahalandyrmagyň birnäçe ýoly bar:
1. daşama uzaklygy – ýüki näçe uzak daşamaly bolsa, şonçada onuň bahasy ýokary bolar;
1. ulanylýan ulag görnüşi – baha emele gelşine uly täsir edýär;
1. daşalýan ýüküň möçberi we gabarasy;
1. gaplama zerurlygy we onuň dürli görnüşliligi;
1. ýükleme-düşürme işiň çylşyrymlylygy;
1. ýük daşamaga zerur bolan wagt.
Bazar ykdysadyýeti şertinde haryt paýlamagyň netijeliligi, ulag taýdan hyzmat etmegiň derejesi hyzmatyň hili bilen baglanyşyklydyr. Hyzmatyň ýokary derejesi we netijeliligi maddy-tehniki üpjünçilik bilen bilelikde alnyp barylmaly. Ol ösen ammar we konteýner terminal ulgama, häzirki zaman ýükleme-düşürme tehnika, maglumatyň we dolandyryşyň elektron serişdesine eýe bolmalydyr. Ýokary hilli ulag hyzmaty üpjün etmekde şu ýagdaýyň ýüze çykmagy mümkin. Ulag kärhana ýa-da gurama ýokary hilli daşama üpjün etmek üçin müşderä köpdürli ulag hyzmaty hödürleýär. Emma şular ýaly köpdürli ulag hyzmat esasynda toplumlaýyn hyzmat etmek ulag hyzmatyň, degişlilikde daşalýan ýüküň bahasyny ýokarlandyrýar. Şoňa görä, ol ýa-da beýleki ulag hyzmat saýlananda ony peýdalanmagyň maksadalaýyklygy we amatlylygy hasaba alynmalydyr. Ulag hyzmaty guramagyň iki ugry tapawutlanýar:
1. hödürlenýän ulag hyzmaty müşderiniň talabyna uýgunlaşdyrmak;
2. bar bolan hyzmaty has girdejili ýerlemek üçin oňa has işjeň isleg we talap döretmek.
     	Hyzmatyň hili kesgitlenende ulag hyzmatyň şu aýratynlyklaryny hasaba almak hökmandyr:
1. ulag hyzmaty ulagyň önümçilik prosesinden daşarda döräp bilmez, şoňa görä, ätiýaçlyk emele gelmeýär;
1. hyzmaty satmak – bu zähmet prosesi satmakdyr, şoňa görä, hyzmatyň hili – bu zähmet prosesiň hilidir;
1. ulag hyzmaty kesgitli sarp ediş bahany diňe kesgitli wagtda belli bir ugurda göz öňünde tutýar, şoňa görä, bazarda ony çalyşma mümkinçilik çäklidir;
1. ulag hyzmatyň wagt boýunça-da, giňişlik boýunça-da durnuksyzlygy bolýar;
1. ulag biendigan talaby düzleme mümkinçilige eýe däldir;
1. hödürlenýän hyzmat talaba uýgunlaşmaga az başarnyklydyr;
1. hödürlenýän hyzmat tehnologiýa nukdaý nazardan az ygtybarlydyr;
1. talabyň ähli üýtgemesini kanagatlandyryp biljek goşmaça geçirijilik ukyby döretmek gaty gymmata düşýär.
     	Bazar şertinde hil sarp ediş alamatyň we hyzmat ygtybarlygyň derejesini kesgitleýär. Bu bazar üçin zerur bolup, kabul ederlikli baha üpjün etmelidir. Her bir hyzmat görnüşi müşderiniň talabyny kanagatlandyrýan kesgitli alamatlaryň toplumyna we häsiýete eýedir. Ulag hyzmatyň esasy görnüşi bolan ýük daşamak özbaşdak bolup bilmez. Ol köp ýagdaýda goşmaça hyzmatlar bilen, ýagny, ýükleme-düşürme, ekspeditor, gaplama işleri bilen bilelikde amala aşyrylýar. Bu ýerden ulag hyzmatyň hiline dürli görnüşli hyzmatyň bilelikdäki hili hökmünde seretmek bolar diýen netije çykarmak mümkin. Ulagyň işi müşderiniň talaplaryna esaslanmalydyr. Ýük eltmegiň hili ýük eltme tizligi we yzygiderligi, daşamada ýüküň tükelligini we artyk gaýtadan ýükleme işleri aradan aýyrmagy göz öňünde tutýar. 
     

©Özüňi barlamak üçin soraglar
1. Ulag önümiň häsiýetini näme şertlendirýär?
2. Ýük hem-de ýolagçy gatnatmak ulag üçin näme bolup durýar?
3. Ulag önümçilik prosesi nirä çenli dowam etdirýär?
4. Ulag hyzmaty haýsy özboluşly aýratynlyga eýe?
5. Ulag önümiň ulagyň ýükli ýa-da ýolagçyly hereketinde öndürilýändigi bilen baglanyşykly onuň özüne düşýän gymmaty nämä garaşly?
6. Ulag hyzmatyň haýsy topary bar?
7. Ulag hyzmaty guramagyň haýsy ugry bar?
8. Ulag hyzmatyň hili kesgitlenende haýsy aýratynlyklary hökman hasaba almaly?



11. MULTIMODAL WE INTERMODAL DAŞAMA


11.1. Garyşyk daşama görnüşi we usuly
     
Ýük daşamakda häzirki wagta çenli ulanylyp gelnen köp ýörelgelerdir düzgünler indi şu günki günüň talabyna doly jogap berip bilmeýär. Şoňa görä olara täzeden seretmek zerurlygy ýüze çykdy. Ulag ulgama girizilen has düýpli üýtgeşme daşamanyň däp bolan nokatdan nokada (portdan porta, menzilden menzile) iş usulyndan bir ugra durman gidýän (ýük emele gelýän nokatdan ahyrky eltilmeli nokada çenli) daşama usula geçmek bilen baglanyşyklydyr. Ýüke ygtybarly gözegçilik etmek bu ulgamyň hem wajyp alamatydyr. Bäsdeşlikde ulagyň dürli görnüşi bilen ýük daşamakda ýol ugrunda umumy gözegçilik aýratyn ulag görnüşi bilen ýük daşamaga gözegçilik etmek bilen deňeşdireňde uly artykmaçlyk berýär. Ähli ýol ugrunda ýüke gözegçilik edýän daşama görnüşinde daşama ugry, daşaýjyny, porty saýlamakdan başlap ulag görnüşi saýlamaga çenli islendik çözgüdi kabul edip bolýar. 
     	Garyşyk daşamada sarp ediji bilen bagly şu aýratynlyklar ýüze çykýar:
· köp sanly daşama ýerine ýetirijini gözlemek zerurlygy;
· daşama işi özbaşdak guramak;
· ahyrky netijäniň üstünlikli bolmagy üçin alada etmek.
     	Garyşyk daşamada konteýneriň ulanylyp başlanmagy bilen onuň artykmaçlygy artýar. Konteýner ýüküň tükel bolmagyna, ýitgini aradan aýyrmaga mümkinçilik berýär. Düýpli söwda gurama gymmatly ýük bilen töwekgelçilik etmeýär. Olar öz ýüküni eltmäge doly güwä geçýän, zerur bolan ýagdaýda jogapkärçilik çekip biljek daşaýja ynanýar. Halkara ugurda garyşyk daşama şu ulag serişdeleriň kömegi bilen amala aşyrylýar:
1. ýük awtomobilleri;
2. demir ýol düzümi;
3. deňiz we derýa gämileri;
4. howa ulagy.

1-nji şekil. Garyşyk daşama ulgamlary
 guramagyň çyzgysy.

     	Ýük daşamak meýilleşdirilende we ulag görnüşi saýlananda şu faktorlar düýpli seljerilmelidir:
1. ýük görnüşi (käbir ýagdaýda saýlamaga mümkinçilik bolmaýar: çalt zaýalanýan ýük howa ulagy ýa-da refrižerator-wagonda daşamaga degişli, tersine, howa ulagynda çalt otlanýan, partlama howply ýük gadagandyr. Halkara ugurda deňiz ulagy bilen daşamanyň esasy bölegini köpçülikleýin guýulýan we ürgün ýükler – nebit we nebit önümleri, demir magdany, daş kömür, däne eýeleýär);
1. daşama aralygy we ugry (ýük ugradylýan we eltilýän ýer ulag görnüşi saýlamaga aýgytlaýjy täsir edýär);
1. wagt faktory (howa ulagy ýüki iň çalt eltýän serişde bolup durýar, emma, ol gymmata düşýär. Şoňa görä uçary gyssagly ýük eltmeli ýagdaýda ulanmaly. Başga ýagdaýda daşama gowy meýilleşdirilip amala aşyrylmaly).
     	Deňiz ulagy bilen ýük daşamagyň aýratynlygy:
1. beýleki ulag görnüşleri bilen deňeşdireňde daşamanyň iň pes özüne düşýän gymmaty;
1. hereketjeňligi, talaba we teklibe baglylykda deňiz gämi bir ugurdan beýlekisine ýeňil geçip bilýär;
1. deňiz gäminiň ägirt uly ýük göterijiligi birbada köp möçberli ýük äkitmäge mümkinçilik berýär;
1. deňziň çäksiz geçirijilik ukyby (portuň we deňiz kanalyň geçirijilik ukyby çäklidir);
1. önüm öndürijiniň we sarp edijiniň geografik ýerleşişine baglylykda deňiz ulagyny ulanmagyň çäkliligi.
     	Demir ýol ulagy bilen ýük daşamagyň aýratynlygy:
1. 200 kilometrden uzak aralyga ýük daşalanda ýokary netijelilige ýetilýär;
1. awtomobil ulagy bilen deňeşdireňde ýük eltmegiň özüne düşýän gymmatynyň örän pesligi;
1. kärhanalara çenli eltme ýol gurmagyň hasabyna «gapa çenli» eltme mümkinçiligi;
1. dürli görnüşli ýük daşama mümkinçiligi;
1. klimatik şerte garaşly dälligi.
      Awtomobil ulagy bilen ýük daşamagyň aýratynlygy:
1. gaýtadan ýükläp düşürmezden ýük iberijiden kabul edijä çenli ýük eltme mümkinçiligi;
1. ýüküň ýokary tükelligini üpjün etmek;
1. daşamanyň ýokary tizligi we hereketjeňlik;
1. az sanly ýüki uly bolmadyk aralyga (200 kilometre çenli) daşamakda tygşytlylygy;
1. ýük daşamagyň sazlaşyklylygy, ýük toplamaga zerurlygyň ýoklugy;
1. ýol tora garaşlylygy;
1. uzak aralyga ýük daşamada gymmata düşýänligi.
     	Howa ulagy bilen ýük daşamagyň aýratynlygy:
1. ýük eltmegiň ýokary tizligi;
1. ýoly gysgaltma mümkinçiligi, uçar göni uçýar;
1. ýüküň ýokary tükelligi;
1. başga ulag görnüşleriň baryp bilmejek ýerine ýük eltme mümkinçiligi;
1. ýük eltmegiň gymmatlygy;
1. san taýdan daşama çäkliligi.
     	Turbageçiriji ulagy bilen ýük daşamagyň aýratynlygy:
1. daşamanyň özüne düşýän gymmatynyň pesligi;
1. ýüküň turbada daşalýanlygy bilen ýitginiň aradan aýrylmagy;
1. daşama işleriň ýokary awtomatlaşdyryş derejesi;
1. daşky gurşawa garaşly dälligi, ýagny, daşky gurşawyň daşama prosese täsir etmeýänligi;
1. ýük ibermegi dyngysyz üpjün etmek.
     	Häzirki zaman daşama görnüşi we usullary ýurtlaryň arasynda ýüze çykýan intermodal daşamany kynçylyksyz, gysga möhletde amala aşyrmaga mümkinçilik berýär. Onuň maliýe tarapy müşderi üçin kabul ederliklidir. Multimodal daşama bir resminamanyň esasynda amala aşyrylýar. Bu ýagdaýda müşderiniň daşama bilen baglanyşykly işi ýeňilleşýär, ýagny, ýüki getirmek barada pikir etmäge zerurlyk bolmaýar. Ýokary taýýarlykly logist hünärmenleriň öňünde ýük daşamak meselesini goýup, müşderä indi tölegini geçiren ulag hyzmatynyň netijesine garaşaýmak galýar. Häzirki wagtda ulag görnüşiň ýük daşamakda ýöriteleşişi, ulag guramalaryň arasyndaky bäsdeşlik diňe bir multimodal daşamada däl, eýsem, aýratyn ulag görnüşiň çäginde hem ýitileşdi. Garyşyk daşamanyň ösmegi bilen multimodal daşamada täze bäsdeş, ýagny, howa ulagy hem peýda boldy. 
   
     



11.2. Multimodal we intermodal daşama

     	Halkara ugurda ýük akymyň konteýnerleşdirilmegi ulagyň diňe bir maddy-tehniki bazasyna däl-de, eýsem, halkara ýük daşamanyň ýola goýluşyna, halkara söwda iş usula hem düýpli üýtgeşme girizdi. Müşderi we operator özbaşdak ýük eltme ulgamdan el çekip, multimodal we intermodal daşama geçip başladylar. Multimodal daşama ýol ugrunda bir resminama (multimodal konosament), ýeke-täk jogapkärçilik, umumy töleg esasynda amala aşyrylýar.
     	Ýük hem-de ýolagçy gatnatmaga gatnaşýan ulag görnüşiň sanyna görä daşama ulgamy bir görnüşli (unimodal) hem-de köp görnüşli (multimodal, intermodal) bolup bilýär. Unimodal daşama haýsy hem bolsa bir ulag görnüşiň üsti bilen amala aşyrylýan göni daşama ulgamydyr. Multimodal daşama, esasan, ýurduň içinde iki ulag görnüşiň gatnaşmagynda, intermodal daşama bolsa halkara ugurda ýük eýesi gatnaşmazdan umumy daşama resminama esasynda birnäçe ulag görnüşiň bilelikde amala aşyrýan garyşyk daşama ulgamydyr. Ýük daşamakda logistika guramaçylyk işi üpjün edýär. Bu ulgamda çig mal getirmek, öndürilen önümi daşamak we onuň söwdasyny guramak sazlaşykly amala aşyrylýar. Logistika maddy akymy (haryt akymy) dolandyryş toplumy öz içine alýar. 
     	Halkara ugurda ýük gatnatmak dürli döwletiň içinden geçýär. Ol halkara söwda hyzmatdaşlyga esas bolup durýar. Ýer ýüzünde adamlaryň iň ýönekeý zada mätäçlik çekýän sebiti-de, isleg bildirilýän önümiň köpçülikleýin öndürilýän sebiti-de bar. Olar biri-birinden aýratynlykda we uzakda ýerleşýär. Öndüriji güýçleriň şeýle ýerleşmegi halkara söwda gatnaşygy giňeltmäge, multimodal daşama mümkinçilik berýär. Multimodal we intermodal daşamanyň aýratynlygy şular bilen baglanyşyklydyr:
· logistik zynjyrda ýüküň tükelligine jogap berýän operatoryň bolmagy;
· bir ugra durman gidýän bütewi ulgamyň bolmagy;
· bir umumy ulag resminamanyň bolmagy;
· ýüke ýeke-täk jogapkärçiligiň bolmagy.
     	Multimodal we intermodal daşamada daşama usuly we ulag görnüşi saýlamaga şu talaplar edilýär:
1. daşamada iň az çykdajynyň bolmagy;
2. üstaşyr geçirmekde (ýük eltmekde) kesgitli wagtyň bolmagy;
3. ýokary ygtybarlygyň we howpsuzlygyň bolmagy;
4. iň az zyýanyň (ýitginiň) bolmagy;
5. kuwwatly we elýeterli ulag görnüşiň bolmagy.
     	Multimodal we intermodal daşama iri söwda pudagyň bir bölegi bolup durýar. Bu daşama görnüşi «gapydan gapa» ýük daşamak mümkinçiligi göz öňünde tutýar. Bazar gatnaşygy borçlaryň takyk paýlananlygy bilen tapawutlanýar. Ýük daşamagyň halkara ugrunda garyşyk daşama örän oýlanyşykly, ähli zatlar hasaba alnyp guralmalydyr. Şu usulda ýük daşamak beýleki usullardan amatlylygy bilen tapawutlanýar. Hiç kim wagt, zähmet we maliýe goýumlary artyk goýmaga gyzyklanýan däldir. Bu daşama görnüşiň esaslandyrylandygy şübhe döretmeýär.

2-nji şekil. Multimodal daşamanyň çyzgysy.
     	Intermodal daşamada operator ýokdur. Müşderi ýol ugrunda ýüke jogap berýän daşaýjy bilen şertnama baglaşýar. Bu ýerde müşderi daşama zynjyryň her bir halkasy bilen özara gatnaşyk etmeli bolýar. Intermodal daşama iki ýa-da ondan köp ulag görnüşiň hereket edýän daşama ulgamy bolup, ýük ulagyň bir görnüşinden başga bir görnüşine toplumlaýyn esasda geçirilýär. Konteýner ýük daşamada dürli ulag görnüşi peýdalanmak oňa mysal bolup biler. Intermodal daşamada multimodal daşamadan tapawutlylykda aralyk daşama taýýarlyk işler (gaplama, gaplara salmak, daşyna plýenka örtmek) ýokdur.

3-nji şekil. Intermodal daşamanyň çyzgysy.

      	Häzirki wagtda köpsanly dünýä banklary multimodal konosamenti (umumy resminamany) haryt jogapkärçilikli resminama hökmünde kabul edýär. Müşderi harydy awtomobile, wagona ýa-da gämä tabşyrmak bilen multimodal operatordan multimodal konosament alýar. Daşary söwda kompaniýalary köp ýagdaýda multimodal konosament esasynda entek haryt gelmänkä ony bazarda hödürläp başlaýarlar. Multimodal daşama söwda kapitalyň aýlanyş möhletini çürt-kesik kemeltmäge mümkinçilik berdi. 

 
11.3. Multimodal daşama operatory

     	Ulag operatory ulag işi bellenen tertipde ýerine ýetirmäge rugsat berlen gurama ýa-da şahsyýetdir. Ulag operatory diýip kabul etmegiň esasy alamaty tassyklanan, hasaba alnan lisenziýanyň ýa-da rugsat beriji resminamanyň bolmagydyr. Bir tarapdan, ulag görnüşleriň arasynda ulag işi guramak zerurlygy ykdysady tapawudyň bolmagy, islegiň we teklibiň meňzeş dälligi bilen şertlenendir. Ykdysady pudaklar dürli ulag hyzmata mätäçdir. Telekeçilik işde töläp bilijilik ukubyň tapawutly bolmagy ýük daşamakda düşewüntligiň dürli bolmagyna getirýär. Ulag işi hünärmenden hünär ussatlygy, dürli ulag serişde we enjam talap edýär. Şoňa görä-de, ulagyň dürli bölüminde hereket edýän ulag operatordan edilýän talap köptaraply bolup bilmez. Başga tarapdan, ulag operatory birmeňzeş şertde däldir. Bazarda dürli ululykdaky we ýöriteleşişli kompaniýa hereket edýär. Iri ulag firma şahsy telekeçi bilen, döwlet ulag kärhanasy bolsa hususyýetçi bilen gatnaşyk saklaýar. Bir kärhana üçin ulag hyzmaty hödürlemek ýeke-täk telekeçilik işi bolsa, başgalary üçin ol esasy alyp barýan işiniň daşyndan goşmaça iş bolup durýar. Bu tapawutlar ulag operatoryň çykdaýjysyna we bäsdeşlik ukybyna düýpli täsir edýär.    
     	Multimodal operatory şertnama boýunça daşaýjy bolup çykyş edýär. Ol ýük daşaýjy bilen şertnama baglaşýar we ýerine ýetirilen iş üçin hasaplaşyk geçirýär. Multimodal daşama operatory müşderiniň öňünde ýüküň ähli ýol ugrundaky tükelligine jogapkärçilik çekýär. Şu aýratynlyk ony zady degişli ýerine ibermek bilen meşgul bolýan ulag işgärden (ekspeditordan) tapawutly edýär. Ýüküň eltilmegi bilen baglanyşykly işler multimodal daşama operatory tarapyndan özbaşdak ýerine ýetirilýär. Multimodal daşama operatory ulag görnüşi ýa-da ýörite kompaniýa bilen şertnama baglaşyp, potrat esasynda iş alyp barýar:
· deňiz, derýa, demir ýol, awtomobil we howa daşaýjylar bilen;
· konteýner terminalyň operatory, ýagny, ýöriteleşdirilen porta, demir ýol terminala eýelik edýän kompaniýa bilen;
· port ekspeditor kompaniýasy bilen;
· ýük saklamagy üpjün edýän ammar kompaniýasy bilen.
      	Multimodal daşama operatory hereket edýän halkara konwensiýalaryň hem-de döwlet kanunlaryň esasynda her bir potratçy bilen şertnama baglaşýar. Ol ýük ugradyjydan ýüki ammardan, portda konteýner terminaldan ýa-da port güzerinde kabul edýär. Baglaşylýan şertnamada ýüküň nireden alnandygy anyk görkezilýär. ABŞ-da iri ekspeditor kompaniýalar (NVO) konteýner ugry bilen hyzmat şertnama («сервис контракт») baglaşýar. Olar hususy multimodal konosament («house B/L») çykarýar hem-de diňe öz müşderisi üçin däl-de, şertnama esasda orta we kiçi ekspeditor üçin hem daşaýjy bolup çykyş edýär. Soňky döwürde Ýewropada aýratyn görnüşli kompaniýa NVOCC (non vessel operator common carriers) ösüşe eýe bolýar. Olar umman konteýner ugra ygtyýar haty satyn alyp, öz hususy multimodal konosamentini çykarýar. Ony soňra ýük iberijä, ekspeditora satýar. Multimodal daşama operatory köpsanly müşderiniň ýüküni jebislemek bilen daşama tölegi aşakladýar. Multimodal daşama operatory hökmünde deňiz daşaýjy çykyş edende ol gury ýerde ýük eltmegi guramagyň hasabyna göşmaça girdeji alýar.


©Özüňi barlamak üçin soraglar
1. Soňky wagtda ulag ulgama ýük daşamagyň haýsy usuly girizildi?
2. Garyşyk daşamada sarp ediji bilen baglanyşykly nähili aýratynlyklar ýüze çykýar?
3. Ýük daşamak üçin ulag görnüşi saýlananda haýsy faktorlar düýpli seljerilmeli?
4. Ýük daşamaga gatnaşýan ulag görnüşiň sanyna görä haýsy daşama görnüşleri bar?
5. Multimodal daşama diýip nämä düşünýärsiňiz?
6. Intermodal daşama diýip nämä düşünýärsiňiz?
7. Ulag operatory nädip kesgitlenýär?
8. Multimodal operator haýsy wezipeleri ýerine ýetirýär?


III BÖLÜM. ÝÜK AKYMY DOLANDYRMAK


12. ÝÜK HEM-DE ÝÜK AKYMY 


12.1. Ýüküň aýratynlygy we onuň topary
          
     	Ýük düşünjesi logistikanyň iň bir wajyp düşünjeleriň biridir. Daşamanyň esasy düzüjisi bolan ýük alyş-çalyş işinde şol bir wagtda haryt bolup hem çykyş edýär. Şoňa baglylykda ýüküň häsiýetnamasynda ulag we bazar aýratynlygyny hasaba almak zerurdyr. Ýüküň ulag aýratynylygy daşama prosesinde ýüze çykýar. Ol şu ýagdaýda şöhlelenýär: 
· ýüküň daşamaga ýaramlylygy; 
· ulag serişdä, tehnologiýa we ulag işgäre bolan talap;
· ýüküň fiziki-himiki we göwrüm-agram häsiýeti; ýük möçberi;
· ýük gaby we onuň gaplanyşy;
· ýük daşamakda, saklamakda temperatura, çyglylyk, titreme kadasy.    
     	Ýüküň ulag aýratynlygyny bilmek diňe bir ýüki eltmeli ýerine tükel eltmekde zerur bolman, oňa ulag serişdäniň, hünärmeniň, ýanaşyk ýüküň, daşky gurşawyň ters täsiriniň öňüni almak üçin hem zerurdyr. 
     	Ýüküň bazar aýratynlygy üpjünçilik zynjyry düzüjileriň özara gatnaşygynda ýüze çykyp, şu aşakdakylary häsiýetlendirýär: 
· degişli harydyň kesgitli ýerde we sebitde talap edilişi; 
· ýük möçberi;
· ulanylýan gaby we harydy gaplamak;
· hyzmatlar toplumy;
· müşderiniň töläp bilijilik ukyby.
     	Ýüküň bazar aýratynlygy haryt bazar şerte garaşlydyr. Şoňa görä ol ulag aýratynlykdan tapawutlylykda durnuksyzdyr. Häzirki wagtda logistiki ulgamda ýük daşamak harydyň bahasyna täsir edýän amallar (ýüki toparlama, gaplamak, bellige almak, satuwa taýýarlamak) bilen bilelikde alnyp barylýar. Ulag operatory ulag serişdäni, daşama tehnologiýany, ugry dogry saýlamak üçin şol faktory hökman hasaba almalydyr. Daşalýan ýüküň ulag we bazar aýratynlygyny bilmek ulag prosesi netijeli ýola goýmagyň, ulag kompaniýanyň bäsdeşlige ukyplylygyny üpjün etmegiň zerur şerti bolup durýar. 
     	Ýüküň alamatyny öwrenmäge ýük topary seljerme etmek esas bolup durýar. Her bir ulag görnüşde dürli ýük toparlanyş bolup biler. Dürli ulag görnüşdäki tehnologik tapawut, şeýle hem, köp dürli ýagdaý muňa sebäp bolýar. Ýük topary ulag serişdäni, gaby we gaplanyşy saýlamakda, ulag hyzmaty üçin hasaplaşyk geçirmekde, ýükleme-düşürme işi amatly ýagdaýa getirmekde ulanylýar. Ulag prosesi hemmetaraplaýyn hiç bir ýük toparlanyş doly gurşap alyp bilmeýär. Ähli ulag görnüş üçin bütewi ýük toparlanyşy döretmek boýunça edilen synanyşyklar hem öz netijesini bermedi. Ýük öz aýratynlygy esasynda toparlanýar. Gelip çykyş çeşmesi boýunça şu ýük topary tapawutlandyrylýar:
1. senagat ýüki;
2. söwda ýüki;
3. gurluşyk ýüki;
4. oba hojalyk ýüki;
5. durmuş hyzmaty ýüki.
Fiziki aýratynlygy boýunça ýüküň şu topary bar:
1. köpçülikleýin ýük;
2. esasy ýük;
3. aýratyn şertli ýük.

 4-nji şekil. Fiziki aýratynlygy boýunça ýük topary.

Köpçülikleýin ýük (bulk cargo) gapsyz uly göwrümde daşalýan deňeşdirme arzan harytlardyr. Köpçülikleýin ýük guýulýan we gapgarylýan ýükden durýar. Dünýä söwdasynda köpçülikleýin ýüküň esasy bölegini nebit we nebit önümleri, kömür, däne, dökün, magdan düzýär.
     	Esasy ýük (general сargo) gaplanan görnüşde ýörite ulag gapda daşalýan  dürli görnüşli ýüki öz içine alýar. Esasy ýük köpçülikleýin ýüke seredende ýokary baha eýedir we daşama şerte has talapkärdir. 
     	Aýratyn şertli ýüke temperatura gözegçiliginde daşalýan ýük, has agyr hem-de uly gabaraly ýük, şeýle hem, howply ýük degişlidir.
     	Intermodal (intermodal loading units) ýük daşamada ulag operatory üçin ulag serişdedäki konteýner, ulag serişdäniň aýrylýan daşama gaby (kuzow) ýa-da kontreýler ýük bolup durýar. Olar ulag ulgamda ulanyljak ulag serişdäni we ýükleme-düşürme enjamy kesgitleýär.   
    

12.2. Ýük akymy we onuň topary

     	Ýük akymy önümçilik prosesi, ýük iberiji bilen ýük kabul edijiniň arasyndaky haryt alyş-çalşygy, dürli ugur boýunça ýük ýaýratmagy öz içine alýan ulag-ykdysady gatnaşygyň kesgitli ugurda ýüze çykmasydyr. Ulag-ykdysady gatnaşyk ýük alyş-çalyşyň ugry hem-de göwrümi bilen häsiýetlenýär. Ol önümçiligiň, ýük iberýän we kabul edýän, haryt saklanýan nokadyň ýerleşişine, önümçilik prosesiň tehnologik aýratynlygyna we ýöriteleşişine, ýol toruň ýerleşişine we ulagyň geçirijilik ukybyna, şeýle hem, haryt hereketi guramak ulgama garaşlydyr. Ýük akymy öwrenmek ulag bazary seljermekde, çykdaýjyly artyk daşama görnüşi ýüze çykarmakda, geljegi bolan ulag-ykdysady gatnaşygy esaslandyrmakda, ol ýa-da beýleki ulag görnüşiň netijeli ulanylýan ýerini kesgitlemekde zerurdyr. Ýük akymy şu aýratynlyklar bilen häsiýetlenýär:
· ýük alyş-çalyşyň ugry we göwrümi;
· ýük iberilýän, sarp edilýän we saklanýan nokat;
· önümçiligiň tehnologik aýratynlygy we onuň ýöriteleşişi;
· gatnaw ýoluň ýerleşişi we geçirijilik ukyby;
· haryt hereketi gurama ulgamy.
     	Ýük akymy öwrenmek ulag bazary derňemekde, artykmaç daşamany ýüze çykarmakda, ol ýa-da beýleki ulag görnüşi netijeli ulanmagy kesgitlemekde, ýük akymyň täze ýolyny esaslandyrmakda zerur bolup durýar. Ýük akymy niýetlenişi, ýük topary we ulag görnüşi boýunça tapawutlanýar. Niýetlenişi boýunça ýük akymda ulag-ykdysady gatnaşyk şu derejede ýüze çykýar:
1. halkara;
2. etrabara;
3. ýerli;
4. hojalyk içre. 
     	Halkara ýük akymy dürli ýurtlaryň we kontinentleriň arasyndaky haryt alyş-çalşygy, etrabara ýük akymy ýurduň ykdysady sebitleriniň arasyndaky ýük akymy özünde jemleýär. Bir ykdysady sebitiň çäginde ýük daşamak etrap içre ýa-da ýerli ulag-ykdysady gatnaşygy emele getirýär. Hojalyk içre, ýa-da önümçiliik içre daşama bir kärhananyň çäginde ýüküň bir ýerden başga bir ýere geçirilmegidir. 
     	Ýük topary boýunça ýük akymyň toparlanyşy köpçülikleýin ýük daşamagy derňemek esasynda geçirilýär. Her bir ulag görnüşe degişli köpçülikleýin ýüküň sanawy bolýar. Demir ýol ulagy bilen gurluşyk materiallary, daş kömür, nebit önümi, demir magdany we däne daşalýar, derýa ulagy bilen mineral gurluşyk materialy, tokaý, deňiz ulagyna guýulýan we ürgün ýük, gurluşyk materialy, magdan we däneli önüm daşamak mahsus.
     	Ulag görnüşi boýunça ýük akymyň derňewinde umumy ulanyşdaky köptaraply ulag görnüşi – demir ýol, awtomobil, deňiz, derýa ulagy tapawutlanýar. Çäkli önüm daşaýan turbageçiriji ulagy nebit önümiň 62,5% daşaýar. Demir ýol ulagy bilen köpçülikleýin ýangyç-çig mal serişde, demir we margenes magdany, daş kömür we koks, mineral dökün, gara metal, sement, däne daşalýar. Derýa ulagda mineral gurluşyk materialyň we tokaýyň köp bölegi daşalýar. Awtomobil ulagy bilen daşalýan ýüküň sanawy has giňdir. Olaryň içinde senagat we oba hojalyk önümi, gurluşyk materialy, söwda harydy agdyklyk edýär. Soňky ýyllarda köptaraply ulagyň ähli görnüşinde konteýner daşamagyň paýy artýar.
     	Ýük akymy seljermegiň esasynda dürli ulag görnüşi bilen daşalýan ýüküň göwrümi, ugry we şerti kesgitlenýär. Ýük akymyň kuwwaty we ugry öndüriji güýçleriň ýerleşişine, ýöriteleşişine, ösüş depginine, önümçilik aýratynlyga, önüm görnüşiň sarp edilişine, sebit ulag infrastrukturanyň ýagdaýyna, halkara ugurda ulag-ykdysady gatnaşyga garaşlydyr. Ýyl geçdigiçe dürli ulag görnüş bilen ýük daşamagyň düzgüni berkeýär, daşky gurşawy goramagyň tehnologiýasy, tehnika kämilleşýär. Şoňa görä logist hünärmenler halkara ugurda ýük daşamagyň düzgüni bilen yzygider gyzyklanyp durmaly. Bu ugurda demir ýol ulagynda täze görnüşli konteýneriň ulanylyp başlanmagy ýük daşamagy has-da ýeňilleşdirdi. Deňiz ulagda konteýnerleriň ulanylmagy ýük daşamagyň iň az çykdajyly usuly hasaplanýar. Ulag görnüşleriň arasynda bäsdeşligiň ýokarlanmagy bilen baglanyşykly ulag guramalary köplenç daşamanyň doly tapgyryny öz içine alýan «gapydan gapa» iş usuly bilen işlemegi öz üstüne alýarlar.  
     

12.3. Ýük akymda ulag ulgamyň ähmiýeti

     	Ýük daşamak ulagyň üsti bilen ýüküň bir ýerden başga bir ýere geçirilmegidir. Adamzadyň ähli ösüş taryhynda ýük daşamakda üç özgeriş boldy. Onuň birinjisi, adamlaryň haýwanlary eldekileşdirmegi bilen baglanyşykly. Ol ýük daşamakda zerur bolan ysgyndan gaçyryjy adam güýjüni aradan aýyrdy. Ikinjisi, adamyň tigir oýlap tapmagy bilen baglanyşykly. Ol ýük daşama prosesi ýönekeýleşdirdi. Üçünjisi, adamyň ulag serişde oýlap tapmagy hem-de ony ulanyp başlamagy bilen baglanyşykly. Ol ýük daşama wagty birnäçe esse gysgaltdy hem-de adamyň fiziki güýç sarp etmegini düýpli kemeltdi.  
     	Häzirki wagtda ýük daşama tehnologiýa gün-günden kämilleşdirilýär. Şu günki gün dünýä ulag ulgamy her hili ýüki dürli möçberde islendik aralyga daşamagy amala aşyrýar. Ykdysadyýetiň globallaşmagy söwdanyň güýçli depginde ösmegi bilen birlikde bolup geçýär. Soňky 50 ýylyň içinde dünýä eksport göwrümi 10 esse artdy hem-de ýokary depginde ösmegini dowam etdirýär. Häzirki wagtda walýuta amallaryň her günki göwrümi 1,5 trln $ barabardyr (1973-nji ýylda bu görkeziji 15 mln $). Bu ýagdaýda dünýä ulag toruň ähmiýeti has hem artýar. Ulag aýry-aýry ýurtlaryň arasynda emele gelen önümçilik gatnaşyga maddy esas bolup hyzmat edýär. Ol dünýä ykdysady giňligi emele getiriji hem-de zähmetiň geografik bölünişiniň çuňlaşmagyny üpjün ediji faktor bolup çykyş edýär. Şoňa baglylykda ulag logistikanyň ähmiýeti barha artýar. Häzirki gün ulag logistikanyň esasy meseleleri:
· ulag ulgamy kämilleşdirmek, ulag-üstaşyr geçelge, zynjyr döretmek;
· ulag prosesi dürli ulag görnüşde bilelikde meýilleşdirmek;
· ulag-ammar prosesiň tehnologik umumylygyny üpjün etmek;
· ulag prosesde ammar we önümçilik işi bilelikde meýilleşdirmek;
· ulag görnüşi saýlamak;
· ýük eltmegiň amatly ugryny kesgitlemek.
     	Ýük daşamakda ulag görnüşi saýlananda esasan şulara üns bermeli:
1. eltme wagty;
2. ýük iberme ýygylygy;
3. eltme tertibiň berjaý ediliş ygtybarlygy;
4. dürli ýük daşama mümkinçiligi;
5. islendik nokada ýük eltme mümkinçiligi;
6. daşama baha.
     	Logistiki gurama ulag kärhananyň işini müşderi bilen bilelikde alyp barmagy ündeýär. Ulag kärhana üçin hemişe bazardaky islegi bilmek, müşderini ulag hyzmaty bilen, ýagny, täze daşama ugry we usuly bilen tanyşdyryp durmak zerurdyr. Ýol-infrastruktura toruň we maglumat kuwwat logistiki ulgamyň netijeliligini, ulag mümkinçiligi kesgitleýär. Ýük daşamagyň wajyplygyna görä her bir ulag görnüş logistiň ünsüni özüne çekýär. Şoňa görä ähli kompaniýada hem, goý ol uly bolsun ýa-da kiçi, ulaga jogapkär işgär saklanýar. 
Demir ýol ulagda ýük gatnaw görnüşi: ýerli – bir ýoluň çäginde, göni – iki we ondan köp ýoluň çäginde, göni-garyşyk (demir ýol-suw, demir ýol-awtomobil) -  demir ýol ulagy bilen suw (awtomobil) ulagyň gatnaşmagynda umumy daşama resminama boýunça, göni-halkara – iki we ondan köp ýurduň ýol torunda umumy daşama resminama boýunça ýük daşamak.  Umumy daşama resminama esasynda ownuk, az sanly, wagonlaýyn, toparlaýyn, ugur boýunça daşama amala aşyrylýär
     	Awtomobil ulagda ýük gatnaw görnüşi: pudaklaýyn – senagat, gurluşyk, oba hojalyk, söwda, durmuş hyzmaty, poçta ýüki daşamak, ýük möçberi boýunça – köpçülikleýin we az sanly ýük daşama, territorial aýratynlygy boýunça – şäher, şäheretek, etrapiçre, etrapara, şäherara we halkara daşama, ýerine ýetiriş usuly boýunça – ýerli – bir awtoulag kärhanasy, göni - birnäçe awtoulag guramasy, garyşyk – iki we ondan köp ulag görnüşi bilen amala aşyrylýan daşama, wagty boýunça – hemişelik, möwsümleýin we wagtlaýyn daşama.
    	Derýa ulagda ýük gatnaw görnüşi: içerki suw – bir derýa gämiçiligiň çäginde, göni içerki suw – bir ýa-da birnäçe ýanaşyk gämiçiligiň çäginde, göni suw – derýa we deňiz gämiçiligiň gatnaşmagynda, göni garyşyk – suw-demirýol, suw-awtomobil daşama. 
     	Deňiz ulagda ýük gatnaw görnüşi: kiçi kabotaž – başga ýurduň suw giňişligine aralaşmazdan bir ýa-da iki ýanaşyk deňiz basseýnde, uly kabotaž – dürli deňiz basseýnde ýerleşýän bir ýurduň portlarynyň arasynda, daşary ýurt deňiz daşama – deňziň üsti bilen daşary ýurtlar bilen ykdysady gatnaşygy üpjün edýär.

©Özüňi barlamak üçin soraglar
1. Ýüküň nähili aýratynlygy bar?
2. Gelip çykýan çeşmesi boýunça ýüküň haýsy topary bar?
3. Fiziki aýratynlygy boýunça ýüküň haýsy topary bar?
4. Ýük akymy diýip nämä düşünilýär?
5. Ýük akyma haýsy aýratynlyklar häsiýetli?
6. Ýük akymda ulag-ykdysady gatnaşyklaryň haýsy derejesi bar?
7. Adamzadyň ähli ösüş taryhynda ýük daşamak bilen baglanyşykly haýsy özgerişler bolup geçýär?
8. Ýük daşamakda ulag logistikanyň nähili ähmiýeti bar?  
13. LOGISTIKI ULGAMDA ÝÜK AKYMY DOLANDYRMAK 


13.1. Logistika merkezi döretmek zerurlygy
     
     	Häzirki gün ykdysadyýeti ösdürmek üçin zerur bolan daşama göwrümi mümkin bolan az çykdaýjy bilen özleşdirmegiň amatly çözgüdini tapmak wajyp mesele bolup durýar. Ol senagaty we oba hojalygy ösdürmekde esasy meseleleriň biri bolup durýar. Senagatyň ösüşi öndürilen önümiň gysga wagtda sarp edijä ýetirilmegini we daşama prosesi ýönekeýleşdirmegi göz öňünde tutýar. Önüm öndürijini sarp edijä birleşdirýän ýük akymy ykdysady taýdan esaslandyrylan bolmaly. Ykdysadyýetiň ýük hem-de ýolagçy gatnatmaga bolan talabyny kanagatlandyryş dereje ulag görnüşleri boýunça meňzeş däldir. Daşamany dürli ulag görnüşiň üsti bilen özleşdirmäge köpsanly faktor täsir edýär. Olaryň arasynda esasylary şu aşakdakylardyr:
· kesgitli ulag görnüşiň maddy-tehniki esasynyň ösüş derejesi we häsiýeti; ol ulag görnüşiň zerur bolan ýük daşamany özleşdirme mümkinçiligini kesgitleýär.
· ulag seridäniň we ýol toruň önümçilik kärhana we ilatly nokada görä ýerleşişi;
· daşama prosesiň guralyşy, daşama yzygiderligi, ýük eltme möhleti.
     	Häzirki wagtda daşama işiň aglaba bölegi logistika merkezde amala aşyrylýar. Ýük akymy dolandyrmak bilen baglanyşykly logistika merkeziň iki görnüşi tapawutlanýar:
1. sebit logistika merkezi (multimodal ýük terminaly) – iri, gowy enjamlaşdyrylan edara bolup, onuň ýerine ýetirýän daşama iş gerimi örän giňdir. Sebit logistika merkezi ýük daşamak bilen baglanyşykly ähli hyzmaty ýerine ýetirýär. Ol köp sanly bölümden ybaratdyr. Sebit logistika merkeziň bölümleri dürli kompaniýanyň tabşyrmasy esasynda ýüki köpçülikleýin gaýtadan işlemäge ýöriteleşýär.
2. kompaniýanyň logistika merkezi. Onuň gurluşy kompaniýanyň nähili iş alyp barýandygyna we ulylygyna baglydyr. Uly bolmadyk kärhanada ol logist hünärmenler toparyndan, iki-üç kompýuterden, iri kompaniýada bolsa köpsanly işgäri, internet lokal tora birikdirilen tehnikalary bolan bölümçe bolup durýar. 
     	Logistika merkezi döretmekde ýokary taýýarlykly hünärmenleriň ýetmezçilik edýänligi kynçylyk döredýär. Şol sebäpli köpsanly kiçi kärhana öz logistika merkezini döretmän, sebit logistika merkeziň hyzmatyndan peýdalanýar. Edara-guramanyň maglumat-derňew merkezi logistika merkeziň özeni bolup hyzmat edýär. Ol degişli logistiki ulgamda aýlanýan ähli maglumat, maliýe we maddy akymy dolandyrýar. Logistika merkeziň esasy düzüjileri şu aşakdakylardyr: 
· ammar;
· açyk konteýner meýdança;
· içki demir ýol menzili;
· deňiz ýa-da derýa porty;
· garaşylýan meýdança;
· ýükleýji park;
· kran parky;
· dolandyryş ymarat;
· aragatnaşyk gullugy;
· howpsuzlyk gullugy.
     	Islendik ulag görnüşiň, terminalyň hasaplaýjy ýa-da maglumat merkezi sebit logistika merkezi döretmäge esas bolup hyzmat edip biler. Onuň üçin şu şertiň ýerine ýetmegi hökmandyr:
· daşama amala aşyrylanda dürli maglumata mätäç, töleg geçirmäge ukyply müşderiniň bolmagy;
· aragatnaşyk ýolyň, lokal tora çykyp bilýän çatrygyň bolmagy we olary müşderä goşup bilme mümkinçiligi;
· programmaçy hünärmeniň, menejeriň, müglumat bazanyň bolmagy;
· logistik maglumaty alyş-çalyş etmek üçin milli logistik merkez bilen özara gatnaşyk saklanmagy. 
        	Halkara ulag-logistik ulgamyň esasy meselesi sarp ediji bilen düzgüni tertibe getirmek, ýüklemek üçin ulag serişde eltmegi ylalaşmak,  araçäk we gümrük kynçylygy aradan aýyrmak, ýüki saklamak, gaýtadan işlemek we paýlamak bilen baglanyşyklydyr. 


13.2. Logistiki ulgamda ulag-ýollama hyzmaty

     	Iri kompaniýa bilen söwda işi amala aşyrylanda ýük ýollamak daşama prosesiň wajyp döwri bolup durýar. Ýük ýollamak bilen baglanyşykly hyzmatyň esasy maksady ýüki daşky täsirden gorap, onuň doly tükelligini üpjün etmekdir. Daşama prosesde ýüke yzygider gözegçilik edilýär, şeýle hem, daşama döwri boýunça ýüküň ondan oňa geçirilişi yzarlanýar. 
     	Ýüke ulag-ýollama hyzmaty resminama resmileşdirmegi, ýol ugrunda ýüküň ýanynda bolmagy öz içine alyp, ýük daşamagy üpjün edýän hyzmatlar toplumydyr. Ýük daşamagyň bu gullugy öz işini daşamada işjeňligi, ýüküň ýagdaýyna we tükelligine gözegçiligi üpjün etmäge gönükdirýär. Ýokary hilli ulag-ýollama hyzmaty daşamadaky çykdaýjyny azaltmaga, ýük eltme wagty gysgaltmaga ýardam edýär. Ýük daşaýjy harydy resmileşdirmek, guramaçylyk, maslahat bermek, gümrük we salgyt gullugy bilen baglanyşykly meseleleri çözmelidir. Ol ýüküň ugradylýan ýerinden eltilmeli ýerine çenli ähli ýoly ýük bilen bilelikde geçýär. Ýük daşaýjy daşamada resmi wekil hasaplanýar. Müşderi öz harydy üçin ynjalykdan gaçmaz ýaly ähli töwekgelçilik ätiýaçlandyrylýar.
     	Ýük ýollama işi şu aşakdaky hyzmatlardan durýar:
1. ýörite tehnika gözlegi; daşaýjy kompaniýa ýük eltmegiň gyssaglygy bilen baglanyşykly talaby hasaba alyp, dürli gabaraly ýüki geçirip ýüklemekde zerur bolan ýörite tehnika bilen üpjün etmäge borçlanýar. Ol amatly ýük daşama guramakda zerurdyr.
2. amatly ugry meýilleşdirmek; ýüki wagtynda eltmek üçin hereketiň gowy meýilleşdirilen ugry bolmalydyr. Ugry meýilleşdirmek ýük daşaýjynyň üstüne ýüklenýär. Müşderi islegi hasaba alyp meýilleşdirilýän daşamanyň ulag-tehnologik ugry ykdysady taýdan esaslandyrylan bolmaly.
3. zerur bolan resminamany resmileşdirmek; ulag kompaniýa ýüki eltilmeli ýerine çenli daşamakda zerur bolan resminama resmileşdirmegiň aladasyny edýär. Bu hyzmat ýük ýollama prosesiň esasyny goýujydyr. 
     	Şeýlelikde, ekspeditor kompaniýa ýük daşama prosesde ýüze çykýan ähli aladany öz üstüne alýar. Müşderi ýüke bolan öz hukugyny wagtlaýynça bermek bilen ekspeditoryň üstüne daşama bilen baglanyşykly ähli iş-borçlary ýükleýär. Bu ýagdaýda müşderi ekspeditora ynanç hat berýär. Ulag-ýollama işiň kesgitli görnüşi we töleg möçberi müşderi bilen ekspeditoryň arasynda ýazmaça baglaşylýan şertnamada görkezilýär. Ulag-ýollama işi düzgünleşdirýän kanunlarda müşderi bilen ekspeditoryň hukugy we borçlary, ýitgi bolan ýagdaýda ekspeditor jogapkärçiligi, onuň esaslandyrylandygy, ynanylan ýüküň ýetmezçiligi ýa-da zaýalananlygy, müşderi bilen baglaşylan şertnamanyň möhletini bozanlygy üçin töleg möçberi, şeýle hem, müşderiniň ekspeditoryň öňündäki jogapkärçiligi kesgitlenendir. Kanunda arz-şikaýat etmegiň hukuk kadalary we arz-şikaýatyň möhleti görkezilýär. Ulag-ýollama iş düzgünde ekspeditor hyzmatyň hiline edilýän talap kesgitlenýär. Ýük daşamagy meýilleşdirýän ekspeditor (ýüki degişli ýerine ýollaýan) köplenç ýük daşamakda multimodal usuly ulanýar. Şeýle logistiki ulgamda islendik ugur boýunça ýük dürli ulag görnüşde bir resminama esasynda daşalýar. Ulag-ýollama hyzmaty ýol ugrunda hemişe ýüke gözegçilik etmek bilen müşderini ýük daşamak aladadan doly boşadýar, oňa wagt hem-de serişde tygşytlamaga mümkinçilik döredýär. Müşderä ekspeditor kompaniýa tarapyndan edilýän hyzmat toplumlaýyn, ýagny, ýük ugradyjydan kabul edijä çenli ähli daşama prosesi öz içine alyp biler, ýa-da, daşama prosesiň diňe bir döwrüne edilýän hyzmaty ýerine ýetirýär. Ýük has uzakara daşalanda ulag-ekspeditor hyzmat toplumlaýyn bolup bilmez. Bu ýagdaýda müşderi ýük daşamaga gatnaşýan birnäçe kompaniýa bilen şertnama baglaşýar. Ekspeditor kompaniýa toplumlaýyn hyzmatda ýüki kabul edenden eltip gowşurýança müşderiniň öňünde ýüküň öz wagtynda eltilişine, onuň tükelligine jogapkärçilik çekýär. Ekspeditor kompaniýa üçin hususy ulag, ýükleme-düşürme serişde we ammar desga saklamaga zerurlyk ýok. Ol müşderä ekspeditor hyzmat edýän döwründe zerur bolan ulag infrastruktura serişdeleri kärendesine ulanýar. Şol bir wagtda iri ekspeditor kompaniýa öz hususy aýrybaşgalaşan kiçi kärhanasyny hem-de ammar terminalyny döredýär.
     	Ulag-ýollama hyzmaty kämilleşdirmek maksady bilen ulag hyzmata bolan isleg we teklip, öňünden mälim etme, daşama tölegi, müşderä habar-maglumat hyzmaty çuň öwrenilýär.


13.3. Logistiki ulgamda ulag faktoryň ähmiýeti

     	Ulag infrastrukturanyň, maglumat kuwwatyň esasynda logistiki ulgamyň ulag mümkinçiligi kesgitlenýär. Ulag ýük alyş-çalyşa esas bolup çykyş edýär. Daşama edilýän çykdajy ulaga baglydyr. Şol sebäpli hem ulag hemişe menejeriň üns merkezinde bolýar. Ýük daşamagy esasan üç usulda guramak mümkin:
1. hususy ulag ulanmak;
2. ulag kompaniýany şertnama esasynda ulanmak;
3. ulag serişdeleri utgaşdyryp ulanmak.
     	Ýük daşamanyň bu usullary köplenç hususy, şertnamalaýyn, umumy ýük daşama diýlip atlandyrylýar. Logistikada ýük daşama netijelilige üç faktor täsir edýär:
1. çykdaýjy;
2. tizlik;
3. bökdençsiz daşama.
     	Daşama çykdaýjysy (ulag çykdaýjysy) ýük daşamaga, ulag serişdä, ulanyşa we dolandyrmaga edilýän çykdaýjydan durýar. Logistiki ulgam ulag işde umumy çykdaýjynyň iň aşaky derejesini üpjün etmelidir.
     	Daşama tizligi kesgitli ýük daşamany doly amala aşyrmak üçin zerur bolan wagtdyr. Daşama tizligi we çykdajy biri-birine ikitaraplaýyn garaşlydyr: birinjiden, ýük daşamagy çalt amala aşyrýan kompaniýa öz hyzmaty üçin bahany ýokary goýup bilýär, ikinjiden, daşama näçe çalt amala aşyrylsa, şonçada ýol ätiýaçlygy azalyp, dürli kynçylygyň ýüze çykmagyna getirip bilýär. Şoňa görä tizlik bilen çykdajynyň arasynda deňagramlyk berjaý edilmelidir.
     	Bökdençsiz daşama şol bir gaýtalanyp duran ýük daşamada wagt çaprazlygyň bolmazlygyny göz öňünde tutýar. Häzirki wagtda maglumat tehnologiýa ýük eltmegiň ähli prosesine gözegçilik etmäge mümkinçilik berýär. Ol ýüki çalt eltmegi üpjün edýän ulag hyzmatda bökdençligiň bolmazlygyna ýardam edýär. Şoňa görä maglumat tehnologiýa gitdigiçe logist hünärmenlerde uly gyzyklanma döredýär.
     	Daşama bilen baglanyşykly logistik infrastruktura döredilende şu üç ýörelge hökman hasaba alynmalydyr:
1. logistiki infrastruktura üçin kesgitli ýer saýlananda ulaga bolan isleg agalyk ediji ähmiýete eýe bolmaly;
2. ulag çykdaýjyda diňe ýük daşama baha göz öňünde tutulmaly däl;
3. ýük eltmek birsydyrgyn däl-de, bökdençlik bilen amala aşyrylýan bolsa ähli ulag kuwwaty logistik ulgama gönükdirmek peýdasyzdyr. Nogsanlyk ýüze çykarylyp, çalt düzedilmeli. 
     	Logistik ulgamda ulag wajyp ähmiýete eýedir. Ulag maddy akymy herekete getirýär hem-de daşama prosesiň ähli düzüjilerini özara baglanyşdyrýar. Ulagyň logistik ulgamdaky wajyplygy «ulag-logistik ulgam» düşünjäniň döremegine getirdi. Logistika taglymatyň, düzgüniň GDA ýurtlara entek ýaýramanka ulag ulgamy meýilnama esasynda ösdürilýän merkezleşdirilen ykdysadyýetiň düzüm bölegidi. Ulag işi, onuň ösüşi döwlet talaby kanagatlandyrmaga gönükdirilendi. «Ulag-logistik ulgam» düşünje ulag ulgamy düşünjeden düýpgöter tapawutlanýar. Ulag-logistik ulgamyň maksady müşderiniň ulag hyzmata bolan islegini ýokary hilli kanagatlandyrmakdyr. Harydyň bahasynda ulagyň paýy uly. Taýýar önümde onuň paýy 5-10%, çig mallarda bolsa 50%-e ýetýär. Uzak aralyga ýük daşalanda ulag düzüjiniň ähmiýeti has hem duýarlyklydyr. 
    	Ýük daşamagy logistiki taýdan guramak daşama prosese gatnaşýanlaryň özara gatnaşygyny sazlamagy talap edýär. Ýük iberijiniň, kabul edijiniň, ulag we ekspeditor kompaniýalaryň sazlaşykly işi ýük daşama netijeliligi kesgitleýär. Olaryň özara gatnaşygy şertnama esaslanýar we daşama prosesde logistiki zynjyr döretmegi göz öňünde tutýar. Ýük daşamagy amatly ýagdaýa getirmekde logistik çemeleşme diňe bir ulag we ekspeditor kompaniýanyň çykdajysyny aşaklatman, eýsem, ýük eýesiniň edýän çykdasyny aşaklatmagy, ýük daşamagy çaltlandyrmagy, ulag we ekspeditor hyzmatyň hilini ýokarlandyrmagy, ekologik kadany we hereket howpsuzlygy, ulag görnüşleriň özara we kärhanalar bilen baglanyşygyny hem göz öňünde tutmalydyr. Şunuň ýaly çemeleşme daşama prosese ulgamlaýyn logistik çözgüt, täze tehnologiýa we usul ornaşdyrmagy talap edýär.


©Özüňi barlamak üçin soraglar
1. Logistika merkeziň nähili görnüşi bar?
2. Logistika merkez döretmäge näme esas bolup hyzmat edýär?
3. Logistika merkez döretmek üçin haýsy şertleriň ýerine ýetirilmegi hökman?
4. Ulag-ýollama hyzmaty näme göz öňünde tutýar?
5. Ulag-ýollama hyzmaty haýsy hyzmatlardan durýar?
6. Logistik ulgamyň ulag mümkinçiligi näme esasynda kesgitlenýär?
7. Ulag ulanmak bilen baglanyşykly ýük daşamagyň haýsy usuly bar?
8. Logistiki ulgamda ýük daşamagyň netijeliliginw nähili faktorlar täsir edýär?

14. GATNAW UGURLARYŇ EMELE GELMEGI 


14.1. Ulag prosesiň esasy düzüjileri

     	Ulag prosesi - bu ýük ýüklenýän we geçirip ýüklenýän nokatda ýükleme, ýüküň ýol ugrundaky hereketi, ýüküň bir ulag görnüşden başgasyna geçirilýän we düşürilýän nokatda düşürme hem-de hereket edýän düzümi täzeden ýük ýüklemek üçin eltme işleriň toplumydyr. Ulag prosesiň hili tehnika, tehnologiýa ulanyş derejä, işiň guralyşyna we dolandyryrylyşyna baglydyr. 
     	Ulagyň tehniki derejesi we iş mümkinçiligi köp ýagdaýda ol ýa-da beýleki ulag görnüşiň kuwwaty bilen kesgitlenýär. Emma ulagyň tehniki derejesi öňde goýlan wezipäniň öz-özünden ýerine ýetirilmegini güwä geçip bilmeýär. Onuň üçin tehnologiýanyň, işi guramagyň we dolandyrmagyň talap edilýän derejesini üpjün etmek zerurdyr. Tehnologiýa degişli işleriň ýerine ýetiriliş tertibini kesgitleýär. Ol iş yzygiderligi, dowamlylygy, ulanylýan enjam we gural, zähmet we material harajaty görkezýär. Ulag görnüşlerde ulag prosesi emele getirýän tehnologik işler biri-birinden tapawutlanýar. Oňa önümiň alamaty, ulagyň ýöriteleşişi, ulanylýan mehanizasiýa serişde täsir edýär. Turbageçiriji ulagdan beýleki ähli ulag görnüşde daşama prosesi gaýtalanýan häsiýetde bolýar. Daşama ulag serişdäniň üsti bilen ýüküň ýerleşýän ýeriniň üýtgedilmegidir. Ulag ulgamy ulag serişdeleri, ulag prosesi we daşalýan ýüki öz içine alýar. Daşama proses ýüki daşamaga taýýarlamakdan başlap onuň eltilmeli ýerine çenli eltilýänçä ýerine ýetirilýän iş tolumdyr. Daşama prosesde geometrik görnüşini we ölçegini, fiziki-himiki alamatyny üýtgetmezden ýüküň giňişlik boýunça ýerini üýtgetmesi bolup geçýär. Daşama prosesde ýük bilen baglanyşykly üç iş döwri tapawutlanýar:
1. ýükleme; 
2. ýüküň ýol ugrundaky hereketi; 
3. düşürme.
Ýükleme ulag serişdäni gerek ýerine getirmegi, edilmeli işi öňünden guramagy, ýük emele getirmegi, toparlamagy we saýlamagy, ýük üçin zerur bolan resminama resmileşdirmegi öz içine alýar. Ýüküň ýol ugrundaky hereketi ulagyň esasy işidir. Çylşyrymly ulag akym şertde ýola sarp edilýän wagty gysgaltmak, daşama howpsuzlygy üpjün etmek ugur düzüjiden hem, daşama işi ýerine ýetirijiden (sürüjiden, maşinistden, gämi kapitanyndan) hem ünsli bolmagy talap edýär. Ýükleme-düşürme iş çylşyrymly we zähmeti köp talap ediji bolup, ulag serişdäniň durýan wagtyna, şoňa baglylykda, iş öndürijiligiň peselmegine täsir edýär. Düşürme ýük düşürilýän ýere ulag serişde eltmegi, hereket edýän düzümi dagatmagy we ýüki saýlap seçmegi, getirilen ýüke resminama resmileşdirmegi öz içine alýar. Ulagyň önümçilik prosesini emele getirýän daşama prosesi (ýükleme - ýüküň ýol ugrundaky hereketi - düşürme) köpçülikleýin, gaýtalanýan işlerden durýar. Ýüküň we ýük eýesiniň ýerleşişi bilen baglanyşykly daşama dürli aralykda amala aşyrylýar. Ol daşama tabşyrygy işjeň işläp taýýarlamagy talap edýär.  
     	Daşama prosesi esasan üç düzüjiden durýar:
1. ýük ugradylýan nokatdaky başlangyç işler;
2. ýol ugrundaky işler;
3. ýük eltilmeli nokatdaky tamamlaýjy işler. 
    	Daşama prosesiň birinji we soňky nokatlaryndaky işler zähmeti has köp talap ediji hem-de gymmata düşýän işlerdir. Daşama bir saparlyk we ugur boýunça bolup bilýär. Bir saparlyk daşama aýratyn mälim etme (zaýawka) esasynda, ugur boýunça daşama bolsa berk, öňünden ýola goýlan tertipnama boýunça amala aşyrylýar. Esasy ugur düzüjiler şu aşakdakylardyr:
· ugur uzynlygy; ugur boýunça başlangyç nokatdan ahyrky nokada çenli ulagyň geçen ýoly.
· boş hereketiň uzynlygy; ulagyň ýüksiz geçen ýoly.
· aýlaw; ugruň başlangyç nokadyndan ahyrky nokadyna çenli hem-de tersine ulag hereketi, ýagny, hereketiň gutarnykly sikli.
· gatnaw; ulagyň başlangyç nokatdan ahyrky nokada çenli hereketi, ýagny, ulag prosesiň sikli.
· birinji boş menzil; ulagyň duran ýerinden (bazadan) ilkinji ýük ýüklenýän ýere çenli hereketi.
· ikinji boş menzil; ulagyň soňky ýük düşüren nokadyndan hemişelik durýan ýerine (baza) çenli hereketi.
     	Ugur boýunça ýük daşamak iki ýol bilen amala aşyrylýar:
1. yrgyldy görnüşli ulgam boýunça;
1. halka görnüşli ulgam boýunça.
     	Ugur boýunça ýük daşamagyň yrgyldy görnüşli ulgamy iki nokadyň arasynda ýola goýulýar. Eger-de ulag serişde ýük bilen gaýdyp gelse, bu hereket ikitaraplaýyn yrgyldyly gatnaw, ýüksiz gelen ýagdaýynda – bir taraplaýyn yrgyldyly gatnaw diýlip atlandyrylýar. 
     	Ugurlar boýunça ýük daşamagyň halka görnüşli ulgamy hemişelik nokatlara birwagtda hyzmat etmek üçin ulanylýar. Olar ýüki yzygider eltmek esasynda birleşdirilýär. Halkalaýyn ugruň eltişdirme, ýygnama hem-de eltişdirme-ýygnama görnüşleri tapawutlanýar. Eltişdirme ugurda haryt bir üpjün edijiden alnyp, birnäçe sarp edijä eltilýär. Ýygnama ugurda haryt birnäçe üpjün edijiden alnyp, bir sarp edijä eltilýär. Eltişdirme-ýygnama ugry eltişdirme we ýygnama ugurlaryň utgaşdyrylmagydyr. Ýük eltmek bir ulag görnüşi ýa-da birnäçe ulag görnüşi arkaly amala aşyrylyp bilner. Ýüküň bir ulag görnüşi arkaly eltilmegi göni gatnawy, birnäçe ulag görnüşiň üsti bilen eltilmegi bolsa göni garyşyk gatnawy emele getirýär. Iki ýa-da ondan köp ugryň kesişýän ýerinde ulag çatrygy emele gelýär. Ulag çatrygy ýük akymy ugur boýunça täzeden paýlamaga hyzmat edýär.





14.2. Gatnaw ugry emele getirmegiň ýörelgeleri

Adamzat jemgyýeti döräli bäri onuň ösüşi özara gatnaşygyň ýygjamlygyna bagly bolup geldi. Gadymy taryhdan halklaryň we ýurtlaryň arasyndaky söwda gatnaşyklaryň irki döwürden ýola goýlandygyna, olaryň peýda bolmagyna ykdysady-hojalyk, etniki, syýasy we medeni islegleriň sebäp bolandygyna göz ýetirip bolýar. Dünýäniň käbir künjeginde belli bir önüm görnüşe bolan islegiň artmagy sebitleri özara birleşdirýän ýollaryň peýda bolmagyna getirdi. Bu kerwen ýollaryň arasynda biziň eýýamymyzdan öňki II asyrdan biziň eýýamymyzyň XVI asyry aralygynda Gündogaryň we Günbataryň halklaryny özara birikdiren, dünýäde syýasy, durmuş-ykdysady, medeni hyzmatdaşlygy ýola goýmakda möhüm orny eýelän Beýik Ýüpek ýoluna aýratyn orun degişlidir. Hytaýdan Alynky Aziýa we Ýewropa diňe bir ýüpek, çaý, farfor, bezeg üçin boýag, kagyz önümleri ýaly harytlaryň getirilmegine däl, eýsem, adamzat ylmynyň gazananlaryny özara paýlaşmaga, halklara birek-biregiň medeniýetlerini öwrenmäge giň ýol açan bu söwda ýoluň XXI asyrda täze keşpde gaýtadan dikeldilmegi onuň ugrunda ýerleşen döwletleriň ählitaraplaýyn ösüşine giň mümkinçilik döredýär.  Häzirki döwürde Beýik Ýüpek ýoluň merkezinde ýerleşen ýurdumyzyň ulag ulgamynyň üsti bilan amala aşyrylýan halkara hyzmatdaşlyk barha giň gerime eýe bolýar. Türkmenistanda ulag ulgamyň logistika esaslanýan ähli görnüşi dünýäniň öňdebaryjy tehnikasy we tehnologiýasy esasynda ösdürilýär. Ulag-logistika merkezleriň ýokary netijeli ulgamyny döretmek ýurdumyzyň okgunly ösüş taslamasy bolup durýar. 
     	Gatnaw ugry ulag-ykdysady gatnaşyklaryň, önümçilik prosesiň, haryt alyş-çalşygyň netijesinde emele gelýär. Gatnaw ugry emele getirýän ýük akymy ulag, gatnaw, ýük görnüşi, daşama ugry boýunça toparlanýar. Ýük ugradýan we kabul edýän nokatlary birnäçe ýol birleşdirip biler. Daşama işi amala aşyrylýan iki nokadyň arasynda olary birleşdirýän iň azyndan hökman bir ýol bardyr. Ulag operatory olaryň arasyndaky iň gysga ýol gyzyklandyrýar. Ol daşama iş amala aşyrylýan nokatlaryň arasyndaky iň amatly ugry kesgitlemäge ýardam edýär. Amatly ugry kesgitlemek ulag logistikanyň öňünde duran esasy meseleleriň biridir. 
    	Ýük ugradýan we kabul edýän nokatlary birleşdirýän ugurlaryň her biri degişli uzynlyga eýedir. Iri sebitleri we kontinentleri öz içine alýan multimodal torda ugur uzynlygy uly ähmiýete eýedir. Sebäbi ol ýük eltiliş wagta göni täsir edýär. Bir ugurda birnäçe gysga ýolyň bolmagy mümkin. Emma olaryň käbiri köp şerte görä (baha taýdan, gerekli ulag toruň ösüş derejesiniň pes bolmagy) bähbitli däldir. Islendik ýagdaýda hem daşama işi bilen meşgullanýan menežer müşderä daşama baha, ýük eltiliş wagty boýunça tapawutlanýan birnäçe ugry hödürlemelidir. Müşderi iň gysga ugry däl-de, öz islegine gabat gelýän başga bir ugry saýlap biler. Islendik ýagdaýda hem amatly ugur derejesi işlenip düzülýär. Iň gysga ugurdan näçe daşlaşdygyňça şonça-da çykdaýjy we ýüküň eltiliş wagty artýar. Ugur uzynlygyň artmagy geçirip ýükleme nokatlaryň sanynyň köp bolmagyna getirýär. Logistler üçin ýüküň amatly, ýagny, has gysga ýol bilen az wagtda arzan eltilmegi esasy mesele bolup durýar.
     	Täze gatnaw ugry emele getirmekde iň aşak baha ýörelgäni hökman hasaba almaly. Gatnaw ugryň ýüze çykmagyna iň ýakyn ugur ýörelge esas bolup hyzmat edýär. Ýük ugradýan we kabul edýän nokatlaryň arasynda ýük terminalyň döredilmegi iş tapgyryň goşulmagyna, täze bir ugruň emele gelmegine sebäp bolup biler. Meselem, aralyk terminala iň amatly ugur bilen getirilen ýük köp saklansa täze ugur gözlenýär, ýagny, goňşy terminala ýa-da tersine ýük daşalýar. Terminallaryň arasyndaky iň amatly gatnaw ugry saýlanda multimodal operator şu üç düzüjini hasaba almaly:
1. daşama baha;
1. ugur uzynlygy;
1. eltme wagty.
     	Olar diňe bir ýük daşamakda ähmiýetli bolman, ýük akymy hasaplamaga hem esas bolup durýar. Amatly gatnaw ugur döredilende ýük daşama baha, eltiliş wagt bilen baglanyşykly müşderi talaby hökman hasaba alynmalydyr.


14.3. Täze gatnaw ugurlary döretmekde Türkmenistanyň ähmiýeti

Köpugurly we dürli görnüşli, döwrüň talabyna laýyk gelýän gatnaw ugry, ulag ýollary döretmek ýurduň ösüşini üpjün etjek özgertmeler syýasatda ileri tutulýan ugurlaryň biri bolmalydyr. Türkmenistanda döredilýän multimodal ulag düzüm durnukly ösüşi üpjün etmekde üstaşyr gatnaw üçin köptaraplaýyn mümkinçiligi kepillendirýär. Ol Türkmenistanyň geosyýasy we geoykdysady giňişlikde ynamly hyzmatdaşdygyny görkezýär. Türkmenistan Birleşen Milletler Guramasynyň durnukly ulag ulgamy döretmek boýunça başlangyçlaryny durmuşa geçirmekde uly işleri amala aşyrýar. Global ulag strategiýada bu günki gün häzirki zaman ulag we üstaşyr düzüm döretmek, oňa barha täze sebitleri çekmek, diňe bir ýük daşama möçberi artdyrmagy, ýola sarp edilýän wagty azaltmagy, maýa goýum goýmagy we beýleki äşgär artykmaçlygy däl, eýsem, täze iş orunlary döretmegi, durmuş maksatly desgalary gurmagy, ulag gatnawyň hem-de düzümiň ekologik taýdan howpsuzlygyny üpjün etmegi, döwrebap tehnologiýa, öňdebaryjy dolandyryş çözgüt ornaşdyrmagy göz öňünde tutýar. Durnukly ösüşiň aýrylmaz bölegi hökmünde halkara ulag düzüm dňretmek döwletleri we sebitleri ulag-üstaşyr akyma goşmak arkaly ykdysadyýeti ösdürmegi üpjün edýär. 
     	Multimodal ulag ulgamy ösdürmekde awtomobil, demir ýol, deňiz, derýa we howa ulaglaryň, ýagny, ähli ulag görnüşiň sazlaşykly işi örän ähmiýetlidir. Ulag ulgamy harytlaryñ içerki we dünýä bazarda çaltlandyrylan hereketini üpjün edýär. Ol ýurduň önümçilik-tehniki binýadyny pugtalandyrmaga, bazar ykdysady gatnaşyklary ösdürmäge amatly şert döredýär. Islendik döwletiñ ulag ulgamynyñ ösüş derejesi ýurduň durmuş-ykdysady we tehnologiki ösüşiniñ, onuñ dünýä hojalyga goşulyşmagynyň möhüm alamatydyr. Merkezi Aziýany, Hazar, Gara deñiz we Baltika sebitleri, Orta we Ýakyn Gündogar, Günorta we Günorta-Gündogar Aziýany birleşdirýän täze geoykdysady giňişligi döretmekde Türkmenistanyň amatly geografik ýerleşişi we onuň täzeden emele gelýän  ulag infrastrukturasy aýgytlaýjy ähmiýete eýedir. Durnukly ösüş üçin halkara hyzmatdaşlygy üpjün etmekde ulag-üstaşyr geçelgeleriň ähmiýeti örän ulydyr. Ulag ulgamy, ulag-üstaşyr geçelgeleri intermobal logistika merkez döretmek esasynda ösdürmek göz öñünde tutulýar. Bu ulag ulgam özüne awtomobil, demir ýol, deñiz we howa ýollary birleşdirer. 
     	Türkmenistanda şu täze gatnaw ugurlary döretmek göz öňünde tutulýar:
1. Demirgazyk – Günorta;
1. Gündogar – Günbatar.
     	Demirgazyk-Günorta hem-de Gündogar-Günbatar ugur boýunça amala aşyrylýan taslamalar Ýakyn we Orta Gündogar, Günorta we Günorta-Gündogar Aziýa bazara çykmagy nazarlaýar. Demirgazyk-Günorta hem-de Gündogar-Günbatar ugurdaky gatnawlar Ýuwaş ummandan Baltika deňze çenli, Ýewropadan Hindi ummana çenli uly giňişligi birleşdirip biler. Türkmenistanyň ulag ulgamy şu ugurdaky gatnawlaryň möhüm bölegi bolup durýar. Ýurdumyzyň çäginden geçýän ulag-üstaşyr ulgamy döretmekde demir ýol ulaga uly ähmiýet berilýär. "Demirgazyk-Gunorta" ulag geçelgäniň döredilmegi bilen Gazagystan-Türkmenistan-Eýran transmilli demir ýoly halkara ulag düzümiñ möhüm bölegine öwrüldi. Ol Aziýanyñ we Ýewropanyñ arasynda ykdysady taýdan has amatly demir ýol ugrydyr. Gazagystanyň, Türkmenistanyň we Eýranyň çäginden geçýän bu demir ýol Günorta Aziýa we Pars aýlagy portlara, Russiýanyň üsti bilen Günorta Ýewropa ýüki amatly, ykdysady taýdan bähbitli daşamagy üpjün eder. Hytaý-Gazagystan-Türkmenistan-Eýran (10 müň km) ugry boýunça goýberilen synag konteýner otlysy bu ýoly iki hepdä golaý wagtda geçdi. Ol deňiz üsti bilen şu aralygy geçmäge gerek bolan wagty (25-30 gün gerek) iki esse gysgaltmaga ýardam edýär. Ýola sarp edilýän wagtyň ep-esli  gysgalmagy ulag harajatyñ kemelmegine getirýär. Türkmenistan-Owganystan-Täjigistan ugry boýunça gurulýan demir ýol Aziýa sebitde ýerleşen ýurtlaryň arasyndaky gatnaşyklarda möhüm orun eýelär.
     	“Gündogar-Günbatar” ugry Hytaý-Merkezi Aziýa-Kawkaz-Ýewropa yklymara ulag-üstaşyr geçelgäniň döredilmegi, şeýle hem, Owganystan-Türkmenistan-Azerbaýjan-Gruziýa, Özbegistan-Türkmenistan-Eýran-Oman-Katar arasyndaky ugur bu ýurtlaryň ulag mümkinçiligini birleşdirmegi göz öňünde tutýar. Bu ulag-üstaşyr geçelgeleriň hereket edip başlamagy ulag çykdaýjynyň ep-esli azalmagyna, haryt dolanyşygyň ýokarlanmagyna, sebitde söwda, ulag-üstaşyr çatryk hökmünde biziň ýurdumyzyň ähmiýetiniň artmagyna täsir eder. Türkmenistanda oñdebaryjy tehnika bilen üpjün edilen döwrebap demir ýol we howa menzil toplumlary guruldy, demir hem-de awtomobil ýollaryñ müñlerçe kilometri çekildi, inženerçilik desgalar - demir ýol we awtomobil köprüleri guruldy. Bu döredilýän ulag infrastruktura ýurdumyzyň ýakyn wagtda möhüm sebitara ulag çatryga öwürülmegine ýardam eder. 
     	Türkmenistan TRASEKA (TRACECA - Transport Corridor Europe Caucasus Asia) taslama - Ýewraziýa ulag geçelgesi taslama işjeň gatnaşýar. TRASEKA geçelgäniň ugry Gündogardan Günbatara, Hazar deňziniň üsti bilen Kawkaza we Gara deňze çykmaga gönükdirilendir. Ýurdumyzyň çägini keseligine we dikligine kesip geçýän ulag toruň kemala gelmegi bilen birlikde ol Günbatar Ýewropadan, Ýakyn Gündogardan, Aziýa-Ýuwaş umman sebitden ýük we ýolagçy akymy Türkmenistana çekmäge mümkinçilik berjek taslamalaryň biridir. 


©Özüňi barlamak üçin soraglar
1. Ulag prosesi haýsy işleri öz içine alýar?
2. Daşasma prosesini näçe düzüji emele getirýär?
3. Daşama nähili görnüşde bolup bilýär?
4. Ugur boýunça ýük daşamagyň haýsy ýollary bar?
5. Gatnaw ugurlaryň emele gelmegine näme esas bolýar?
6. Täze gatnaw ugur emele getirmekde haýsy ýörelgeden ugur alynýar?
7. Täze gatnaw ugur döretmek bilen baglanyşykly Türkmenistanda nähili işler amala aşyrylýar?
8. Türkmenistanda haýsy ugurlar boýunça täze gatnaw ugur döretmek göü öňünde tutulýar?


15. ÝÜK DAŞAÝJY WE EKSPEDITOR 


15.1. Dürli ulag görnüş bilen ýük daşamaga täsir edýän faktorlar
     
     	Ýurduň ykdysadyýetini ösdürmekde ýük daşamagy az çykdaýjy bilen özleşdirmäge ýardam edýän çözgütler uly ähmiýete eýedir. Jemgyýetiň ýük hem-de ýolagçy gatnatmaga bolan talabyny kanagatlandyrylyş dereje dürli ulag görnüşde birmeňzeş däldir. Ulag görnüşleri bilen daşama göwrümi özleşdirmäge birnäçe faktor täsir edýär:
1. kesgitli ulag görnüşiň maddy-tehniki esasynyň ösüş derejesi; Ol degişli ulag görnüşiň daşama göwrümi özleşdirme mümkinçigini kesgitleýär.
2. sebitde degişli ulag görnüşiň ösüş derejesi;
3. önümçilik kärhana, ilatly nokada görä ýol toruň ýerleşişi;
4. daşama prosesiň guralyşy, daşama yzygiderligi, ýük eltme hem-de ýolagçy gatnatma möhleti.
     	Her bir ulag görnüşiň ýerleşişi, tehniki enjamlaşdyrylyşy, daşama kuwwaty, hereket edýän düzümi boýunça diňe özüne mahsus bolan aýratynlyga eýedir. Ol ýa-da beýleki ulag görnüşi ulanmagyň ykdysady taýdan maksadalaýyklygyny kesgitlemek üçin umumy hojalyk we ulag faktory hasaba almak hökmandyr. Umumy hojalyk faktora şu aşakdakylar degişlidir:
· önümçiligiň hem-de sarp edijiniň ýerleşişi we möçberi; Ol ýük daşamanyň we akymyň göwrümini hem-de ugruny kesgitleýär.
· öndürilýän önüm görnüşi; Ol hereket edýän düzümiň görnüşini, onuň iş sazlaşygyny kesgitleýär.
· haryt-material gymmatlygyň ätiýaçlyk ýagdaýy; Ol ýük eltmegiň gyssanmaçlygyny kesgitleýär.
     	Ulag faktora şu aşakdakylar degişlidir:
· ýol toruň ýerleşişi;
· ulanyş iş şerti, işiň möwsümleýinligi we sazlaşygy;
· geçirijilik we daşaýjylyk ukyby;
· tehniki taýdan enjamlaşdyrylyşy;
· ulag prosesi gurama ulgamy.
Ýük daşama görnüşleri deňeşdirilende şu görkezijilere esasy üns berilýär:
· ulanyş çykdaýjynyň derejesi (daşamanyň özüne düşýän gymmaty);
· maýa goýum;
· hereket tizligi we eltiş möhleti;
· geçirijilik mümkinçiligi we daşama kuwwaty;
· dürli şertde amala aşyrylýan daşamada hereketjeňlik;
· daşama ygtybarlygy, bökdençsizligi, yzygiderligi;
· daşalýan ýüküň tükelligine kepil geçme;
· ulag serişdäni netijeli ulanma şerti;
· ýükleme-düşürme işiň mehanizasiýasy we awtomatizasiýasy.
     	Bu görkezijileriň ululygy ulag görnüşleri boýunça dürlidir. Ol köp ýagdaýda ýük akymyň kuwwatyna we gurluşyna, daşama uzaklyga, ugradylýan ýüküň möçberine, hereket edýän düzümiň görnüşine, her bir ulag görnüşiň maddy-tehniki esasyna garaşlydyr. Ulag görnüşi saýlamak bilen baglanyşykly mesele logistikanyň beýleki meseleleri bilen bilelikde çözülýär. Her bir daşama üçin amatly ulag görnüş saýlamagyň esasynda kesgitli ulag görnüşe häsiýetli aýratynlyk baradaky maglumat durýar. Ulag görnüşi saýlamaga esasan 6 faktor täsir edýär:
1. eltme wagty;
2. ýük ugratma ýygylygy;
3. eltme tertibi berjaý etme ygtybarlygy;
4. dürli ýüki daşama mümkinçiligi;
5. islendik ýere ýük eltme mümkinçiligi;
6. daşama baha.
     	Bu faktorlaryň derňewi ulag serişde saýlamakda eltme wagtyň, eltme tertibi berjaý etme ygtybarlygyň, daşama bahanyň üns merkezde bolmalydygyny görkezýär. Ulag görnüşi saýlamagyň dogrydygy tehniki-ykdysady hasaplama esasynda tasyklanýar. Bäsdeşlik we bazar gatnaşyklary ulag ulgama öňdebaryjy pikir we usul ornaşdyrmagy talap edýär. Daşama prosesi dolandyrmakdaky täzeçillik netijeli ulag tehnologiýa özleşdirmek we durmuşa ornaşdyrmak bilen baglanyşyklydyr. Önümiň öndürilen ýerinden sarp edilýän ýerine çenli hereketinde ýokary daşama netijeliligi üpjün edýän mümkin bolan iň gowy tehniki we guramaçylyk çözgütler kabul edilmelidir.
    

15.2. Ýüki degişli ýerine eltmekde ekspeditoryň orny

     	Daşama prosesde ekspeditor öz müşderisiniň wekili bolup durýar. Ol öz müşderisi ýa-da ýük eýesi bilen şertnama esasynda işleşýär. Ekspeditor beýleki daşama işe gatnaşyjylaryň ýanynda öz müşderisiniň ýüküne wekilçilik edip, ýük bilen baglanyşykly ähli meseleleri çözmegi öz üstüne alýar. Aýratyn daşamada ol öz müşderisiniň adyndan şertnama baglaşýar. Şertnamada ýük ugradyjy müşderi, ekspeditor bolsa onuň göni wekili hökmünde çykyş edýär. Daşama kanunlara we şertnama laýyklykda jogapkärçiligi ekspeditoryň müşderisi, ýagny, ýük eýesi çekýär. Sebäbi daşama prosesde ekspeditoryň alyp barýan ähli hereketi ýük eýesiniň hereketi hasaplanýar. 
       	Multimodal daşamada müşderi hem-de daşama operatory bar. Ekspeditor daşama prosesde multimodal daşamanyň operatory ýaly çykyş edip bilýär. Müşderi operator bilen şertnama baglaşandan soň dürli ulag görnüşiň üsti bilen amala aşyrylýan daşama operator jogap berýär. Operator awtomobil, howa, deňiz, derýa, demir ýol ulaglary bilen şertnama baglaşýar. Meselem, ýük bir ýurduň territoriýasynda demir ýol ulagy bilen porta, deňiz ulagy bilen eltilmeli ýurduna, awtomobil ulagy bilen bolsa ammara – ýüki kabul edijä daşalýar. Müşderi ýüze çykýan ähli soraglar bilen daşama sargyt eden we şertnama baglaşan operatoryna ýüzlenýär. Daşama amala aşyrmakda, daşama bilen baglanyşykly islendik hereketi ýerine ýetirmekde we daşamany guramakda operator müşderiden özbaşdak hereket edýär. Ekspeditor hem edil multimodal daşama operatory ýaly iri konteýner ulanmak bilen ýüki birleşdirip, öz islegine görä ýük daşaýjyny saýlap bilýär. Operator öz hereketine hem-de daşaýjy bilen baglanyşykly çykdaýja ýük eýesiniň öňünde hasap berýär.
     	Ýol ugrunda ýüküň ýanynda bolýan ekspeditor şu meseleleri çözýär:
1. zerur resminamany resmileşdirmek;
1. ýük saklamagyň amatly tertibini üpjün etmek, ammar hyzmatyň ýerine ýetirilişine gözegçilik etmek;
1. daşama prosese ýüki taýýarlamaga, gaplama işe gözegçilik etmek;
1. ýükleme-düşürme işe gözegçilik etmek;
1. daşamanyň amatly ugryny meýilleşdirmek;
1. daşalýan ýüküň tükelligini barlamak;
1. gümrük barlagdan geçirmegi guramak;
1. ýol ugrunda ýüke we daşama şerte yzygider gözegçilik etmek;
1. daşalýan ýüküň ýerleşýän ýeri barada müşderä özwagtynda maglumat bermek;
1. ýüküň müşderi tarapyndan kabul edilişini barlamak;
1. ugradylýan ýerinden eltilmeli ýerine çenli ýük daşamak bilen baglanyşykly ähli meseläni çözmek.
     	Ekspeditor ýük daşamagy guraýan hem-de alyp barýan hünärmendir. Ekspeditor kompaniýa işgär köp ugurly ýokary derejeli hünärmendir. Ekspeditor dürli ulag görnüşi bilen ýük daşamagyň peýdaly hem-de peýdasyz taraplaryndan ugur alyp has amatly ulag serişdäni saýlaýar. Häzirki gün dürli ulag görnüşi ulanmaga mümkinçilik berýän multimodal daşama uly meşhurlyga eýe boldy. Meselem, ilkibaşda ýük deňiz ulagy bilen ugradylýar, soňra ýük portda demir ýol ulaga geçirilýär. Ahyrynda ýük eýesine ýük awtomobil ulagyň üsti bilen ýetirilýär. Daşama bilen baglanyşykly ähli iş ekspeditor tarapyndan ýerine ýetirilýär. Onda ýük daşamagyň möhleti hem berjaý edilmelidir. Ekspeditor dürli ulag görnüşi bilen dürli ugur boýunça ýük daşamagyň wagt çäginden ugur alýar. Şoňa görä ol ýüküň hereketini amatly meýilleşdirip bilýär. Şeýlelikde ekspeditoryň wezipesi ýük daşamagyň has amatly ugruny we usulyny saýlamak, ulag serişde gözlemek, ýük ýüklenýän we düşürilýän ýere özwagtynda ulag serişde eltmek, ýük üçin resminama resmileşdirmek, ýüki ýüklemek, bölege bölmek, toparlamak we saklamak, ýük daşamagy doly gözegçilikde saklamak bilen baglanyşyklydyr. Ekspeditor zerur bolan maglumata eýe bolmalydyr. 


15.3. Daşama prosesinde dürli ulag görnüşi maksadalaýyk ulanmak meselesi

     	Ýük eltmegiň usuly saýlananda köpsanly görkezijiden ugur alynýar. Olaryň içinde has esasy görkeziji tizlik, ygtybarlyk we bahadyr. Her bir ulag görnüş artykmaçlyga we kemçilige eýedir. Olary öwrenmek bilen daşama çykdaýjyny we tizligi amatly ýagdaýa getirmek mümkin. Ýük görnüşi we onuň möçberi esasynda has çemeli ulag görnüşi saýlanýar. Kesgitli ulag görnüş saýlamagyň ölçegi bar. Ýük daşamakda haýsy ulag görnüşi ulanmalydygy kesgitlenende her bir ulag görnüşiň aýratynlygyny hasaba almak hökmandyr:
Demir ýol ulagy 
artykmaçlygy:
· ýylyň möwsümine, gije-gündize, howa şerte garamazdan gatnaw tertipliligi;
· islendik ýük görnüşi üçin demir ýol toruň we hereket edýän düzümiň elýeterliligi;
· ýük daşamagyň deňeşdirme pes özüne düşýän gymmaty;
· derýa ulagy bilen deňeşdirende ýokary ýük eltme tizlik.      
Suw ulagy (deňiz we derýa ulagy)
artykmaçlygy:
· ýokary daşama we çäksiz geçirijilik ukyby, ýagny, islendik ýüki islendik mukdarda daşamaga ykyplydyr;
· uzak aralyga ýük daşamagyň iň pes özüne düşýän gymmaty; kontinentara ýük daşamakda hiç bir ulag görnüş deňiz ulagy çalşyp bilmez. 
· derýa ulagy içerki suw ýollarda ulanylýanlygy sebäpli çäkli hyzmat ediş çäge eýedir.
Awtomobil ulagy
artykmaçlygy:
· ýük eltmegiň ýokary tizligi;
· ýokary hereketjeňligi;
· aralyk ýükläp düşürmezden ýüki «gapydan gapa» daşap bilme ukyby.
Howa ulagy 
artykmaçlygy:
· uzak aralyga ýokary tizlikde ýük daşama mümkinçiligi;
· ýüküň ýokary tükelligi.
     	Dürli ulag görnüşe mahsus bolan özboluşly aýratynlyk olaryň maksadalaýyk ulanylýan ýerini kesgitleýär. Adaty daşamada kesgitli ulag görnüşi şu ýerde ulanmak maksadalaýykdyr:
     	Demir ýol ulagy – uzak we orta aralykda köpçülikleýin ýük daşamakda, eger eltme ýollar bar bolsa gysga aralykda iri kärhanalaryň arasynda ulanylýar. Onuň üsti bilen daş kömür, magdan, gara we reňkli metal, tokaý we gurluşyk ýükleri, mineral dökün we beýleki zatlar daşalýar. Iri kärhanada eltme demir ýolyň bolmagy kärhana arasynda demir ýol ulagy ulanmak mümkinçiligi döredýär. Ol ýük işiň mehanizasiýalaşdyryş we awtomatlaşdyryş şertini, daşamanyň hilini we harydyň tükellik derejesini ýokarlandyrýar. Eltme ýol bar bolsa demir ýol ulagy ujypsyz ýük dolanyşykda (ýylda 35-40 müň t az) hem ulanmak maksadalaýykdyr.
     	Deňiz ulagy – ýurduň eksporty we importy boýunça daşary ýüzüşde ýük daşamagy amala aşyrýar. Ol uly we kiçi kabotaž boýunça daşary ýurtlar bilen söwda gatnaşygy goldaýar.
     	Derýa ulagy – beýleki ulag görnüşleriň ýok sebitinde, bir derýanyň ugrunda ýerleşen önümçilik we sarp ediş nokatlaryň arasynda daşama işi amala aşyrýar. Ol garyşyk daşama ugrurda ýüki bir ulag görnüşi bilen daşamakda has netijelidir.     
     	Awtomobil ulagy – senagat merkezde, ilatly nokatda we oba hojalyk etrapda ýük daşamagy; beýleki ulag görnüşlere ýük ýüklemek üçin hem-de ýüki ulag görnüşden kabul edijä eltmegi; önümi öndürilýän ýerinden sarp edijä göni daşamagy; ulag çatrygyň içinde konteýner we az sanly ýüki gatnatmagy amala aşyrýar.       
     	Howa ulagy – senagat merkeze hem-de demirgazyk sebitlere gok önüm, ir-iýmiş we beýleki çalt zaýalanýan önümleri, şeýle hem, gymmatly ýüki we poçta daşamagy amala aşyrýar.   
     	Turbageçiriji ulagy – nebiti we gazy çykýan ýerinden gaýtadan işlenýän ýerine çenli çekmegi; nebiti, nebit önümleri we gazy köpçülikleýin daşamagy amala aşyrýar. 
     	Ýolagçy gatnatmakda ulag görnüşleri şu ýerlerde ulanmak maksadalaýykdyr:
     	Demir ýol ulagy – şäherara ugurda orta aralykda (700-900 km), iri senagat merkezde şäheretek ugurda ýolagçy gatnadýar. 
     	Deňiz ulagy – deňiz bilen baglanyşygy bolan sebitde kenarýakada ýolagçy gatnadýar hem-de deňizde gezelenç, syýahaty amala aşyrýar.
     	Derýa ulagy – derýa kenarda ýerleşýän ilatly nokatlaryň arasynda ýolagçy gatnadýar  hem-de gezelenç, syýahaty amala aşyrýar.
     	Awtomobil ulagy – gysga aralykda, şäher içinde, şäheretek ugurda we oba ýerde, 500 km çenli şäher arasynda ýolagçy gatnadýar.
     	Howa ulagy – ýurduň içinde hem-de daşary ýurtlara orta we uzak aralykda ýolagçy gatnadýar. 
     	Daşama prosesde dürli ulag görnüşiň özara gatnaşygy bilen baglanyşykly meseleleriň çözgüdi logistiki ýörelgä esaslanmalydyr. Ýük hem-de ýolagçy gatnatmagy çaklamakda we derňew etmekde ygtybarly ulgamyň bolmagy wajypdyr. Çaklamada goýberilýän ýalňyşlygy aradan aýyrmak üçin häzirkizaman usullaryň ulanylmagy zerur. Ol ýalňyşlyklaryň ulag ulgama, müşderä gymmata düşmegi mümkin.








©Özüňi barlamak üçin soraglar
1. Daşama göwrümi özleşdirmäge haýsy faktorlar täsir edýär?
2. Kesgitli ulag görnüşi ulanmagyň maksadalaýykdygyny kesgitlemekde haýsy faktorlar hökman hasaba alynýar?
3. Ulag görnüşi saýlamaga haýsy faktorlar aýgytlaýjy täsir edýär?
4. Ekspeditor daşama prosesinde kim bolup çykyş edýär?
5. Ekspeditor nähili meseleleri çözýär?
6. Ýük eltme usul saýlananda haýsy görkezijilerden ugur alynýar?
7. Kesgitli ulag görnüşi saýlamak nämä esaslanýar?
8. Ulag görnüşiň maksadalaýyk ulanylýan ýeri nähili kesgitlenýär?


 




16. ULAG-ÜSTAŞYR GEÇELGE WE ÜSTAŞYR DAŞAMA


16.1. Ulag-üstaşyr geçelge
     
     	Halkara hyzmatdaşlygyň we önümçilik gatnaşyklaryň çuňlaşýan şertinde halkara ulag-üstaşyr geçelge tory döretmäge wajyp ähmiýet berilýär. Döwletara ulag-ykdysady, ylmy-medeni gatnaşyklar bilen baglanyşykly ulag meseläni çözmekde, ýük daşamakda umumy tehniki görkeziji hem-de tehnologiýa ulanmagy üpjün edýän halkara ulag infrastruktura döretmekde halkara ulag geçelgä aýratyn orun degişlidir. Ol milli ulag ulgamy dünýä ulag ulgama birleşdirmäge esas bolup durýar. Häzirki wagtda geljegiň kommunikasiýasyny döretmek boýunça bütindünýä ymtylyşlar ýüze çykyp başlady. Olaryň içinde demir ýol, awtomobil, deňiz we turbageçiriji ulaglary baş (magistral) ugurda jemleýän multimodal ulag geçelge (ulgam) döretmek ileri tutulýar. Multimodal ulag geçelgede söwda, senagat we maliýe serişde aýlanyşygy çaltlaşýar, maglumat alyşmak güýçlenýär. Gümrük we salgyt päsgelçiligiň hötdesinden gelýän halkara hyzmatdaşlygyň ähmiýeti artýar. 
     	Şeýlelikde, ulag geçelge – bu daşama gatnaşýan ähli ulag görnüşi, ulag ulgamyň hereket edýän düzümini, ulag gurluşlary, daşamanyň tehniki-tehnologik, hukuk-guramaçylyk şertlerini özünde jemläp, aýratyn sebitleriň arasynda halkara ýük hem-de ýolagçy gatnatmagy üpjün edýän milli ýa-da halkara ulag ulgamyň bölegidir. Islendik ulag geçelgäni döretmekde şol ulag geçelgede ösdürmek göz öňünde tutulýan üstaşyr daşaljak ýük hem-de ýolagçy akym görnüşde görkezilmelidir. Onda ýük görnüşi, ýük hem-de ýolagçy akymyň ýygylygyny, olaryň paýlanyşyny anyk görkezmek hökmandyr. Ulag geçelge ulgama geçmek kem-kemden amala aşyrylýar. 
     	ХХ asyryň ahyrynda birnäçe ýurtlaryň meýdan-çägi boýunça geçýän hem-de dürli ulag görnüşe degişli bolan infrastruktura gurluşlaryň kesgitli ugurda jemlenmesinden ulag-üstaşyr geçelge döredilip başlandy. Ýagny, ulag-üstaşyr geçelge dürli ýurtlaryň arasynda ýük hem-de ýolagçy gatnatmagy amala aşyrýan dürli ulag görnüşe degişli bolan ulag gurluşlaryň kesgitli ugurda jemlenmesidir. Ulag-üstaşyr geçelgede halkara gatnawa mümkinçilik döredýän köp şahaly, toplumlaýyn, utgaşykly ulag infrastruktura döretmek göz öňünde tutulýar. 
     	Häzirki wagtda bütin dünýäde ulag toruň hil taýdan özgerişi bolup geçýär: 
· elektrikleşdirilen demir ýollaryň, gaty örtükli awtomagistrallaryň, uly diametrli turbageçiriji toruň uzynlygy artýar; 
· ulag infrastrukturalar - turbageçirijiler, awtomagistrallar dünýä ähmiýetli iri kanallara (Sues, Panama), gatnaw ýollara ugurdaş gurulýar; 
· ýük daşamagyň konteýner ulgamy (ýüküň 40%) emele gelýär; 
· deňiz ulagy bilen konteýner daşaýan awtomobil, demir ýol ulaglaryň arasynda transkontinental konteýner «köpri» döredilýär. (Transsibir, Ýaponiýa-ABŞ-ň Gündogar kenarýakasy, Transamerika, Günbatar Ýewropa-Ýakyn we Orta Gündogar);
· ýüki birnäçe ýurdyň territoriýasy boýunça daşamak üçin ulag-üstaşyr geçelge emele gelýär (Ýewropada 9, Russiýada 2 ulag-üstaşyr geçelge bar: Helsinki-Sankt Peterburg-Moskwa-Kiew-Odessa, Berlin-Warşawa-Minsk-Moskwa-Nižniý Nowgorod, Türkmenbaşy-Baku-Poti).  
     	Ýewraziýany Gara we Baltika deňiz sebitlere, Günorta, Günorta-Gündogar Aziýa, Ýakyn Gündogara gysga ýollar bilen çykarjak ulag-üstaşyr geçelge döretmäge hem uly üns berilýär. Kuwwatly ykdysady merkezler bolan Hytaý, Hindistan, Päkistan, Aziýa-Ýuwaş umman sebiti ýurtlara çykmaga mümkinçilik berýän halkara ulag-üstaşyr infrastrukturanyň Günorta we Gündogar ugry uly ähmiýete eýedir. Gündogar bilen Günbatary özara baglanyşdyran gadymy Beýik Ýüpek ýoly biziň ýurdumyzyň çäginden geçipdir. Döwründe iñ uly uzynlyga eýe bolan (7000 km) Beýik ýüpek ýoly Uzak Gündogary Afrika, Ewropa bilen birleşdiripdir. Bu ýol bilen düýeleriñ, gatyrlaryñ, atlaryñ kerweni Hytaýyñ, Hindistanyñ, Persiýanyñ, Merkezi Aziýa döwletleriñ, Mesopotamiýanyñ, Alynky Aziýanyñ, Afrikanyñ, şeýle hem, Gresiýanyñ we Rimiñ harytlaryny Ýuwaş ummandan Orta Ýer deňiz kenar ýakasy aralykda gatnadypdyr. Häzirki wagtda Türkimenistanda döredilýän ulag-logistika infrastruktura ХХI asyrda täzeden dikeldilýän Beýik Ýüpek ýoluň wajyp ulag-üstaşyr halkasyna öwrüler.
      	Halkara üstaşyr daşamada ýük birnäçe ýurduň çägini kesip geçmeli bolýar. Üstaşyr ýük daşamagyň bahasy daşama ugry düzgünleşdirýän faktora garaşlydyr. Halkara üstaşyr daşamada esasan saýlanyp alnan ugur we daşalýan ýük görnüşi üstaşyr daşama baha uly täsir edýär. Üstaşyr ýük geçirýän her bir ýurt ulanylýan resminama özbaşdak talap we tarif goýup bilýär. Muňa seretmezden, halkara ulag geçelge döredilmegi dünýä ýurtlaryň ykdysady ösüşine itergi berip, ykdysadyýete maýa goýum çekmegiň wajyp şerti bolup durýar. Halkara ulag-üstaşyr ulgama milli ulag ulgamyň goşylmagy ulag ulgamy ösdürmäge, önümçilik, maglumat we tehnologik infrastrukturany kämilleşdirmäge goşmaça mümkinçilikleri döreder.


16.2. Üstaşyr daşama

     	Halkara ugurda ýük daşalanda ulag serişde birnäçe ýurduň territoriýasy boýunça hereket etmeli bolýar. Ol halkara üstaşyr daşama diýlip atlandyrylýar. Üstaşyr ýurtlaryň territoriýasy kesilip geçilende ýük daşaýjy üçin işiň az bolmagy (resminama resmileşdirmek, durmak, garaşmak wagty, ýüki gözegçilikden geçirmek, töleg işi), ol ýurtlaryň barlag guramalary üçin ýüküň kepillendirmesi wajypdyr. Üstaşyr daşamada tertip-düzgün milli we halkara derejede ylalaşylmasa daşama işi kynlaşýar. Ol şular ýaly garaşylmaýan we çykdajyly netije berip biler:
· ýük daşamaga üstaşyr ýurduň daşaýjysynyň hökman gatnaşmagy;
· ýerli ulag-logistik infrastrukturanyň (gümrük ammary) hökman ulanylmagy;
· ulag serişdäniň hökman çalşylmagy;
· tranzit ýurtdan yzyna geçilende ýük almagyň gadagan edilmegi;
· tranzit ýurtda resminama goşmaça talabyň bolmagy;
· araçägi kesip geçmegiň guralyşynyň pesligi.
     	Üstaşyr daşama araçägi kesip geçme ylalaşygyň esasynda düzgünleşdirilýär. Ol bazara goýbermek, araçägi kesip geçenden soňky tertip-düzgün bilen baglanyşykly meseleleri öz içine alýar. Bu ylalaşygyň maksady umumy üstaşyr resminama girizmek esasynda üstaşyr daşama tertibi ýeňilleşdirmekdir. Onda barlag hem-de plombalanan, şeýle hem, araçäk güwä geçme düzgüni özara ylalaşmak göz öňünde tutulýar. Üstaşyr daşamany düzgünleşdirmegiň halkara ulgamynyň düzgünnamasyna görä üstaşyr daşama gatnaşýan ulag serişde gümrük tölegden, makullanan ulag serişde bilen daşalýan möhürlenen harytlar bolsa ýol ugrunda barlagdan boşadylýar. Degişli gümrük haky hem-de salgyt ýük eltilmeli nokada eltilenden soň tölenýär. Üstaşyr daşamanyň halkara ulgamynyň kada-hukuk esasy araçäkden haryt geçirmegiň şu ýeňilleşdirilen şertini üpjün edýär:
· plombalanan harydy ýa-da konteýneri barlagsyz daşamak;
· bir ýurduň gümrük gullugyndan beýleki ýurduň gümrük gullugyna göni haryt hereketi;
· harydyň araçäkden barlagsyz geçmegi;
· kabul ederlikli baha;
· gümrük gullugyň güwä geçmesi. 
     	2003-nji ýylda halkara tranzit daşamanyň elektron ulgamy döredildi. Onuň üstaşyr daşama gatnaşýanlaryň arasynda maglumat alyşmakda ähmiýete ulydyr. Halkara tranzit daşamanyň elektron ulgamy üstaşyr daşamada köp garaşmagy aradan aýyrmaga, wagty tygşytlamaga ýardam edýär. Ol halkara tranzit daşamada milli gümrük gullugyň beýleki guramalary, ulag serişde, konteýner bilen maglumat alyşmagyny üpjün etmäge niýetlenendir. 
     	Halkara daşamanyň wezipesi eksporta, importa, halkara üstaşyr gatnawa hyzmat etmek bolup durýar. Häzirki wagtda gury ýer boýunça Ýewraziýa üstaşyr gatnawyň ähmiýeti has-da artýar. Ol Ýewropa bilen Aziýanyň arasynda haryt dolanyşygyň güýçli depginde artýanlygy bilen düşündirilýär. Häzirki wagtda Ýewropa içerki talaby kanagatlandyrmagyň ýokary senagat taýdan ösüş çägine ýetdi. Ýewropanyň mundan buýanky ykdysady ösüşi dünýäniň dürli sebitine, ilkinji nobatda, Aziýa eksporty artdyrmak bilen bagly bolar. Eksport bolsa halkara üstaşyr gatnaşyga esaslanýar. Ykdysady peýdadan ugur alyp, dünýäniň köp ýurdy halkara üstaşyr geçelgäniň öz territoriýasyndan geçmegine gyzyklanma bildirýär. Üstaşyr daşama senagat, azyk, demografik, harby we tehnologik howpsuzlyga hem öz täsirini ýetirýär. Ol halkara ulag üstaşyr geçelgedäki hyzmatyň ähli görnüşinde umumy halkara ülňi berjaý etmek zerurlygy bilen baglanyşyklydyr. Üstaşyr daşamada ýük dolanyşygy çaltlandyrmaga dürli guramalar we birleşmeler gatnaşýar. Olar ulag serişdä ýangyç guýmakdan başlap dürli ýüki seçip saýlamaga çenli hyzmaty hödürleýär. Halkara gatnawda halkara ulag gurama wajyp rol oýnaýar. Halkara ulag gurama ýük hem-de ýolagçy gatnatmakda ulag we tehniki kadalaşdyryş düzgüni, gatnaw şertnama taýýarlaýar, halkara kada ýerine ýetirmek bilen baglanyşykly maslahat berýär. Halkara ulag gurama döretmäge XIX asyryň ahyrynda girişilýär. Häzirki gün olar örän işjeň ýagdaýda kämilleşdi. Häzirki wagtda halkara ulag guramanyň uly ýaýrowa eýe bolan ulgamy işleýär. Guramaçylyk görnüşine baglylykda hökümetara we hökümete degişli bolmadyk ulag guramalar hereket edýär. Hökümetara ulag guramanyň esasy wezipesi halkara ulag gatnaşyk ugurlary taýýarlanmak, olary kämilleşdirmek, şeýle hem, halkara ylalaşyklaryň talabalaýyk ýerine ýetirmek üpjün etmek bilen baglanyşykly. IMKO, IMO, IKAO, Halkara demir ýol gatnawlaryň Merkezi Býurosy hökümetara ulag guramalardyr. Hökümete degişli bolmadyk ulag guramanyň wezipesi – esasan, halkara ulag hyzmaty bazarda ulag işiň guramaçylyk, şeýle hem, tehniki hukuk tarapyny seljermekden ybaratdyr. Hökümete degişli bolmadyk ulag guramalar deňiz ulagda – BIMKO, Garaşsyz gämi eýeleriň Halkara Birleşigi (INTERTANKO); demir ýol ulagda – Barndaky Demir ýol ulaglary Halkara Komiteti; awtomobil ulagda – IRU, howa ulagda – IATA hasaplanýar. Dürli ulag görnüşi öz içine alýan halkara guramalar düzümindäki ulag görnüşiň sany boýunça tapawutlanýar. 

16.3. Dolandyryşyň dispetçer ulgamy

     	Dolandyryşyň dispetçer ulgamy gije-gündiziň dowamynda ulag serişdä hem-de hereket edýän düzüme menzile gelenden ugradylýança merkezleşdirilen işjeň ýolbaşçylyk etmekdir. Dispetçer dolandyryş «dispatch» iňlis sözünden gelip çykyp, “ugratmagy, çaltlygy, gyssanmaçlygy”, ýagny, çalt ugratmagy aňladýar.
     	Dolandyryşyň dispetçer ulgamynyň esasy maksady gämä, wagona, awtoulaga we geçirilip ýüklenýän ýüke çalt, guramaçylykly hyzmat etmekde menziliň zähmet we tehniki serişdelerini netijeli ulanmak bilen baglanyşyklydyr. Dolandyryşyň dispetçer ulgamy şu aşakdakylary üpjün edýär:
· ulag menzilde ýüki geçirip ýüklemek boýunça aýlyk, möwsümleýin we ýyllyk meýilnamalaryň ýerine ýetirilişini;
· ulag menzilde göz öňünde tutulan iş görkezijileri;
· gämä, wagona, awtoulaga we hereket edýän düzüme geçirip ýüklemäge yzygider gözegçiligi;
· ulag menzili boýunça ýüküň hereketine gözegçiligi;
· ulag menziliň zähmet we tehniki serişdelerini ýüki geçirip ýüklemekde netijeli ulanmagy;
· ulag menzil bilen daşaýjynyň hem-de müşderiniň arasynda ulag işi ylalaşmak.
     	Dolandyryşyň dispetçer ulgamy öz işini çaklamagyň, meýilleşdirmegiň, guramagyň, hasaba almagyň, düzgünleşdirmegiň, barlagyň, derňewiň esasynda amala aşyrýar.  Dolandyryşyň bu ulgamynda tehniki-ykdysady görkeziji, işiň sazlaşygy, önümçilik kuwwaty doly ulanmak göz öňünde tutulýar.  Dolandyryşyň dispetçer ulgamy awtomatlaşdyrylan dolandyryşyň has geljegi bolan usuly hasaplanýar. Häzirki wagtda senagatda we energetikada, ulagda, dürli döwlet gurluşynda awtomatlaşdyrylan ulgamlar dispetçer dolandyryş ýörelge esasynda guralýar. Dünýä ýurtlarynda soňky 20-25 ýylyň içinde netijeliligi, ygtybarlygy ýokary bolan dispetçer dolandyryş ulgam döretmäge gyzyklanma artdy. Ol, bir tarapdan, awtomatlaşdyrylan ulgamyň mümkinçiligini, onuň ulanylýan ýerini giňeldýän hasaplaýjy tehnikanyň, programma üpjünçiligiň we telekommunikasiýanyň ösüşi bilen baglanyşyklydyr. Başga tarapdan, maglumat tehnologiýanyň ösüşi, awtomatlaşdyryş derejäniň ýokarlanmagy, adam bilen enjamyň arasynda işleriň täzeden paýlanmagy netijesinde kynçylygyň ýüze çykmagyna getirdi. Howa ulagda, gury ýer we suw ulagda bolýan heläkçilikleriň, hadysalaryň derňewi ХХ asyryň 60-njy ýyllarynda 20% adam ýalňyşy netijesinde (80% tehnologik näsazlyk, bozulma esasynda) elhenç ýagdaýa getiren bolsa, ХХ asyryň 60-njy ýyllarynda tehnologiýanyň hemişe kämilleşýändigine, elektron enjamyň we maşynyň ygtybarlygynyň ýokarlanýandygyna garamazdan adam faktoryň paýy 80% çenli artdy. Netijeli we ygtybarly dolandyryşyň dispetçer ulgamy gurmak boýunça alnyp barylan işler täze çemeleşme ulanmagyň zerurlygyny görkezýär. Şeýle ulgam işlenip düzülende üns ilkinji nobatda operator-adama (dispetçere) gönükmeli we onuň wezipesinden ugur alynmaly. Aralykdan dolandyrmagyň iki görnüşi tapawutlanýar: awtomatik dolandyrmak we ulgam operatory tarapyndan dolandyrmak. Merkezi dispetçer nokady desgalaryň howpsuz, ygtybarly işlemegi üçin zerur bolan maglumat ýygnaýan, ony işleýän we geçirýän programma-enjam toplum bolup durýar. Ol şu aşakdaky ýagdaýlar üçin niýetlenendir:
1. heläkçiligiň ýa-da näsazlygyň öňüni almak hem-de aralykdan näsazlygyň sebäbini ýüze çykarmak;
2. işjeň çözgüt käbul etmäge kömek etmek;
3. heläkçilikli ýagdaýda adam faktoryň täsirini aşaky derejä ýetirmek;
4. energiýa serişdeleriň ulanylyşyny hasaba almak.


©Özüňi barlamak üçin soraglar
1. Ulag-üstaşyr geçelgäniň nähili ähmiýeti bar?
2. Ulag geçelge diýip nämä düşünilýär?
3. Ulag-üstaşyr geçelge diýip nämä aýdylýär?
4. Üstaşyr daşama diýip nämä düşünýärsiňiz?
5. Üstaşyr daşamada nähili meseleler ýüze çykýar?
6. Tranzit daşamanyň elektron ulgamynyň nähili ähmiýeti bar?
7. Dispetçer ýolbaşçylygyň wezipesini düşündiriň.
8. Dolandyryşyň dispetçer ulgamynda işler nähili guralýar?





17. ULAG TERMINALY 


17.1. Ulag terminaly
     
     	Ulag çatrygy ulag toruň ýokary derejesidir. Eger ulag çatrygy bir ulag tora degişli bolsa unimodal ulag çatrygy, eger-de dürli ulag görnüşiň ýollaryny özara baglanyşdyrýan bolsa multimodal ulag çatrygy diýlip atlandyrylýar. Ol üstaşyr, ýerli we şäherara ugurda bilelikde ýük hem-de ýolagçy gatnadýan birnäçe ulag görnüşe degişli bolan ýol çatrykda ulag gurluşlaryň jemlenmesidir. Iri ulag çatryk hemişe iri şäheriň esasynda emele gelýär. Sebäbi iri şäherler söwdany özüne çekýär, senagaty ösdürmek amatly bolýar. Iri ulag çatrykdaky ulag terminal bolsa köp iş ýer hödürleýär. Örän köp şäherler gury ýer we suw ýollaryň kesişýän ýerinde döräpdir. Ilkinji nobatda olar port şäherlerdir. Beýik Britaniýada Londan şäheri, Fransiýada Marsel, Pariž, Germaniýada Maýn boýundaky Frankfurt, Gamburg, Bremen, Ispaniýada Bilbao, Barselona, Italiýada Wenesiýa, Milan, Niderlendlarda Ranştadt diýlip atlandyrylýan Potterdam, Amsterdam, Utreht, Leýden, Gaaga şäherleri, Şwesiýada Stokgolm, ABŞ-da Nýu-Ýork, Sietl, Çikago, Los-Anželes, San-Fransisko, Awstraliýada Sidneý, Ýaponiýada Tokio, Hytaýda Şanhaý, Singapur şäherleri oňa mysal bolup biler. Irlandiýanyň Şennon şäheri esasan aeroportyň hasabyna ýaşaýar. Käbir şäherler bolsa diňe ýolagçy ulag çatryk wezipäni ýerine ýetirýär. Ulag ulgamda ýerine ýetirýän wezipesine baglylykda ulag çatrygy portal (girelge) hem-de hab görnüşli bolup bilýär. Portal ulag ulgamy bilen ýük akymyň döreýän ýa-da gelip gowuşýan sebitleriň arasynda gatnaşygy üpjün edýän çatrykdyr. Portal amatly ulag-geografik ýagdaý bolan ýerde ýerleşýär. Gorag akwatoriýasy bolan çuň port, esasy ulag magistrallaryň kesişýän ýeri, iri derýa aýagy ýa-da onuň guýýan ýeri portal emele gelýän ýerdir. Ol ymtylyşy bolan ykdysady sebitler bilen berk baglanyşykly bolýar. Portal şol bir wagtda ýük akymyň döreýän, gelýän hem-de ýüküň geçirip ýüklenýän nokady bolup hyzmat edýär. Hab esasan ýüküň geçirip ýüklenýän ulag çatrygydyr. Habyň ýerleşişini ulag toruň çyzgysy we ýük akymyň häsiýeti kesgitleýär. Habyň ýakyn ýerleşen ykdysady sebitler bilen baglanyşygy gowşak ýa-da düýbünden bolman hem biler. 
     	Ulag terminaly dürli ulag hyzmata ýol açýan ulag toruň bir ýere jemlenen desgalar toplumydyr. Terminal ulag çatrykda we ulag toruň aralyk nokadynda ýerleşýär. Iri ulag torda dürli ýa-da meňzeş tehnologik maksatly köpsanly terminal bolup biler. Meňzeş tehnologik maksatly terminallar özara bäsdeşlikde bolýar. Häzirkizaman daşama zynjyrda ulag terminalyň üstünden ýüküň agramly bölegi geçýär. Terminalyň üstünden guralýan we amala aşyrylýan ýük daşama terminal daşama diýlip atlandyrylýar. Terminal daşamada ulag-ýollama gurama guramaçy bolup çykyş edýär. Olar köptaraply we ýörite terminallaryň ýa-da terminal toplumyň hyzmatyndan peýdalanýar. Ýük terminaly dürli tapgyrly ýüki kabul etmegi, ýükläp düşürmegi, saklamagy, saýlap seçmegi, ýüki gaýtadan işlemegi, şeýle hem, ýük eýesine söwda-maglumat hyzmaty öz içine alýan logistik işleri ýerine ýetirmäge niýetlenen özara baglanyşykly gurluşlaryň we tehniki enjamlaryň toplumy bolup durýar. Köptaraply terminal distribýusion merkezi bolan ammar toplumy özünde jemleýär. Soňky wagtda iri terminalda ýüki uzak wagtlap saklamak hem-de ýüki gümrük taýdan gaýtadan işlemek (terminaly ýükden “arassalamak”) amala aşyrylýar. Ýörite terminal ýüküň kesgitli görnüşi üçin ulag-logistiki hyzmat işi amala aşyrýar. Ýük terminalyň ýöriteleşmegi müşderiniň daşama bolan talabyny gowy hasaba almaga we ýüki gaýtadan işlemäge mümkinçilik berýär. Ulag terminalda şu daşama işler amal edilýär:
   - ýük ulaldylmagy ýa-da böleklenmegi;
   - ýüküň wagtlaýyn saklanmagy;
   - ýüki dürli ulag serişdäniň (görnüşiň) arasynda geçirip ýüklemek.  
Ulag terminaly ilkibaşda suw hem-de demir ýol ulagynda emele geldi. Bu ulag görnüşler ýüki sarp edijä ýetirmekde aralyk geçirip ýüklemä mätäçdir. Şoňa görä portda, demir ýol menzilde ýörite enjamlaşdyrylan meýdança, ammar gurulýar. Onda şu işler amala aşyrylýar:
· ýüki daşamak üçin kabul etmek;
· ýüki saklamak işi;
· ýüki topara bölmek;
· ýüki kabul edijä bermek;
· ýük paýlamagy amala aşyrýan awtomobil ýüklemek ýa-da düşürmek.
     	Soňky wagtda uçarda ýük daşamagyň artmagy bilen baglanyşykly aeroportda hem ýük terminaly gurulýar. Awtomobil ýük göterijiligiň artmagy bolsa ýüki kiçi topara bölýän ýük awtoterminalyň döredilmegini talap edýär. Häzirki wagtda ýük terninaly logistikada wajyp rol oýnaýan köpugurly logistika merkeze öwrüldi. 
     	Garyşyk daşamanyň ösüşi intermodal terminalyň ýüze çykmagyna getirdi. Ol dürli ulag ýollaryň belli bir ýerde kesişmegini üpjün edip, ulag görnüşi we daşama ugry bazaryň islegine görä üýtgetmäge mümkinçilik berýär. Ulag terminalyň hyzmatyndan peýdalanýanlar diňe bir ýük ugradyjy ýa-da ýüki kabul ediji däldir. Ulag operatory, ekspeditor üçin hem terminal hyzmatdan peýdalanmaga giň mümkinçilik döredi. Ulag terminalda daşama işe gatnaşýan dürli ulag kärhana hyzmatyndan peýdalanmaga ýol açylýar. Ulag kärhana ulag serişdäni ýükleme we düşürme, ýüki toparlamak we gysga wagtlaýyn saklamak, ulag abatlamak işi amala aşyrýar. Şu wagta çenli ulag terminala ulag ulgamyň netijeliligini ýokarlandyrmaga hyzmat edýän ulag-tehnologik desga hökmünde garalýardy. Ulag terminal mümkinçilige, onuň daşama ähmiýetine haryt hereketi daşama zynjyrda çaltlandyryjy diýip düşünip, häzirki zaman garaýyş düýpgöter üýtgedi. Terminal sebit haryt bazara aralaşmak üçin girelge bolmak bilen, müşderä köpgörnüşli logistik hyzmaty hödürleýär. Özara baglanyşykly ösen intermodal terminal tory durnukly daşama zynjyryň, dolandyrylýan haryt ätiýaçlygyň emele gelmegini üpjün edýär. Ol haryt akymy özüne çekýän özboluşly ulgamdyr. Ösen ykdysady zonada, ulag çatrykda ýerleşen ulag terminaly logistiki merkeziň düzümindäki ammar, ekspeditor, gümrük telekeçiligi bilen bilelikde bir bütewiligi emele getirýär.    


17.2. Halkara ulag-terminal ulgamy

Ýolda ýük daşamagyň halkara ulgamynyň halkara haryt dolanyşykda uly ähmiýeti bar. Islendik üstaşyr ulgamyň üstünlikli işlemeginde halkara üstaşyr ýük daşama gatnaşýanlaryň ählisiniň, gümrük gullugyň onuň hyzmatyndan ýeňil peýdalanyp bilmegi zerur şert bolup durýar. Halkara awtomobil daşamada üstaşyr ýurduň gümrük gullugy daşalýan ýüke milli kanuna laýyklykda talap bildirýär. Ol talaplar biri-birinden tapawutlanyp biler, şeýle hem bolsa, araçäkden geçilende ýüki we ulag serişdäni gözden geçirmek, gümrük töleg elmydama hökman göz öňünde tutulýar. Her bir üstaşyr ýurtda ulanylýan bu çäre daşaýjynyň çykdaýjysynyň artmagyna, ulag serişdäniň saklanmagyna we işsiz durmagyna eltýär. Ýolda ýük daşamagyň halkara ulgamy ýük daşaýjynyň gabat gelýän kynçylygyny azaltmagy göz öňünde tutup, gümrük gullugyň ygtyýaryna ýüki barlamagyň däp bolan milli düzgüniň ýerine ýüke gözegçilik etmegiň halkara ulgamyny hödürleýär. Bu ulgam gümrük gullugy üçin köp artykmaçlyga eýedir. Ol daşalýan ýüke milli kanun tarapyndan bildirilýän talaplary kemeltmäge mümkinçilik berýär. Ýüke gözegçilik etmegiň halkara ulgamy üstaşyr ýurtda zähmeti köp talap edýän hem-de gymmata düşýän ýüküň fiziki barlagyny aradan aýryp, ýerine möhüre, plomba, ýük bölümiň ýa-da konteýneriň daşky ýagdaýyna gözegçilik etmegi girizýär. Milli kepillendirmä hem-de milli resminama alyp barmaga zerurlyk aradan aýrylýar. Bir üstaşyr resminama esasynda halkara üstaşyr iş alyp barmak göz öňünde tutulýar. Ýolda ýük daşamagyň halkara ulgamynda ýük milli araçägi gümrük gullugyň az gatyşmagy bilen kesip geçýär. Bu ulgam ýüküň ýol ugrundaky hereketinde duşýan däp bolan kynçylygy aradan aýryp, halkara söwdanyň ösüşine itergi berýär. Ol ýoldaky ulag gijikmegi azaltmagyň hasabyna ulag çykdaýjyny has kemeldýär. Ýolda ýük daşamagyň halkara ulgam tertip 5 sany esasy düzüjä esaslanýar:
1. ýük hökman howpsuz ulag serişde bilen ýa-da konteýnerde daşalmaly;
2. gümrük ýygym, töleg hökman halkara kepillendirme bilen üpjün edilmeli;
3. ýük üstaşyr ýurtlar tarapyndan ykrar edilen resminama esasynda daşalmaly; resninama ýük ugradýan ýurtda resmileşdirilip, ýüke gözegçilik resminama hökmünde ýük ugradýan, üstaşyr we eltilmeli ýurtlarda hereket edýär.
4. ýük ugradýan ýurtda ykrar edilen gümrük gözegçilik çäre üstaşyr we ýük eltilmeli ýurtda hem hökman ykrar edilmeli;
5. milli gullugyň Ýolda ýük daşamagyň halkara ulgamynyň işine gatyşmagy ygtyýary bolan milli guramalaryň gözegçiliginde bolmaly.
Ýolda ýük daşamagyň halkara ulgamy diňe awtomobil ýoly däl-de, başga ulag görnüş gatnaşýan garyşyk üstaşyr daşamany (meselem, demir ýol, derýa, hatda deňiz ýoly) hem öz içine alýar. Ýüküň iň bolmanda az bölegini awtomobil ýolda daşamak şert bolup durýar. Ýolda ýük daşamagyň halkara ulgamyna 2003-nji ýylda girizilen «elektron kitap» ähli üstaşyr daşama gatnaşyjylaryň arasynda maglumat alyşmagy üpjün edýär. Ol «Ýolda ýük daşamagyň halkara ulgamynyň halkara elekton ulgamy» diýlip atlandyrylyp başlandy.
     	Halkara söwdany ösdürmekde halkara ulag-terminal ulgamyň ähmiýeti örän ulydyr. Bu ulgam ýük saýlama işi amal edýän hem-de ulag bilen gatnaşykda bolan terminal toruň distribýusion merkezlerinden durýar. Halkara ulag-terminal ulgamy dünýäniň dürli sebitini öz içine alýan giň territoriýa hyzmat edýär. Oňa iri ýük emele getiriji merkeziň, aeroportyň, portyň, menziliň ýük terminallary esas bolup hyzmat edýär. Bu ulgam Ýer şarynyň islendik nokadyna ýük eltmäge mümkinçilik berýär. Häzirki wagtda halkara ulag-terminal ulgamy dünýäniň şu 7 sebitine hyzmat edýär:
1. Ýewropa we Afrika;
2. Demirgazyk Amerika;
3. Latyn Amerikasy;
4. Ýakyn Gündogar;
5. Günorta-Gündogar Aziýa;
6. Uzak Gündogar;
7. Awstraliýa.
     	Sebit terminal tory global ulag-terminal ulgamyň düzüm bölegidir. Sebit terminal tory özüne ýerli terminal bölümçeleri we ýük kabul ediş nokatlary birleşdirip, ýüki “gapa” çenli eltýär. Her bir sebitde esasy çatryk - distribýusion merkez (hab – «hubs») ýerleşýär. Häzirki wagtda 30 töweregi distribýusion merkez bolup, bütin dünýä boýunça ýaýrandyr. Ýewropa we Afrika sebitde 10 golaý (Brýussel, Amsterdam, Londan, Pariž, Maýn boýundaky Frankfurt), Demirgazyk Amerikada (Nýu-Ýork, San-Fransisko, Los-Anželes we beýl.) we Latyn Amerikada birnäçe, Günorta-Gündogar Aziýada (Singapur), Awstraliýada (Sidneý) distribýusion merkez - hab emele geldi. Distribýusion merkeziň 4 derejesi tapawutlanýar:
1. ýol haby (4-nji dereje) - iri aeroportda, portda, menzilde; 
2. destribýusion merkeze eltme, ýagny, onuň töwereginde (3-nji dereje); 
3. distribýusion merkeziň içinde (2-nji dereje); 
4. ýük kabul ediş nokady (1-nji dereje). 
     Her bir destribýusion merkeziň 3-nji derejesi 2-nji derejeli sebit tory emele getirýär. Içerki terminalyň (2-nji derejeli destribýusion merkez) wezipesi halkara ýük daşama üçin ýük akymy toparlamak we ugrukdyrmak, hem-de, tersine, gelýän ýük akymy içerki tor boýunça paýlamak bolup durýar. 
     	Köptaraply hem-de ýöriteleşdirilen terminal tapawutlanýar. Köptaraply terminal ammar toplumy, destribýusion merkezi özüne birleşdirýär. Onuň esasy wezipesi:
· ulag-logistik hyzmat bazary öwrenmek;
· müşderi bilen şertnama baglaşmak, sargyt kabul etmek hem-de üstünde işlemek;
· ýük toplamak we paýlamak;
· gysga wagtlaýyn ýük saklamak;
· ýüki gaýtadan işlemek (saýlama, irileme, gaplama, toparlama);
· maglumat-kompýuter goldaw.
     	Ýöriteleşdirilen terminal ulag-logistik hyzmatyň ýa-da ýüküň belli bir görnüşi bilen baglanyşykly işi amala aşyrýar. Ýük terminalyň ýöriteleşenligi müşderiniň ýüki daşamaga, saklamaga we gaýtadan işlemäge bolan talabyny has içgin hasaba almaga mümkinçilik berýär. 


17.3. Daşamada terminal tehnologiýa

     	Tehniki esas hem-de tehnologiýa, dolandyryş usullar hem-de terminal-ulag işiň ykdysadyýeti biri-birinden düýpli tapawutlanýar. Ol tapawutlar ulag ulgamlary meýileşdirmekdäki ilkibaşky işleriň diňe bir bölünmegini däl-de, ýük daşamaga ýöriteleşýän ulag pudagyň, degişlilikde, terminal taýdan hyzmat etmegi hem, tapawutlandyrmagy kesgitleýär. Meselem, deňiz ulagda gämiçilik telekeçiligi we port önümçiligi göräýmäge özara baglanyşykly bolsa-da, ýeterlik derejede biri-birinden özbaşdakdyr. Intermodal daşamada terminal dürli ulag görnüşi baglanyşdyryjy wezipäni ýerine ýetirýär. Deňiz portuň terminaly diňe bir deňiz ulagy bilen däl-de, demir ýol, awtomobil, käbir ýagdaýda, içerki suw ulagy bilen hem özara täsirde bolýar. Terminal işler ulag serişdäniň başlangyç, ahyrky we aralyk nokatlardaky hereketinde amala aşyrylýar. Ol ýük, ulag birlik, hereket edýän düzüm taýýarlamagy, resminama resmileşdirmegi, ýük ýüklemegi we düşürmegi öz içine alýar. Bu işler daşama ugurdaş ýa-da ol tamamlanandan soň ýerine ýetirilýär. 
     	Terminal daşamanyň tehnologik prosesi üç esasy döwürden durýar: terminala ýük getirmek we ondan äkitmek; terminalda ýüki gaýtadan işlemek; terminalara ýük daşamak. Ýük daşamakda terminal tehnologiýa iki ýükläp geçiriji işi öz içine alýar. Onda ýük eltme prosesi şu amallary göz öňünde tutýar:
· ýüki ugradyjydan terminala eltmek;
· ugradyjy terminaldaky işler (ýüki toparlamak, daşama ugry boýunça bölmek,    paketlemek, wagtlaýyn saklamak, gaplamak);
· terminalara ýük daşamak;
· eltilmeli terminaldaky işler;
· ýüki müşderä eltip bermek. 
     	Ulag ulgamda ýük daşamakdaky haýal-ýagallyk, artyk ýükläp-düşürme iş garaşylmaýan netije berip biler. Ol goşmaça çykdaýja, täzeden resminama resmileşdirmäge, haryda zeper ýetmek töwekgelçiligiň ýüze çykmagyna getirýär. Terminal tehnologiýanyň dogry ýola goýulmagy daşaýja we ýük eýesine köp peýda getirýär. Ulag-terminal ulgamda ugur boýunça ýük tapgyryň ulaldylmagy tygşytlylygyň ýokarlanmagyna ýardam edýär. Terminal gije-gündiz tertipde işlese has hem bähbitlidir. Şonda diňe bir ulagyň artyk durmasy aradan aýrylman, tertip boýunça bökdençsiz terminalara ýük daşama amala aşyrmaga mümkinçilik berýär. Bu müşderini ulag-terminal ulgamyň hyzmatyndan giňden peýdalanmaga çekýär. Iri ýük iberiji terminaly ýük paýlaýjy merkez hökmünde ulanyp bolýar. Ulag terminaly ýüki uzak wagtlap saklamaga niýetlenen däldir. Häzirki zaman daşama zynjyrda ol ammar bilen birleşdirilip, operator tarapyndan dolandyrylýar. Şeýlelikde, ulag terminaly ýük paýlaýjy ulgama degişli bolýar.
     	Ulag-terminal ulgamda «ätleme-aýyrma» tehnologiýa ulanmak gowy netije berýär. Ol deňiz konteýner terminalda, howa ulag ýük terminalda, demir ýol intermodal daşamada ulanylýar. «Ätleme-aýyrma» tehnologiýa ugradylýan nokatdan eltilmeli nokada çenli ýüki habyň üsti bilen eltmegi göz öňünde tutýar. Hablaryň arasynda ýük mümkin bolan iň ýokary ýük göterijilikli ulag serişde (konteýner daşaýan gämi, iki gatly konteýner otly) bilen daşalýar. Hab hökmünde ulanylýan terminal müşderä göni hyzmat hem edýär, emma, onuň wezipesi geçirip ýükleme işidir. Oňa Italiýanyň günortasyndaky Ýewropa konteýner haby bolan Joýa Taura porty mysal bolup biler. Dünýa umman konteýner ugry bilen Gara we Orta Ýer deňiz ugry bir ýerde, ýagny, Joýa Taura portunda kesişýär. Demir ýol ulagy Joýa Taura porty Italiýanyň iri şäherleri, Ýewropa ýurtlary bilen baglanyşdyrýar. Konteýner kabul etmegiň ýyllyk göwrümi  Joýa Taura portunda 2,7 mln TEU (2013ý) barabardyr. Onuň 82% deňiz ugurlaryň arasynda, 8% bolsa deňiz ulagy bilen demir ýol ulagyň arasynda geçirip ýüklemä degişlidir. Bu terminal arassa hab bolup hyzmat edýär. 2007-nji ýyla çenli Joýa Taura porty geçirip ýükleme göwrümi boýunça Orta Ýer deňzinde iň iri konteýner habydy. Häzirki wagtda geçirip ýükleme iş göwrümi boýunça Algesiras (Ispaniýa), Port-Said (Müsür), Tanžer (Morokko) portlary Joýa Taura portyndan öňe geçdi. Port infrastruktura uly maýa goýum goýulmagy olaryň gysga wagtda çalt ösmegine ýardam etdi. Portda sähelçe baha aşaklatmak bilen müşderiniň bäsdeşlik edýän port hyzmatdan boýun gaçyryp, özüňe gelmegini gazanyp bolýar.
   

©Özüňi barlamak üçin soraglar
1. Ulag çatrygy diýip nämä düşünilýär?
2. Ulag çatrygyň ähmiýetini düşündiriň.
3. Ulag terminalda nähili işler amal edilýär?
4. Terminal daşamanyň nähili ähmiýeti bar?
5. Ýolda ýük daşamagyň halkara ulgamy ýük daşamakda nähili rol oýnaýar?
6. Halkara ulag terminal ulgamyny näme emele getirýär?
7. Halkara ulag terminal ulgamy dünýäniň haýsy sebitlerine hyzmat edýär?
8. Daşamada terminal tehnologiýa nähili ulanylýar?

18.  LOGISTIKA MERKEZI 


18.1. Logistika merkezi
   
     	Logistika XXI asyryň başyna maddy akymy netijeli dolandyrmagy öwrenýän ylym hökmünde haryt hereketi kämilleşdirmekde we guramakde has giň ulanyşa eýe boldy. Ol adam zähmeti siňdirilýän dürli ugurda talap edilýär. XXI asyrda logistiki bilim dünýäniň ylym-bilim pudagynda görnükli orun alar. Ol köpsanly hünärlerde, şol sanda ulag ugrunda hem, hökmany öwrenilmeli ylma öwrüler. Logistika – maddy akymyň, oňa ugurdaş maglumat we maliýe akymlaryň ilkinji çeşmeden ahyrky sarp edijä çenli giňişlikde we wagt boýunça hereketini meýilnamalaşdyrmak, guramak, dolandyrmak we gözegçilik etmek baradaky ylymdyr. 
   	“Logistika” düşünjesi grek sözi bolup, “pikirlenme, bähbit, maksada okgunlyk” manylary berýär. Rimlilerde logistika sözi “harygy paýlamak” manysynda ulanylypdyr. XX asyryň 60 ýyllarynda marketing taglymatdan maddy serişde üpjünçiligiň käbir düzüjisi bölünip aýrylýar. Önümçilikde ýük saklamagyň, daşamagyň ähmiýeti gitdigiçe artýar. Bu ýük akymy dolandyrmak bilen baglanyşykly täze ylmyň - logistika ylmynyň ýüze çykmagyna sebäp boldy. Logistika – çig malyň, materialyň, taýýar we ýarym taýýar önümiň öndürilýän ýerinden sarp edilýän ýere çenli hereketinde ýüze çykýan maddy we maglumat akym bilen baglanyşykly adamzat iş sferasy bolup durýar. Logistika şu ýagdaýlary öwrenýär:
· çig maly, materialy we önüm öndürmegi;
· olary saklamagy we satmagy;
· önüm öndürýän kärhanany we daşama prosesi;
· önümi sarp edijä çenli eltmegi we paýlamagy.
     	Ulag logistika maddy akymy emele getirýän ýüküň ondan oňa geçirilişi bilen baglanyşykly meseleleri öwrenýär:
· daşama prosesi;
· ýükleme-düşürme işi;
· ulag terminalda we ulag-logistik merkezde ýüki geçirip ýüklemegi;
· ammar işi dolandyrmagy;
· ýük gaplamagy we daşama prosese taýýarlamagy;
· ätiýaçlygy dolandyrmagy.
     	Ulag logistikanyň çäginde adamzat işiň ähli tarapy – önümçilik, söwda, ylmy-barlag, gurluşyk, ýük hem-de ýolagçy gatnatmak öwrenilýär. Bu ulgamda köp sanly ulag we logistiki firma hereket edýär. Olar ýük hem-de ýolagçy (howa, awtomobil, suw, demir ýol, intermodal ugurda) gatnadýar, terminal hyzmaty (aeroportda, portda, menzilde) edýär, daşama guramakda, müşderä ulag taýdan hyzmat etmekde araçyllyk işi amala aşyrýar. Ýük daşamakda zerur bolan ulag gurluşlaryň kesgitli ugurda utgaşmasyndan logistiki ulgam, ulag desgalaryň kesgitli ýerde (iri senagat merkezde, ulag çatrykda, aeroportda, portda, menzilde) jemlenmegi esasynda logistika merkezi döreýär. Ýük akymy dolandyrmakda olaryň ähmiýeti örän ulydyr. Logistika merkeziň döremegine deňiz ulagy hem-de multimodal daşama bilen baglanyşykly guramalar uly gyzyklanma bildirýär. Olar logistika merkeziň dürli görnüşli hyzmatyna mätäçdir. Logistika merkeziň iki görnüşi tapawutlanýar:
1. sebit logistika merkezi (multimodal ýük terminaly). Ol iri, gowy enjamlaşdyrylan kärhana bolup, dürli görnüşli hyzmat hödürleýän köpsanly bölümden durýar.  Sebit logistika merkezi kompaniýa mälim etmesi esasynda köpçülikleýin ýüki gaýtadan işlemäge ýöriteleşýär.
2. kompaniýa logistika merkezi. Ol kärhananyň edýän işine we ululygyna baglydyr. 
     	Logistiki merkez şu esasy bölümlerden durýar:
1. ýük düşürme, ýükleme, toparlama gurluşlar bilen enjamlaşdyrylan iri ammar hojalygy;
2. açyk konteýner meýdança;
3. demir ýol menzili;
4. deňiz ýa-da derýa porty;
5. garaşylýan meýdança;
6. konteýner ýükläp düşürmäge hyzmat edýän awto we elektroýükleýji park;
7. gäminiň ýüküni düşürip ýükleýji kran parky;
8. administratiw-dolandyryş desga toplumy;
9. aragatnaşyk gullugy;
10.  howpsuzlyk gullugy.
     	Logistika merkeziň özeni bolup maglumat-derňew merkezi hyzmat edýär. Ol logistika merkezde aýlanýan ähli maglumat, maliýe we maddy akymy dolandyrýar. Senagatyň ösüşi sarp edijä haryt ýetirmegi çaltlandyrmagy talap edýär. Önüm öndürijini sarp ediji bilen birleşdirýän ýük akymy bir gurama tarapyndan meýilleşdirilse hem-de dolandyrylsa amatlydyr. Daşama prosesde önüm öndüriji, araçy (diler), ýük ugradyjy, daşaýjy tapawutlanýar. Halkara ulag-logistiki ulgamyň esasy meselesi şular bilen baglanyşyklydyr:
· önümçilik bilen sarp edijiniň arasynda iş düzgüni, ulag serişde ýükleme tertibi ylalaşmak;
· araçäk we gümrük işi kämilleşdirmek;
· ýüki saklamak, gaýtadan işlemek we paýlamak.


18.2. Logistika merkeziň wezipesi we onda işiň guralyşy

     	Kärhanalaryň arasynda netijeli gatnaşygyň döremeginde, haryt hereketinde çykdaýjyny we wagty azaltmakda, netijede, harydyň bahasynyň arzan bolmagynda logistika merkez uly rol oýnaýar. Häzirkizaman bazar ykdysadyýetinde haryt hereketiň üç gurşawy bar: haryt önümçilik gurşawy, haryt we hyzmat aýlanyşyk gurşawy, haryt we hyzmat sarp ediş gurşawy. Olar özara gatnaşykdadyr. Haryt önümçilik gurşaw öz ösüş derejesine baglylykda çylşyrymlaşýar. Sebäbi önüm öndürmäge gitdigiçe dünýäniň dürli ýurdunda ýerleşen kärhana gatnaşýar. Haryt we hyzmat sarp ediş gurşaw hem öz gezeginde dürli görnüşlidir. Indi bu gurşawda müşderiniň şahsy isleg-talaby hem hasaba alnyp başlandy. Şeýle şertde haryt we hyzmat sarp ediş gurşawda hereket edýän, ýagny, önümçilik hem-de sarp ediş gurşawyň arasynda araçy-kärhana durmuşy zerurlyk ýüze çykýar. Bu kärhana lomaý we bölek-satuw, ulag-ýollama, ulag, aragatnaşyk, ammar, gap, maliýe, maglumat, marketing, ätiýaçlandyryş we beýleki guramalara wekilçilik etmek bilen haryt bazar infrastrukturany emele getirýär. Şeýlelikde, logistik bilim we usul giňden umumy ykdysady, inženerçilik we durmuş ulanyşa eýe bolýar.
Logistikada logistiki akym esasy öwrenilýän we dolandyrylýan iş ýerdir. Logistiki akymy özara baglanyşykly maddy, maliýe, hyzmat we maglumat akymlar emele getirýär. Olaryň içinde maddy akym esasy bolup, beýleki akymlar oňa hyzmat etmek bilen özara baglanyşykda saklanýar. Maddy akym önümçilik kärhana getirilýän we içerki tehnologik gaýtadan işlenýän çig mal, material, ýarym taýýar önümleriň hem-de kem-kemden taýýar önüme öwrülip, sarp edijä ýetirmek prosesinde emele gelýän akymdyr. Ulag serişde bilen amala aşyrylýän maddy akym ýük akymy emele getirýär. Maglumat, hyzmat we maliýe akymlar maddy akym bilen deňeşdirilende ikinji derejelidir. Sebäbi olar maddy akyma hyzmat edýär. Logistiki taýdan maddy, hyzmat we maliýe akymy netijeli dolandyrmak maglumat akyma garaşly bolup durýar. 

5-nji şekil. Logistiki ulgamda akymlaryň
 özara baglanyşygy.

     	Daşama prosese gatnaşýanlaryň özara gatnaşygy hem maglumat alyşmaga esaslanýar. Maglumat akym her bir daşama prosese gatnaşýan bilen aýratynlykda alnyp barylýar. Şeýle edilende daşama prosese gatnaşyjynyň logistika merkezdäki edýän işini derňemek ýeňil bolýar. Logistikada çykdajy 1% azaldylsa ýük ýerlemegi 10% artdyrmaga täsir edýär. Bu logistiki hyzmaty merkezleşdirmek pikiriň dogrudygyny görkezýär. Önümçilik kärhana diňe önüm öndürýär, söwda kärhana bolsa harydy ýerleýär. Öndürijiden sarp edijä ýüki az çykdajy bilen gysga wagtda eltmek logistika merkez arkaly gazanylýar. Iri kärhana logistiki merkeziň hyzmatyndan peýdalanmak bilen özündäki ýerleme, üpjün etme, daşama ýaly bölümleri ýok edip biler. Logistika merkeziň hyzmatyndan peýdalanmak kärhana üçin bähbitlidir. Logistika merkez islendik önüm öndürýän kärhanany harydy sarp edijä ýetirmek aladadan dyndyrýar. Bu ýük daşamagy amala aşyrýan ulag kärhanasy üçin hem amatlydyr. Logistiki hyzmata deňiz ulagy hem-de multimodal ýük daşama has köp isleg bildirýär.
     	Logistiki ulgamdaky ýük akym logistika merkezde merkezleşdirilýär. Hyzmatyň logistika merkezde merkezleşdirilmegi ýük daşama hem-de söwda guramalara harajat azaltmaga mümkinçilik berýär. Finlýandiýada howa ulagda 4 sany, deňiz ulagda 16 sany, awtomobil ulagda 18 sany, demir ýol ulagda 3 sany ýük daşama amala aşyrýan logistiki firma, 7 sany umumy logistiki hyzmat hödürläýän firma hereket edýär. 

18.3. Logistik nukdaý nazardan ulag görnüşleriň artykmaçlygy we kemçiligi

     	Ulag logistik ulgamda wajyp rol oýnaýar. Ol maddy akymy herekete getirmek bilen logistiki ulgamyň ähli düzüjilerini özara birleşdirýär. Onuň bu iki taraply ähmiýeti «ulag-logistik ulgam» adalganyň döremegine sebäp boldy. Harydyň bahasynda ulag düzüji ep-esli paýa eýedir. Taýýar önümde ol 5-10%, çig mallarda bolsa 50% baryp ýetýär. Haryt uzak aralyga daşalanda ulag düzüjiniň paýy has hem ýokary bolýar. Şol bir wagtda ulag çykdaýjynyň möçberi daşalýan ýük görnüşe, onuň mukdaryna we daşama uzaklyga bagly bolýar. Ýük görnüşi kesgitli ulag görnüşi saýlamaga bolan zerurlygy şertlendirýär. Her bir ulag görnüşiň netijeli ulanylýan ýeri şu aýratynlygy hasaba almak bilen kesgitlenýär:
· tehniki-ykdysady;
· ulag infrastrukturanyň ýerleşişi; 
· daşama baha;
· daşama dowamlylygy. 
     	Ýük daşamakda ulag görnüşi saýlamak meselesi ýüküň amatly gor derejesini döretmek we goldamak, gaplama görnüşi saýlamak ýaly logistiki meseleler bilen birlikde çözülmelidir. Kesgitli daşama üçin ulag görnüşi saýlamaga dürli ulag görnüşiň aýratynlygy baradaky maglumat esas bolup hyzmat edýär. Häzirki wagtda logistik ulgamda ýük hem-de ýolagçy gatnatmakda ulagyň şu görnüşleri giňden ulanylýar:
1. demir ýol ulagy;
2. deňiz ulagy;
3. derýa ulagy;
4. awtomobil ulagy;
5. howa ulagy;
6. turbageçiriji ulagy.
     	Logistiki nukdaý nazardan dürli ulag görnüşiň esasy artykmaçlygy we kemçiligi şular bilen baglanyşykly:
     	Demir ýol ulagy. Ulagyň bu görnüşi islendik howa şertde dürli göwrümdäki ýüki daşamaga ukyplydyr. Ol uzak aralyga ýüki deňeşdirme çalt eltme mümkinçilige eýedir. Daşama öz wagtynda amala aşyrylýar. Ýükleme-düşürme işi netijeli gurap bolýar. Demir ýol ulagyň esasy artykmaçlygy ýük daşamanyň deňeşdirme ýokary bolmadyk özüne düşýän gymmaty bilen baglanyşykly. Onuň kemçiligi ýüki sarp edilýän ýere eltme mümkinçiligiň pes bolmagy, ýagny, eltme ýolyň ýok ýerinde ýük awtomobil ulagyň kömegi bilen eltilýär. 
     	Deňiz ulagy. Ol halkara ugurda ýük daşamakda iň iri daşaýjydyr. Onuň esasy artykmaçlygy iň pes ýük tarifi hem-de ýokary geçirijilik ukybydyr. Deňiz ulagyň kemçiligi ýük gaplanyşa ýokary talabyň bolmagy, ugratma ýygylygyň we hereket tizligiň pesligidir. 
     	Derýa ulagy. Bu ulag görnüşde hem esasy artykmaçlyk ýük tarifiň pesligi bilen baglanyşykly. 100 tonnadan agyr ýük 250 kilometrden uzak aralyga daşalanda ol iň arzan ulag görnüşidir. Derýa ulagyň kemçiligi pes tizlik, geografik nukdaý nazardan az elýeterliligi, möwsümleýinligi bilen baglanyşykly. 
     	Awtomobil ulagy. Ol esasan gysga aralyga ýük daşamakda ulanylýar. Iň esasy artykmaçlygy hereketjeňligidir. Awtomobil ulagyň üsti bilen ýüki «gapydan gapa» eltip bolýar. Bu ulag görnüşi ýükiň gyssaglylygyny, wagtynda eltmegi üpjün edýär, şeýle hem, az sanly ýüki daşamagy amala aşyrýar. Harydyň gaplanyşyna az talap bildirýär. Awtomobil ulagyň esasy kemçiligi ýük daşamagyň özüne düşýän gymmatynyň deňeşdirme ýokarylygy bilen baglanyşykly. Ýüki düşürmekdäki howlukmaçlyk, ulagyň we ýüküň ogurlanma mümkinçiligi, deňeşdirme az ýük göterijiligi bu ulag görnüşiň kemçiligidir.
     	Howa ulagy. Onuň esasy artykmaçlygy iň ýokary tizlik, has uzakdaky sebitlere baryp bilme mümkinçiligi, ýüküň ýokary tükelligi bilen baglanyşykly. Bu ulag görnüşiň kemçiligi ýokary ýük tarifi, meteorologik şerte göni garaşlylygydyr. Meteoşert ýük eltme tertibi berjaý etmekde ygtybarlygy peseldýär.        
     	Turbageçiriji ulagy. Bu ulag görnüşiň artykmaçlygy ýokary geçirijilik ukyby hem-de özüne düşýän gymmatyň pesligi bilen baglanyşykly. Ol ýüküň iň ýokary tükellik derejesini üpjün edip bilýär. Onuň kemçiligi - daşalýan ýük sanyň azlygy, ýagny, çäkliligidir.   

   
©Özüňi barlamak üçin soraglar
1. Logistika diýip nämä düşünilýär?
2. Logistika haýsy ýagdaýlary öwrenýär?
3. Logistiki ulgamy näme emele getirýär?
4. Logistika merkez nädip döredilýär?
5. Logistika merkeziň häzirki wagtdaky ähmiýetini düşündiriň.
6. Logistiki akymy haýsy akymlar emele getirýär?
7. Logistiki ulgamda ulagyň haýsy görnüşleri giňden ulanylýar?
8. Logistiki nukdaýnazardan dürli ulag görnüşiň aýratynlyklary nämä esas berýär? 

19. KONTEÝNER ULAG ULGAMY 


19.1. Konteýner görnüşi

Halkara ýük akymyň konteýnerleşdirilmegi ulagyň maddy-tehniki esasyna, halkara ugurda ýük daşamagyň guralyşyna, söwda işe düýpli üýtgeşme girizdi. Konteýner ýük daşama operatory hem-de müşderi däp bolan nokatdan nokada bir ulag görnüşi bilen ýük daşama görnüşden el çekip, köpçülikleýin multimodal daşama görnüşe geçýär. Ýük daşamakda konteýneriň ulanylmagy daşama işi gapa çenli dowam etdirmäge mümkinçilik berýär. Müşderä indi daşamada konteýner ulanmak bilen «gapydan gapa» hyzmaty islendik ulag görnüşde hödürlemäge şert döredi. Multimodal daşamada konteýner tapylgysyz, çalşyp bolmajak zatdyr. Şu günki gün multimodal daşamada ýüküň aglaba bölegi konteýnerde daşalýar. 
Konteýner - göwrümi 1m3-dan ýokary bolan ýüki daşamak hem-de az wagtlaýyn saklamak üçin ulanylýan köp saparlyk ulag gabydyr. Ol ulag serişdä (awtomobile, gämä, wagona) ýüklemäge hem-de ondan düşürmäge amatly bolan gurluşa eýedir. Konteýneriň gurluşy ony bir ýa-da birnäçe ulag görnüşi bilen daşamaga mümkinçilik berýär. Ol ýüki täzeden ýüklemegi aradan aýryp, ýük işi ýeňilleşdirýär. Konteýner ulanylanda ýüki ammarda saklamak üçin çykdajy talap edilmeýär. [image: http://www.dvtek.ru/images/informaciya/vidy-i-kharakteristika-kontejnerov/20t.png]

    1-nji surat. Konteýner.

Konteýner dürli görnüşli ýük daşamak üçin bir nusga getirilen ulag gaby bolup durýar. Onuň ululygy we gurluş aýratynlygy nähili ýük daşamaga niýetlenendigine baglydyr. Konteýner esasdan (poldan), gapdal diwardan, gapy bölümden, üçekden durýar. Ol 5 topara bölünýär;
1. niýetlenişi boýunça;
2. ýükli agramy boýunça;
3. gurluşy boýunça;
4. geçirip ýüklemede ulanylýan enjam boýunça;
5. ulanylýan ýeri boýunça.     
Niýetlenişi boýunça konteýner köptaraply we ýöriteleşdirilen görnüşli bolýar. Köptaraply konteýner az sanly dürli ýüki gaply we gapsyz ýagdaýda daşamak üçin ulanylýar. Olar ýükli agramy, göteriji gurluş konstruksiýasy boýunça 3 görnüşe bölünýär:
1. iri ýük göterijilikli -  ýükli agramy 10 tonna we ondan ýokary;
2. orta ýük göterijilikli - ýükli agramy 3 tonnadan 10 tonna çenli;
3. az ýük göterijilikli - ýükli agramy 3 tonnadan az.
Ýöriteleşdirilen konteýner suwuk, ürgün, howply, çalt zaýalanýan ýüki ençeme gezek daşamak we saklamak üçin niýetlenenýär. Ol konstruksiýasy boýunça 3 görnüşe bölünýär;
1. gaty;
2. ýumşak;
3. utgaşdyrylan.
Konteýneriň gurluşy ýükleme-düşürme işde mehanizasiýa talaby üpjün etmelidir. Niýetlenişine garamazdan ähli konteýneriň ýükli agramy, gabarasy, hereket edýän düzüme we ýükläp-düşürýän mehanizmiň tutujy enjamyna birleşdiriji ölçegi meňzeş bolýar. Ýük daşamakda ulanylýan konteýnerleriň esasy görnüşi IC we ICC, IA we IAA görnüşlidir. ICC we IAA görnüşli konteýneriň beýikligi 2591 mm (8,5 fut), IC we IA görnüşli konteýneriň beýikligi bolsa 2438 mm (8,0 fut) bolýar. Ýük iberiji üçin konteýneriň gapy ýeriniň giňligi (2286 mm), içiniň göwrümi, daşalýan ýüküň agramy wajypdyr. Daşalýan ýüküň agramy konteýneriň gaby bilen bilelikde onuň ýükli (brutto) agramyny emele getirýär. 6,1 metr uzynlykdaky konteýneriň ýükli agramy 24 tonna, 12,2 metr uzynlykdaky konteýneriňki bolsa 30 tonnadan geçmeli däldir. 1984-nji ýyldan bäri 12,20х2,44х2,90 ölçegdäki konteýnerler giňden ulanylýar. Daşama prosese gatnaşýan her bir konteýner belgä (nomere) eýedir. Ol 18 nyşandan (simwoldan) durup, iki hatarda ýazylýar: birinji hatar 11, ikinji hatar bolsa 6 harpdan we sandan durýar.  Meselem, SZDU1234560 BU2010. 
Konteýnerde şu ýükleri daşamak gadagan edilendir:
· et we balyk önümleri;
· ýumurtga, süýt önümleri;
· doňdurylan gök önümler, ir-iýmişler;
· aseton, kerosin, benzin, kislota, eredijiler;
· gysylan gaz, zäher, smola, spirt, wino, elektrolit;
· haýwanlaryň arassalanmadik derileri; 
· ok-ýarag, partlaýjy zatlar.


19.2. Konteýner ulag ulgamy

Konteýner ulag ulgamy ýük ugradyjydan sarp edijä çenli dürli ulag görnüşiň özara gatnaşmagynda az sanly ýüki ýörite nusgadaky gapda – konteýnerde daşamagy amala aşyrýar. Ol ýük işiň özüne düşýän gymmatyny iki esse, ýük gaba edilýän çykdaýjyny bolsa 4-5 esse aşaklatmaga, ýükleme-düşürme işi toplumlaýyn mehanizasiýalaşdyrmaga, awtomatlaşdyrmaga, zähmet öndürijiligi ýokarlandyrmaga ýardam edýär.
Konteýnerde ýük daşamagyň tapawutly aýratynlygy emele gelýän ulgamyň maddy-tehniki esasyny döretmekde toplumlaýyn çemeleşmäniň bolmagydyr. Konteýner ulag ulgamyň ähli düzüjileri biri-biri bilen umumy ölçeg we öndürijilik boýunça baglanyşyklydyr. Konteýner ulag ulgamyň maddy esasyny düzýän tehniki serişdeler ony düzüjileri bir bütewi topluma öwürýär. Konteýner şu ulag serişdelerde daşalýar:
· demir ýol platforma, ýarym wagon;
· awtootly-konteýner daşaýjy;
· ýöriteleşdirilen konteýner daşaýan gämi, rolker, gury ýük daşaýan utgaşdyrylan gämi;
· ýük uçary.
Konteýner ulag ulgamda şu göteriji ulag serişdeler ulanylýar:
· demir ýol we ýük awtomobil menzildäki, iri senagat kärhanadaky, üpjün etme-ýerleme bazadaky konteýner ýükleýän-düşürýän mehanizasiýa serişde, deňiz we derýa ýük terminaldaky port kran, göterijisi göni we gapdal ýerleşen ýük göteriji maşyn, konteýneri geçirip ýükleme serişdesi bolan ýöriteleşdirilen awtokonteýner daşaýjy;
· konteýnere ýük ýükleýän we düşürýän maşyn; Ony çarşak şekilli gysyjyly ýükleýji, konweýer gurluşly, ürgün ýük ýükleýän pnewmatik, wakum we grawitasion ýükleýji düzýär. 
Konteýner daşaýan ulag serişdeler iki topara bölünýär:
1. köptaraply;
2. ýöriteleşdirilen.
Konteýner daşamaga ýöriteleşdirilen ulag serişdeler konteýneri berkitmek, örüp goýmak üçin goşmaça gurluş bilen enjamlaşdyrylýar. Ýöriteleşdirilen hereket edýän düzüm bilen konteýneriň ölçegi we ululygy özara baglanyşyklydyr. Deňiz gäminiň ýük goýulýan bölüminde konteýner 9 gat, meýdançasynda 5 gata çenli örülýär. Suw ulagynda gamiler niýetlenişi boýunça köptaraply, ýöriteleşdirilen (konteýner daşaýjy), utgaşdyrylan; ýük göterijiligi boýunça az, uly ýük göterijilikli; ýükleme we düşürme usullary boýunça dikleýin, keseleýin bolup bilýär. Demir ýol ulagda orta agramdaky konteýnerler ýarym wagonda we platformada daşalýar. Uly agramdaky konteýneri berkitmek üçin konteýner daşaýan demir ýol platforma ýörite diregler bilen enjamlaşdyrylýar. Täzeden enlşjamlaşdyrylan demir ýol platforma uzynlygy hem-de direg konstruksiýasy bilen tapawutlanýar. Awtomobil ulagda konteýner berkitmek üçin gurluşlary bolan ýarym tirkeg - awtootly, özi ýükleýän-düşürýän gurluşy bolan awtomobiller giňden ulanylýar.
	Konteýnerde ýük daşamak daşama prosesi guramagyň tehniki, tehnologiki we ykdysady tarapyna täsir edýär. Konteýner ulag ulgamyň tehniki tarapy şulary öz içine alýar:
· açyk ulag serişde bilen ýük daşamaga geçilmegi;
· ammar ýerine konteýner meýdançanyň döredilmegi;
· konteýneri ýükleme-düşürme işde ýokary öndürijilikli mehanizasiýa serişdäniň ulanylmagy;
· ýöriteleşdirilen hereket edýän düzüm, wagon, awtomobil, gämi, uçar ulanylmagy;
· häzirki zaman aragatnaşyk serişdäniň ulanylmagy;
· geçirip ýükleme işiň awtomatlaşdyrylmagy.
	Konteýner ulag ulgamyň tehnologik tarapy şulary öz içine alýar:
· ýüki ýükläp düşürmezden («gapydan gapa») daşamagy guramak; bu daşama prosesde ähli ulag görnüşiň has gowy özara gatnaşygyny üpňjün edýär.
· önüm öndürilen ýerde konteýnere ýüklenmegi; daşama proses önümçilik sehden başlanýar.
· ulag görnüşleriň arasynda çuň özara gatnaşygyň üpjün edilmegi;
· harydyň öndürilen ýerinde konteýnere ýüklenmegi;
· ýük işleriň sanynyň azalmagy; bu usulda ýük konteýnerden çykarylman daşalýar.
· geçirip ýüklemekde we paýlamakda ýüki barlamagyň ortadan aýrylmagy.
     Konteýner ulag ulgamyň ykdysady tarapy şulary öz içine alýar:
· ýük gaplamaga we gaba çykdajynyň kemelmegi;
· ýükleme-düşürme işe çykdajynyň azalmagy;
· ýük ýitgisi bilen baglanyşykly çykdajynyň kemelmegi;
· ýük eltmegiň çaltlantmagy bilen çykdajynyň azalmagy;
· ýükleme-düşürmede 8-10 esse wagon, 5-6 esse awtomobil, 3-4 esse gämi boş durmasynyň azalmagy;
· zähmet öndürijiligiň 4-5 esse ýokarlanmagy;
· az we az sanly ýük daşamanyň özüne düşýän gymmatynyň peselmegi;
· ýük bilen baglanyşykly işleriň kemelmegi;
· ammara bolan talabyň aradan aýrylmagy;
· eltmegi çaltlandyrmagyň hasabyna aýlanyşyk serişdeleriň tygşytlanmagy.
ABŞ-ň demir ýollarynda demir ýol platformada konteýneri iki gat örüp daşamaga uly ähmiýet berilýär. Üstaşyr ugurda birbada 30-50 demir ýol platformada 12,2 m, ýa-da şoňa gabat gelýän 6,1 m konteýner iki gat örülip, port bilen senagat merkeziň arasynda daşalýar. Has ýük dartgynly aýratyn ugurda iki gat konteýner ýüklenen 100 golaý demir ýol platformadan durýan otly hereketi hem guralandyr. Şular ýaly otly 12,2 metr uzynlykdaky 200 konteýneri birbada äkidip bilýär. 
    

19.3. Konteýner nokady

	Daşama işde konteýneriň ulanylyp başlamagy ulag serişdeleri bir nusga getirmek zerurlygy ýüze çykaryp, ulag prosese täzelik girizilmegine getirdi. Ulag serişdeleriň bir nusga getirilmegi we konteýner gatnatmaga zerur bolan enjamlar ulag ulgamy täzeçe guramaga esas bolup hyzmat edýär. Dürli ulag görnüşiň bäsdeşlik ukybynyň ýokarlanmagy, mümkinçiliginiň güýçlenmegi, intermodal gatnawyň ähmiýetiniň artmagy dünýä ulag ulgamdaky ylmy-tehniki ösüşiň netijesidir. Dünýä ulag ulgama ХХ asyrda giňden ornaşdyrylyp başlanan we häzirki wagtda uly ösüşe eýe bolan konteýner ulag ulgamy esasan ulag çatrygy, ilkinji nobatda bolsa deňiz porty ösdürmäge uly täsir edýär. Ol önümçiligiň ösüşine, ulag paýlaýyş-lopgistika ulgamyň döredilmegine itergi berdi, intermodal ulag hyzmaty hödürlemäge ýol açdy. Ulag paýlaýyş-logistika ulgamyň ähmiýeti dünýä intermodal ulgamyň ösüşinde aýdyň görünýär. Bu ulgamyň üsti bilen şol bir ýüküň iki ýa-da birnäçe ulag görnüşi arkaly amatly hem-de gysga ugur boýunça eltilmegi işlenip düzülýär. Häzirki wagtda takyklyk, ygtybarlyk, ykjamlyk, howpsuzlyk, ulag toruň islendik ýerinde maglumat ulgamdan peýdalanmaga şert, ulag gulluklaryň jogapkärçiligi, eltme wagtyň amatlylygy, ugratma ýygylyk ýaly faktorlar uly ähmiýet berilýär. 
	Konteýner bilen baglanyşykly işiň aglaba bölegi konteýner nokatda amala aşyrylýar. Konteýner nokadyň üç görnüşi tapawutlanýar:
   1. ýük;
   2. ýük sortlaýjy;
   3. konteýner saklaýan meýdançaly.
	Ýük konteýner nokatda şu işler amala aşyrylýar:
· daşamany resmileşdirmek;
· ýükli konteýneri kabul etmek we paýlamak;
· konteýneri awtomobil bilen kabul edijä eltmek;
· boş konteýneri ýük iberijä eltmek;
· ýükli we boş konteýneri menzile eltmek;
· konteýner saklamak.
	Ýük sortlaýjy konteýner nokatda ýokarda sanalan işlerden başga üstaşyr konteýneri saýlamak, ýagny, wagondan wagona geçirip ýüklemek; meýdançada konteýneri aralyk daşama çenli saklamak işi ýerine ýetirilýär. Sortlaýjy nokatda diňe üstaşyr konteýner saýlamak amala aşyrylýar.
	Konteýner nokady bir ýa-da birnäçe konteýner saklaýan meýdançaly bolup bilýär. Ol meýdançalaryň her birinde ýüklemek, düşürmek we saýlamak işi amala aşyrylýar. Konteýner saklaýan meýdança konteýneriň görnüşi boýunça şu ugurda ýöriteleşýär:
· orta agramdaky konteýner meýdança;
· uly agramdaky konteýner meýdança. 
	Konteýner saklaýan meýdança konteýnerleri ýerleşdirmek üçin bölümlere bölünýär. Her bir bölümde iki gat konteýner ýerleşdirmek üçin ýer, konteýner kabul etmek, ugratmak üçin bölümara geçelge göz öňünde tutulýar. Konteýner ýeriň hatary, her bir konteýneriň orny san bilen belgilenýär. Ýüküň tükelligi üçin konteýneriň gapysy iç tarapa edilip ýerleşdirilýär. Iň kiçi konteýner nokatda 10 wagona, orta ululykdaky konteýner nokatda 10 wagondan 30 wagona çenli, iri konteýner nokatda 30 wagondan köp koteýner ýükläp düşürme işi amala aşyrylýar.


©Özüňi barlamak üçin soraglar
1. Halkara ýük akymyň konteýnerleşdirilmegi nirede düýpli üýtgeşme girzdi?
2. Konteýner näme?
3. Konteýneriň haýsy topary bar?
4. Konteýneriň haýsy görnüşini ýük daşamakda ulanmak kabul edilen?
5. Konteýner ulag ulgamy diýlip nämä düşünilýär?
6. Konteýner haýsy ulag serişdekerde daşalýar?
7. Konteýnerde ýük daşamak daşama prosesiň haýsy tarapyna täsir edýär?
8. Konteýner nokadyň haýsy görnüşi bar we onda nähili işler amal edilýär? 
IV BÖLÜM. DÜRLI ULAG GÖRNÜŞIŇ ÖZARA GATNAŞYGYNY DOLANDYRMAK


20. ULAG ULGAMY BILEN HARYT BAZARYŇ ÖZARA GATNAŞYGY 


20.1. Haryt bazar infrastrukturasy

«Infrastruktura» düşünje (latyn sözi bolup, infra – esas, fundament we struktura – gurluş, özara ýerleşiş manyda) haryt bazaryň içki gurluşyny, ondaky söwda-hojalyk gatnaşygy düzüjiler toplumy öz içine alýar. Infrastruktura bazaryň hereket etmegine we söwda-hojalyk gatnaşyga hyzmat edýär. Infrastruktura bazar ulgamy ösdürmekde aýgytlaýjy rol oýnaýar. Bazar infrastruktura haryt alyş-çalyş işi netijeli amala aşyrmakda, hukuk we ykdysady taýdan söwda gözegçilik etmekde, maglumat taýdan üpjünçilige ýardam edýär. 
Haryt bazar infrastrukturany emele getirýän kärhananyň, guramanyň, edaranyň öňünde haryt hereketi rejelemek, haryt-pul aýlanyşygy düzgünleşdirmek ýaly meseleler durýar. Ol ykdysadyýetde serişde aýlanyşygy çaltlandyrmaga, bazar işi kämilleşdirmäge, aýlanyşyk sferanyň maddy-tehniki esasyny berkitmäge, söwda-hojalyk gatnaşygy gowulandyrmaga amatly şert döredýär. Bazar infrastruktura arkaly haryt bazara gatnaşýanlaryň söwda-iş gatnaşygy maksada gönükdirilen esasda alnyp barylýar. Haryt bazar infrastrukturanyň wezipesi esasan şu ugurda jemlenýär:
· haryt bazara gatnaşyjylaryň ykdysady bähbidini aramak;
· hyzmatdaşlaryň söwda-hojalyk gatnaşygyny resmileşdirmek;
· hukuk, maliýe, ätiýaçlandyryş, barlag hyzmaty üpjün etmek;
· bazary, harydy, bäsdeşi, araçyny we sarp edijini öwrenmek;
· haryt ýerlemekde araçyllygy, söwda-hojalyk gatnaşygy ýola goýmak;
· bazary ulag, aragatnaşyk, ammar, ýangyç-energetik taýdan üpjün etmek.
Bu wezipeleri haryt bazara gatnaşýan kärhana, gurama, edara toplumy ýerine ýetirýär. Haryt bazar infrastruktura degişli döwlet (kanun çykaryjy, ýerine ýetiriji, gözegçilik) guramasy tarapyndan dolandyrylýar. Haryt bazar infrastruktura döretmäge, herekete getirmäge gatnaşýan döwlet guramalaryň işi şu görnüşde alnyp barylýar: 
1. hukuk (kanun, görkezme, buýruk, karar çykarmak);
2. ykdysady (salgyt, tarif, jerime, sanksiýa, ýeňillik girizmek);
3. durmuş (ilatyň kesgitli gatlagyna ýeňillik bermek, zähmet haka, saglyk goraglylyga, howpsuzlyga kepillendirme işläp düzmek);
4. gözegçilik (salgyt, ýygym, söwda inspeksiýa, sarp ediji hukugy goramak, gümrük ulgamyň işini gowy ýola goýmak).
Bazar infrastrukturanyň şu düzüjilerini ösdürmäge ýiti zerurlyk duýulýar:
· maliýe-karz, hasaplaşyk, pul aýlanyşygy üpjün edýän bank ulgamy;
· birža we auksion ulgamy; 
· satyn alyş-taýýarlaýyş, şertnama we söwda-ykdysady ulgamy;
· ätiýaçlandyryş ulgamy;
· salgyt ulgamy;
· maglumat-derňew ulgamy.
     


20.2. Haryt bazarda söwda guramalaryň ähmiýeti

Häzirki wagtda ösen haryt bazar infrastruktura ulgamy emele geldi. Ol hereket edýän kärhanadyr guramalardan durýar. Bu ulgam ykdysadyýetiň dürli ugruny öz içine alýar. Bazar gatnaşygy haryt bazary bilen infrastrukturanyň arasynda deňagramlygyň bolmagyny göz öňünde tutýar. Deňagramlygyň bozulmagy söwda-hojalyk gatnaşykda, bazary düzüjileriň işinde garaşylmaýan netijä getirip biler. Haryt bazara döwlet guramalaryň işjeň gatyşmagynyň maksady haryt bazaryň adaty ýagdaýda işlemegi üçin zerur bolan şerti döretmek bolup durýar. Döwlet tarapyndan haryt bazary düzgünleşdirmek şu ugurda aýdyň ýüze çykýar:
· milli ykdysadyýetiň häzirki we geljekki ösüş ugurlaryny utgaşdyrmak;
· býudžet we haryt-pul deňagramlygy üpjün etmek;
· haryt bazary düzüjileriň bähbidini goraýan we hukuk esasy üpjün edýän kanun işläp düzmek; 
· haryt bazarda erkin we halal bäsdeşlige şert döretmek, bäsdeşlige gözegçilik etmek;
· rejeli we kanunalaýyk haryt hereketi üpjün etmek.
Eýeçilik görnüşine baglylykda haryt bazary şu görnüşde bolup bilýär;
1. döwlet bazary (ýurduň tutuş hojalygyna hyzmat edýär);
2. munisipal bazar (şäheriň, etrabyň, obanyň emlägi);
3. hususy bazar (çäkli jogapkärçilikli, paýdarlar jemgyýeti, şahsy-maşgala);
4. garyşyk bazar (döwlet, munisipal, hususy, şeýle hem, daşary ýurt ýuridiki we şahsy emlägiň birleşmegine esaslanan).
Söwda kärhana-guramalary haryt bazaryň ykdysady bähbidini beýan edijilerdir. Söwdegäriň nädogry saýlanmagy ýa-da onuň bilen özara düşünişmezlik gerek bolan harydy öz wagtynda zerur mukdarda, islenýän görnüşde we hilde amatly bahadan satyn almak mümkinçilikden, söwda hyzmatyndan; söwda kärhanany ýa-da guramany bolsa bolup biläýjek satyn alyjydan, peýdadan mahrum edip biler. 
Haryt bazarda şu söwda kärhanalary we guramalary hereket edýär:
Söwda-araçy gurama haryt hereketiň döremegine we amala aşmagyna işjeň täsir edýär. Müşderi hyzmatdaşy dogry kesgitläp bilmese goşmaça çykdajy edýär, harydy öz wagtynda zerur mukdarda tapmaýar, söwda-araçy gurama bolsa öz mümkinçiligini doly iş ýüzüne geçirip bilmeýär. 
Hyzmat ediji gurama rejeli haryt herekete, haryt bazaryň maddy-tehniki, inžener-tehnologik esasyny kämilleşdirmäge, serişde üpjünçilige, haryt bazarda söwda-hojalyk işi dolandyryş, meýilleşdiriş we guramaçylyk meseleleri çözmäge ýardam edýär. Haryt bazarda hereket edýänler şu guramalar bilen ýeterlik derejede gatnaşyk saklamasa söwda-hojalyk iş alyp barmakda ýüze çykýan meseleleri özbaşdak çözmekde kynçylyk we maliýe ýitgi çekip biler.
Maglumat gurama haryt bazaryň ösüşine uly täsir edýär. Häzirki wagtda degişli maglumata eýe bolmasaň üstünlikli bäsdeşlik etmek mümkin däl. Maglumat üpjünçiligiň ýoklygy haryt bazarda ugur almagy çylşyrymlaşdyrýar, hyzmatdaşy, zerur harydy saýlamagy, haryt ýerlemegi, şeýle hem, bazaryň haryt, maddy-tehniki, maliýe we işgär üpjünçiligini kynlaşdyrýar.
Maliýe gurama haryt bazaryň işlemegine maliýe tarapdan ýardam  edýär. Ony düzüjiler bolsa degişli maliýe mümkinçilige eýedir. Bazary düzüjileriň maliýe gurama bilen takyk we ýeterlik derejede gatnaşyk saklamasa öz söwda-hojalyk mümkinçiligini iş ýüzüne geçirmekde kynçylygyň ýüze çykmagyna getirip biler.
Gözegçilik gurama haryt bazaryň ähli bölümniň netijeli işlemegine hemaýat edýär. Degişli gözegçiligiň bolmazlygy haryt bazarda maliýe, hukuk, salgyt we beýleki düzgün bozmanyň, rejesiz haryt hereketiň, hilsiz, ekologik taýdan howply harydyň, halal däl bäsdeşligiň ýüze çykmagyna getirýär. 
Hukuk guramasy köp ýagdaýda haryt bazaryň işleýşini, üstünlikli söwda-hojalyk işi amala aşyrmagy kesgitleýär. Haryt bazarda hukuk kömegiň bolmazlygy şertnamada ýalňyşlygyň, onuň ýerine ýetirilişinde näsazlygyň bolmagyna getirýär.       
Zähmet üpjünçilik gurama haryt bazarda zähmet syýasaty iş ýüzüne geçirmekde uly rol oýnaýar. Ýokary taýýarlykly hünärmen bazarda islendik meseläni çözüp biler. Dolandyryş dogry ýola goýulmasa, bazary düzüjiler bilen gatnaşyk ýeterlik derejede guralmasa haryt hereketi miýilleşdirmegi, guramagy we gözegçilik etmegi, hyzmatdaşlaryň, bäsdeşleriň, hyzmat edýän kärhanalaryň arasynda işjeň gatnaşygy ýola goýmagy başarýan, netijede, söwda üstünligi üpjün edýän hünärmen tapmagy kynlaşdyrýar.   
Aragatnaşyk ulgamy haryt bazar düzüjileriň arasynda aragatnaşygy amala aşyrýar. Bu ulgamdaky islendik bökdençlik ýeterlik maglumat bilen üpjün bolmazlyga sebäp bolýar. Ol söwda-hojalyk işe, hyzmatdaşlaryň, bäsdeşleriň we döwlet ýerine ýetiriji guramanyň arasyndaky gatnaşyga ters täsir edýär. 
Ammar we gap hojalygy haryt hereketi, paýlama, seçip-saýlama, toplama, saklama işi hem-de maddy gymmatlygy ýollamagy üpjün edýän wajyp düzüjidir. Bu hojalykda ýüze çykýan kemçilik haryt ätiýaçlygy dolandyrmagy kynlaşdyrýar, bazar haryt aýlanyşykda we saklanyşynda, bazary düzüjileriň zerur mukdarda dürli görnüşde haryt üpjünçiliginde bökdençligiň bolmagyna getirip bilýär. 
     

20.3. Haryt bazarda ulag ulgamyň ähmiýeti

Ulag ulgamy ilaty hem-de öndüriji güýçleri territorial guramagyň wajyp düzüjileriniň biridir. Ulag infrastruktura ykdysadyýeti ösdürmekde wajyp faktordyr. Ilatyň, önümçiligiň we ulagyň özara täsiri ilatyň ýerleşişinde, sebitiň önümçilik ýöriteleşişinde we ulag toruň çyzgysynda aýdyň görünýär. Ulag ýoly gadymdan bäri adam zähmetiniň jemlenen ýeri bolup durýar. Dünýäde köpsanly şäher amatly ulag-geografik ýagdaýa görä döredi we ösdi. Ulag ilatyň we öndüriji güýçleriň ýerleşişine göni täsir edýär. Ýurduň ykdysadyýetiniň çalt ösýän, döredilen önümçilik mümkinçiligi peýdalanmagyň ýokarlanýan, halk hojalygyň ulag üpjünçiliginiň ygtybarly şertinde ulag ulgama wajyp rol degişlidir. Bazar ykdysadyýeti şertde harydyň «gapydan gapa» we «takyk öz wagtynda» ýörelge esasynda eltmekde dürli ulag görnüşiň işini özara ylalaşmak, müşderi talaby öň hatara geçýär. Şoňa görä, bazarda ulagyň hem-de müşderiniň özara bähbidini göz öňünde tutýan işiň ylaşylmagy bäsdeşlik faktoryndan rüstem gelýär. Dürli ulag görnüşiň ýakyn özara gatnaşygy ýurduň ulag ulgamynyň netijeli işleýşine esasdyr.
Ulag ulgamy haryt bazarda söwda-hojalyk gatnaşygyň emele gelmegine esas bolup hyzmat edýär. Ulag görnüşi we serişde saýlananda, hereketiň ugry meşilleşdirilende we guralanda goýberilýän ýalňyşlyk, ýük akymyň göwrümi we gurluşy barada nädogry maglumat söwda-hojalyk gatnaşygy kynlaşdyrýar, haryt bahanyň gymmat, hiliniň pes bolmagyna getirýär. Bazar ykdysadyýeti şertde ulagyň ähmiýeti has-da artýar. Bir tarapdan, önüm öndürýän kärhananyň iş netijeliligi ulag faktora garaşly bolsa, başga tarapdan, bazarda haryt alyş-çalşygy, dürli görnüşli hyzmat ulagsyz mümkin däldir. Şoňa görä, ulag bazar infrastrukturanyň wajyp düzüm bölegidir. Bazar ykdysadyýeti şertde eýeçiligiň köp görnüşli bolmagy garyşyk we utgaşdyrylan daşamada özgerişe getirdi. Bir tarapdan, dürli ulag gurama (deňiz, derýa gämi kompaniýa, port, awtoulag paýdarlar jemgyýeti) daşama prosese ykdysady tarapdan garaşsyz ýagdaýda gatnaşýar. Başga tarapdan, demir ýol ulagy döwlet tarapyndan berk düzgünleşdirilýär. Bazar şertinde ulag serişdä eýeçilik etmegiň täze görnüşi garyşyk hem-de utgaşdyrylan daşamada şu wagta çenli hereket edip gelen kanun bilen çaprazlygyň ýüze çykmagyna sebäp boldy. Ol kanunlar indi ulag görnüşi, ulag serişde bilen täze eýeçilik görnüşiň arasyndaky özara gatnaşygy doly düzgünleşdirip bilmeýär. Ýüze çykan meseläni çözmek üçin ýurduň kanun çykaryjy guramasy tarapyndan degişli iş geçirmek zerurdyr. Ulag ulgamy dolandyrmagyň täze mehanizmini işläp düzmekde hem käbir mesele ýüze çykýar. Bazar gatnaşykda ulag kärhanany dolandyrmagyň täze mehanizmi şu ýörelgelere esaslanmalydyr:
· ulag ýurduň halk hojalygynda merkezi orna eýedir; Ol ykdysady, sosial, syýasy häsiýetli umumydöwlet meseleleri çözýär, ýurduň ykdysady howpsuzlygyny, bütewiligini üpjün edýär, goranmak ukyby berkidýär. Şu nukdaý nazardan ulag söwda gurluşyň düzüm bölegi bolman, hemişe bazary düzüjileriň üns merkezinde bolýar.
· dolandyryşyň täze görnüşi bütewi ulag ulgama mahsus aýratynlygy hasaba almalydyr; ulag tory tehnologik taýdan umumydyr hem-de bütewidir.
· ulagyň önümçilik we guramaçylyk-dolandyryş gurluşynyň täze dolandyryş görnüşe geçmegi ýykyjy häsiýetde bolmaly däl. Ol durmuşy tejribäni hem-de innowasion täzeligi hasaba alyp, ykdysady özgerişiň tebigy ösüş prosesi bolmalydyr.
· dolandyryşyň täze görnüşi hereket edýän kanuna gapma-garşy bolmaly däldir.
     


©Özüňi barlamak üçin soraglar
1. Haryt bazar infrastruktura nämä hyzmat edýär?
2. Haryt bazar infrastrukturanyň wezipesi haýsy ugurda jemlenýär?
3. Haryt bazary döwlet tarapyndan düzgünleşdirmek bazaryň haýsy ugurlaryny öz içine alýar?
4. Eýeçilik görnüşine baglylykda haryt bazaryň haýsy görnüşi bar?
5. Haryt bazarda haýsy guramalar hereket edýär?
6. Ilaty we öndüriji güýçleri ýerleşdirmekde ulagyň ähmiýetinbi düşündiriň.
7. Haryt bazaryň söwda-hojalyk gatnaşygynda ulaga nähili ähmiýet berilýär?
8. Ulagy dolandyrmagyň täze mehanizmi haýsy ýörekgelere esaslanýar?







21. DÜRLI ULAG GÖRNÜŞIŇ ÖZARA GATNAŞYGYNYŇ ESASY 


21.1. Daşama prosesi düzüjiler

Ulag logistika halkara derejede ähmiýetli ugurlaryň biridir. Ulag ulgamy dünýä ykdysadyýetiň möhüm düzüm bölegi bolmak bilen, döwletleriň arasynda hyzmatdaşlygy üpjün edýär. Ulag ulgamy ösdürmekde, sebitara ulag halkalary döretmekde netijeli logistika peýdalanmak islendik önümçilik-guramaçylyk işiň döwrebaplygyny kesgitleýär. Häzirki zaman globallaşma şertde islendik ýurduň ykdysady ösüşini ulag-üstaşyr geçelgesiz göz öňüne getirmek mümkin däl. Harytlaryň içerki we dünýä bazarda çalt ilerledilmegini üpjün etmäge mümkinçilik berýän kämil ulag ulgamyň bolmagy bazar ykdysadyýeti ösdürmekde, onuň maddy-enjamlaýyn binýadyny pugtalandyrmakda esasy şertleriň biridir.  Ulag logistikanyň esasy wezipesi önüm, haryt ýa-da hyzmat dolanyşyk ulgamy kadalaşdyrmakdan, ýük dolanyşyk akymy döretmekden ybaratdyr. Logistikada guramaçylyk işiň esasynda önümçilik çig maly getirmek, öndürilen önümi saklamak, daşamak we söwdasyny guramak sazlaşykly amala aşyrylýar. Häzirki wagtda maddy akymy dolandyrmagyň bir bitewi, özara baglanyşykly toplumyny öz içine alýan logistiki ulgam emele gelýär. Halkara ýük gatnaw dürli döwletleriň çäginden geçmegi bilen ol halkara hyzmatdaşlygyň düzüjisine öwrülýär. Daşama prosesde ulag görnüşiň we amatly ugruň dogry saýlanylyp alynmagy ýüki öz wagtynda çalt we amatly daşamaga täsir edýär. Ulagyň üsti bilen haryt-maddy gymmatlygyň ýerini üýtgetmegi ulag bilen ýük daşamak diýip atlandyrylýar.  Ulag bilen ýük daşamak logistiki prosesiň düzüm bölegi bolup, maddy önümçilik sfera degişlidir. Ulag bilen ýük daşamakda maddy akymy dolandyrmak we guramak hemişe ulag logistikanyň üns merkezinde saklanýar. Ýük daşamagy guramagyň görnüşi ýük akymyň kuwwatyna we ýük dolanyşygyň göwrümine baglydyr. Kesgitli ugur boýunça belli bir wagtda daşalan ýüküň göwrümi ýük akymy emele getirýär. Ýük akym daşarky we içerki görnüşli bolup bilýär. Daşarky ýük akym gelýän (geime ýük akym) we ugradylýan (ugratma ýük akym) ýüküň göwrümini häsiýetlendirýär. Içerki ýük akym kesgitli çäkdäki kärhanalaryň arasynda gatnadylýan ýüküň mukdarydyr. Ýük dolanyşygy ulag önümiň esasy ykdysady görkezijisi bolup, öwrenilýän döwürde daşalan ýüküň jemi agramyny häsiýetlendirýär.
Ammardan (ugradylýan nokatdan) eltilmeli ýere (nokada) çenli ýük bilen baglanyşykly ýerine ýetirilýän işleriň toplumy daşama prosesi emele getirýär. Bu düşünje bir ulag görnüşi bilen ýük daşamakda-da, birnäçe ulag görnüşiň üsti bilen amala aşyrylýan daşama işde hem ulanylýar. Daşama prosesini düzüjiler, olaryň utgaşmasy kesgitli şerte görä üýtgesede, onuň yzygiderligi umumy görnüşde hemişe saklanýar. Ol yzygiderligi şu görnüşde göz öňüne getirmek mümkin:
   - ammarda ýüküň toplanmagy we ýüki ugratmaga taýýarlamak; tükelligi üpjün etmek, amatly ulag serişdäni ulanmak maksady bilen daşamak üçin ýüki çemeli ýagdaýa getirmek.
   - ulag-ýollama işi; ýüki menzile ýa-da porta eltmek, daşama resminama resmileşdirmek.
   - ugratmak üçin ýüki kabul etmek; daşama tölegi we ýygymy almak, ýük toplamak (zerur bolan ýagdaýda), ulag serişdä ýüklenýänçä ýüki saklamak.
   - ulag serişdä ýük ýüklemek; hereket edýän düzümi menzilden ýa-da portdan ýükli ugratmak üçin ýük ýükleme işiň ýerine ýetirilişi.
   - hereket edýän düzümiň ýükli hereketi; bir ýa-da birnäçe ulag görnüşiň üsti bilen ugradylýan nokatdan barmaly nokada çenli geçirip ýükleme işi öz içine alýan hereket. Aralyk nokatda ýük bir ulag görnüşden başgasyna geçirilende degişli resminama resmileşdirmek.
   - eltilmeli nokatdaky işler; hereket edýän düzümi ýük düşürmäge eltmek.
   - ulag serişdeden ýüki düşürmek; ýüki ulag-ýollama gurama ýa-da ýük eýesine bermek. Resminama resmileşdirmek.
   - ýüki menzilden ýa-da portdan kabul edijä daşamak.
Ýük eltmegiň kabul edilen çyzgysyna baglylykda daşama prosese gatnaşýan ulag görnüşiň sany we edilmeli işiň möçberi ýönekeý ýa-da çylşyrymly bolup biler. Daşama prosesi ýönekeýleşdirmek eltme demir ýol ulanmagyň hasabyna gazanylýar (wagon-gämi, wagon-awtomobil). Onda ammar işe zerurlyk ýüze çykmaýar. Daşama prosese birnäçe ulag görnüşi gatnaşanda daşama hem-de ýük işiň sazlaşygynyň üpjün edilmegi uly ähmiýete eýedir. Daşama prosesiň tehnologiýasyna we geçirip ýükleme nokatdaky işe ýük akymy guramagyň aýratynlygy düýpli täsir edýär. Ony kämilleşdirmäge daşama işiň we ulag görnüşleriň özara gatnaşygynyň ylalaşylmagy esas bolup durýar. Daşamada sazlaşyk, özara gatnaşyk bozulan ýagdaýda ýük eltmekde bökdençligiň bolmagyna, hereket edýän düzümiň boş durýan wagtynyň köp bolmagyna, ulag çykdaýjynyň artmagyna getirýär. Daşama prosesiň hil görkezijileri şulardyr:
· ýük eltme möhleti;
· hereket edýän düzümi peýdalanma dereje;
· ýük daşamakda çykdaýjy paýy;
· daşama bolan talabyň kanagatlandyrylyş derejesi;
· ýüküň tükelligi we daşamanyň hili.
Jemgyýetçilik önümçiligiň netijeliligi zähmet öndürijiligi, daşamanyň özüne düşýän gymmaty, kärhana düşewüntligi we girdeýjisi garaşly bolan hereket edýän düzümi ulanmagyň netijeliligi bilen göni baglanyşyklydyr. Daşama prosesiň netijeliligi we hereket edýän düzümi ulanmagyň netijeliligi diýen düşünjeler biri-birine has hem ýakyndyr. Daşama prosesiň esasy meselesi – ýüküň kesgitli mukdaryny belli bir aralyga geçirmek, ýagny, amal edilen daşama göwrümi wagt we giňişlik boýunça takyk bolmalydyr. Şoňa görä, daşama prosesde daşalan ýük tonna-kilometrde ýa-da tonnada aňladylýar. Ykdysady görkeziji hojalyk mehanizmiň düzüjisi bolup durýar. Ol ilkinji nobatda halk hojalygyň ykdysady bähbidini araýar.
     

21.2. Dürli ulag görnüşiň özara gatnaşygynyň tehnologik esasy

Ýük hem-de ýolagçy gatnatmagyň esasy bölegi iki ýa-da ondan köp ulag görnüşiň gatnaşmagynda amala aşyrylýar. Deňiz porta getirilen ýüküň 80% demir ýol ulaga, turbageçiriji ulagdan bolsa ähli nebit we nebit önümleri beýleki ulag görnüşlere geçirilýär. Awtomobil ulagy ähli ulag görnüşi bilen özara gatnaşykda bolýar. Dürli ulag görnüşiň arasynda özara gatnaşygyň ýüze çykýan ýeri ulag çatrykdyr. Ulag çatrykda öň ýüki bir ulag görnüşden başgasyna çalt geçirmek göz öňünde tutulmaýardy. Üstaşyr ýük daşamakda oňa ahyrky nokat hökmünde garalypdyr hem-de resminama täzeden resmileşdirilip, daşama prosesi dowam etdirilýär. Ýük ulag çatrykda hökman geçirilip ýüklenipdir. Garyşyk göni daşama girizilmegi bilen ýüki geçirip ýüklemek aladasy aradan aýrylýar. Dürli ulag görnüşiň özara gatnaşygy üçin bütewi ulag ulgamy döretmek zerur. Dünýäniň köp ýurdunda esasy ulag görnüşlere degişli gurluşlar döwlet emlägidir. Daşama prosesde dürli ulag görnüşiň özara gatnaşygy sazlaşylan we ylalaşylan ulag işi öz içine alýar. Bu özara gatnaşyk hukuk, ykdysady, tehniki, tehnologik, dolandyryş we guramaçylyk häsiýetli köpsanly şerte baglydyr. Ulagyň aýratyn görnüşi bäsdeşlikde artykmaçlyga we netijeli ulanylýan ýere eýedir. Meselem, uzak (500 kilometrden uzak) we orta (100 kilometrden 500 kilomertre çenli) aralyga esasan demir ýol ulagy bilen, gysga (100 kilometre çenli) aralyga awtomobil ulagy bilen ýük daşamak amala aşyrylýar. Awtomobil ulagy tutuşlygyna ýük paýlamak işi ýerine ýetirýär.
Dürli ulag görnüşiň tehnologik özara gatnaşygy geçirip ýüklenýän nokatda işlere umumy tehnologiýa girizmek bilen baglanyşyklydyr. Geçirip ýükleme nokat dürli ulag görnüşiň özara gatnaşygynda wajyp pol oýnaýar, emma, ol özara gatnaşyk meseläni doly çözüp bilmeýär. Ulag görnüşleriň özara gatnaşygyny kämilleşdirmek üçin ýük ugradylýan nokatdan eltilmeli nokada çenli tutuş daşama prosese umumy tehnologiýa girizmek zerurdyr. Tehnologik özara gatnaşygy şu ýerde ulanmak zerurdyr:
· menzile ýa-da porta ýük daşamak, awtomobilde merkezleşdirilen ýük daşama guramak;
· az sanly ýükleme-düşürme ugurda ýük işi jemlemek;
· ulag-ýollama hyzmat esasynda ýük iberijini we kabul edijini ýol ugrundaky işden boşatmak;
· garyşyk ugurda ýük daşama guramak;
· göni (ammar ulanmazdan) ýük daşama görnüşi ornaşdyrmak;
· birnäçe ulag görnüşiň gatnaşmagynda bir ugra durman gidýän ýük daşama guramak, ýükläp-düşürmesiz gatnawy ulanmak, geçirip ýüklenýän nokada hereket edýän düzümi eltmegiň ylalaşylan tertibini ornaşdyrmak;
· ulag çatrykda ulag kärhana işiň umumy tehnologik prosesini işläp düzmek.
Dürli ulag görnüşiň tehnologik özara gatnaşygyna daşama prosese gatnaşýan kärhanalaryň, guramalaryň işini meýilleşdirmek, geçirip ýükleme nokatdaky işe umumy tehnologiýa ornaşdyrmak esas bolup durýar. Geçirip ýükleme nokada hereket edýän düzümi ylalaşyp eltmegiň mümkin bolan şu görnüşini görkezmek bolar:
· geçirip ýükleme nokatda birwagtda bolýan ulag serişdeleriň özara ylalaşylan tertip boýunça hereketini guramak; Bu hereket edýän düzümiň az wagtlap boş durmagyny, göni geçirip ýüklemäni üpjün edýär.
· geçirip ýükleme nokada hereket edýän düzümi gije-gündiziň dowamynda eltmegi ylalaşmak. 
Geçirip ýükleme nokatda hereket edýän düzümiň bolmaly wagty öňünden ylalaşylmadyk bolsa kesgitli wagt içinde dispetçeriň üsti bilen özara gatnaşyk düzgünleşdirilýär. Bu ýagdaýda-da ammar ulanmak bilen geçirip ýüklemek ýa-da göni geçirip ýüklemegi ulanmak mümkin. Ulag görnüşleriň tehnologik taýdan özara gatnaşygy köplenç emele gelen dolandyryş we meýilleşdiriş ulgama bagly bolýar. Dürli ulag görnüşiň özara gatnaşygynyň esasy meselesi ilatyň hem-de halk hojalygyň daşama bolan talabyny öz wagtynda we ýokary hilli kanagatlandyrmak, iş netijeliligi ýokarlandyrmak bolup durýar. Bu meseleleri çözmek üçin şularyň amal edilmegi zerurdyr:
· ähli ulag görnüşiň ösüşinde amatly deňölçegliligi esaslandyrmak;
· gowy ýola goýlan ýük akymyň esasynda amatly ulag tor döretmek;
· ulag toruň we çatrygyň geçirijilik we daşama ukubyny artdyrmak;
· otly, uçar, gämi tizligi ýokarlandyrmak;
· dürli ulag görnüşiň özara gatnaşyk tertibini, hereket edýän düzümi, bütewi ulag ulgamy dolandyryş ulgamy kämilleşdirmek.


21.3. Bir ugra durman gidýän daşama

Ýük daşamagy guramaga bolan zerurlyk önümçiligiň ähli basgançagynda taýýar harydy ýerlemek üçin ýüze çykýar. Çig mal we önüm daşamak üçin ulagyň dürli görnüşi ulanylýar. Şoňa baglylykda daşama prosesde dürli daşaýjy bilen şertnama baglaşmaly bolýar. Ulagda ýük daşamagyň häzirki zaman tejribesi daşamanyň giňden ýaýbaňlandyrylandygyny şöhlelendirýär. Häzirki wagtda daşamanyň şu görnüşleri ulanylýar:
1. unimodal;
2. garyşyk;
3. utgaşdyrylan;
4. intermodal;
5. multimodal;
6. terminal
7. beýleki görnüşler.
Unimodal daşama köplenç «bir görnüşli» daşama diýlip atlandyrylýar, sebäbi, daşama bir ulag görnüşiň (esasan awtomobil ulagy) üsti bilen amala aşyrylýar. Daşamanyň bu görnüşi ýüki diňe bir nokatdan başgasyna geçirmek zerur bolanda ulanylýar. Unimodal daşamada ulag görnüşi adaty usulda, ýagny, ýük häsiýetini, saklama şerte edilýän talaby, müşderi sargydyň möhletini hasaba alyp saýlanýar.
Garyşyk daşama iki ulag görnüşiň gatnaşmagynda amala aşyrylýan daşamadyr. Ýüke we daşama ugra baglylykda islendik ulag görnüşi biri-biri bilen utgaşdyrmak mümkin. Birinji ulag görnüşi ýüki geçirip ýüklenýän nokada çenli getirýär. Ýük bu nokatda ulagyň ikinji görnüşine ýüklenýär we ugur boýunça öz hereketini dowam etdirýär. Garyşyk daşamada suw we demir ýol ugry bilen getirilen ýük ahyrky nokada awtomobil ulagy bilen eltilýär. Bu daşama gatnaşýanlar biri-biri bilen durnukly yzygiderlikde özara gatnaşyk edýär. Göni garyşyk daşamada birinji we ikinji ulag görnüşi bilen aýratynlykda şertnama baglaşylmagy adaty ýagdaýdyr.
Utgaşdyrylan daşama garyşyk daşama meňzeşdir, emma, bu daşama ikiden köp ulag görnüşi gatnaşýar. Logistiki üpjün ediji ýa-da distribýusion ýol bar bolan ýagdaýda daşamanyň bu görnüşini ulanmak maksadalaýykdyr. Ýüki geçirip ýüklenýän nokada demir ýol ýa-da deňiz ulagy bilen eltmek arzan düşýär. Soňra ýük awtomobil ulagy bilen daşalýar.
Intermodal we multimodal daşama hem garyşyk daşama görnüşleridir. Bu daşama bir daşaýjynyň gözegçiliginde dürli ulag görnüşiň gatnaşmagy esasynda amala aşyrylýar. Intermodal daşamada ugur aýratynlyga we ýüküň tükelligine jogapkärçilik çekýän daşaýja baglylykda, multimodal daşamada bolsa ähli ugur üçin umumy resminama resmileşdirilýär. Multimodal daşama intermodal daşamadan açyk aýratynlygy bilen tapawutlanýar. Multimodal daşamada bir ulag görnüşi daşaýjy bolup, oňa hyzmatdaş ulag görnüşler bolsa müşderi hökmünde çykyş edýär. Intermodal daşamada ähli daşama gatnaşýanlaryň deňhukuklylygy we jogapkärçiligi deň paýlanmak göz öňünde tutulýar. 
Terminal daşama multimodal we intermodal daşamanyň arasyndaky aralyk daşama görnüşidir.
Ähli ýol ugrunda iki ýa-da ondan köp ulag görnüşiň gatnaşmagy göz öňünde tutulan ýük daşama ugry bir ugra durman gidýän ugry emele getirýär. Şu wagta çenli ol diňe garyşyk demir ýol-suw gatnawda ulanylan bolsa, indi awtomobiliň ýük göterijiliginiň has artmagy bilen garyşyk demir ýol-awtomobil gatnawda hem ulanylyp başlandy. Bir ugra durman gidýän ugry bir ýa-da iki ýük geçirip ýükleme nokat ulanmagyň üsti bilen gurap bolar. Meselem, demir ýol ulagy bilen getirilen ýük suw ulaga, soňra ýüki suw ulagyndan demir ýol ulaga ikinji gezek geçirip ýükläp, eltilmeli ýerine ýetirip bolýar. Demir ýol (deňiz, derýa) ulagy bilen getirilen ýüküň awtomobil ulagyň üsti bilen eltilmeli ýere ýetirilmegi bir geçirip ýükleme nokady ulanmaga mysaldyr. Bir ugra durman gidýän daşamany durmuşa ornaşdyrmak ýük ýükleme möhleti, ugry, özara gatnaşykda bolan ulag serişdeleriň ýükleme möhletini, deňiz we derýa gämileriň hereketini öňünden ylalaşmagy talap edýär. Bir ugra durman gidýän ugur geçirip ýükleme nokatda ammar ulanmazdan ýüki göni ýüklemegi göz öňünde tutýar. Şoňa görä onuň netijeliligi göni ýükleme ulanylyşa baglydyr. Özara gatnaşyk edýän ulag görnüşleriň dürli ýük göterijilige eýe bolmagy ulag serişdeleri geçirip ýükleme nokada aralyk wagt goýup eltmegi guramagy talap edýär. Bu öňden galan ýüki gaýtadan işlemäge we ýük göterijiligi dürli bolan ulag serişdelere ýüki doly paýlamaga şert döredýär. Bir ugra durman gidýän daşamada gazanylýan tygşytlylygyň ýol ugrunda edilýän çykdajydan ýokary bolmagy bu daşama görnüşi durmuşa ornaşdyrmagyň maksadalaýykdygyny görkezýär.


©Özüňi barlamak üçin soraglar
1. Daşama prosesi haýsy işleri öz içine alýar?
2. Daşama prosesinde yzygidrlik nähili görnüşde bolýar?
3. Daşama prosesiň hil görkezijisini näme düzýär?
4. Dürli ulag görnüşiň arasynda özara gatnaşygyň ýüze çykmagyna näme esas bolýar?
5. Dürli ulag görnüşiň tehnologik özara gatnaşygy nämä esaslanýar?
6. Dürli ulag görnüşiň tehnologik özara gatnaşygy nirede ulanylýar?
7. Dürli ulag görnüşiň özara gatnaşyk meselesi näme bilen baglanyşykly?
8. Bir ugra durman gidýän daşamanyň ähmiýetini düşündiriň.

22. ULAG ÇATRYKDA DÜRLI ULAG GÖRNÜŞIŇ ÖZARA GATNAŞYGY 


22.1. Ulag çatrykda dürli ulag görnüşiň özara gatnaşygy

     	Ulag çatrygy üstaşyr, ýerli we şäherara ugurda ýük hem-de ýolagçy gatnatmagy bilelikde amala aşyrýan birnäçe ulag görnüşiň kesişýän ýerinde emele gelip, ulag gurluşlaryň toplanan ýeridir. Ulag çatrygyň düzümine şäheriň çägindäki ähli demir ýollar, gurluşlary we enjamlary bilen bilelikde demir ýol çatrygy, şähere hyzmat edýän awtomobil ýollar, gämi duralga, güzer we gämi gatnawly kanaly bilen deňiz we derýa porty, eltme ýoly we menzili bilen senagat ulag tory, şäher ulagy we şäher ýol tory, turbageçiriji ulag tory, aeroport girýär. Şäherde şu ulag çatryk gurluşlar biri-birinden tapawutlandyrylýar:
· daşarky (şeýle hem, üstaşyr) ýük hem-de ýolagçy gatnatmaga hyzmat edýän baş (magistral) ulag görnüşleriň – demir ýol, awtomobil, suw, turbageçiriji we howa ulag gurluşlar;
· ýerli we şäheretek daşama hyzmat edýän içerki ulag gurluşlar.
     	Ulag çatrygyň araçägi her bir daşama we ulag görnüşi üçin dürli bolup bilýär. Ol şähere hyzmat etme işi ýerine ýetirýän gurluşlaryň ýerleşýän nokady bilen kesgitlenýär. Ulag çatrykda şäheretek demir ýol gatnawy ýola goýlan bolsa onuň araçägi güýçli depginde ýolagçy gatnadylýan ahyrky menzil, ýük demir ýol hereketde saýlap seçiji menzil, derýa ulagda daşarky port gurluşy, güzer bolup biler. Ulag çatrygy baş (magistral) ulag görnüşleriň baglanyşygy boýunça toparlanyp biler. Demir ýol ulagyň awtomobil ýa-da suw ulagy bilen baglanyşygy boýunça tapawutlanýan ulag çatryk köp duşýar. Bu ulag görnüşlerden başga her bir ulag çatrykda şäher we senagat ulagy emele gelýär, köp ýagdaýda, howa ulagy bar. Ulag çatrygy ulag toruň çyzgysy boýunça hem toparlanýar. Deňiz, derýa kenarda, dag etekde öňi ýapyk ulag çatrygy, awtomobil ýollary şähere şöhle görnüşde gelýän bolsa radial ulag çatrygy, derýa kenarda uzynlygyna ýerleşen bolsa uzaboýuna ulag çatrygy, şöhle görnüşde şähere gelýän ulag ýollar halka görnüşde biri-birine birleşdirilen bolsa halka görnüşli ulag çatryk, deňiz, uly derýa kenarda, dag etekde ýarym halka görnüşli ulag çatryk tapawutlanýar.
     	Ulag çatrygy dürli ulag görnüşiň işini sazlamakda, olaryň özara gatnaşygynda wajyp ähmiýete eýedir. Ulag çatrykda ýük akymy gaýtadan işlemek, ýolagçy akyma hyzmat etmek, ýüki bir ulag görnüşden başgasyna geçirip ýüklemek işi amal edilýär. Oňa demir ýol tordaky ähli ýük işiň 60%, ýola ýolagçy ugratmak işiň 50% degişlidir. Demir ýolda daşalýan ýüküň 90% ulag çatrykda bir ulag görnüşden başgasyna geçirilýär. Her bir ulag çatryk umumy çatryk tehnologiýa işläp düzmäge öz täsirini ýetirýän ýerli şerte eýedir. Ulag çatrykda şu umumylygyň bolmagy zerurdyr:
1. menzilde, portda, ulag kärhanada, eltme ýolda umumy iş çalşyk girizmek;
1. ýöriteleşdirilen topar bilen ýük işi amal etmek;
iri, zähmeti köp talap edýän ulag serişdä hyzmat etmek üçin zähmet resursy we tehnikany jemlemek;
1. güzeri, menzili, ýükleme-düşürme nokady ýük görnüşi boýunça ýöriteleşdirmek;
1. ýük işiň dowamlylygyny, hereket edýän düzümiň boş durýän wagtyny azaltmak;
1. ulag çatrykda ýük işe gatnaşýanlar barada doly maglumatyň bolmagy;
1. göni geçirip ýükleme usuly, konteýner ulgamy göz öňünde tutup ýük işi bilelikde meýilleşdirmek;
1. ylalaşylan meýilnama-tertip boýunça ulag çatryga ulag serişdäniň gelşini üpjün etmek;
1. portyň, menziliň, awtomobil hojalygyň, eltme ýolyň tehniki esasyny işläp düzmek we durmuşa ornaşdyrmak.
     	Ulag çatrykda hereket edýän düzümiň boş durmagy, ýüküň gijikdirilmegi bilen baglanyşykly bökdençligi aradan aýyrmak meselesi dürli ulag görnüşden özara gatnaşygyň täze usulyna geçmegi talap edýär. Ol ulag çatrykda işi toplumlaýyn meýilleşdirmek esasynda hereket edýän düzümiň boş durýän wagtyny azaltmagy, ýük hereketi çaltlandyrmagy, geçirip ýüklemede göni görnüşi (ammar ulanmazdan) giňden ulanmagy göz öňünde tutmalydyr.


22.2. Ulag çatrykda dolandyryşyň awtomatlaşdyrylan ulgamy

     	Ýüküň öndürijiden sarp edijä çenli hereketinde logistiki ulgamy dolandyrmak şu meseleleri yzygider çösmegi göz öňünde tutýar:
· ulag görnüşi saýlamak, ýüki bir ulag görnüşden başgasyna geçiriljek ýeri we usuly kesgitlemek;
· daşama ugry kesgitlemek;
· logistik zynjyr boýunça ulag herekete gözegçilik etmek, ony dolandyrmak. 
     	Ýüki bir ýerden başga bir ýere demir ýol ulagy bilen hem, awtomobil ulagy bilen hem eltip bolýan bolsa dogry daşama görnüşi saýlamak hökmandyr. Seljermede kompýuter, ykdysady-matematiki model ulanmak amatly daşama ugry we tertibi düzmäge mümkinçilik berýär. Daşamany ýokary derejede dolandyrmak dogry resminama alyp barmagyň, maglumat tehnologiýanyň we ähli ulag prosesi kompýuterleşdirmek esasynda amala aşyrylýar. Önümçilik-ýerleme prosesiň aýrylmaz bölegi bolan daşama bilen baglanyşykly meseleleriň dogry çözgüdi şulary göz öňünde tutmaly:
· daşamanyň tehniki derejesini ýokarlandyrmak; ol kompýuter tehnika esaslanýan maglumat tehnologiýa bilen baglanyşykly bolmaly.
· guramaçylyk-usuly işi kämilleşdirmek; ol maddy akyma bir bütewi ulgam hökmünde seredýän logistiki ýörelgä esaslanmaly.
     	Bu iki faktoryň özara baglanyşygy hem göz öňünde tutulmalydyr. Maglumat tehnologiýa öndürijiden sarp edijä çenli bolan maddy akyma bir bütewi ulgam hökmünde seretmäge tehniki mümkinçilik berýär. Başga tarapdan, maddy akymy bir bütewi ulgama öwürmekdäki çemeleşme tutuş maddy akym barada maglumat ýygnamagy, gaýtadan işlemegi talap edýär. Häzirki wagtda ulag prosesiň ýokary maglumat tehnologiýa esaslanmagyny üpjün edýän ulag logistikanyň ösüşi bilen baglanyşykly demir ýol-awtomobil-suw garyşyk konteýner daşamany amala aşyrmaga mümkinçilik döredi. Sebitara iri ýük topary daşamaga ýöriteleşýän awtoulag kompaniýa uly ýük göterijilikli ýokary tizlikli öz hususy awtomobillerini ulanýar. Ýokary öndürijilikli ulag serişdäniň ýük göterijiligini doly peýdalanmak maksady bilen daşaýjy kompaniýa daşamanyň başlangyç nokadynda daşaljak ýüki ulaldýar, ahyrky nokatda bolsa ony böleklere bölüp, az topar bilen ýük eýesine ýetirýär. Söwda işi dolandyrmak bilen birlikde daşamanyň tehnologik prosesini dolandyrmak hem amala aşyrylýar. Bu tehnologik proses degişli ulag zynjyrda amala aşyrylýar we hiç bir ýagdaýda hem bozulmaly däldir.
     	Häzirki wagtda ulag görnüşlerde awtomatlaşdyrylan dolandyryş ulgamy hereket edýär. Olar biri-birinden üzňe hereket etsede, garyşyk daşamada umumy çatryk ulgama birleşdirilýär. Awtomatlaşdyrylan dolandyryş ulgamyň tehniki serişdeler toplumy iki bazgançakdan durýar:
1. birinji (ýokarky) basgançak hasaplaýyş merkezden, maglumat ýygnaýan we geçirýän gurluşdan, ulag çatrykdaky kärhana ýolbaşça, dispetçere maglumat beriji gurluşdan durýar;
1. ikinji (aşaky) basgançak daşama maglumaty ýygnamagy, geçirmegi, ony dolandyrmagy öz içine alýar. 
     	Awtomatlaşdyrylan dolandyryş ulgamyň düzüminde şu bölümler bolýar:
1. daşama prosesi dolandyrmak;
1. işi meýilleşdirmek, zähmet we zähmet haky boýunça hasaplaşyk, önümçilik kuwwaty, özüne düşýän gymmat, girdeji, hereket edýän düzümiň boş durmagy;
1. maddy-tehniki üpjünçiligi, energetik hojalygy dolandyrmak;
1. miliýe we byhgalter hasabaty;
1. abatlaýyş hojalygy hem-de kömekçi hojalygy dolandyrmak;
1. işgärleri dolandyrmak.
     	Iri ulag çatrykda toplanýan uly göwrümli maglumat akym özbaşdak merkezi talap edýär. Ol demir ýol, gämiçilik, aeroport we awtodolandyryş hasaplaýyş merkez bilen birleşdirilýär. Ulag çatrykdaky işe gözegçilik hem-de ýolbaşçylyk etmek üçin maglumat merkeze şu maglumatlar yzygider gelip durýar:
1. ulag serişdäniň boş durýan wagty, olaryň sany;
1. getirilen, ugradylan, düşürilen, ýüklenen ýüküň umumy möçberi (t);
1. ammarda we ýük meýdançada boş ýer, galan ýük;
1. ýüki gaýtadan işlemekde ulanylýan mehaniki serişdeleriň iş tertibi, olaryň hakyky ýerine ýetiren işi;
1. ulag çatrykda dürli ulag görnüşiň ýerine ýetirýän ýük işini hasaba almak.
     	Dispetçer pultda gözegçilik edilýän desgadaky işi hasaba almak, bellemek, derňew etmek üçin awtomatiki ýazgy edýän gurluş ornaşdyrylýar. Ulag çatrykda awtomatlaşdyrylan dolandyryş ulgamy döretmek şu yzygiderlikde alnyp barylýar:
1. ADU tehnologik taýýarlyk;
1. tehnologik işiň toplumlaýyn derňewi;
1. matematiki üpjünçiligi işläp düzmek;
1. ADU taslamany taýýarlamak (tehniki-gurluş çözgüdi);
     	Ulag çatrykdaky awtomatlaşdyrylan dolandyryş ulgam ähli ulag görnüşe girizilen umumy iş tehnologiýa esaslanýar.


22.3. Ulag çatrykda umumy tehnologiýa we dolandyryş guramalary

     	Ulag ykdysadyýeti netijeli ösdürmegiň wajyp faktorydyr. Bazar gatnaşyklaryň emele gelmegi ulagyň ähmiýetini güýçlendirýär. Ulagyň gatnaşmagynda sebit haryt bazary emele gelýär. Ulagyň esasy meselesi bolan maddy gymmatlyk aýlanyşygy çaltlandyrmak, taýýar önümi daşamak, ýolagçy gatnatmak has wajyp ähmiýete eýe bolýar. Bu önüm öndürijileriň-de, müşderiniň-de ykdysady bähbidini araýar. Şu maksat bilen ýurduň durmuş-ykdysady ýagdaýyny gowulandyrmak, täze territoriýa özleşdirmek, ýurduň ykdysady howpsuzlygyny berkitmek üçin şert döretmek zerurdyr.
     	Ýük daşama tehnologiýa ýük ýüklemek, saklamak, geçirip ýüklemek, daşamak, düşürmek bilen baglanyşykly ähli meseleleri öz içine alýar. Ulag çatrykda umumy tehnologik prosesi işläp düzmek üçin demir ýol menzili bilen portuň, demir ýol menzili bilen awtomobil kärhananyň, ýanaşyk menzil bilen senagat ulagyň, port bilen awtomobil kärhananyň, aeroport bilen awtomobil kärhananyň arasynda ikitaraplaýyn daşama iş tehnologiýa düzmek hökmandyr. Ulag çatrykda demir ýol ulagy ähli ulag görnüşi bilen özara gatnaşykda bolýar. Ol ulag çatrygyň içinde köp şahaly ýol tora eýedir. Şoňa görä ulag çatryga umumy ulag tehnologiýa işläp düzülende demir ýol ulagy esas hökmünde kabul edip bolar. Ulag çatrykda ähli ulag görnüşi umumy tehnologiýa esasynda hereket etmelidir. Ol köp sanly faktora baglydyr:
1. kärhananyň iş şerti we onuň tehniki taýdan enjamlaşdyrylyşy;
1. hereket edýän düzümiň hereket ugryny guramak ulgamy;
1. ýük geçirip ýükleme görnüşi;
1. ýük akymyň depgini we biendiganlyk derejesi;
1. kärhananyň iş tertibi (iş topary çalyşma sany, iş dowamlylygy);
1. dürli ulag görnüşde daşama prosesiň ýagdaýy;
1. bir ulag görnüşden beýlekisine ýük geçirme şerti.
     	Ulag çatrykda umumy tehnologiýa ulanmak merkezleşdirilen dolandyryş ulgamy girizmek zerurlygyndan gelip çykýar. Merkezleşdirilen dolandyryş ulgama şu talaplar bildirilýär:
1. ýokary işjeňlik;
1. ygtybarlyk we işiň barşyna doly gözegçilik;
1. ulag çatrykdaky kärhanalaryň dolandyryş gurama tabynlygy.
     	Ulag çatrykdaky merkezleşdirilen dolandyryş ulgamy ulanyş işi guramak, hasabat, barlag, derňew ýaly bölümlerden durýar. Ulag çatrykda dürli ulag görnüşiň özara gatnaşygyny dolandyryş gurluş şu derejelere eýedir:
1. birinji (ýokarky) dereje, ulag ministrlikleriň we müdirlikleriň özara gatnaşygy. Birinji derejäni sazlaýjy gurama döwlet topary bolup durýar. Ol ýük akymy rejelemek boýunça teklip taýýarlaýar, sebit müdirligi bilen bilelikde işi guraýar, ulag iş netijäni jemleýär.
1. ikinji derejedäki dolandyryş sebit ulag bölümleriň (demir ýol bölümi, deňiz (derýa) gämiçiligi, ýük awtoulag birleşigi) özara gatnaşygyny üpjün edýär. Olaryň işini ulag ministrlikleri sazlaýar.
1. dolandyryşyň üçünji derejesini ulag çatrykda umumy tehnologik proses esasynda işleýän kärhanalar (menzil, port, aeroport, awtohojalyk, ýükleme-düşürme iş meýdança, ulag-ýollama kärhana) düzýär. Ulag çatrykda işi sazlamak gämiçiligiň, demir ýol, awtomobil ulagyň bölüm ýolbaşçysynyň bilelikdaki buýrugy esasynda amala aşyrylýar.  
1. dolandyryşyň dördünji derejesine daşama prosese hyzmat edýän ulag guramalary degişlidir. Olar hereket edýän düzüm, ulag çatrykdan ýüküň we hereket edýän düzümiň geçişi barada maglumat toplaýar we derňeýär. Bu guramalaryň işini ulag çatryk ýolbaşçylary sazlaýar.
1. dolandyryşyň bäşinji derejesi ulag çatrykdaky hojalygara, garyşyk kärhanalaryň (portda, demir ýol menzilde, awtohojalykda umumy iş çalşygy) işi bilen baglanyşyklydyr.  
     	Dünýä ykdysadyýetiň globallaşýan şertinde maliýe we maglumat üpjünçilik bilen birlikde ulag goşulyşma prosesiň wajyp guraly hökmünde çykyş edýär. Ulagyň aýratyn ähmiýeti bütewi ykdysady giňligiň döremeginde, bazar ykdysadyýetiň emele gelmeginde aýdyň görünýär. Bu ulag ulgamy kämilleşdirmekde täze ugurlary kesgitleýär. Häzirki wagtda milli ulag ulgamyň dünýä ulag ulgama goşulyşmagy üçin içerki we daşarky şert döretmäge uly ähmiýet berilýär.


©Özüňi barlamak üçin soraglar
1. Şäherde haýsy ulag çatryk gurluşlar tapawutlanýar?
2. Ulag çatryk tehnologiýada nähili umumylyklar talap edilýär?
3. Ulag tor çyzgy buýunça haýsy ulag çatryk görnüşi bar?
4. Ýük hereketinde logistiki ulgamy dolandyrmak nähili meseleleriň yzygider çözülmegini talap edýär?
5. Ulag görnüşleriň awtomatlaşdyrylan dolandyryş ulgamy nähili hereket edýär?
6. Awtomatlaşdyrylan dolandyryş ulgamyň näçe basgançagy bar?
7. Ulag çatryga umumy tehnologiýa girizmek haýsy zerurlykdan gelip çykýar?
8. Ulag çatrykda dürli ulag görnüşiň özara gatnaşygyny dolandyryş gurluşyň haýsy derejeleri bar?
23. ÝOLAGÇY GATNATMAKDA DÜRLI ULAG GÖRNÜŞIŇ ÖZARA GATNAŞYGY


23.1. Jemgyýetçilik durmuşda ýolagçy gatnatmagyň ähmiýeti

     	Häzirki zaman jemgyýete durmuş prosesiň güýçli depgini häsiýetlidir. Häzirki wagtda maglumat tehnologiýa köp babatda jemgyýetiň ylmy-tehniki kuwwatyny kesgitleýär, täze durmuş keşbi emele getirýär. Maglumat tehnologiýa bütin dünýä maglumatyň, täzeligiň az salymda, görlüp-eşidilmedik çaltlykda ýaýramagyny üpjün edýär. Adamlaryň giňişlikde ýerini üýtgetmegi durmuşy zerurlykdyr. Giňişlikde wagt boýunça maddy zat, energiýa we maglumat hereketi adamzadyň islegine görä bolup geçýär. Şoňa görä ol adamyň ýerini üýtgetmegi bilen deňeşdireňde ikinji ähmiýetlidir. Jemgyýet adamyň giňişlikde ýerini üýtgetmek zerurlygyny öňünden kesgitleýär. Ol adamlarda baryp biläýjek ýerini görmäge höwes döredýär hem-de olaryň hereket etme tizligini çaltlandyrýar.
     	Jemgyýetçilik gatnaşygy adamlaryň birleşmegini talap edýär. Önümçilik prosesi amala aşyrmak, maddy we medeni gymmatlygy sarp etmek, ylmy, jemgyýetçilik-syýasy, harby işleri ýerine ýetirmek üçin adamlar gatnaşykda bolýar. Şeýdip ilatly ýer döräpdir. Wagtyň geçmegi bilen ilatly ýer territoriýa taýdan giňeýär. Adamyň ýaşaýan ýerinden wagtlaýyn bolýan ýerine çenli çalt hereket etmäge zerurlyk döreýär. Bu zerurlyk şäher ýolagçy ulagyň hasabyna çözüldi. Ilatly nokatlaryň arasynda ýolagçy gatnawy hemişe ösüp geldi. Ulag-ykdysady gatnaşygyň gitdigiçe güýçlenmegi soňlugyça iri bileleşikleriň – şäher aglomerasiýanyň, sebitiň, ýurduň döremegine getirdi. Olaryň arasynda hem ulag-ykdysady gatnaşyk emele gelýär. Häzirki wagtda ulagyň ähmiýeti has-da ulydyr. Ulag ýurduň dürli sebitini birleşdirmek bilen ony bir bütewilige öwürýär. Şoňa görä döwlet emele getiriji wajyp faktorlaryň biri ulagdyr. Ulagyň ähmiýeti jemgyýetçilik durmuşynda barha artýar. Ulag ulgamy ilaty territorial taýdan guramaga we ykdysady ösüşe täsir edýän wajyp faktorlaryň bir hasaplanýar. Ilatyň, önümçiligiň we ulagyň özärä täsiri emele gelen ýaşaýyş toplumda, sebit önümçilik ýöriteleşişinde, ulag toruň gürlüginde we çyzgysynda aýdyň görünýär. Ulag ýoly gadymdan bäri adam zähmetiniň jemlenen ýeri bolup durýar. Dünýäniň köp iri şäherleri özüniň amatly ulag-geografik ýerleşişine görä döräpdir we ösüpdir.
     	Daşama görnüşi boýunça ýolagçy hem-de ýük ulagy tapawutlanýar. Häzirki zaman ýolagçy ulagy ýolagçylary, olaryň el goşlaryny we ýüküni daşamagy üpjün edýär. Ýolagçy gatnatmak söwda hem-de söwda däl görnüşde bolup bilýär. Söwda daşama daşaýjy tarapyndan ykdysady peýda gazanmak maksady bilen amala aşyrylýar, söwda däl daşama bolsa şahsy talaby kanagatlandyrmak üçin, döwlet we munisipal gulluklaryň bähbidine (harby gullukçylary, polisiýa we döwlet işgärleri gatnatmak) guramalar tarapyndan amala aşyrylýar. Ýolagçy ulagyň ykdysady we durmuş ähmiýeti ýolagçy gatnatmakda edilýän hyzmat, el goşy we ýolagçynyň ýany bilen äkidýän ýüküni daşamaga bolan talaby kanagatlandyrmak bilen baglanyşykly. Ýolagçy ulagy, önümçilik sfera däl-de, ilata hyzmat edýän sfera degişlidir. Ýolagçy gatnatmak bilen baglanyşykly ýüze çykýan jemgyýetçilik gatnaşygy ulag gatnaşygy emele getirýär. Ulag gatnaşykda ulag serişdäni dolandyrmak ýa-da daşama işi bilen baglanyşykly iş ýerine ýetirmeýän adam ýolagçy bolup durýar. Gatnaw işi amala aşyrýan ýuridiki tarap ýa-da şahsyýet - telekeçi daşaýjydyr. Daşama işi düzgünleşdirýän döwlet we munisipal guramalar hem ulag işe gatnaşyjy hasaplanýar. Bir nokatdan beýleki nokada ýolagçy gatnatmak ulag işiň esasydyr. Ýolagçy öz ýany bilen el goşy we ýük äkidip bilýär. Ýolagçynyň ýanyndaky zatlar ýolagçy gatnatma düzgüne laýyklykda möçberine görä el goşa ýa-da ýüke degişli edilýär. Adam zerur bolan aralygy pyýada ýa-da ulag serişdäniň kömegi bilen geçip bilýär. Ulaga adamyň hereket etmäge bolan ukybyny özboluşly «güýçlendiriji» hökmünde seretmek bolar.


23.2. Dürli ulag görnüşiň arasynda ýolagçy gatnatmagyň paýlanyşy

     	Kesgitli ugur boýunça ulagda gatnaýan ýolagçy, ýagny, kesgitli wagtda belli bir ugur boýunça ulagda gatnadylan we gatnadyljak ýolagçy möçberi ýolagçy akymy emele getirýär. Ýolagçy ulagy dürli ulag görnüşiň üsti bilen halkara, şäherara, şäheretek, şäheriň içinde we ýerli (oba we etrap içre) ugur boýunça ýolagçy gatnatmagy amala aşyrýar:
1. halkara ýolagçy gatnatmak araçägi kesip geçmek bilen iki we ondan köp ýurduň arasynda ýolagçy gatnatmagy amala aşyrýar;
1. şäherara ýolagçy gatnatmak şäheriň çäginden daşarda 50 kilometrden uzak aralyga ýolagçy gatnatmagy öz içine alýar;
1. şäheretek ýolagçy gatnatmak şäheriň çäginden daşarda 50 kilometre çenli aralykda ýolagçy gatnatmagy amala aşyrýar;
1. şäheriň içinde ýolagçy gatnatmak şäheriň çäginde ugur boýunça ýolagçy gatnatmakdyr.
     	Oba ýerinde ýolagçy gatnatmak esasan awtobusyň üsti bilen şu ugurlarda amala aşyrylýar:
1. oba ilatly nokatlary özara, etrap merkezi, demir ýol menzili, aeroport, güzer bilen birleşdirýän;
1. iki etrap merkeziň arasynda;
1. okuwçylary oba ilatly ýer bilen mekdebiň arasynda gatnadýan ýörite ugur. 
     	Eger oba ilatly nokady bilen ulag duralganyň arasy 3 kilometrden az bolsa onda ol şol gatnaw ugur bilen hyzmat edilýär.
     	Ähli ulag görnüşde hem ýolagçy gatnatmak adamlaryň bir wagtlaýyn gatnawyndan emele gelýär. Ýolagçy gatnawy adamlaryň ykdysady, jemgyýetçilik işi bilen baglanyşykly zerurlygyndan; durmuş-medeni, hojalyk we şahsy talabyndan ýüze çykýar. Ilat ulag serişdeden sapara, okuw jaýyna, önümçilik tejribelige, iri şähere, özüni bejertmäge kurorda, dynç almaga we ş. m. ýere gidende peýdalanýar. Ýolagçynyň köp bölegi şäheretek ugurda we şäher içinde gatnadylýar. Olar her gün iş, okuw, ýaşaýan ýerine, kinoteatra, zat satyn almak üçin şähere, dynç alyş güni we tomus möwsümi şäheriň daşyna dynç almaga gidýär. Adamlaryň çäk boýunça ulagyň kömegi bilen ýerini üýtgetmegi – häzirki zaman durmuş keşbiniň wajyp aýratynlygydyr. Ol ilatyň ulag hereketjeňligini görkezýär. Ilatyň ulag hereketjeňligi – ilatyň ýurtda, iri sebitde, şäher aglomerasiýada we aýratyn şäherde giňişlik boýunça öz ornyny üýtgedip bilijilik ukybyny görkezýän wajyp häsiýetnamadyr. Soňky ýyllarda ýolagçy akymyň geografiýasynda, ýolagçy gatnatmagyň möçberinde we ulag görnüşleriň arasynda ýolagçy paýlamakda uly üýtgeşmeler boldy. Şäherara ugurda ýolagçy gatnatmak aşaklady. Bahanyň ýokarlanmagy netijesinde ýolagçylaryň bir bölegi howa ulagyndan demir ýol ulaga geçdi. Ýolagçy akymyň ulag görnüşleriň arasynda paýlanyşy köpsanly ýagdaýa bagly. Ol, esasan, ilatyň girdeýjisine we ulag taýdan hereketjeňligine garaşly bolup durýar. Ýolagçy gatnatmakda dürli ulag görnüşiň özara gatnaşygyny sazlamak ýük daşamak bilen deňeşdireňde az ähmiýetlidir. Ol ýolagçy gatnatmagyň aýratynlygy, şeýle hem, ulag görnüşleriň arasynda ýolagçy paýlananda ýüze çykýan kynçylyklar bilen baglanyşyklydyr. Ýolagçylaryň bir ulag görnüşden başgasyna geçýän nokadynda hereket edýän düzümleriň özara gatnaşygyny kadalaşdyrmak zerurdyr. Ýolagçy gatnatmakdaky kynçylyk ulag bilen ýolagçy bähbidi utgaşdyrma zerurlygy bilen şertlenendir. Gatnamak üçin ýolagçy ulag görnüşi özi saýlaýar. Ol hemişe tygşytlylyk nukdaý nazardan çemeleşmeýär. Ýolagçynyň ulag görnüşi saýlamagynda käbir ýagdaýda ýola sarp edilýän wagt, beýleki ýagdaýda amatlylyk hem-de hyzmat ediş hil, başgasynda bolsa barmaly ýeriň ýerleşişi aýgytlaýjy ähmiýete eýe bolýar. Jemgyýetiň ykdysady we sosial ösüşi, halkyň hal-ýagdaýynyň yzygider ýokarlanmagy, ýolagçy gatnadýan ulag görnüşleriň maddy-tehniki bazasynyň berkemegi ýolagçy gatnawa, ulag hyzmatyň hiline bolan talaby kanagatlandyrmaga şert döredýär
     	Gatnadylýan ýolagçylaryň sany boýunça awtomobil ulagy esasy ulag görnüşi bolup durýar. Öl ähli ýolagçylaryň ¾ bölegini gatnadýär. Muňa seretmezden ýurtda ýolagçy gatnatma ugry demir ýol ulagy bilen baglanyşykly ýüze çykýan ýolagçy akym kesgitleýär. Demir ýol ulagyň daşama düzüminde ýolagçy gatnatmagyň ýük daşama göwrümden örän pesdigine garamazdan, ol bu ulag görnüşiň daşama işinde uly orun tutýar. Dürli ulag görnüşi bilen ýolagçy gatnatma uzaklygy birmeňzeş däldir. Awtomobil ulagy, esasan, gysga, demir ýol ulagy orta, howa ulagy bolsa uzak aralyga ýolagçy gatnatmagy amala aşyrýar. Häzirki wagtda ulagyň dürli görnüşi bilen ýolagçy gatnatmakda emele gelen görnüşi kämil hasaplap bolmaz. Ýolagçy gatnaw geljekde meýilleşdirilende esasy ugurlar boýunça ulag görnüşleriň paýynyň üýtgeýşini öňünden görüp, ähli ulag görnüşi hasaba almak zerurdyr.
 
      
1-nji diagramma. Dürli ulag görnüşiň arasynda ýolagçy hem-de ýük dolanyşygyň paýlanyşy.               
  

23.3.  Ýolagçy gatnatmakda dürli ulag görnüşiň özara gatnaşygy

     	Ulag infrastrukturanyň derejesi, daşama bahany peseltmek, bazar gatnaşykda bolsa ýük eltme tizligi ýokarlandyrmak islegi ýük hem-de ýolagçy gatnatmakda dürli ulag görnüşiň özara gatnaşyk usulyny saýlamak zerurlygy ýüze çykarýar. Dürli ulag görnüşiň işiniň marketing derňewi olaryň özara gatnaşygynda dürli usul ulanmagyň maksadalaýykdygyny görkezýär. Ol müşderiniň ulag hyzmata bolan talabyny kanagatlandyrmaga we ulag ulanma netijeliligi ýokarlandyrmaga ýardam edýär. Ýurduň ykdysady sebitleri biri-birinden halk hojalyk toplumda tutýan orny, ilatyň gürlügi, şäher toruň ösüş derejesi, şeýle hem, çägiň ulag taýdan özleşdiriliş derejesi boýunça tapawutlanýar. Şoňa baglylykda olarda sebitara we sebitiçre ýolagçy gatnatmagyň möçberi hem-de ulag geografiýasy dürli-dürlidir. Ylmy-tehniki öwrülişigiň adamlaryň durmuşyna edýän täsiri, ýurduň önümçilik-ykdysady kuwwatynyň artmagy, ilatyň maddy ýagdaýynyň gowulanmagy, zähmet çekýän adamyň boş wagtynyň artmagy, ruhy talaby kanagatlandyrmaga bolan ymtylyş – bularyň ählisi ilatyň gatnaw zerurlygynyň ýüze çykma sebäpleridir. Ilatyň ulag hereketjeňliginiň yzygider ýokarlanmagy – jemgyýetçilik ösüşiň esasy kanunalaryň biridir. 
     	Uzak aralyga ýolagçy gatnatmak ulagyň esasan 3 görnüşi bilen amala aşyrylýar: demir ýol, howa we awtomobil ulaglary. Demir ýol ulagy ýolagçynyň ugraýan we barýan ýerine (hem-de yzyna) wagonda ýatymlaýyn bir gije-gündiziň dowamynda gidýän ýagdaýynda aýgytlaýjy rol oýnaýar. Ondan köp wagt sarp edilýän uzak aralykda otlynyň ähmiýeti aşaklap, uçaryňky bolsa tersine artýar. Günüň ýagty wagtynda baryp bolýan ugurda şäherara awtobusyň artykmaçlygy adatça ulydyr. Ýolagçy gatnatmakda häzirki wagtda şäheretek ýolagçy gatnatmak barha uly ähmiýete eýe bolýar. Ýolagçynyň köp bölegi ýola çykanda dürli ulag görnüşiň hyzmatyndan peýdalanýar. Bu ýolagçy dürli ulag görnüşiň arasynda özara gatnaşygy sazlamagy talap edýär. Mesele ýolagçy bir ulag görnüşden başgasyna geçende amatlygyň bolmagy, az wagt we serişde sarp etmegi bilen baglanyşykly. Ýolagçy gatnatmakda dürli ulag görnüşiň arasyndaky özara gatnaşyk şu ýagdaýy göz öňünde tutmalydyr:
· umumy petek boýunça demir ýol-awtomobil ýolagçy gatnawy guramak;
· menzili, petek satylýan ýeri toplumlaýyn ulanmak;
· bir ulag görnüşden beýlekisine münülýän nokada uçaryň, gäminiň, awtobusyň we otlynyň gelýän wagtyny ylalaşmak;
· iri ulag çatrykda ähli ulag görnüşe petek satmak we goş ugratmak boýunça ulag gullugy guramak;
· özara gatnaşyk edýän ulag görnüşe ýolagçy eltmekde amatly şertiň bolmagy;
· ugurdaş ugurda dürli ulag görnüşiň işini ylalaşyp guramak.
     	Demir ýol, deňiz, derýa we awtomobil ulagda ýolagçy ýeri paýlamak we petek resmileşdirmek dispetçer ulgamyň üsti bilen alnyp barylýar. Ol iri ulag çatrykda ýolagçyny bir ulag görnüşden başgasyna geçirmegi gowy guramaga mümkinçilik berýär. Bu ulgam dispetçer merkeziň üsti bilen her bir ulag görnüşiň petek satýan kassasynda ýolagçynyň münjek ulag görnüşi üçin ýeri ätiýaçlykda saklamaga mümkinçilik berýär. Sargyt boýunça petek bir gün öň ýanynda dispetçer topara geçirilýär. Dispetçer ulag görnüşi we ugraýan wagty boýunça sargydy umumylaşdyrýar hem-de ylalaşylan tertip boýunça görkezilen wagtda degişli ulag görnüşiň dispetçerine geçirýär. Sargyt petegi ýörite kassa geçirilip, öňünden geçirilen ýygymyň esasynda ýolagça satylýar.
     	Ýolagçy gatnatmagy kämilleşdirmek üçin Germaniýanyň iri etraplarynda ýolagçy ulaglaryň birleşigi döredilýär. Ýolagçy gatnatmagyň bu usulynda daşama we onuň bahasy ulag birleşikde bir nusga getirilýär. Meselem, «Reýn-Rur» birleşigiň hyzmat edýän territoriýasy 49 sany tarif zona, her bir zona hem öz gezeginde aşaky öýjüge bölünendir. Bir öýjügiň ortaça meýdany takmynan 24,3 inedördül kilometre barabar. Ýolagçy petekde üç belgili kod bolup, birinji iki san zonany, soňky san öýjügi aňladýar. Petege bahalaryň 5 basgançagy girizilýär: 
1. möhleti 40 minut, - öýjügiň içindäki gatnaw üçin;
2. möhleti 90 minut, - iki tarif zonanyň çägindäki gatnaw üçin;
3. möhleti 2 sagat;
4. möhleti 2,5 sagat;
5. möhleti 3 sagat;
     	Gatnawyň iň uzak aralygy 50 kilometr. Ýolagçy petekdäki kod boýunça görkezilen zonalaryň çäginde we petegiň möhletinde birleşmä girýän islendik ulag görnüşiň hyzmatyndan, islendik ulag utgaşmadan we münüp-düşmeden peýdalanyp bilýär. Demir ýol ulagy ýolagçyny öz awtobusynda porta, aeroprta, awtomobil we ugurdaş demir ýol menzile gatnadýar.


©Özüňi barlamak üçin soraglar
1. Ulag jemgyýetçilik durmuşynda nähili rol oýnaýar?
2. Ýolagçy gatnatmagyň nähili görnüşi bar?
3. Ýolagçy haýsy ugurda gatnadylýar?
4. Adamlaryň ýerini üýtgetmegine näme sebäp bolýar?
5. Ilatyň ulag hereketjeňligi diýip nämä düşünilýär?
6. Ýolagçy gatnatmak ulag görnüşleriň arasynda nähili paýlanýar?
7. Ýolagçy gatnatma aralygy demir ýol, awtomobil we howa ulagyň arasynda nädip kesgitlenýär?
8. Ýolagçy gatnatmakda dürli ulag görnüşiň özara gatnaşygyny kämilleşdirmek üçin haýsy ýagdaýlar göz öňünde tutulmaly?



24. ÝÜKLÄP-DÜŞÜRMESIZ UGURDA
DÜRLI ULAG GÖRNÜŞIŇ ÖZARA GATNAŞYGY


24.1. Ýükläp-düşürmesiz ugurda dürli ulag görnüşiň özara gatnaşygynyň esasy
    
     	Bazar ykdysadyýeti şertde «gapydan gapa» we «takyk öz wagtynda» ýörelge bilen ýük daşalanda dürli ulag görnüşiň işini sazlamakda müşderi talaby öň hatara geçýär. Şoňa görä, ulag bilen müşderi bähbidi göz öňünde tutup, işiň ylaşylmagy bäsdeşlik faktordan rüstem gelýär. Bütewi ulag ulgamyň netijeli işlemegine dürli ulag görnüşiň özara gatnaşygy uly täsir edýär. Ulag ulgamyň bütewi bolmagyna şu ýagdaýlar esas bolup durýar:
1. tehniki; 
2. tehnologik;
3. guramaçylyk;
4. ykdysady;
5. hukuk
     	Ulag görnüşleriň özara gatnaşygynyň tehniki esasy deňiz, demir ýol, awtomobil parom geçelgeleri döretmegi, ýükläp düşürýän enjamlary bir nusga getirmegi, konteýner bilen awtomobil, wagon, gämi, uçar ölçegi ylalaşmagy göz öňünde tutýar. Ýolagçy üçin amatly bolan demir ýol-awtobus, awtobus-derýa, aero-awtobus birleşdirilen ýolagçy wokzaldyr menzil gurulýar.
     	Ulag görnüşleriň özara gatnaşygynyň tehnologik esasy ulag görnüşleriň, ýük iberijiniň we kabul edijiniň arasynda ylalaşylan iş tertibi işläp düzmegi, ýolagçy bähbidi göz öňünde tutup, dürli ulag görnüşiň gelýän we ugraýan wagtynyň amatly tertibini girizmegi, iri ulag çatrykda we intermodal daşamada işiň toplumlaýyn tehnologik prosesini guramagy öz içine alýar.
     	Ulag görnüşleriň özara gatnaşygynyň dolandyryş we maglumat esasy ýurduň ulag-ýol toplumy üçin umumy, ylalaşylan dolandyryş ulgamy işläp düzmegi, daşama prosesi guramagyň kadasyny we hukuk esasyny taýýarlamagy, işjeň maglumat üpjünçiligi göz öňünde tutýar.
     	Ulag görnüşleriň özara gatnaşygynyň ykdysady esasy ulag hyzmata islegiň çaklama-meýilnamasyny işläp düzmegi we ylalaşmagy, marketing çemeleşme esasynda sebitler boýunça garyşyk ýük daşama göwrüni kesgitlemegi, öndüriji güýçleri ösdürmekde we ýerleşdirmekde ulag çykdajyny, dürli ulag görnüşiň özara gatnaşygynyň ykdysady netijeliligini esaslandyrmagy öz içine alýar.
     	Ulag görnüşleriň özara gatnaşygynyň hukuk esasy dürli ulag görnüşiň özara gatnaşygynda, ulag bilen müşderiniň arasynda ýüze çykýan ýuridiki, hukuk meseläni çözmegi göz öňünde tutýar.
     	Dürli ulag görnüşiň tehniki, tehnologik, ykdysady, maglumat, guramaçylyk we hukuk alamata eýe bolmagy daşama prosesiň bökdençsiz bolmagyny üpjün edýär we ulag serişdäniň boş durýan wagtyny azaldýar, zähmet çykdaýjyny tygşytlaýar, ýük eltmegii çaltlandyrýar, ýüküň zaýalanmagy we ýitgisi peselýär. Soňky ýyllarda dünýä tejribesine birnäçe ulag görnüşiň gatnaşmagynda amala aşyrylýan ýükläp-düşürmesiz gatnaw usuly ornaşdyrylýar. Ýükläp düşürmesiz gatnawda geçirilip ýüklenýän nokatda ýük bir ulag görnüşden beýlekisine gaby bilen birlikde geçirilýär. Ulag işi guramak ýük daşamagy meýilleşdirmegi, degişli taýýarlyk işi amala aşyrmagy, ulag serişdäniň we ýükleme-düşürme işiň kesgitli tertibini ýola goýmagy öz içine alýar. Häzirki wagtda daşamany guramagyň iki görnüşi giňden ulanylýar:
1. tertip boýunça;
2. mälim etme boýunça.
     	Daşamanyň birinji görnüşi kuwwatly we durnukly ýük akymda, ikinji görnüşi bolsa ulag serişdä talap dörän ýagdaýda ulanylýar. Daşama meýilleşdirmek üç basgançakdan durýar;
1. tehniki-ykdysdy meýilleşdirme;
2. senenama (kalendar) meýilleşdirme;
3. dispetçer ýolbaşçylygy.
     	Tehniki-ykdysdy meýilleşdirme ýyllyk ýa-da çärýek (möwsüm) daşama meýilnamany, senenama (kalendar) meýilleşdirme has gysga döwür üçin: iş çalşyk, gije-gündiz, aýlar boýunça düzülen meýilnamany öz içine alýar. Ulag işiň barşyna işjeň ýolbaşçylyk, ýagny, ulag serişdäniň hereket tertibi berjaý edişine we iş çalşyk, gije-gündiz meýilnama gündelik gözegçilik ulag hojalygyň dispetçer gullugy tarapyndan amala aşyrylýar. Dispetçer gullugy daşamada meýilleşdirilen işiň ýerine ýetirilişine gözegçilik edýär we guraýar.
     	Häzirki wagtda durmuşa birnäçe ulag görnüşiň gatnaşýan garyşyk ýük daşama görnüşi giňden ornaşdyrylýar. Daşamanyň bu görnüşiniň esasy maksady geçirip ýükleme nokatda ýüküň bolýan wagtyny, onuň ýütgisini azaltmakdyr. Şoňa görä, dürli ulag görnüşiň gatnaşmagyndaky ýükläp-düşürmesiz daşama (gatnaw) has ähmiýetli. Ýükläp-düşürmesiz gatnawda ýük ugradylýan nokatda ýörite gaba ýerleşdirilip, şonuň bilen hem bir ulag görnüşden başgasyna geçirilýär. Geçirip ýükleme nokatda ýüki bir ulag görnüşden beýlekisine aýratynlykda geçirip ýüklemek zerurlygy aradan aýrylýar. Ýükläp-düşürmesiz gatnaw ulgamy 3 topara bölmek mümkin:
1. konteýner ulag ulgamy; ýük ugradylýan nokatda konteýnere ýüklenip, eltilmeli nokada çenli şol konteýnerden çykarylmaýar. Konteýner ýüki bilen birlikde bir ulag görnüşden başgasyna – wagondan awromobile ýa-da konteýner daşaýan gämä ýa-da tersine geçirilýär.
2. «derýa-deňiz» ugry boýunça ýük daşamak; meňzeş ulag serişdeleriň arasynda ýüki birinden başgasyna geçirmek («derýa-deňiz» görnüşli gämi, awtomobil-amfibiýa, howa ýassykly enjam);
3. parom gatnawy; ýüki bilen bilelikde ulag serişde poromyň üsti bilen gatnadylýar.


24.2. «Derýa-deňiz» ugry boýunça ýük daşama

     	Dürli ulag görnüşiň işini sazlamak daşalýan tehnikanyň we tehnologiýanyň çylşyrymlaşmagy, ýük göwrümiň artmagy, awtomatlaşdyrylan ulgamyň ösüşi bilen uly ähmiýete eýe bolýar. Ýükläp düşürmesiz ugurda bütewi ulag ulgamyň iş netijeliligine tehnikanyň we tehnologiýanyň ösüş derejesi aýgytlaýjy täsir edýär.
Derýa-deňiz kysymly gämi bilen ýük daşamaga geçmek ýükläp düşürmesiz ugurda ýük daşama meseläniň gowy çözgüdidir. Ol «suw magistral ugur» döretmek esasynda iki ulag görnüşiň (deňiz we derýa ulagyň) arasynda goşmaça iş etmezden ýükläp düşürmesiz daşama amala aşyrmaga mümkinçilik berýär. Bu daşamanyň netijeliligi örän ýokarydyr. Şoňa görä ol çalt depgin bilen ösdürilýär. Dünýäde garyşyk «derýa-deňiz» daşama derýa we deňiz portlaryň arasynda göni (derýa-deňiz), şeýle hem, tersine (deňiz-derýa) ugurda amala aşyrlýar. Daşama ugur boýunça derýa-deňiz, deňiz-derýa, derýa-deňiz-derýa, deňiz-derýa-deňiz görnüşde bolup biler. «Derýa-deňiz» görnüşli ýük daşamany durmuşa ornaşdyrmak deňizde hem-de derýada hereket edip bilýän gämi döredilmegi bilen mümkin boldy. Deňiz gäminiň derýa porta barmagy üçin düýbi çuňlaşdyryjy iş geçirmek zerurdyr. Gidroelektrik beketler gurlan derýalarda bu işi geçirmek hökman däldir, sebäbi derýanyň çuňlugy GES gurulmagy bilen öz-özünden artýar.
     	«Derýa-deňiz» gatnawda lihtýor-gämi giňden ulanylýar. 1100 tonna ýük göterijiligi bolan lihtýor-gämi bilen ýük derýänyň aýagynda ýerleşen porta eltilip, iri deňiz gämä ýüklenýär. Lihtýor daşaýjy ulanmak gymmata düşýän çylşyrymly inžener gurluşly deňiz port gurmak zerurlygy aradan aýyrýar. Deňiz gämä ýüzüş wagtynda hem lihtýor-daşaýjy bilen ýükleme-düşürme işi geçirip bolýar. Bu adaty ýük ýüklemek bilen deňeşdireňde deňiz gäminiň durýan wagtyny 4-8 esse kemeltmäge mümkinçilik berýär. 
     	«Derýa-deňiz» gatnawda ýük blok ulanmak usulyň ähmiýeti ulydyr. Ýük blogy kenarda bir nusga boýunça ýörite platformada taýýarlanýar. Olaryň agramy 200-600 tonna bolup, howa ýassyga berkidilýär. Ýük blogy bilen baglanyşykly iş howa ýassykly platformada amala aşyrylýar. Ýükli platforma geçirip ýükleýän toplumyň, gäminiň kompressor gurluşynyň üsti bilen ondan oňa geçirilýär. Deňiz gämä platformany ýüklemek-düşürmek işi portda ýa-da gäminiň ýüzüş wagtynda amala aşyrylýar. Ýük blogy daşamak üçin lihtýor-gämi ulanmak hem mümkin. Onuň üçin lihtýor-gämini goşmaça enjamlaşdyrmak, ýagny, relsde hereket edýän göteriji gurluş (domkrat) bilen üpjün etmek ýeterlikdir. Ýük blogyň artykmaçlygy ony ulag serişdä göni ýükläp we, tersine, düşürip bolýanlygy bilen baglanyşykly. 
     	«Derýa-deňiz» gäminiň ulanyş-tehniki hesiýetnamasy içki suw ýüzüşde ulanylýan gäminiň häsiýetnamasyndan tapawutlanýar. «Derýa-deňiz» gämi bir paluba, iki gat düýbe we iki gat borta eýedir. Onuň gurluşy we enjamlaşdyrylyşy halkara konwensiýanyň talabyna laýyk bolmaly. «Derýa-deňiz» gäminiň giň ýük goýulýan bölümi ýükläp düşürme iş geçirmäge amatlydyr. «Derýa-deňiz» gämi ulanmak bilen ýükläp düşürme usulyň artykmaçlygy derýa hem-de deňiz ulagynda flotyň geçirijilik ukybyny ýokarlandyrmak üçin suw ýoly has doly ulanyp bolýanlygydyr. «Derýa-deňiz» kysymly gämi kiçi gabaraly derýada ýüzmäge ukuply bolýar, ýükleme düşürme işi azaltmagyň hasabyna daşamany arzanladýar. Emma, «derýa-deňiz» kysymly gämi deňizde çäklendirmä sezewar bolýar. Uly bolmadyk gabara ölçegi we az suwa çümmegi ulanmagyň hasabyna bu gämiler gowy geçirijilige eýe bolup, çäkli çuňlukdaky portlara hem baryp bilýär. 


24.3. Parom geçelge

     	Parom geçelge iki kenaryň arasynda ýörite gämi-paromda ýük, ýolagçy hem-de ulag serişde gatnatmak amala aşyrylýan deňiz, derýa, köl, aýlag suw giňligi boýunça geçelge guralan ýerdir. Ol gitdigiçe uly ähmiýete eýe bolýar. Eger-de öň parom geçelge gysga aralyga (100 km) ýük daşamakda ulanylan bolsa, häzirki wagtda aýratyn parom ugruň uzynlygy 1000 kilometrden hem geçýär. Parom ugry üç görnüşli bolup bilýär:
1. demir ýol;
2. awtomobil;
3. utgaşdyrylan (demir ýol-awtomobil). 
     	Parom geçelge iki topara bölünýär:
1. hemişelik parom geçelge;
2. wagtlaýyn parom geçelge.
     	Hemişelik parom geçelge uzak wagtlap peýdalanylýan geçelge bolup durýar. Möwsümleýin, gysga wagtlyk ýa-da zerur bolan ýagdaýda wagtlaýyn parom geçelge guralýar. Ol şu düzüjilerden durýar:
1. parom-gämi;
2. ulag serişdäniň gelip durmagy üçin kenar gurluşy;
3. eltme awtomobil we demir ýoly.
     	Uly ýük akymy bolan ugurda parom geçelge guralanda has netijelidir. Onda parom toplumyň ähli geçirijilik ukybyny ulanyp bolýar. 1963-nji ýylda Baku hem-de Türkmenbaşy (294 km) şäherleriň arasynda parom gatnawy ýola goýuldy. Ol Kawkazdan gelýän ýüki Merkezi Aziýa we tersine geçirmegi has çaltlandyrýar. Paromyň ýük bölümi 4 demir ýola eýe bolup, wagonlar oňa lokomotiw bilen bilelikde eltilýär. Paromyň ortaça tizligi 33 km/s. Amyderýanyň çep we sag kenarynyň arasynda köp wagtdan bäri parom gatnawy hereket edýär. Bu parom gatnawyň aýlanyp gelnende 100 kilometrden hem köp aralygy gysgaltmakda, Amyderýanyň iki kenarynda ýaşaýan ilatyň durmuş gatnaşyklaryny üpjün etmekde ähmiýeti örän ulydyr. Bu aralykda gatnaw özi ýöreýän we özi ýöremeýän paromda amala aşyrylýar. Paroma ýolagçy ýüki we awtoulag serişdesi bilen bilelikde münüp, derýanyň beýleki kenaryna we yzyna geçip bilýär. Häzirki wagtda Amyderýanyň üstünden Halaç we Hojambaz etraplaryň arasynda ponton köpri guruldy. Ponton geçelge iki kenarda ýaşaýan ilat üçin uly oňaýlyk döretdi. Olar indi Amyderýanyň üstünden geçip, Pelwert demir ýol menzilden otly ýa-da awtomobil bilen welaýat merkeze, ýurldumyzyň paýtagtyna we beýleki sebitlere ýoluny dowam etdirip biler. 2017-nji ýylda Türkmenabat-Farap awtomobil we demir ýol köpri açyldy. Mundan ozal 2009-2016-njy ýyllarda Amyderýanyň üstünden geçýän Kerki-Kerkiçi demir ýol we awtomobil köpri, Seýdi-Eljik köpri gurlup ulanmaga berildi. Bu ulag geçelgeleriň ýurduň gündogar sebitini durmuş-ykdysady taýdan ösdürmek bilen birlikde goňşy ýurtlar bilen ykdysady we durmuş gatnaşykda, geosyýasy taýdan möhüm ähmiýeti bar.
Parom geçelge şu artykmaçlyga eýedir:
· portda gämä hyzmat ediliş çaltlanýar, gäminiň we wagonyň boş durýan wagty gysgalýar;
· geçirip ýükleme hem-de ammar işiň ýoklugy sebäpli ýüki bir ulag görnüşden başgasyna geçirmegiň özüne düşýän gymmaty aşak bolýar; 
· ýokary derejede ýük tükellik we hil üpjün edilýär;
· geçirip ýükleme wagtyň, umumy daşama uzaklygyň gysgalmagy netijesinde ýük eltilişi çaltlanýar;
· ýüki bir ulag görnüşden başgasyna geçirmek işi ýönekeýleşýär.
     	Parom geçelgäniň şu ýetmezçiligi bar:
· ýükli hereket edýän düzüm paromda gatnadylanda daşalyp bilnäýjek ýüküň mukdary şoňa barabar ýük göterijilikli gämä seredende takmynan iki esse az bolýar;
· parom gurmagyň bahasy gämi gurmakdan gymmata düşýär;
· parom geçelge üçin göteriji gurluşly, wagon toplaýjy ulgamly enjamlaşdyrylan gämi duralga zerur bolýar.
     	Dünýäde dürli gönüşli parom geçelge giňden ulanylýar. Iri demir ýol parom geçelge 1963-nji ýyldan bäri Kaspi deňzinde Baku (Azerbeýjan), Türkmenbaşy (Türkmenistan), Aktau (Gazagystan) aralygynda, 1979-njy ýyldan bäri Ýapon deňzinde Holmsk bilen Wanino aralygynda, 1980-nji ýyldan bäri Iliçewsk (Ukraina) bilen Warna (Bolgariýa) aralygynda, 1986-njy ýyldan bäri Baltika deňzinde Klaýpeda (Litwa) bilen Mukran (Germaniýa) aralygynda hereket edýär. ХХ asyryň 90-njy ýyllarynyň başyna dünýäde 40 köpräk demir ýol parom geçelge hereket edýärdi. Ýewropada (Demirgazyk, Baltika we Orta Ýer deňiz basseýni) we Ýaponiýada köpsanly parom geçelge bar. Iň uzyn parom ugruň biri Ýewropada ýerleşýär. 1975-nji ýylda Hanko (Finlýandiýa) şäheri bilen Lýubek-Trawemýunde (Germaniýa) şäherleriň arasynda uzynlygy 1039 kilometr bolan parom gatnawy ýola goýuldy. Kuwwatly paromlar La-Manş bogazda, ABŞ-da Guron we Miçigan köllerinde, Afrikada Wiktoriýa kölünde, Italiýada Apennin ýarym adasy bilen Sardiniýa adanyň arasynda, Kopengagen (Daniýa) şäheri bilen Şwesiýanyň Malmýo, Helsinborg, Landskruna şäherleriň arasynda gatnaw amala aşyrýar. Ýaponiýada köpsanly parom geçelge hereket edýär. Kagosima-Nagoýa, Tokio-Koti, Osako-Kagosima ugurlarda hereket edýän paromlaryň birine 1079 ýolagçy, 180 awtomobil, 13600 t ýük, beýlekisine bolsa 1218 ýolagçy, 275 awtomobil ýerleşýär. 1954-nji ýyldan bäri Krym we Kawkaz portlaryň üsti bilen Kerç parom geçelge hereket edýär. Ol Krym bilen Krasnodar ülkäniň arasynda deňiz ulag gatnawy ýola goýdy. Kerç parom geçelgede bir gije-gündizde 100 gatnaw amala aşyrylyp, 23 müň ýolagçy, 150 demir ýol wagon daşalýar. Krym ýarym ada barmak üçin esasan awtobus-parom-awtobus, otly-parom-otly geçme usuly ulanylýar. 
     	 Ýükläp-düşürmesiz ugurda daşama aralygy has gysgaldýan tunel gurmaga hem uly ähmiýet berilýär. Parom geçelge bilen birlikde ol ýurtlaryň arasynda ýükläp düşürmezden ýük daşamaga ýardam edýär. Parom geçelge bar hem bolsa Angliýa bilen Fransiýanyň arasynda 1994-nji ýylda La-Manş bogazyň aşagyndan uzynlygy 50 kilometr bolan tunel guruldy. Ol fransuz kenarynda 4 kilometr, bogazyň aşagynda 37 kilometr, Angliýanyň kenarynda bolsa 9 kilometr ýeriň aşagyndan geçirilip, 160 km/s tizlik bilen hereket etmägi üpjün edýär.   
     

©Özüňi barlamak üçin soraglar
1. Ulag ulgamyň bütewi bolmagyna näme esas bolýar?
2. Daşama guramagyň haýsy görnüşi bar?
3. Daşamany meýilleşdirmek nähili amala aşyrylýar?
4. Ýükläp-düşürmesiz gatnawyň haýsy topary bar?
5. «Derýa-deňiz» gatnawa haýsy zat mümkinçilik berdi?
6. «Derýa-deňiz» gatnawda nämäniň kömeginden giňden peýdalanylýar?
7. Parom geçelge nirede guralýar?
8. Parom geçelgäniň ähmiýetini düşündiriň.


DERSI ÖZLEŞDIRMEK ÜÇIN TESTLER

TEST 1
1. Türkmenistanyň amatly ulag-geografik ýagdaýy
   1.1. dünýä we goňşy döwletler üçin uly mümkinçilik döredýär;
   1.2. ýurduň içinde we üstaşyr ýük daşamakda uly mümkinçilik döredýär;
   1.2. ýurduň ykdysadyýetini ösdürmegiň esasy şerti bolup, uly mümkinçilik döredýär.

2. Türkmenistanda ulag-üstaşyr geçelge döretmek, ulag ulgamy ösdürmek  
   2.1. dünýäde ýurdyň abraýyny artdyrmaga mümkinçilik berýär;
   2.2. goňşy döwletler bilen gatnaşygy ýola goýmaga mümkinçilik berýär;
   2.3. ulag hyzmaty bazary giňeltmäge mümkinçilik berýär.

3. Ulag-üstaşyr geçelge döredilmegi
   3.1. dünýä we sebit derejede durnukly ykdysady ösüşe ýardam eder;
   3.2. dünýä ýurtlaryň ulag mümkinçiligini ulanmaga ýol açar;
   3.3. halklary ýakynlaşdyrmagy maksat edýär.
TEST 2 
1. Ýük hem-de ýolagçy gatnatmak 
   1.1. ulag üçin hem önümçilik iş (proses), hem-de önüm bolup durýar;
   1.2. ulag üçin girdeji getirýän iş prosesi bolup durýar;
   1.3. ulag üçin hem iş, hem-de onuň hereket etmegini kesgitleýän faktor bolup durýar.

2. Ýol tora degişli bolmadyk görnüş  
2.1. ulag ähmiýetli derýanyň esasynda emele gelen ýol tory;
2.2. uzaklyk ýa-da giňlik ugur boýunça geçýän magistral ýol tory;
2.3. birwagtda uzaklyk we giňlik ugurdaky magistral ýol toruň esasynda emele gelen gönüburçly ýol tory;
2.4. ilatly nokatlary birleşdirýän kerep şekilli ýol tory;
2.5. ulag çatrykdan başlanýan şöhle şekilli radial ýol tory.

3. Ulag ulgamyň ösüşine täsir edýän faktorlar 
   3.1. ykdysady, tehniki-ykdysady, ylmy-tehniki, territorial; 
   3.2. ýurduň ösüş derejesi, ulag strategiýasy, dürli ulag görnüşi ösdürmek mümkinçiligi;
   3.3. ulag infrastrukturanyň ýagdaýy, tehniki üpjünçilik, ulag kuwwaty.

TEST 3 
1. Ulag ulgamy dolandyrmakda ulanylmaýan usul
1.1. ykdysady;
1.2. guramaçylyk;
1.3. şahsy;
1.4. hukuk;
1.5. sosial-psihologik.

2. Ulagy dolandyryş guramalaryň görnüşi
   2.1. a) utgaşdyrylan dolandyryş gurama;
          b) sebit dolandyryş gurama;
          ç) ulag dolandyryş gurama.
   2.2. a) şahsy dolandyryş gurama;
          b) sebit dolandyryş gurama;
          ç) pudaklaýyn dolandyryş gurama.
   2.3. a) döwlet dolandyryş guramasy;
          b) sebit dolandyryş gurama;
          ç) pudaklaýyn dolandyryş gurama.

3. Awtomatlaşdyrylan dolandyryş ulgamyň gurluşy 
   3.1. a) ministrlik;
          b) ýol bölümi (gämiçilik, sebit awtoulag edarasy);
           ç) ýol çatrygy (port, abatlaýyş zawod, awtomobil kärhana).     
   3.2. a) müdirlik;
          b) sebit bölümi;
          ç) ulag çatrygy.
   3.3. a) ulaga gözegçilik edýän kabminiň orunbasary;
          b) welaýat bölümi (gämiçilik, sebit awtoulag edarasy);
          ç) ýol çatrygy (port, abatlaýyş zawod, awtomobil kärhana).

TEST 4
1. Ulag ulgamyň işini düzgünleşdirmegiň derejeleri
   1.1. a) döwlet derejede;
          b) pudak derejede.
   1.2. a) döwlet derejede;
          b) sebit derejede.
   1.3. a) ministrlik derejede;
          b) sebit derejede.

2. Ulag hyzmaty bazary giňeltmegiň şerti
   2.1. ýurduň ýol üpjünçiligi, müşderiniň töläp bilijilik ukyby, haryda bolan isleg;
   2.2. ýurduň ykdysady ýagdaýy, daşary ykdysady gatnaşyk, ilatyň, bazaryň hem-de ulag ulgamyň ösüş derejesi;   
   2.3. ulag-kommunikasion infrastrukturanyň ýagdaýy, logistika merkeziň ösüş derejesi, ulag-üstaşyr geçelgeleriň bolmagy.

3. “Türkmenistanyň durmuş-ykdysady ösüşiniň 2011-2030-njy ýyllar üçin Milli maksatnamasyna” laýyklykda 
   3.1. ulag ulgamy 2030-njy ýylda milli girdejiniň bäşden bir bölegini berer;
   3.2. ulag ulgamyň düzüminde täze ulag görnüşi peýda bolar;
   3.3. ulag ulgamda göz öňünde tutulýan ähli taslamalar durmuşa ornaşdyrylar.

TEST 5
1. Ulag infrastrukturasy 
   1.1. ulag ulgamyň esasy düzüjileri bolan ulag görnüşleri, serişdeleri hem-de dolandyryş guramalardyr;
   1.2. ulag ulgamyň hereket etmegini üpjün edýän ýol, terminal desgalar, kömekçi serişdeler we ulgamlardyr;
   1.3. ulag ulgamyň işini kesgitleýän kararlar, görkezmeler, ýük hem-de ýolagçy gatnatmakdaky tabşyryklarydyr.

2. Sebitiň hojalyk infrastrukturasynda ulagyň ähmiýeti
   2.1. sebitdäki kärhanalaryň işinde, ulag-ykdysady gatnaşyklarda, sosial ulgamyň ýagdaýynda we ilatly ýerleri birleşdirýänliginde şöhlelenýär;
   2.2. sebitde ulagyň ösüş derejesinde, elýeterlidiginde, daşama bahada we sebitde ýaşaýan ilatyň ulag üpjünçiliginde şöhlelenýär;
   2.3. sebit ulag ulgamyň, ýol toruň ösüş derejesinde, ýollaryň geçirijilik ukybynda we maddy akymyň möçberinde şöhlelenýär.

3. Ulag ulgamy ösdürmek 
   3.1. häzirki döwrüň wajyp talaby, dünýä ulag ulgamyň şerti bolup durýar;
   3.2. halkara ykdysady gatnaşyklaryň şerti, dünýä hojalygyň talabydyr;
   3.3. ykdysady ösüşe esas bolup, dünýä ýurtlara ykdysady, syýasy artykmaçlyk berýär.

TEST 6
1. Dürli ulag görnüşiň özara gatnaşygynyň esasy 
   1.1. menzil, ýol, köpri, tunel, ulag çatrygy we serişdesi; 
   1.2. tehniki, tehnologiki, guramaçylyk, ykdysady, hukuk; 
   1.3. bilelikde amala aşyrylýan işler, daşalýan haryt görnüşi we göwrümi.

2. Daşamada amatly ulag görnüşi saýlamaga täsir edýän faktorlar
   2.1. dürli ulag görnüşiň ösüş derejesi, özara gatnaşyk ýagdaýy, daşama işiň guralyşy;
   2.2. ulag ulgamyň ösüş derejesi, daşamada ulag görnüşleriň paýy, ýurduň ulag strategiýasy, kesgitli ulag görnüşi ösdürmek mümkinçiligi;
   2.3. ulag görnüşiň tehniki-ykdysady aýratynlygy, ýurduň çägi boýunça ulag infrastrukturanyň ýerleşişi, ýük daşamanyň özüne düşýän gymmaty, aralyk.

3. Dürli ulag görnüşiň ulag çatrykdaky özara gatnaşygynda näme üpjün etmek göz öňünde tutulmaýar?
3.1. gabara ululygy tertibe getirmek;
3.2. ýük göterijiligi we sygymy gabat getirmek;
3.3. dürli ulag görnüşi bilen bir gapda (konteýnerde) ýük daşamagy girizmek;
3.4. ýükleme-düşürme işde özara ylalaşylan mehanizasiýa serişde ulanmak;
3.5. ýükleme-düşürme işde ýük tükelligi üpjün etmek;
3.6. baha seretmän ýokary hilli hyzmaty ýola goýmak;
3.7. az çykdajy we gysga wagt sarp etmek.

TEST 7
1. Daşamada önümçilik-tehnologik döwre degişli bolmagyk basgançak 
   1.1. ýük iberilýan nokatdaky edilýän işler;
   1.2. ýol ugrunda ýük bilen baglanyşykly işler;
   1.3. geçirip ýükleme nokatdaky ýük bilen baglanyşykly edilýän işler;
   1.4. ýük eltilýän nokatdaky edilýän işler.

2. Daşama tehnologiýanyň esasy alamaty
   2.1. a) başlangyç nokatdaky iş tehnologiýa;
          b) ýol ugrundaky iş tehnologiýa;
          ç) ahyrky nokatdaky iş tehnologiýa.
   2.2. a) daşama prosesiň bölege bölünmegi;
          b) hereketiň ylalaşylanlygy we döwürleýinligi;
          ç) hereketiň kesgitliligi.
   2.3. a) ýük bilen baglanyşykly iş tehnologiýa;
          b) ulag bilen baglanyşykly iş tehnologiýa;
          ç) müşderi bilen baglanyşykly iş tehnologiýa.

3. Ýük daşamagy guramakda ulag logistikanyň ähmiýet bermeýän meselesi
   3.1. ulag görnüşi saýlamak;
   3.2. ammar we önümçilik prosesi ulag prosesi bilen bilelikde meýilleşdirmek;
   3.3. dürli ulag görnüşde ulag prosesi bilelikde meýilleşdirmek;
   3.4. tölege ukyply müderi saýlamak;
   3.5. ulag-ammar gatnaşykda tehnologik umumylygy üpjün etmek;
   3.6. ýük eltmegiň amatly ugruny kesgitlemek. 

TEST 8
1. Ulag iş görkezijiler topara degişli bolmadyk görkeziji
   1.1. natural (hakyky);
   1.2. ulanyş-tehniki;
   1.3. mehaniki;
   1.4. ykdysady.


2. Ulag işiň görkezijileri
   2.1. a) san görkeziji; 
          b) hil görkeziji.
   2.2. a) tehniki  görkeziji; 
          b) ykdysady görkeziji.
   2.3. a) natural görkezijiler; 
          b) hakyky görkeziji.

3. Daşamanyň özüne düşýän gymmatyna täsir etmeýän faktor
   3.1. daşama göwrümi we uzaklygy;
   3.2. 1 km-e düşýän daşama gürlügi;
   3.3. hereket edýän düzümiň ýük göterijiligi (ýolagçy sygymy);
   3.4. ulag serişdäniň peýdaly täsir koeffisiýenti;
   3.5. hereketiň udel garşylygy;
   3.6. ýangyjyň, metalyň, işçi güýjüň harçlanyşy;
   3.7. boş hereketiň udel agramy;
   3.8. ulag serişdäniň kime degişlidigi;
   3.9. iş dowamlygy.

TEST 9
1. Daşamak üçin ýük taýýarlananda şular üpjün edilmeli
   1.1. ulaga ýaramly ýagdaýa getirmek, gaplamak, elýeterli ulag görnüşi, ýük göterijilik koeffisiýenti doly ulanmak;
   1.2. zaýalanmagy aradan aýyrmak, gyssaglylygy we gymmatlylygy göz öňünde tutmak, sarp ediliş dereje;
   1.3. tükellik, howpsuzlyk, hereket edýän düzümi rejeli ulanmak, ýük işi çalt ýerine ýetirmek.

2. Ýük daşamak bilen baglanyşykly ulagyň önümçilik iş düzüjisi 
   2.1. a) ýükleme;
          b) ýüküň ýol ugrundaky hereketi;
          ç) düşürme.
   2.2. a) ýüki daşamaga taýýarlamak;
          b) resminama resmileşdirmek;
          ç) ulag görnüşi saýlamak.
   2.3. a) ýüki toparlamak;
          b) ýüki ugratmak;
          ç) ýüki kabul etmek.

3. Daşamada ulag görnüşi saýlananda şular hasaba alynmaly 
   3.1. a) ýol tory;
          b) elýeterli ulag görnüşi;
          ç) daşama baha. 
   3.2. a) eltme tertibiň berjaý edilişi;
          b) eltiliş wagty;
          ç) daşama baha. 
   3.3. a) ulag infrastruktura;
          b) ulag görnüşiň kuwwaty;
          ç) daşama baha. 

TEST 10
1. Ýük hem-de ýolagçy gatnatmak ulag üçin 
   1.1. hem esasy iş, hem-de döwletiň ulagyň öňünde goýan wezipesi bolup durýar;
   1.2. hem ykdysadyýetiň, hem-de ilatyň talaby bolup durýar;
   1.3. hem önümçilik prosesi, hem-de önüm bolup durýar.

2. Ulag önümiň özüne düşýän gymmaty 
   2.1. ýüküň görnüşine, möçberine, hiline, ulaga edýän talabyna, ulanylýan ulag görnüşe baglydyr;  
   2.2. ulag infrastruktura, sebitiň ulag mümkinçiligine, ösen ulag görnüşe, ulagyň tehniki kuwwatyna, onuň döwrebaplygyna baglydyr; 
   2.3. ulagyň ýükli (ýolagçyly) hereketinde ýükleme-düşürme işleriň sanyna, ulag serişdäniň durýan wagtyna garaşlydyr.

3. Ulag hyzmatyň bahasyna täsir etmeýän adalga
3.1. daşama uzaklygy;
3.2. ulanylýan ulag görnüşi;
3.3. daşalýan ýüküň möçberi we gabarasy;
3.4. gaplama zerurlygy;
3.5. ýükleme-düşürme işleriň sany;
3.6. işgär sany;
3.7. daşama wagty.

TEST 11
1. Ulag ulgama garyşyk daşama bilen baglanyşykly girizilen üýtgeşme 
   1.1. portdan porta, menzilden menzile daşama iş usuly girizmek;
   1.2. ýük emele gelýän nokatda ony müşderä berip, eltilmeli nokada çenli daşama usula geçmek;
   1.3. daşamanyň däp bolan nokatdan nokada iş usulyndan bir ugra durman gidýän daşama usula geçmek.

2. Ýük daşamaga gatnaşýan ulag sana görä daşama görnüşi
   2.1. a) göni;
          b) çylşyrymly bolup bilýär.
   2.2. a) unimodal;
          b) multimodal, intermodal bolup bilýär.
   2.3. a) ýönekeý;
          b) çylşyrymly bolup bilýär.

3. Multimodal daşama 
   3.1. umumy resminama esasynda ýurduň içinde birnäçe ulag görnüşiň gatnaşmagynda ýüze çykýan garyşyk daşamadyr;
   3.2. ýurduň içinde bir ulag görnüşiň gatnaşmagynda ýüze çykýan garyşyk daşamadyr;
   3.3. halkara ugurda birnäçe ulag görnüşiň gatnaşmagynda ýüze çykýan garyşyk daşamadyr.

TEST 12
1. Ýüküň aýratynlygy
   1.1. a) daşama ýaramlylygy;
          b) sebitde talap edilişi.
   1.2. a) ulag aýratynlygy;
          b) bazar aýratynlygy.
   1.3. a) ýüküň möçberi;
          b) göwrüm-agram häsiýeti.

2. Fiziki aýratynlygy boýunça ýük topary:
   2.1. 1) köpçülikleýin ýük;
          2) esasy ýük;
          3) aýratyn şertli ýük.
   2.2. 1) esasy ýük;
          2) söwda ýüki;
          3) durmuş hyzmaty ýüki.
   2.3. 1) köpçülikleýin ýük;
          2) senagat ýüki;
          3) aýratyn şertli ýük.

3. Ýük akymy
   3.1. ýük iberijini, ýüküň ýol ugrundaky hereketini, ýüki kabul edijini öz içine alýan gatnaw ugrydyr;
   3.2. ýük iberiji bilen kabul edijiniň arasynda ýüze çykýan ulag-ykdysady gatnaşyklardyr;
   3.3. önümçilik prosesi, haryt alyş-çalyşy, ýük ýaýratmagy öz içine alýan ulag-ykdysady gatnaşyklaryň kesgitli ugurda ýüze çykmasydyr.

TEST 13
1. Logistika merkezi döretmäge 
   1.1. ulag çatrygy esas bolup biler;
   1.2. daşama bilen baglanyşykly ulag guramasy esas bolup biler;
   1.3. edara-guramanyň maglumat-derňew merkezi esas bolup biler.

2. Ulag-ýollama hyzmaty
   2.1. ýük daşamakda resminama resmileşdirmekden başlap ýol ugrunda ýüke doly gözegçilik etmegi öz içine alýan hyzmatlar toplumydyr;
   2.2. ýüki gerek ýerine ýollamak bilen baglanyşykly işi öz içine alýan hyzmatlar toplumydyr;
   2.3. daşama bilen baglanyşykly ähli işi öz içine alýan hyzmatlar toplumydyr.

3. Logistikada daşama netijelilige täsir edýän faktorlar
   3.1. a) wagt;
          b) tizlik;
          ç) aralyk.
   3.2. a) çykdajy;
          b) tizlik;
          ç) bökdençsiz daşama.
   3.3. a) müşderi;
          b) ýüküň möçberi;
          ç) ulag görnüşi.

TEST 14
1. Ugur boýunça ýük daşama görnüşi
   1.1. a) yrgyldy görnüşli;
  b) halka görnüşli.
   1.2. a) göni görnüşli;
  b) aýlaw görnüşli.
   1.3. a) saýlama görnüşli;
  b) paýlama görnüşli.

2. Amatly gatnaw ugry saýlamakda hasaba alynmaly düzüjiler
   2.1. a) ulag infrastruktura;
b) arzan ulag görnüşi;
          ç) sebitiň ulag üpjünçiligi.
   2.2. a) daşama baha;
b) ugur uzynlygy;
          ç) eltme wagty.
   2.3. a) haryt öndürilişi;
b) harydyň talap edilişi;
          ç) müşderiniň töleme ukyby.

3. Türkmenistanda şu gatnaw ugurlary ösdürmäge uly üns berilýär:
   3.1. 1) Ýewropa - Merkezi Aziýa;
          2) Türkmenistan - Ýakyn Gündogar.
   3.2. 1) Beýik Ýüpek ýoly;
          2) Türkmenistan - Hytaý.
   3.3. 1) Demirgazyk - Günorta;
          2) Gündogar - Günbatar.

TEST 15
1. Ulag görnüşi maksadalaýyk ulanmaga täsir edýän faktorlar 
   1.1. a) umumy hojalyk faktory;
          b) ulag faktory.
   1.2. a) ýol faktory;
          b) ulag faktory.
   1.3. a) önümçilik faktory;
          b) ulag-ykdysady gatnaşyk faktory.

2. Ekspeditor daşamada
    2.1. öz müşderisiniň ýüküne wekilçilik edip, ýük bilen baglanyşykly ähli meseläni çözmegi öz üstüne alýar;
   2.2. müşderiniň ýüküniň ýanynda bolup, öňa gözegçilik edýär we degişli töleg alýar;
   2.3. müşderä gerekli harydy tapyp berip, ýüküň tükelligine jogap berýär.

3. Dürli ulag görnüşiň maksadalaýyk ulanylýan ýerini
   3.1. ulag infrastruktura kesgitleýär;
   3.2. kesgitli ulag görnüşe mahsus bolan özboluşly aýratynlyk kesgitleýär;
   3.3. ulag görnüşiň arzanlygy kesgitleýär.

TEST 16
1. Ulag-üstaşyr geçelge 
   1.1. ýurtlaryň arasynda ýük hem-de ýolagçy gatnatmakda dürli amatlyga eýe bolan ugurdyr;
   1.2. halklaryň arasyndaky gatnaşyklaryň taryhy taýdan emele gelen ugrydyr;
   1.3. dürli ulag görnüşe degişli bolan desgadyr gurluşlaryň kesgitli ugurda jemlenmesidir.
     
2. Tranzit daşama
   2.1. halkara ugurda birnäçe ýurduň territoriýasy boýunça ýük daşamakdyr;
   2.2. halkara ugurda birnäçe ýurduň territoriýasy boýunça ulag serişdäniň hereket etmegidir;
   2.3. dünýä ýurtlaryň arasyndaky eksport-import gatnaşyklaryň jemidir.

 3. Dispetçer ulgamy 
   3.1. ýolbaşçy tarapyndan menzilde amala aşyrylýan ähli işe göni gözegçilikdir;
   3.2. gije-gündiziň dowamynda menzile gelenden ugradylýança ulag serişdä merkezleşdirilen işjeň ýolbaşçylykdyr;
   3.3. ygtyýary bolan adamyň ýolbaşçylygynda daşama bilen baglanyşykly işe göni gözegçilikdir.

TEST 17
1. Ulag terminaly 
   1.1. ulag torda dürli ulag görnüşiň kesişýän ýeridir;
   1.2. dürli ulag görnüşiň arasynda geçirip ýüklemä mümkinçilik berýän ulag toruň kesgitli ýeridir;
   1.3. dürli ulag hyzmata mümkinçilik berýän ulag toruň bir ýere jemlenen desgalar toplumydyr.   
     
2. Halkara ulag-terminal ulgamy
   2.1. global terminal tory ösdürmek esasynda emele gelýär;
   2.2. ýük terminal toruň distribýusion merkezlerinden emele gelýär;
   2.3. dünýä ýurtlaryň ulag terminallarynyň esasynda emele gelýär. 

3. Terminal tehnologiýada göz öňünde tutulmaýan amal
   3.1. terminala ýük kabul etmek;
   3.2. terminal işler (ýüki toparlamak, daşama ugry boýunça bölmek, gaplamak, wagtlaýyn saklamak);
   3.3. terminalara ýük daşamak;
   3.4. eltilmeli terminaldaky işler;
   3.5. müşderi bilen ylalaşyk gazanmak;
   3.6. müşderä ýüki eltip bermek. 

TEST 18
1. Logistika 
   1.1. önüm öndüriji bilen sarp edijini biri-birine birleşdirýän ulag-ykdysady gatnaşyklary öwrenýän ylymdyr;
   1.2. önümiň öndürilýän ýerinden sarp edilýän ýerine çenli hereketini öz içine alýan maddy we maglumat akym bilen baglanyşykly adamyň iş sferasydyr;
   1.3. önüm öndürilen ýerinden sarp edilýän ýere daşalanda bir ulag görnüşden başgasyna geçirmäge zerur bolan serişdelerdir desgalar toplumydyr.

2. Logistika merkeziň özeni
   2.1. maglumat-derňew merkezdir; 
   2.2. ulag çatrygydyr;
   2.3. aeropot, port ýa-da menzildir.

3. Ulag görnüşiň netijeli ulanylýan ýerini kesgitleýän aýratynlyklar:
   3.1. a) ulagyň tehniki esasy;
          b) ulag infrastrukturanyň ýagdaýy; 
          ç) daşamanyň özüne düşýän gymmaty. 
   3.2. a) ykdysady ösüş;
          b) ýurtda ösen ulag görnüşi; 
          ç) ýük daşamaga bolan talap. 
   3.3. a) tehniki-ykdysady;
          b) ýurduň çägi boýunça ulag infrastrukturanyň ýerleşişi; 
          ç) daşama bahasy we dowamlylygy. 




TEST 19
1. Konteýner 
   1.1. ýük daşamak hem-de köp wagtlaýyn saklamak üçin ulanylýan göwrümi 1m3-dan ýokary bolan köp saparlyk ulag gabydyr;
   1.2. ýük daşamakda hem-de söwda etmekde ulanylýan göwrümi 1m3-dan ýokary bolan köp saparlyk ulag gabydyr;
   1.3. ýük daşamak hem-de az wagtlaýyn saklamak üçin ulanylýan göwrümi 1m3-dan ýokary bolan köp saparlyk ulag gabydyr.

2. Konteýner ulag ulgamy 
   2.1. az sanly ýüki ýük ugradyjydan sarp edijä çenli ýörite nusgadaky gapda (konteýnerde) daşamagy amala aşyrýan ulag ulgamydyr;
   2.2. çalt zaýalanýan ýüki ýük ugradyjydan sarp edijä çenli ýörite nusgadaky gapda (konteýnerde) daşamagy amala aşyrýan ulag ulgamydyr;
   2.3. köp talap edilýän ýüki ýük ugradyjydan sarp edijä çenli ýörite nusgadaky gapda (konteýnerde) daşamagy amala aşyrýan ulag ulgamydyr.

3. Konteýner nokadyň görnüşi
   3.1. a) ýük kabul ediji;
          b) ýük toparlaýjy;
          ç) konteýner kabul edýän meýdançaly.
   3.1. a) ýük;
          b) ýük sortlaýjy;
          ç) konteýner saklaýan meýdançaly.
   3.1. a) konteýner ýükleýji;
          b) konteýner sortlaýjy;
          ç) konteýner meýdançaly.

TEST 20
1. Haryt bazar infrastrukturasy 
   1.1. bazaryň içki gurluşyna, söwda-hojalyk gatnaşyga hyzmat edip, bazardaky haryt hereketi rejeleýär, haryt-pul aýlanyşygy düzgünleşdirýär; 
   1.2. bazaryň döremegine esas bolup, bazarda bolýan ähli söwda gatnaşyklary kesgitleýär;
   1.3. harydyň hereket etmegine esas bolup, bazaryň ösüş derejesini kesgitleýär.

2. Eýeçilik görnüşine görä gabat gelmeýän bazar görnüşi
   2.1. döwlet garamagyndaky bazar;
2.2. munisipal bazar;
2.3. hojalyk bazary;
2.4. hususy bazar;
2.5. garyşyk eýeçilikdäki bazar.

3. Bazar ykdysadyýeti şertinde ulagyň ähmiýeti 
   3.1. bir tarapdan, bazaryň haryt bilen üpjün edilişini ulag faktory kesgitleýär, ikinji tarapdan, müşderiniň talabyny kanagatlandyrmak ulagsyz mümkin däl;
   3.2. bir tarapdan, önümçiligiň netijeliligi ulag faktora garaşlydyr, başga tarapdan, bazarda haryt alyş-çalşygy hem-de hyzmatlar ulagsyz mümkin däldir;
   3.3. bir tarapdan, ulag bazardaky söwda-hojalyk gatnaşyklara esas bolup durýar, başga bir tarapdan, bazar gatnaşygy ulagsyz mümkin däl.

TEST 21
1. Daşama prosesi
   1.1. ýük daşamak bilen baglanyşykly ulagyň amal edýän ähli işini öz içine alýar;
   1.2. ýük daşamak bilen baglanyşykly ähli işi öz içine alýar;
   1.3. ýüküň ugradylýan ýerinden eltilmeli ýerine çenli ýük bilen baglanyşykly iş toplumy öz içine alýar. 
2. Dürli ulag görnüşiň özara gatnaşygy kämilleşdirmek
   2.1. daşama prosese umumy tehnologiýa girizmek bilen baglanyşykly;
   2.2. daşama prosese täze tehnologiýa girizmek bilen baglanyşykly;
   2.3. daşama prosesde ähli işi merkezi dolandyrmak bilen baglanyşykly.

3. Bir ugra durman gidýän daşama
   3.1. iki ýa-da ondan köp ulag görnüşiň gatnaşmagynda guralýar;
   3.2. ulag çykdajyny azaltmak üçin guralýar;
   3.3. demir ýol ulagyň esasynda guralýar.

TEST 22
1. Ulag çatrykda dürli ulag görnüşiň özara gatnaşygy
   1.1. umumy çatryk tehnologiýa esasynda alnyp barylýar;
   1.2. bar bolan ähli ulag görnüşiň arasynda alnyp barylýar;
   1.3. meýilnama esasynda alnyp barylýar.

2. Ulag çatrykda her bir ulag görnüşiň awtomatlaşdyrylan dolandyryş   ulgamy
   2.1. ulag çatrykda dürli ulag görnüşden zerur maglumaty kabul edýär; 
   2.2. ulag çatrykda özara gatnaşyk edýän ulag görnüşi bilen maglumat alyşmagy üpjün edýär;
   2.3. ulag çatrykda garyşyk daşamany netijeli dolandyrmak üçin umumy çatryk ulgama birikdirilýär.

3. Ulag çatrykda umumy ulag tehnologiýa işläp düzülende 
   3.1. awtomobil ulagy esas hökmünde kabul edip bolar;
   3.2. demir ýol ulagy esas hökmünde kabul edip bolar;
   3.3. ähli ulag görnüşi esas hökmünde kabul edip bolar.  

TEST 23
1. Ýolagçy gatnatmagyň görnüşi
   1.1. a) kireý;
          b) buýurma.
   1.2. a) tabşyryk;
          b) sargyt.
   1.3. a) täjirçilik;
          b) täjirçilik däl.

2. Ýolagçy gatnatmagyň durmuş-ykdysady ähmiýeti 
   2.1. täze ulag görnüşde ýolagçy gatnatmak bilen baglanyşyklydyr;
   2.2. artýan ýolagçy islegi kanagatlandyrmak bilen baglanyşyklydyr;
   2.3. ýolagçy gatnatmaga bolan talaby kanagatlandyrmak bilen baglanyşyklydyr.

3. Ýolagçy ulag görnüşini saýlanda 
   3.1. bir ýagdaýda ýola sarp edilýän wagt, beýleki ýagdaýda amatlylyk hem-de hyzmatyň hili, başgasynda bolsa barmaly ýeriň ýerleşişi aýgytlaýjy ähmiýete eýedir;
   3.2. bir ýagdaýda gyssaglygy, beýleki ýagdaýda ýol nyrhy, başgasynda bolsa ulag hyzmatyň hili aýgytlaýjy ähmiýete eýedir;
   3.3. bir ýagdaýda sebitde ösen ulag görnüşi, beýleki ýagdaýda häzirkizaman ulag serişdesi bilen üpjünçilik, başgasynda bolsa ulag infrastruktura aýgytlaýjy ähmiýete eýedir.



TEST 24
1. Ýükläp-düşürmesiz ugurdaky daşama görnüş
   1.1. a) meňzeş ulag serişdeleriň arasynda ýük geçirmek;
          b) ulag serişdäni ýüki bilen bilelikde poromda gatnatmak;
          ç) konteýner ulag ulgamy.
   1.2. a) «deňiz-derýa» ýük daşama görnüşi;
          b) porom gatnawy;
          ç) meňzeş ulag serişdeler bilen ýük daşamak
   1.3. a) garyşyk daşama;
          b) porom geçelge;
          ç) ulag-üstaşyr geçelge.

2. «Derýa-deňiz» ugry boýunça ýük daşamaga 
   2.1. suw ulagyň ýokary derejede ösüşi esas boldy;
   2.2. deňizde we derýada hereket edip bilýän gämi döretmek esas boldy;
   2.3. gämi ýük göterijiligiň görlüp eşidilmedik derejede ýokarlanmagy esas boldy.

3. Parom geçelge 
   3.1. suw giňligi boýunça iki kenaryň arasynda hemişelik gatnaw ýola goýlan ýerdir;
   3.2. şol sebitde ýaşaýan ilatyň talabyny nazara alyp, suw giňligi boýunça iki kenaryň arasynda gatnaw ýola goýlan ýerdir;
   3.3. suw giňligi boýunça iki kenaryň arasynda ýük, ýolagçy hem-de ulag serişdeleri gämi-paromda daşamak üçin niýetlenen ýerdir.

